
Pernai vidurvasarį mažą Norvegijos pajūrio miestelį sujudino 
itin neįprasti įvykiai. Ten netikėtai pasirodė vienas prašalai- 
tis, toks Nagelis, keistas ir saviškas šarlatanas, prikrėtė viso- 
kių keistybių ir dingo taip pat staiga, kaip atsiradęs. Tą žmogų 
netgi aplankė jauna paslaptinga dama, kuri atvyko į miestelį 
dievažin kokiu reikalu ir. vėl išvažiavo, neišdrįsusi paviešėti 
daugiau nei porą valandų. Bet ne nuo to viskas prasidėjo... 

Prasidėjo nuo to, kad apie šeštą valandą vakaro prieplau- 
koje prisišvartavo garlaivis ir ant denio išniro dvejetas trejetas 
keleivių, tarp jų — vyras ryškiai geltonais drabužiais ir didele 
aksomine kepure. Buvo birželio dvyliktoji; tą dieną mieste- 
lis pasipuošė vėliavomis panelės Chelan sužadėtuvių proga, o 
apie jas paskelbta būtent birželio dvyliktąją. Viešbučio Central 
pasiuntinukas iškart įlipo į laivą, ir vyriškis geltona eilute per- 
leido jam savo mantą; jis taip pat nedelsdamas atidavė savo 
bilietą vienam iš šturmanų; bet paskui, užuot lipęs į krantą, 
ėmė vaikštinėti po denį. Atrodė apimtas didelio jaudulio. Kai 
garlaivis sušvilpė trečią kartą, dar net nebuvo apmokėjęs res- 
torano sąskaitos. 

Jau siekė piniginės, bet ūmiai sustingo pamatęs, kad laivas iš- 
plaukia. Akimirką sutriko, paskui pamojavo ant kranto sto- 
vinčiam viešbučio pasiuntinukui ir pasakė jam persilenkęs per 
turėklus: 

— Tiek to, vis tiek nugabenkite mano daiktus į viešbutį ir 
paruoškite kambarį. 

Sulig tais žodžiais laivas nuplukdė jį fiordu tolyn. 

Tas žmogus buvo vardu Juhanas Nilsenas Nagelis. 

Viešbučio pasiuntinukas nusivežė jo mantą dviračiu veži- 
mėliu: tebuvo du nedideli lagaminai ir kailiniai, — taip, kai- 
liniai per patį vidurvasarį, — be to, portfelis ir smuiko dėklas. 
Niekas nepažymėta. 


Kitą dieną apie pietus Juhanas Nagelis važiuotas atkako į 
viešbutį, atidardėjo kaimo keliu dvikinke karieta. Taip pat 
puikiai, netgi kur kas patogiau, būtų galėjęs atplaukti laivu, 
tačiau atvažiavo važiuotas. Atsigabeno dar kiek mantos: ant 
priekinės sėdynės stovėjo lagaminas, o šalia riogsojo kelioninis 
krepšys, apsiaustas ir kelioninis apklotas su keletu daiktų. Ant 
pledo karoliukais buvo išsiuvinėti inicialai J. N. N. 

Dar neišlipęs iš karietos jis pasiteiravo šeimininko, ar pa- 
ruoštas jam kambarys, o nuvestas į antrą aukštą įniko tyrinėti 
sienas, kokio jos storio ir ar nieko negirdėti iš gretimų kamba- 
rių. Paskui staiga paklausė kambarinę: 

— Kuo jūs vardu? 

— Sara. 

— Sara, - ir tuoj pat išbėrė: — Ar galiu gauti pavalgyti? Vadi- 
nasi, jūs vardu Sara? Klausykite, — paklausė, — ar šiame pasta- 
te kada nors buvo vaistinė? 

Nustebusi Sara atsakė: 

— Taip. Bet prieš daug metų. 

— Štai kaip, prieš daug metų? Aha, iškart supratau, vos 
įžengęs į vestibiulį. Pajutau ne iš kvapo, tiesiog apėmė tokia 
nuojauta. Taigi. 

Nulipęs žemyn pavalgyti jis per visus pietus neištarė nė žo- 
džio. Jo bendrakelioniai, išvakarėse atplaukę garlaiviu, tuodu 
galustalėje sėdintys ponai, jam įėjus reikšmingai susižvelgė, net- 
gi gan akivaizdžiai pasišaipė iš vakarykštės jo nesėkmės, tačiau 
jis viską nuleido negirdomis. Greitai pavalgė, papurtęs galvą 
atsisakė deserto ir ūmiai atsistojo, atbulom nušliuoždamas nuo 
taburetės. Tada bemat užsirūkė cigarą ir nužingsniavo gatve. 

Parsirado jau gerokai po pusiaunakčio; jam parėjus laikro- 
dis netrukus išmušė tris. Kur jis buvo? Vėliau paaiškėjo, kad 
grįžo į kaimyninį miestelį, sukorė pėsčiomis visą tą ilgą kelią, 
kurį priešpiet įveikė važiuotas. Matyt, prispyrė itin svarbus 
reikalas. Kai Sara atidarė duris, jis buvo permirkęs prakaitu; 
tačiau keletą kartų nusišypsojo kambarinei ir atrodė kuo pui- 
kiausiai nusiteikęs. 

— Vajetau, koks dailus jūsų sprandas, mergyt! — šūktelėjo. — 
Ar man neatnešė pašto, kol buvau išvykęs? Nageliui, Juha- 
nui Nageliui. Oho, net trys telegramos! Ir dar: padarykite 
man paslaugą, išboginkite tą paveikslą nuo sienos, gerai? Kad 
nekabėtų man po akių. Mirsiu iš nuobodulio, jei gulėdamas 
lovoje visą laiką turėsiu į jį žiūrėti. Beje, Napoleono Trečiojo 
barzda nebuvo tokia žalia. Labai ačiū. 

Kai Saraišėjo, Nagelissustojovidur kambario. Stovėjonekru- 
tėdamas. Įsistebeilijo į vieną tašką sienoje kažkur nuklydęs 
mintimis ir sustingo, tik galva vis labiau sviro į vieną šoną. 
Ilgai taip prastyrojo. 

Jis buvo žemesnio nei vidutinio ūgio, įrudusio veido su ne- 
įprastai tamsiomis akimis ir dailiomis moteriškomis lūpomis. 
Ant vieno piršto mūvėjo kuklų švino ar geležies žiedelį. Buvo 
itin plačių pečių ir atrodė dvidešimt aštuonerių-trisdešimties 
metų, šiaip ar taip, ne daugiau kaip trisdešimties. Paausiuose 
turėjo žilstelėjusių plaukų. 

Jis pabudo iš susimąstymo smarkiai krūptelėdamas, taip 
smarkiai, jog krūptelėjimas galėjo būti ir apsimestinis, tarsi jis 
būtų ilgai tam rengęsis, nors kambaryje buvo vienas. Tada iš 
kelnių kišenės išsitraukė keletą raktų, saujelę palaidų smul- 
kių pinigų ir kažką panašaus į skęstančiųjų gelbėjimo medalį 
su gerokai nušiurusia juostele; visus tuos daiktus pasidėjo 
ant stalelio prie savo lovos. Paskui pasikišo piniginę po pa- 
galve ir iš liemenės kišenės išsitraukė laikrodį ir buteliuką, 
mažą medicininį buteliuką su nuodų ženklu. Prieš padėdamas 
laikrodį kiek palaikė jį delne, o buteliuką tuoj pat vėl paslėpė 
kišenėje. Tuomet nusimovė žiedą ir nusiprausė; pirštais 
subraukė plaukus į viršų; į veidrodį nė nedirstelėjo. 

Jau gulėjo lovoje, kai staiga pasigedo žiedo, kurį paliko ant 
praustuvės stovo, ir nepatingėjo atsikelti, kad vėl jį užsimautų, 
tarsi negalėtų išsiskirti su tuo varganu gelžgalėliu. Galiausiai 
atplėšė visas tris telegramas, tačiau net neperskaitęs pirmosios 
tyliai sukikeno. Gulėjo ir juokėsi pats sau vienas; jo dantys 
buvo nepaprastai dailūs. Paskui jo veidas vėl surimtėjo, ir ne- 
trukus jis visiškai abejingai nubloškė telegramas šalin. Tačiau 
jose, regis, buvo aptariamas svarbus reikalas; buvo kalbama 
apie šešiasdešimt du tūkstančius kronų už žemės valdą, netgi 
siūloma visą sumą sumokėti grynaisiais, jei sandoris įvyks ne- 
delsiant. Tai buvo sausos, trumpos verslo telegramos, nė tru- 
pučio nejuokingos; tačiau jų niekas nebuvo pasirašęs. Po kelių 

minučių Nagelis jau miegojo. Dvi ant stalo degančios žvakės, 
kurias jis pamiršo užpūsti, apšvietė jo glotniai nuskustą veidą, 
krūtinę ir metė ramią šviesą ant telegramų, kurios atplėštos 
voliojosi ant stalo... 


Kitą rytą Juhanas Nagelis nusiuntė pasiuntinuką į paštą ir 
gavo pluoštą laikraščių, taip pat porą užsieninių, bet laiško — 
nė vieno. Savo smuiko dėklą jis padėjo ant kėdės vidury kam- 
bario, lyg būtų išstatęs parodai; tačiau jo neatidarė ir prie ins- 
trumento neprisilietė. 

Iki pusiaudienio jis nieko daugiau nenuveikė, tik parašė 
porą laiškų ir vaikštinėdamas po savo kambarį paskaitė knygą. 
Be to, parduotuvėje nusipirko pirštines, o kiek vėliau, nuėjęs 
į turgų, už dešimt kronų įsigijo mažą rusvą šuniuką, kurį tuo- 
jau padovanojo viešbučio šeimininkui. Tą šuniuką, visiems 
sukeldamas juoko, pavadino Jakobsenu, o dar paaiškėjo, kad 
tai kalaitė. 

"Taigi jis dykinėjo ištisą dieną. Neturėjo jokių reikalų mies- 
te ir nieko nelankė, neužsuko į jokią kontorą ir nesutiko nė 
vieno pažįstamo. Viešbutyje žmonės šiek tiek stebėjosi jo ne- 
slepiamu abejingumu beveik viskam, netgi savo reikalams. 
Visos trys telegramos tebesimėtė ant stalo jo kambaryje, 
prieinamos kiekvienam; jis neprisilietė prie jų nuo to vaka- 
ro, kai jas gavo. Taip pat ne visuomet teikdavosi atsakyti į 
tiesius klausimus. Šeimininkas du kartus mėgino iškvosti, kas 
jis toks ir kokiu reikalu atvyko į miestelį, tačiau abu sykius 
Nagelis išsisuko nuo atsakymo. Tą pačią dieną išryškėjo dar 
vienas savotiškas jo bruožas: nors miestelyje jis nepažinojo nė 
vieno žmogaus ir niekam neprisistatė, prie šventoriaus vartų 

sustojo priešais vieną jauną miestelio damą, sustojęs pažiūrėjo 
į ją ir nieko nepaaiškinęs labai žemai nusilenkė. Toji dama 
tirštai nuraudo. Paskui tas įžūlėlis nužingsniavo vieškeliu, iki 
pat pastoriaus sodybos ir toliau, — beje, tenai eidavo ir kitas 
dienas. Jį nuolat reikėdavo įleisti pro duris po to, kai viešbutis 
būdavo užrakinamas nakčiai, - taip vėlai parsirasdavo iš savo 
vaikštynių. 

"Trečią rytą vos išėjusį iš savo kambario Nagelį užkalbino 
viešbučio šeimininkas, pasisveikino su juo ir pasakė keletą 
malonių žodžių. Abu nuėjo į verandą ir ten atsisėdo, tuomet 
šeimininkas sumanė jį paklausti apie šviežių žuvų siuntą: 

— Gal patarsite, kaip man nusiųsti tą dėžę? 

Nagelis pažvelgė į dėžę, šyptelėjo ir papurtė galvą. 

— Ne, aš apie tai nenusimanau, - atsakė. 

— Ak šitaip. Pamaniau, kad galbūt esate nemažai keliavęs ir 
matęs, kaip tai daroma kitur. 

— Oi ne, aš nesu daug keliavęs. 

Abu parylėjo. 

— "Tai tikriausiai užsiimate... užsiimate kitais dalykais. 
Galbūt esate verslininkas? 

— Ne, aš ne verslininkas. 

— Vadinasi, ne verslo reikalais atvykote į mūsų miestelį? 

Jokio atsakymo. Nagelis prisidegė cigarą ir ėmė iš lėto rūkyti, 
nukreipęs žvilgsnį į tolį. Šeimininkas stebėjo jį iš šono. 

— Tai gal pagriežtumėte mums? Mačiau, kad atsivežėte 
smuiką, — vėl prabilo šeimininkas. 

Nagelis abejingai atsakė: 

— Oi ne, aš nebegriežiu. 

Netrukus jis lyg niekur nieko atsistojo ir išėjo. Po valandėlės 
sugrįžęs tarė: 

— Žinote, man kilo tokia mintis: sąskaitą galite pateikti 
kada panorėjęs. Man juk vis vien, kada mokėti. 

— Ačiū, — padėkojo šeimininkas, —- skubos nėra. Jeigu pagy- 
vensite pas mus ilgiau, šiek tiek nuleisime kainą. Ar ketinate 
čia pabūti ilgiau? 

Nagelis staiga atgijo ir atsakė nedelsdamas; net raustelėjo 
be jokios aiškios priežasties. 

— "Taip, galimas daiktas, kad pagyvensiu pas jus ilgiau, — ta- 
rė. - Priklausys nuo aplinkybių. Beje, tikriausiai jums dar nesa- 
kiau: aš agronomas, žemdirbystės specialistas, grįžtu iš kelionės, 
gali būti, kad kuriam laikui čia apsistosiu. Turbūt pamiršau pri- 
sistatyti... Aš Nagelis, Juhanas Nilsenas Nagelis. 

"Tai taręs priėjo, išties širdingai paspaudė šeimininkui ranką 
ir atsiprašė, kad neprisistatė anksčiau. Jo veide nebuvo nė tru- 
pučio ironijos. 

— Pamaniau, galbūt galėtume jums pasiūlyti geresnį ir 
ramesnį kambarį, - pasakė šeimininkas. - Dabar gyvenate prie 
pat laiptų, o tai ne visada malonu. 

— Ne, ačiū, nebūtina, kambarys puikus, aš visiškai juo pa- 
tenkintas. Be to, pro savo langus galiu matyti visą turgaus 
aikštę, ir tai smagiai nuteikia. 

Kiek patylėjęs šeimininkas vėl paklausė: 

— Vadinasi, dabar ketinate kurį laiką pailsėti? Šiaip ar taip, 
pagyvensite čia per vasarą! 

Nagelis atsakė: 

— Du tris mėnesius, galbūt ir ilgiau, tiksliai dar nežinau. 
Viskas. priklausys nuo aplinkybių. Laikas parodys. 

Tą akimirką pro šalį praėjo kažkoks žmogus ir pasisveiki- 
no su šeimininku. Tai buvo neišvaizdus vyras, mažo ūgio ir be 
galo vargingai apsirengęs; jis taip sunkiai kilnojo kojas, jog tai 

metėsi į akis, tačiau judėjo ganėtinai greitai. Nors nusilenkė la- 
bai žemai, šeimininkas nepalietė skrybėlės; o Nagelis nusivožė 
savo aksominę kepurę. 

Šeimininkas pažvelgė į jį ir paaiškino: 

— Tą žmogų mes vadiname Minučiu. Jis truputį kuoktelėjęs, 
bet labai geros širdies, gaila vyrioko. 

"Tai ir viskas, kas buvo pasakyta apie Minutį. 

— Aš skaičiau, -— staiga prabilo Nagelis, — prieš keletą dienų 
skaičiau laikraštyje, kad kažkur čia, miške, rastas negyvas 
žmogus. Kas jis per vienas? Regis, vardu Karlsenas? Ar vie- 
tinis!? 

— Taip, — atsako šeimininkas, — tai vienos čionykštės mo- 
ters, gydančios dėlėmis, sūnus. Iš čia matyti jos namas, ana ten 
raudonu stogu. Vaikinas grįžo namo tik dabar per atostogas ir 
staiga baigė savo dienas, taip nei iš šio, nei iš to. Labai liūdna, 
buvo gabus jaunuolis, netrukus turėjo tapti pastoriumi. Nela- 
bai žinai, ką ir manyti, bet visa tai šiek tiek įtartina. Nes kai 
perpjautos abi venos, sunkiai gali patikėti, jog kaltas nelaimin- 
gas atsitikimas. Dabar rastas ir peilis, mažas peiliukas baltomis 
kriaunomis plunksnoms smailinti. Policija aptiko jį vakar vėlai 
vakare. Veikiausiai kokia nors meilės istorija. 

- Šit kaip. Nejau dar verta abejoti, kad jis nusižudė? 

— Tikiesi geriausio varianto. Mat taip pat esama žmonių, 
manančių, jog jis galėjo eiti nešinas peiliuku ir suklupti, taip 
nesėkmingai, kad iškart susižalojo abi rankas. Cha cha, man 
tai atrodo mažai tikėtina, labai mažai tikėtina. Bet jis neabe- 
jotinai bus palaidotas šventintoje žemėje. Tik vargu ar jis su- 
klupo, deja! 

— Minėjote, kad peilis rastas tik vakar vakare. Argi jis ne- 
gulėjo šalia kūno? 

— Ne, mėtėsi už kelių žingsnių. Persipjovęs riešus Karlsenas 
nusviedė peiliuką tolyn į mišką. Jis aptiktas visiškai atsitik- 
tinai. 

— Mat kaip. Bet kam jam reikėjo tai daryti, kai jau, šiaip ar 
taip, buvo persirėžęs riešus? Visiems ir taip aišku, kad susiža- 
lojo peiliu. 

— Vienas Dievas težino, kaip jam tada susidėjo. Bet, kaip 
jau minėjau, veikiausiai kalta kokia nors meilės istorija. Man 
dar neteko girdėti tokios baisybės. Kuo daugiau apie tai galvo- 
ju, tuo šiurpiau viskas atrodo. 

— Kodėl manote, kad kalta meilės istorija? 

— Dėl įvairių priežasčių. Beje, negalėčiau teigti ko nors 
konkretaus. 

— Bet ar negalėjo jis pats pargriūti, netyčia? Juk gulėjo taip 
nevykusiai. Kiek žinau, kniūbsčias, veidu į balą? 

— Taip, ir buvo baisiai susipurvinęs. Bet tai nieko nereiš- 
kia, jis galėjo turėti savų sumetimų. Galbūt tokiu būdu norėjo 
paslėpti priešmirtinių kančių pėdsakus savo veide. Niekas ne- 
žino. 

— Ar jis paliko kokį nors atsisveikinimo laiškelį? 

— Regis, eidamas kažką rašė ant popieriaus skiautės. Beje, 
labai dažnai ką nors rašinėdavo vaikščiodamas gatvėmis. Tai 
dabar žmonės įsivaizduoja, kad jis peiliuku smailino pieštuką ar 
kokį kitą daiktą, tada suklupo ir griūdamas iš pradžių persirėžė 
vieną veną, o paskui — kitą. Cha cha cha. Bet jis išties paliko 
šiokį tokį laiškelį, delne laikė nedidelį popierėlį, ant kurio buvo 
užrašyti šie žodžiai: „Kad tavo plienas būtų toks pat aštrus kaip 
tavo paskutinis atsakas ne!“ 

— Kokia nesąmonė. Ar peiliukas buvo atšipęs! 

— Taip, atšipęs. 

— Ar jis negalėjo jo pirmiau pagaląsti? 

— Peiliukas buvo ne jo. 

— Tai kieno jis buvo? 

Šeimininkas padvejoja, bet paskui pasako: 

— Peiliukas priklausė panelei Chelan. 

— Panelei Chelan? — perklausia Nagelis ir netrukus užduo- 
da kitą klausimą: — Na, o kas toji panelė Chelan? 

— Dagnė Chelan, pastoriaus duktė. 

— Šit kaip. Labai keista. Kas galėjo pagalvoti! Tai tas jau- 
nuolis buvo taip įsižiūrėjęs į ją? 

— Matyt... Beje, visi į ją įsižiūrėję, ne jis vienas toks buvo. 

Nagelis susimąstė ir nieko nebepasakė. Tada šeimininkas 
pertraukia tylą tardamas: 

— Tai, ką dabar jums papasakojau, yra paslaptis, ir aš prašau... 

— Ak taip, — atsako Nagelis. — Galite būti visiškai ramus. 

Kai Nagelis netrukus nulipo žemyn pusryčiauti, šeiminin- 
kas jau stovėjo virtuvėje ir pasakojo, kad pagaliau jam pavyko 
žmoniškai pasišnekėti su geltonskverniu ponu iš septintojo 
numerio. Jis agronomas, paskelbė šeimininkas, ką tik grįžo iš 
užsienio. Sako ketinantis čia pagyventi keletą mėnesių, Die- 
vas žino, kas jis per žmogus. 


"Tos pačios dienos vakarą atsitiko taip, kad Nagelis netikėtai susi- 
ėjo su Minučiu. Tarp jų užsimezgė nuobodus begalinis pokalbis, 
trukęs geras tris valandas. 

Štai kaip viskas buvo, nuo pradžios iki galo: 

Juhanas Nagelis sėdėjo viešbučio kavinėje su laikraščiu ran- 
koje, kai pasirodė Minutis. Prie staliukų sėdėjo daugiau žmo- 
nių, tarp jų - drūta valstietė, pečius apsigobusi juodai raudona 
megzta skara. Atrodė, kad Minutį pažįsta visi; įėjęs jis manda- 
giai pasisveikino į kairę ir į dešinę, bet buvo sutiktas garsiais 
šūksniais ir juoku. Net valstietė atsistojo, panūdusi su juo pa- 
šokti. 

— Ne šiandien, ne šiandien, — bandydamas išsisukti taria 
jis valstietei, tada žengia tiesiai prie šeimininko ir kreipiasi į jį, 
rankoje gniauždamas kepurę: 

— Nunešiau anglis į virtuvę, tai šiandien turbūt ir viskas? 

— Taip, — atsako šeimininkas, — kas dar galėtų būti? 

— Taip, — atitaria Minutis ir baugščiai pasitraukia. 

Jis buvo kaip reta bjaurus pažiūrėti. Turėjo romias mėlynas 
akis, bet atsikišę priekiniai dantys atrodė šiurpiai, kaip ir luo- 
šumo sudarkyta eisena. Jo plaukai buvo gerokai pražilę; tik 
barzda tamsėlesnė, bet tokia reta, jog visur prasišvietė vei- 
do oda. Tas vyras kadaise dirbo jūrininkų, o dabar gyveno 
pas giminaitį, kuris šalia prieplaukos turėjo nedidelę anglių 
krautuvėlę. Kalbėdamas su kuo nors jis beveik niekada nepa- 
keldavo akių nuo žemės. 

Kažkas jį pašaukia nuo vieno staliuko, iškėlęs alaus butelį 
jam smarkiai moja ponas pilka vasarine eilute. 

— Eikšekit, išgersit bokalą motinos pieno. Be to, noriu 
pažiūrėti, kaip atrodote be barzdos, - taria jis. 

Pagarbiai, rankoje tebegniauždamas kepurę, sukūprinta nu- 
gara Minutis prisiartina prie staliuko. Praeidamas pro Nagelį 
jam nusilenkia ir vos vos sukrutina lūpas. Atsistojęs priešais 
poną pilkais drabužiais sušnabžda: 

— Ne taip garsiai, pone asesoriau, labai prašau. Matot, čia 
yra svetimų žmonių. 

— Viešpatie tu mano, - pratrūksta asesorius, — juk tenorė- 
jau pavaišinti jus bokalu alaus. O jūs čia atėjęs burnojate, kad 
per garsiai kalbu. 

— Ne, jūs ne taip mane supratote, prašau man atleisti. Bet 
svetimų žmonių akivaizdoje labai nenorėčiau grįžti prie senų 
pokštų. Ir alaus negaliu gerti, dabar negaliu. 

— Šit kaip, negalite? Negalite gerti alaus? 

— Ne, dėkoju jums, ne dabar. 

— Mat kaip, dėkojate man ne dabar? Tai kada man pa- 
dėkosite? Cha cha cha, ir dar pastoriaus sūnus! Turėtumėte 
sklandžiau dėstyti savo mintis. 

— Jūs ne taip mane supratote, bet tebūnie. 

— Na, na, pakaks paistalų. Kas jums yra? 

Asesorius jėga pasodina Minutį ant kėdės, ir šis valandėlę 
pasėdi, bet paskui vėl pašoka. 

— Ne, duokite man ramybę, — paprieštarauja jis, - aš negaliu 
gerti. O pastaruoju metu pakeliu dar mažiau, Dievas žino, kas 
man pasidarė. Pasigeriu nespėjęs nė susivokti ir tampu bejėgis. 

Asesorius atsistoja, griežtai pažiūri į Minutį, įbruka jam į 
ranką bokalą ir paliepia: 

— Gerkite. 

Pauzė. Minutis tylėdamas pakelia akis ir nusibraukia nuo 
kaktos plaukus. 

— Na gerai, tegu bus jūsų valia, — tuomet prabyla. — Bet 
tik kelis lašus, tik gurkšnelį, kad turėčiau garbės su jumis su- 
sidaužti. 

— Išgerkite iki dugno! — sušunka asesorius ir nusisuka, kad 
neprapliuptų kvatoti. 

— Ne, ne iki dugno, ne iki dugno. Kodėl turiu gerti iki du- 
gno, jei man tai nepriimtina? Tik nejįsižeiskite ir neraukykite 
veido. Gerai jau, šį kartą nusileisiu, jeigu taip norite. Tikiuosi, 
netrenks man galvon. Juokinga, bet aš taip mažai pakeliu. Į 
sveikatą! 

— Iki dugno, iki dugno! — vėl sušunka asesorius. - Iki pas- 
kutinio lašo! Štai taip, teisingai. Na va, o dabar sėskitės ir pa- 
rodykite mums keletą grimasų. Iš pradžių galite truputį pa- 
griežti dantimis, paskui nukirpsiu jums barzdą ir atjauninsiu 
jus dešimčia metų. Bet pirmiausia turite pagriežti dantimis. 

— Ne, aš to nedarysiu, tik ne svetimų žmonių akivaizdoje. 
Nereikalaukite to iš manęs, tikrai nedarysiu, - atsako Minutis 
pakildamas eiti. - Be to, ir laiko neturiu, - priduria. 

— Ir laiko neturite? Kaip negerai. Cha cha, tikrai negerai. 
Neturite net laiko? 

— Dabar neturiu. 

— Paklausykite: ką, jeigu jums pasakyčiau, jog jau seniai 
vaizduojuosi jus su kitu durtiniu nei tas, kurį dabar vilkite... 
Beje, leiskite pažiūrėti, taip ir žinojau, jis visiškai sutrūnijęs, 
pažvelkite! Prie jo net pirštu negalima prisiliesti. —- Asesorius 
suranda mažą skylutę ir įbruka į ją pirštą. — Plyšta, nė kiek 
nebelaiko, pažvelkite, štai, pats įsitikinkite! 

— Duokite man ramybę! Dėl Dievo, ką aš jums padariau? Ir 
nelieskite mano durtinio! 

— Viešpatie tu mano, juk pažadu rytoj jums nupirkti kitą 
durtinį, aš pažadu tai —- suskaičiuokime: vienas, du, keturi, 
septyni — septynių žmonių akivaizdoje. Kas jums pasidarė 
šįvakar! Jūs aikštijatės, rūstaujate ir esate pasirengęs visus mus 
sutrypti. Taip, tikrai. Tik dėl to, kad pačiupinėjau jūsų dur- 
tinį. 

— Prašau man atleisti, nenorėjau pasirodyti rūstus. Jūs ži- 
note, kad galiu jums padaryti bet kokią paslaugą, bet... 

— Tai padarykite man paslaugą ir prisėskite. 

Minutis nusibraukia nuo kaktos žilus plaukus ir atsisėda. 

— Puiku, o dabar padarykite man dar vieną paslaugą ir pa- 
griežkite dantimis. 

— Ne, aš to nedarysiu. 

— Vadinasi, atsisakote, ką? Taip ar ne? 

— Dieve maloningasis, ką aš jums padariau? Ar negalite 
man duoti ramybės? Kodėl būtent iš manęs visi turi šaipytis? 
Anas nepažįstamas ponas į mus žiūri, aš pastebėjau, jis nenu- 
leidžia nuo mūsų akių ir tikriausiai taip pat juokiasi. Visada 
šitaip: pirmą dieną, kai tik atvykote užimti asesoriaus parei- 
gų, prie manęs buvo pristojęs daktaras Stenersenas ir greitai 
išmokė jus krėsti iš manęs juokus, o dabar to paties mokote 
aną poną. Taip ir perimate vienas iš kito. 

— Nagi: taip ar ne? 

— Ne, girdite?! — suklykia Minutis pašokdamas nuo kėdės. 
Bet tarsi išsigandęs pernelyg didelio savo išdidumo kleste- 
li atgal ir priduria: — Be to, aš nemoku griežti dantimis, pa- 
tikėkite. 

— Nemokate!? Cha cha, žinoma, kad mokate. Jūs puikiai 
griežiate dantimis. 

— Prisiekiu Dievu, nemoku! 

— Cha cha cha! Bet juk esate tai daręs. 

— Taip, bet tuomet buvau girtas, aš nieko neprisimenu, man 
viskas sukosi ratu. Paskui sirgau dvi dienas. 

— Teisingai, — sutinka asesorius, — tuokart buvote girtas, 
galiu patvirtinti. Beje, kodėl plepate apie tai girdint visiems 
šiems žmonėms! Aš taip tikrai nesielgčiau. 


Misterijos 19 


Tą akimirką šeimininkas išeina iš kavinės. Minutis tyli; ase- 
sorius pažvelgia į jį ir taria: 

— Na, tai ką darom? Nepamirškite durtinio. 

— Aš jo nepamiršau, — atsako Minutis, — bet nenoriu ir ne- 
galiu daugiau gerti, taip ir žinokite. 

— Jūs norite ir galite! Girdėjote, ką pasakiau? Norite ir gali- 
te, pasakiau. Jeigu reikės, pats jums supilsiu... 

Sulig tais žodžiais asesorius atsistoja su Minučio bokalu 
rankoje. 

— Nagi, išsižiokite! 

— Ne, Dievas mato, nebegersiu daugiau alaus! - suklykia Mi- 
nutis išblyškęs iš jaudulio. — Ir jokia jėga žemėje neprivers manęs 
to daryti! Prašau atleisti, man nuo alaus būna bloga, jūs neži- 
note, kaip aš jaučiuosi. Tad neverskite manęs gerti, nuoširdžiai 
jūsų prašau. Jau verčiau... verčiau pagriešiu dantimis be alaus. 

— Na, čia jau kita kalba, velniai rautų, visai kita kalba, jeigu 
sutinkate tai padaryti be alaus. 

— Taip, verčiau padarysiu tai be alaus. 

Ir Minutis pagaliau sugriežia savo baisiais dantimis, griau- 
dint susirinkusiųjų juokui. Nagelis vis dar dedasi skaitąs 
laikraštį; jis sėdi kaip įkaltas savo vietoje prie lango. 

— Garsiau! Garsiau! — surinka asesorius. — Griežkite gar- 
siau, mes nieko negirdime. 

Minutis sėdi sustingęs, tiesus, laikydamasis už kėdės abiem 
rankomis, tarsi bijotų nugriūti, ir taip griežia dantimis, jog kre- 
ta galva. Visi juokiasi, valstietė irgi kvatoja braukdama aša- 
ras; iš to juoko ji nebežino, kur dėtis, ir du kartus be jokio rei- 
kalo nusispjauna ant grindų, vien iš susižavėjimo. 

— Dievuliau, daugiau nebegaliu! — žvygauja ji neatgauda- 
ma kvapo. - Oi tas asesorius! 

— Viskas! Garsiau neįstengiu, — pasako Minutis, — tikrai, 
Dievas mato, patikėkite, aš jau pavargau. 

— Jokių kalbų, atsipūskite ir pradėkite iš naujo. Jūs dar pa- 
griešite dantimis. O paskui mes jums nukirpsime barzdą. Da- 
bar paragaukite alaus. Nesiraukykite, štai jums įpilta. 

Minutis tylėdamas papurto galvą. Asesorius išsitraukia pi- 
niginę ir ant stalo padeda dvidešimt penkių erių monetą. Tuo- 
met taria: 

— Paprastai jūs tai darote už dešimt, bet nepagailėsiu jums 
dvidešimt penkių, didinu jūsų įkainį. Nagi! 

— Nebekankinkite manęs, aš negersiu. | 

— Negersite? Atsisakote? 

— Dieve, tu Dieve, liaukitės pagaliau ir atstokite nuo manęs! 
Nebeketinu jums paklusti dėl to durtinio, aš juk žmogus. Ko 
jums iš manęs reikia? 

— Štai ką dabar aš jums pasakysiu: kaip matote, aš nukra- 
tau mažumėlę cigaro pelenų į jūsų bokalą, ar matote? O dabar 
paimu šį menkutį degtuką bei šį degtukėlį ir jūsų akivaizdoje 
sumetu juos į tą patį bokalą. Štai taip! O dabar garantuoju, 
kad vis tiek išgersite savo bokalą iki dugno. Paminėsite ma- 
no žodį. 

Minutis pašoka nuo kėdės. Visas drebėdamas, ant kaktos 
užkritusiais žilais plaukais jis įsistebeilija asesoriui į veidą. Taip 
prabėga kelios sekundės. 

— Ne, to jau per daug, to jau per daug! — surinka netgi vals- 
tietė. — Liaukitės! Cha cha cha! Dievuliau, daugiau nebegaliu! 

— Vadinasi, negersite? Atsisakote? — paklausia asesorius. Jis 
taip pat atsistoja ir lieka stovėti. 

Minutis žiojasi kažką sakyti, bet neišstena nė žodžio. Visi į 
jį spokso. 

Staiga Nagelis pakyla nuo savo staliuko prie lango, padeda 
laikraštį ir žengia skersai kavinės. Jis neskuba ir nekelia triukš- 
mo, tačiau prikausto visų dėmesį. Nagelis sustoja prie Minu- 
čio, uždeda ranką jam ant peties ir garsiai, skambiu balsu pa- 
reiškia: 

— Jeigu paimsite savo bokalą ir trenksite tam pienburniui į 
galvą, duosiu jums dešimt kronų grynaisiais ir išsuksiu jus nuo 
visų galimų padarinių. — Nukreipęs pirštą tiesiai į asesoriaus 
veidą patikslina: - Turiu omenyje štai tą pienburnį. 

Akimirksniu visi nuščiuvo. Minutis persigandęs dirsčiojo 
tai į vieną, tai į kitą lemendamas: 

— Bet... Ne, bet?.. 

Toliau pasistūmėti jam nepavyko, bet tuos žodžius jis dre- 
bančiu balsu vis kartojo, tarsi klausdamas. Daugiau niekas 
nieko nesakė. Asesorius apstulbęs žengė atbulas ir susirado 
savo kėdę; jo veidas buvo išblyškęs kaip drobė, jis taip pat nie- 
ko nesakė. Burna žiojėjo. 

— Kartoju, — lėtai ir garsiai paskelbė Nagelis. - Duodu jums 
dešimt kronų už tai, kad savo bokalu trenktumėte tam pien- 
burniui į galvą. Štai laikau pinigus rankoje. Taip pat galite ne- 
sibaiminti dėl padarinių. 

Ir Nagelis išties atkišo dešimt kronų, kad Minutis pama- 
tytų. 

"Tačiau Minutis elgėsi keistai. Jis iškart spruko į kavinės ker- 
tę, nuklibikštavo savo mažais žingsneliais ir be žodžių atsisėdo. 
Sėdėjo nunarinęs galvą ir šnairavo į visas puses, vis prisitrauk- 
damas prie savęs kelius, lyg iš baimės. 

"Tuomet atsivėrė durys ir grįžo šeimininkas. Jis ėmė krapš- 
tinėtis prie baro nekreipdamas domės į tai, kas dedasi aplin- 
kui. Tik kai asesorius staiga pašoko iš vietos ir vos girdimai 

tūžmingai sušvokštęs abiem rankomis užsimojo prieš Nagelį, 
šeimininkas susizgribo ir paklausė: 

— Kas čia, po galais!.. 

Bet niekas nieko neatsakė. Asesorius du kartus įnirtingai 
smogė, bet abu sykius susidūrė su Nagelio kumščiais. Jo pastan- 
gos buvo bergždžios. Sudirgintas nesėkmės, be nuovokos ėmė 
kumščiuoti į orą, tarsi pasiryžęs nieko neprisileisti, bet galiau- 
siai kryptelėjo šonan staliukų link, užkliuvo už taburetės ir par- 
klupo. Jis garsiai šnopavo, iš įtūžio tapo neatpažįstamas; maža 
to, mirtinai atmušė rankas į tuodu aštrius gniaužtus, kurie vis 
pastodavo kelią, kad ir kur jis smūgiuotų. Kavinėje kilo visuo- 
tinis sąmyšis, valstietė su savo palyda nėrė lauk, o kiti šūkalojo 
vienas per kitą norėdami įsikišti. Pagaliau asesorius pakyla ant 
kojų, prisiartina prie Nagelio, sustoja į priekį atkišęs rankas ir 
pratrūksta, apimtas juokingos nevilties, kad neranda žodžių: 

— Prakeiktas... Kad tave kur velniai... Dabita tu! 

Nagelis pažiūrėjo į jį su šypsena, priėjo prie stalo, paėmė 
jo skrybėlę ir nusilenkdamas ją padavė. Asesorius išplėšė jam 
skrybėlę iš rankų ir įniršio pagautas ketino sviesti atgal, bet 
apsigalvojęs su garsu užsivožė ją ant galvos. Tada apsisuko ir 
išžengė pro duris. Skrybėlė poroje vietų buvo smarkiai įduobta, 
tad išeinantis asesorius atrodė komiškai. 

"Tuomet į priekį prasibrovė šeimininkas ir pareikalavo pa- 
aiškinti. Jis nutvėrė Nagelį už rankos ir kreipdamasis į jį pa- 
klausė: 

— Kas čia vyksta? Ką visa tai reiškia? 

Nagelis atsakė: 

— Prašom nelaikyti manęs už rankos, aš nepabėgsiu. Beje, 
čia nieko nevyksta, tiesiog įžeidžiau tą žmogų, kuris ką tik pa- 
sišalino, ir jis norėjo apsiginti, nieko ypatinga, viskas gerai. 

"Tačiau šeimininkas supyko ir treptelėjo koja. 

— Kad man nebūtų jokių skandalų! - užriko. - Jokių! Jeigu 
norite kelti triukšmą, malonėkite išeiti į gatvę, o čia kad ne- 
matyčiau nieko panašaus. Žmonės visai pametė protą! 

— Gerai, gerai! Bet mes viską matėme! — įsiterpia pora 
kavinės lankytojų ir su paprastų žmonių polinkiu palaikyti tą 
akimirką laimintijį besąlygiškai stoja Nagelio pusėn. Jie paaiš- 
kina šeimininkui, kaip viskas buvo. 

Nagelis tik gūžtelėjo pečiais ir nuėjo prie Minučio. Be jo- 
kios įžangos paklausė žilagalvį neūžaugą juokdarį: 

— Kas jus sieja su asesoriumi, jeigu jis gali šitaip su jumis 
elgtis? 

— Oi baikit! — atsako Minutis. — Niekas mūsų nesieja, jis 
man svetimas. Tik kartą pašokau jam turgaus aikštėje už de- 
šimt erių. Beje, jis visada krečia iš manęs juokus. 

— Vadinasi, jūs šokate žmonėms ir už tai imate mokestį! 

— Taip, retkarčiais. Bet taip būna nedažnai, tik kai man la- 
bai reikia tų dešimt erių ir negaliu jų gauti kitu būdu. 

— Kam gi jums reikia tų pinigų? 

— Maža kam gali prireikti. Visų pirma esu kvailas žmogus, 
neapdovanotas gabumais, ir dėl to man tenka kentėti. Kai 
dirbau jūrininku ir pats galėjau prasimaitinti, visais atžvilgiais 
buvo geriau; bet paskui susižalojau, nukritau nuo laivo stiebo 
ir gavau trūkį, nuo to laiko verčiuosi sunkiai. Pavalgyti ir šiaip 
viską, ko man reikia, gaunu iš savo dėdės, pas jį ir gyvenu, 
man nieko netrūksta, visko pertektinai, nes dėdė turi anglių 
krautuvėlę, iš to ir gyvena. Bet ir pats truputį prisidedu prie 
savo išlaikymo, ypač dabar, vasarą, kai anglių beveik nepar- 
duodame. Gryna tiesa, kaip ir tai, kad dabar sėdžiu ir su jumis 
kalbuosi. Va tokiomis dienomis dešimt erių labai praverčia, 

visada už jas ko nors nuperku ir parnešu namo. O kalbant apie 
asesorių, jam smagu pažiūrėti, kaip šoku, būtent dėl to, kad 
esu gavęs trūkį ir negaliu žmoniškai šokti. 

— Vadinasi, dėdė jums liepia už pinigus šokti turgaus aikš- 
tėje! 

— Ne, ne, taip nėra, tik nemanykite. Jis man dažnai sako: 
„Nekišk man tų juokdario skatikų!“ Vis vadina juokdario ska- 
tikais, kai parnešu savo dešimt erių, ir bara mane, kad esu 
žmonėms už pajuoką. 

— Taigi tai buvo pirma. O antra? 

— Prašau? 

— O antra! 

— Nesuprantu. 

— Jūs pasakėte, kad visų pirma esate kvailas žmogus. Gerai, 
o kas antra? 

— Jeigu aš taip pasakiau, prašau atleisti. 

— Vadinasi, jūs tik kvailas? 

— Aš nuoširdžiai prašau atleisti! 

— Ar jūsų tėvas buvo pastorius? 

— Taip, mano tėvas buvo pastorius. 

Stojo pauzė. 

— Klausykite, — taria Nagelis, - jeigu neturite jokių neati- 
dėliotinų reikalų, eime trumpam pas mane, į mano kambarį, 
ar sutinkate? Jūs rūkote tabaką? Puiku! Taip, prašom, gyvenu 
viršuje. Būsiu labai dėkingas, jei mane aplankysite. 

Didelei visų nuostabai, Nagelis su Minučiu užlipo į antrą 
aukštą ir drauge ten praleido visą vakarą. 

III 


Minutis įsitaisė ant kėdės ir užsirūkė cigarą. 

— Jūs visai negeriate? — pasiteiravo Nagelis. 

— Taip, beveik negeriu, man labai greitai apsisuka galva ir 
ima dvejintis akyse, — atsakė jo svečias. 

— Ar kada nors esate ragavęs šampano? Neabejoju, kad 
esate. 

— Taip, prieš daug metų, per sidabrines savo tėvų vestuves, 
tuomet ragavau šampano. 

— Ar patiko? 

— Taip, pamenu, kad patiko. 

Nagelis paskambino ir užsakė šampano. 

Jiems gurkšnojant šampaną ir rūkant Nagelis staiga įsmeigia 
į Minutį akis ir taria: 

— Sakykite, — tai tik klausimas ir galbūt jis jums pasirodys 
juokingas, — bet ar sutiktumėte už tam tikrą sumą būti įrašytas 
į metrikus kaip vaiko tėvas, nors vaikas ne jūsų? Man tiesiog 
šovė į galvą. 

Minutis žiūri į jį išpūstomis akimis ir tyli. 

— Už nedidelę sumelę, penkiasdešimt kronų ar daugiau, tar- 
kime, iki poros šimtų kronų? — neatlyžta Nagelis. — Ne taip 
svarbu už kiek. 

Minutis papurto galvą ir ilgai tyli. 

— Ne, - pagaliau atsako. 

— Nesutiktumėte? Galėčiau sumokėti grynaisiais. 

— Tai nesvarbu. Ne, aš negaliu to padaryti, negaliu jums 
niekuo padėti. 

— O kodėl negalite? 

— Neprašykite manęs, palikite mane ramybėje. Aš esu 
Žmogus. 

— Na, galbūt perlenkiau lazdą. Kodėl turėtumėte kam nors 
daryti tokią paslaugą? Bet norėčiau dar kai ko jus paklausti: 
ar sutiktumėte... ar galėtumėte už penkias kronas pavaikščio- 
ti po miestelį su ant nugaros priklijuotu laikraščiu ar popieri- 
niu maišeliu, pradėti nuo viešbučio ir prasieiti turgaus aikšte, 
tada palei prieplauką, — ar galėtumėte? Už penkias kronas. 

Minutis susigėdęs nulenkia galvą ir mašinaliai pakartoja: 

— Už penkias kronas. 

Daugiau jis nieko neatsako. 

— Na taip, arba už dešimt kronų, jei norite. Tarkime, dešimt 
kronų. Vadinasi, galėtumėte tai padaryti už dešimt? 

Minutis nusibraukia nuo kaktos plaukus. 

— Nesuprantu, kaip aliai vienas atvykėlis išsyk sužino, kad 
visiems esu už pajuoką, — taria jis. 

— Kaip matote, galiu tuoj pat įteikti jums pinigus, — neat- 
stoja Nagelis, — tai priklauso tik nuo jūsų. 

Minutis įbeda žvilgsnį į popierinį pinigą, valandėlę spokso 
sutrikęs, iš pagundos apsilaižo ir staiga prabyla: 

— Taip, aš... 

— Dovanokite! — skubiai įsiterpia Nagelis. —- Dovanokite, 
kad jus pertraukiu, — pakartoja neleisdamas anam užbaigti. — 
Kuo jūs vardu? Nežinau, man regis, nepasisakėte, kas esąs. 

— Mano pavardė Grėgoras. 

— Grėgoras. Ar Eidsvolio susirinkimo“ delegatas jums gi- 
minė! 


* 1814 m. Eidsvolyje įvykęs tautos atstovų susirinkimas, kurio metu buvo priimta Nor- 
vegijos konstitucija. (Cia ir toliau — vert. past.) 

— Taip, giminė. 

— Tai apie ką mes kalbėjome? Vadinasi, Grėgoras? Be abejo, 
nenorėsite tokiu būdu užsidirbti tų dešimt kronų? 

— Ne, - dvejodamas sukužda Minutis. 

— Dabar paklausykite, — taria Nagelis nutęsdamas kiekvieną 
žodį. - Su džiaugsmu dovanosiu jums šią dešimtinę už tai, kad 
nesutikote priimti mano pasiūlymo. Be to, pridėsiu dar dešimt 
kronų, jeigu suteiksite man malonumą ir paimsite pinigus. 
Nesistokite. Ši menkutė auka nesudarys man rūpesčių, dabar 
turiu daug pinigų, pakankamai pinigų, dėl to man nekils sun- 
kumų. 

Ištraukęs pinigus Nagelis priduria: 

— Paimdamas suteiksite man džiaugsmo. Prašom! 

Bet Minutis sėdi netekęs žado, laimė jam muša į galvą, ir 
vargšelis vos tramdo ašaras. Jis tankiai sumirksi ir nuryja sei- 
les. Nagelis pasiteirauja: 

— Jums tikriausiai apie keturiasdešimt metų? 

— Keturiasdešimt treji su trupučiu. 

— Tai įsidėkite dabar pinigus į kišenę. Labai prašom!.. Beje, 
kuo vardu tas asesorius, su kuriuo kalbėjomės kavinėje? 

— Nežinau, mes jį vadiname tiesiog asesoriumi. Jis dirba 
teisėjo raštinėje. 

— Tiek to, tai neturi reikšmės. Sakykite... 

— Atsiprašau! — Minutis nebegali susiturėti, jis sujaudintas 
iki širdies gelmių ir būtinai nori išsikalbėti, nors mikčioja it vai- 
kas. — Atsiprašau, dovanokite! — išlemena ir ilgai nebegali iš- 
tarti nė žodžio. 

— Ką norėjote pasakyti? 

— Ačiū, širdingai ačiū iš visos... 

Stoja pauzė. 

— Ši kalba baigta. 

— Ne, luktelėkite! — sušunka Minutis. — Dovanokite, bet 
kalba dar nebaigta. Jūs pamanėte, kad aš nesutinku to pada- 
ryti, kad atsisakiau iš užsispyrimo, kad man patinka spyriotis. 
Bet prisiekiu Dievu... Tai ar galima sakyti, kad kalba baigta, 
kai jūs galbūt netgi susidarėte įspūdį, kad branginausi nesu- 
tikdamas to padaryti už penkias kronas? Tai tiek ir norėjau 
pasakyti. 

— Labai gerai. Juk žmogui su tokia pavarde ir išprusimu ne- 
pridera juokinti žmonių. Aš pamąsčiau... Jūs, be abejo, gerai 
susipažinęs su miestelio gyvenimu, ar ne? Matote, ketinu čia 
kurį laiką pagyventi, apsistoti porai vasaros mėnesių, ką pasa- 
kysite? Ar jūs čionykštis? 

— Taip, aš čia gimiau. Mano tėvas čia pastoriavo, o prieš 
trylika metų, kai apluošau, vėl čionai atsikrausčiau. 

— Ar jūs nešiojate anglis? 

— Taip, nešioju po namus anglis. Manęs tai nevargina, jei 
dėl to klausiate. Nuo seno esu įgudęs, ir man tas darbas ne- 
kenkia, jei tik atsargiai lipu laiptais. Bet pernai žiemą pargriu- 
vau ir susitrenkiau, tad ilgą laiką turėjau vaikščioti su lazda. 

— Kokia nelaimė! Kaip tai įvyko? 

— Na, tai nutiko ant banko laiptų, pakopos buvo kiek ap- 
ledijusios. Taigi lipau aš aukštyn su apysunkiu maišu. Užkopęs 
maždaug ligi pusės, pačiame viršuje pamačiau kaip tik žemyn 
lipantį konsulą Andreseną. Tuomet sukausi eiti atgal, kad pra- 
leisčiau konsulą. Jis neliepė man to daryti, pats susiprotėjau, 
būčiau praleidęs neragintas. Deja, tą pačią akimirką slystelėjau 
ant laiptelio ir pargriuvau. Parkritau ant dešiniojo peties. „Kaip 
jūs jaučiatės? — pasiteiravo konsulas. —- Nedejuojate, vadinasi, 
neužsigavote?“ — „Ne, - atsakiau, — man vis dėlto pasisekė.“ 

Tačiau nepraėjus nė penkioms minutėms apalpau du kartus 
iš eilės. Be to, dėl mano senosios bėdos sutino visa papilvė. 
Beje, vėliau konsulas mane dosniai apdovanojo, nors visiškai 
nebuvo kaltas. 

— Ar daugiau nieko neatsitiko? Ar nesusitrenkėte galvos? 

— Taip, truputį susitrenkiau galvą. Kurį laiką dargi spjau- 
džiau krauju. 

— Ir konsulas jums padėjo, kol sirgote? 

— Taip, nepaprastai. Vis atsiųsdavo kokių gėrybių, nepamir- 
šo manęs nė dienos. Tačiau nuostabiausia, kad tą dieną, kai 
pakilau iš patalo ir nuėjau pas konsulą padėkoti, jis jau buvo 
liepęs iškelti vėliavą. Aiškiai įsakė iškelti vien mano garbei, 
nors taip pat buvo panelės Fredrikės gimtadienis. 

— Kas toji panelė Fredrikė? 

— Jo duktė. 

— Šit kaip. Na taip, pasielgė gražiai... Beje, gal žinote, kodėl 
prieš keletą dienų miestelyje plevėsavo vėliavos? 

— Prieš keletą dienų? Bandau prisiminti... Turite omeny- 
je — prieš gerą savaitę? Taigi panelė Chelan, Dagnė Chelan, 
šventė sužadėtuves. Štai taip viena po kitos susižada, išteka ir 
išvažiuoja. Dabar draugių ir pažįstamų turiu kone visoje ša- 
lyje, ir nėra nė vienos, su kuria nenorėčiau vėl susitikti. Prie 
mano akių jos visos žaidė, lankė mokyklą, priėjo žegnonės ir 
suaugo. Dagnei tik dvidešimt treji metai, ir visas miestelis ją 
laiko sava. Ji taipgi graži. Susižadėjo su leitenantu Hansenu, jis 
kadaise man padovanojo štai šią kepurę. Jis irgi čionykštis. 

— Ar toji panelė Chelan šviesiaplaukė? 

— Taip, šviesiaplaukė. Tikra gražuolė, visų numylėtinė. 

— Ko gera, mačiau ją prie pastoriaus sodybos. Ar ji vaikšto 
su raudonu skėčiu nuo saulės? 

— Tikrai taip! Kiek žinau, čia niekas daugiau neturi raudo- 
no skėčio. Jei matėte damą su stora geltona kasa, nukarusia 
ant nugaros, vadinasi, matėte ją. Ji nepanaši į jokią kitą vie- 
tinę damą. Bet turbūt su ja dar nesikalbėjote? 

— (Galimas daiktas, kad kalbėjausi, — ir Nagelis mąsliai su- 
murma sau po nosimi: — Tai ji ir buvo panelė Chelan! 

— Bet tik prabėgomis, ilgiau turbūt dar neteko su ja pa- 
bendrauti? Vadinasi, jūsų dar laukia tas malonumas. Ji gar- 
siai kvatojasi, kai kas nors jai pasirodo juokinga, ir dažnai 
prajunka iš menko nieko, nes yra linksmo būdo. Jeigu jums 
teks su ja pasišnekėti, pamatysite, kaip įdėmiai ji klausosi 
jūsų žodžių ir prabyla tik tada, kai baigiate kalbėti. O atsaky- 
dama paprastai išrausta. Bemaž visada jai į skruostus plūsteli 
kraujas. Ne kartą pastebėjau, kad su kuo nors pakalbėjusi 
tampa labai graži. Tačiau mano padėtis kitokia, su manimi 
ji gali šnektelėti kiekvienai progai pasitaikius ir be jokių ce- 
remonijų. Galėčiau prieiti prie jos gatvėje: ji sustotų ir pa- 
duotų man ranką, nors ir skubėtų. Jeigu netikite, kada nors 
atkreipkite dėmesį. 

— Kodėl turėčiau netikėti? Vadinasi, panelė Chelan - gera 
jūsų draugė? 

— Žinoma, tik ta prasme, kad visada maloniai su manimi el- 
giasi. Nieko daugiau ir būti negali. Retkarčiais gavęs kvietimą 
apsilankau pastoriaus namuose, bet, kiek supratau, esu lau- 
kiamas ir nekviestas. Panelė Dagnė man taip pat skolindavo 
knygas, kai sirgau, netgi pati jas atnešdavo iki mano namų 
pasibrukusi po pažastimi. 

— Ir kokios tai buvo knygos? 

— Domitės, kokias knygas aš pajėgus perskaityti ir suprasti? 

— Šįkart neteisingai mane supratote. Jūsų klausimas byloja 

apie aštrų protą, tačiau ne taip supratote. Įdomus jūs žmogus. 
Norėjau paklausti, kokių knygų toji jauna dama turi namuose 
ir ką ji skaito. Man būtų smalsu sužinoti. 

— Pamenu, sykį ji man atnešė Garborgo „Valstiečius studen- 
tus“ ir dar porą, tarp kurių, regis, buvo Turgenevo „Rudinas“. 
O kitą kartą balsu paskaitė iš Garborgo“ „Nesutaikomųjų“. 

— Ar tai jos asmeninės knygos? 

— Jos tėvo. Ant jų buvo užrašytas tėvo vardas. 

— Beje, kai tuokart atėjote pas konsulą Andreseną padėkoti, 
kaip pasakojate... 

— Taip, norėjau padėkoti jam už pagalbą. 

— Suprantu. Bet ar vėliava buvo iškelta dar prieš jums atei- 
nant tą dieną! 

— Taip, jis liepė ją iškelti mano garbei. Pats man pasakė. 

— Aišku. Bet ar vėliava buvo iškelta ne gimtadienio proga? 

— Tikriausiai, kad gimtadienio. Visai galimas daiktas, nie- 
ko čia bloga. Į ką tai būtų panašu, jei per panelės Fredrikės 
gimtadienį nebūtų iškelta vėliava? 

— "Taip, jūs visiškai teisus... Pereikime prie kitos temos: kiek 
jūsų dėdei metų? 

— Jam galėtų būti apie septyniasdešimt. Ne, turbūt mažiau, 
šiaip ar taip, per šešiasdešimt. Jis jau senas, bet pagal savo am- 
žių dar žvalus. Iš bėdos paskaito be akinių. 

— Kokia jo pavardė? 

— Jis taip pat Grėgoras. Mes abu Grėgorai: 

— Ar jūsų dėdė turi nuosavą namą, ar nuomoja? 

— Nuomoja kambarį, kuriame gyvename, bet anglių krau- 
tuvėlė priklauso jam. Mums nesunku susimokėti tą nuomą, jei- 


* Arne Garborg (1851 — 1924) - norvegų rašytojas realistas. 

gu tai turėjote omenyje. Mokame anglimis, o kartkartėmis ir aš 
priduriu kokiu nors darbeliu. 

— Jūsų dėdė turbūt nenešioja anglių? 

— Ne, tai mano darbas. Jis atsveria ir viską prižiūri, o aš 
išnešioju. Man juk lengviau vaikščioti po namus, nes esu stip- 
resnis. 

— Aišku. Ir dar, vadinasi, turite šeimininkę, kuri jums verda 
valgį? 

Pauzė. 

— Atsiprašau, - prabyla Minutis, - nesupykite, bet aš mie- 
lai išeisiu, jeigu jums taip patogiau. Galbūt leidžiate čia su 
manimi laiką, kad suteiktumėte man džiaugsmo, nors jums 
nėra jokio malonumo klausytis apie mano gyvenimo aplinky- 
bes. Tiesa, gali būti, kad kalbatės su manimi dėl kitos priežas- 
ties, kurios nesuprantu. Tokiu atveju viskas gerai. Bet jeigu 
ir išeičiau, niekas prie manęs nepristotų, būkite ramus. Su 
piktavaliais žmonėmis netenka susidurti. Asesorius netykoja 
manęs už durų siekdamas atkeršyti, jeigu dėl to nerimaujate. 
Net jeigu ir tykotų, šiaip ar taip, manęs nenuskriaustų, esu 
tuo tikras. 

— Man jūs suteiksite malonumo pasilikdamas. Bet neturite 
jaustis įpareigotas man ką nors pasakoti dėl to, kad sušelpiau 
jus pora kronų tabakui. Elkitės kaip tinkamas. 

— Aš pasilieku! Pasilieku! — sušunka Minutis. — Ir telaimi- 
na jus Dievas! Labai džiaugiuosi, kad mano draugija jus bent 
kiek prablaško, nors gėdijuosi savęs ir šio savo apdaro. Būčiau 
galėjęs apsirengti kiek padoriau, jeigu būčiau turėjęs truputį 
laiko pasiruošti. Vilkiu vieną iš senųjų dėdės durtinių, ir jis 
jau vos laiko, tikra tiesa, prie jo net pirštu negalima prisiliesti. 
Dabar dar asesorius pradūrė didžiausią skylę, dėl kurios, ti- 

kiuosi, man atleisite... O atsakant į klausimą apie šeimininkę, 
verdančią valgį, tokios mes neturime. Patys ir valgyti pasitaiso- 
me, ir apsiskalbiame. Einasi pusiau su bėda, be to, stengiamės 
neapsisunkinti. Tad, iš ryto išsivirę kavos, likusią išgeriame 
vakare nė nešildę, o pietus verdamės pripuolamai, bet kad il- 
gam užtektų. Ko dar galime norėti savo padėtyje? Be to, esu 
atsakingas už skalbimą. Man būna nedidelis prasiblaškymas, 
kai daugiau neturiu ko veikti. 

"Tuomet apatiniame viešbučio aukšte suskamba varpelis, ir 
ant laiptų pasigirsta vakarieniauti lipančių žmonių žingsniai. 

— Kviečia valgyti, — taria Minutis. 

— Taip, — atsako Nagelis. Tačiau jis neatsistoja ir neparo- 
do jokio nekantrumo ženklo, atvirkščiai, patogiau įsitaiso ir 
paklausia: — Tikriausiai jūs taip pat pažinojote tą Karlseną, 
kuris anądien buvo rastas negyvas kažkur čia, miške? Argi ne 
liūdnas nutikimas? 

— Taip, nepaprastai liūdnas. O kaipgi, aš jį pažinojau. Pui- 
kus žmogus, tauri asmenybė. Žinote, ką jis man kartą pasakė? 
Buvau pakviestas pas jį ankstyvą sekmadienio rytą, prieš ge- 
rus metus, pernai gegužę. Jis paprašė, kad nuneščiau laišką. 
„Gerai, — tariau, — būtinai nunešiu, bet šiandien apsiavęs to- 
kiais netinkamais batais, nelabai galiu su jais rodytis žmonėse. 
Jeigu norite, galiu pareiti namo ir pasiskolinti kitus.“ — „Ne, 
nereikia, — atsakė jis, — nemanau, kad tai svarbu, nebent su 
šiais sušlaptumėte kojas.“ Netgi pagalvojo, kad su tais batais 
galiu sušlapti kojas! Na, o tada jis vogčiomis įkiša man į delną 
vieną kroną ir paduoda laišką. Man jau išėjus į prieangį, stai- 
ga vėl atlapoja duris ir atbėga man iš paskos. Visas jo veidas 
taip švyti, jog aš sustoju ir pažvelgiu į jį, jo akys pilnos ašarų. 
"Tada jis apkabina mane, visai arti priglunda, tikrai apglėbia 

per liemenį ir taria: „Eikite, senas drauge, nuneškite tą laišką, 
aš jūsų nepamiršiu. Kai kada nors tapsiu pastoriumi ir gausiu 
parapiją, galėsite atvažiuoti pas mane ir apsistoti visam laikui. 
Tad eikite ir telydi jus sėkmė!“ Deja, jis taip ir negavo para- 
pijos. Bet tikriausiai būtų tesėjęs man duotą pažadą, jei būtų 
gyvenęs. 

— Ir tada jūs nunešėte tą laišką? 

— Taip. 

— O ar panelė Chelan apsidžiaugė jį gavusi? 

— Iš kur jūs žinote, kad laiškas buvo skirtas panelei Chelan? 

— Iš kur žinau! Juk pats ką tik pasakėte. 

— Pats pasakiau? Netiesa. 

— Che che, netiesa? Nejaugi manote, kad jums meluoju? 

— Ne, atsiprašau, visai gali būti, kad jūs teisus. Šiaip ar taip, 
man nereikėjo to sakyti. Išsprūdo netyčia. Nejau iš tikrųjų taip 
pasakiau? 

— Kodėl nereikėjo? Ar jis uždraudė jums tai sakyti? 

— Ne, ne jis. 

— Vadinasi, ji? 

— Taip. 

— Gerai, aš niekam neprasitarsiu. Bet ar suprantate, kodėl 
jis mirė būtent dabar? 

— Ne, nesuprantu. Tiesiog įvyko nelaimė. 

— Ar žinote, kada laidotuvės? 

— Rytoj pusiaudienį. 

"Tuo ši kalba buvo baigta. Kurį laiką nė katras nepratarė 
nė žodžio. Sara kyštelėjo pro duris galvą ir pranešė, kad valgis 
patiektas. Netrukus Nagelis tarė: 

— Vadinasi, dabar panelė Chelan susižadėjusi. Ir kas gi jos 
sužadėtinis? 

— Leitenantas Hansenas, išties puikus ir šaunus žmogus. Su 
juo jai nieko netrūks. 

— Ar jis turtingas? 

— Jo tėvas labai turtingas. 

— Prekybininkas? 

— Ne, laivo savininkas. Gyvena per porą namų nuo čia. 
Beje, jo namas nedidelis, bet didesnio jam ir nereikia: kai 
sūnus išsikraustys, jame liks tik abu seniai. Dar jie turi dukterį, 
bet ši nutekėjo į Angliją. 

— Kaip manote, kiek pinigų turi senasis Hansenas? 

— Gal milijoną. Niekas nežino. 

Abu patyli. 

— Taip, - paskui taria Nagelis, —- neteisingai sutvarkytas pa- 
saulis. Ką, jeigu jūs turėtumėte nors dalelę tų pinigų, Grėgorai? 

— Apsaugok Viešpatie, ką jūs kalbate? Privalome tenkintis 
tuo, ką turime. 

— Taip sakoma... Dabar ką tik man kilo toks klausimas: 
jums turbūt nelabai lieka laiko kitiems darbams, juk tenka iš- 
nešioti anglis? Ir tai suprantama. Bet girdėjau, kaip klausėte 
šeimininko, ar šiandien neatsiras jums daugiau darbelių. 

— Netiesa, — papurto galvą Minutis. 

— Girdėjau kavinėje. Jūs pasakėte, kad nunešėte anglis į vir- 
tuvę, ir paklausėte: „Tai šiandien turbūt ir viskas?“ 

— Turėjau kitą priežastį. Jūs atkreipėte į tai dėmesį? Mato- 
te, aš tikėjausi iš karto gauti mokestį už anglis, bet neišdrįsau 
paprašyti tiesiai. Tai ir visas paaiškinimas. Šiuo metu mums 
striuka su pinigais, tad vylėmės uždirbti. 

— Kiek jums reikėtų, kad išsikapstytumėte? —- paklausia Na- 
gelis. 

— Tesaugo jus Viešpats! — garsiai surinka Minutis. — Ne- 

beužsiminkite apie tai, jūs ir taip atseikėjote mums su kaupu. 
Už anglis turėjome gauti šešias kronas, o dabar sėdžiu su jūsų 
dvidešimt kronų kišenėje, tegul Dievas atlygina jums! Tiesa, 
šešias kronas esame skolingi krautuvininkui, už bulves ir dar šį 
bei tą. Jis atsiuntė mums sąskaitą, ir mes su dėde ilgai sukome 
galvas, kaip išsiversti. Bet dabar bėdos nebėra, galime ramiai 
miegoti, o rytoj atsikėlę negalvoti apie jokius rūpesčius. 

Stoja pauzė. 

— Na, tai gal išgeriame iki dugno ir tam sykiui atsisveikina- 
me, — taria Nagelis ir atsistoja. — Į jūsų sveikatą! Tikiuosi, 
matomės ne paskutinį kartą. Turite man pažadėti vėl užsukti į 
svečius, dabar jau žinote, kad gyvenu čia, septintame numery- 
je. Ačiū, kad mane aplankėte! 

Nagelis pasakė tai visai nuoširdžiai ir paspaudė Minučiui 
ranką. Jis nulydėjo savo svečią laiptais žemyn, iki pat laukujų 
durų, ten vėl, kaip jau kartą anksčiau, nusitraukė nuo galvos 
aksominę kepurę ir žemai nusilenkė. 

Tada Minutis išėjo. Be paliovos lankstydamasis atbulas nu- 
klibikštavo gatve. Tačiau neišstenėjo nė žodžio, nors visą laiką 
stengėsi kažką pasakyti. 

Įžengęs į valgomąjį Nagelis be jokio reikalo mandagiai 
atsiprašė Saros, kad pavėlavo į vakarienę. 


IV 


Iš ryto Juhanas Nagelis pabudo, kai Sara pabeldė į duris ir 
atnešė laikraščius. Jis permetė juos akimis ir vieną po kito 

sumetė ant grindų. Telegrafu gautą pranešimą apie tai, kad 
dėl peršalimo Gladstonas“ dvi dienas praleido lovoje, bet da- 
bar pasveiko, perskaitė du kartus ir nusikvatojo. Tada susidėjo 
rankas už galvos ir, kartkartėmis pasišnekėdamas su savimi 
balsu, paniro į tokią minčių seką: 

Pavojinga vaikščioti po mišką su atlenktu peiliuku. La- 
bai nesunkiai gali žioplai suklupti ir ašmenimis persirėžti abu 
riešus. Kaip kad nutiko Karlsenui... Beje, taip pat pavojinga 
liemenės kišenėje nešiotis nuodų buteliuką. Gali parkristi ant 
kelio, tada buteliukas suduš, skeveldros susmigs į kūną, ir į 
kraują pateks nuodų. Nė žingsnio be pavojaus. Tai ką? Bet yra 
vienas kelias, kuriame nepargriūsi, — tas, kuriuo žengia Glads- 
tonas. Matau jo smulkmeniško rūpesčio miną, kai jis pėdina 
keliu: kaip žiūri, kur stato koją, kaip pasitelkia apvaizdą, kad 
išsuktų save nuo grėsmių. Dabar ir peršalimas praėjo. Gladsto- 
nas gyvens, kol numirs sava mirtimi, iš geros savijautos. 

Pastoriau Karlsenai, kam tu įmurdei savo veidą į balą? Ar 
klausimas taip ir liks neatsakytas, ar padarei tai norėdamas 
paslėpti savo priešmirtinę grimasą, ar traukulių tampomas taip 
nukritai? Beje, laiką pasirinkai kaip tamsos bijantis vaikas, 
išėjai šviesią dieną, apie pusiaudienį, delne sugniaužęs atsisvei- 
kinimo laiškelį. Vargšiukas Karlsenas, vargšiukas Karlsenas! 

Ir kodėl nusprendei savo nuostabųjį sumanymą įvykdyti 
miške? Ar pažinojai mišką, ir jis tau reiškė daugiau nei laukas, 
kelias ar jūra? Bernužėlis mišku keliavo visą dienelę, lia lia lia 
lia. Štai kad ir Vardalio miškai, pakeliui iš Joviko. Guli ten, 
snūduriuoji užsimiršęs, spoksai aukštyn, stebeiliji, velniai rau- 
tų, į dangų, che che, beveik nugirsdamas, kas ten, viršuje, ką 


* William Ewart Gladstone (1809— 1898) - britų politikas. 

šnabžda apie tave: „A, šitas, — mesteli velionė mama, - jeigu 
jis Čia ateis, nešdinsiuos lauk“, — sukušta, paversdama visa tai 
išlikimo klausimu. „Che che, - sukikenu ir sudraudžiu: — Cit, 
netrukdyk man, tik netrukdyk man!“ Pasakau taip garsiai, 
jog į mane sužiūra pora angelių, garbioji Jajiro duktė ir Svava 
Bjornson. Che che che. 

Kurių velnių juokiuosi čia išsidrėbęs? Ar šitaip reiškiasi 
pranašumas? Juoktis turėtų būti leidžiama tik vaikams ir vi- 
sai jaunutėms merginoms, niekam daugiau. Juokas — iš bež- 
džionių paveldėta rudimentinė liekana, šlykštus ir begėdiškas 
springimo garsas. Jis iš kažkur išsiveržia, kai kas pakutena 
man pasmakrę. Ką man kartą pasakė mėsininkas Haugė, kuris 
pats griausmingai kvatodavo ir to nė kiek nesivaržydavo? Jis 
pasakė, kad niekas, būdamas viso proto... 

O kokia gražutė jo mergaitė! Tą dieną, kai sutikau ją gatvėje, 
lijo lietus; rankoje ji nešėsi bidonėlį valgyklos pietums ir eida- 
ma verkė, nes buvo pametusi pinigus. Mano velione mama, ar 
matei iš savo dangaus aukštybių, kad neturėjau kuo pradžiu- 
ginti vaiko? Kad roviausi gatvėje plaukus negalėdamas duoti 
nė grašio? Tuomet pro šalį pražygiavo pučiamųjų orkestrėlis; 
daili diakonė grįžtelėjo ir pažvelgė į mane spindinčiu žvilgsniu; 
paskui ramiai nudūlino namų link, nunarinusi galvą, veikiau- 
siai atgailaudama už tą spindinčių akių žvilgsnį, kuriuo į mane 
pažiūrėjo. Bet staiga mane už rankos trūktelėjo ilgabarzdis vy- 
riškis šlapia fetrine skrybėle, kitaip būčiau pakliuvęs po ratais. 
Dievaži, būčiau... 

Ša! Vienas... du... trys; kaip lėtai jis muša! Keturi... penki... 
šeši... septyni... aštuoni; jau aštuonios valandos? Devyni... de- 
šimt. Dešimt valandų! Ką gi, laikas keltis. Kur skambėjo tas 
laikrodis? Nejau kavinėje? Na, bet tai nesvarbu, nesvarbu, ne- 

svarbu. Koks keistas incidentas vakar vakare įvyko kavinėje! 
Minutis visas drebėjo, įsikišau pačiu laiku. Neabejoju, kad ga- 
liausiai jis būtų išgėręs tą alų su cigaro pelenais ir degtukais. 
Na ir kas? Ar galima tave paklausti, įžūlus skandaliste: na ir 
kas? Kodėl kišuosi į svetimus reikalus? Kam išvis atsibeldžiau 
į šį miestelį? Gal kalta kokia nors katastrofa visatoje, pavyz- 
džiui, Gladstono peršalimas? Che che che, Dievas bus tau 
gailestingas, vaike, jei pasakysi teisybę: kad iš tikrųjų keliavai 
namo, bet staiga tave taip sujaudino šio miestelio — tokio 
mažučio ir vargano — vaizdas, jog vos neapsiverkei iš slaptin- 
go, nepažįstamo džiaugsmo, išvydęs visas tas vėliavas. Beje, 
buvo birželio dvyliktoji, vėliavos plevėsavo panelės Chelan 
sužadėtuvių proga. O po dviejų dienų sutikau ją pačią. 

Kodėl turėjau ją sutikti būtent tą vakarą, kai buvau apim- 
tas tokios sumaišties ir nelabai suvokiau, ką darąs? Kai viską 
permąstau, degu iš gėdos: 

— Labas vakaras, panele! Atleiskite, aš nevietinis, išėjau pa- 
sivaikščioti ir nežinau, kur atsidūriau. 

Minutis teisus, ji tuoj pat nurausta, o atsakydama paraudo- 
nuoja dar labiau. 

— O kur jums reikia? — paklausia ji ir nužvelgia mane. 

Nusitraukiu kepurę, lieku vienplaukis ir tebestovėdamas su 
kepure rankoje sugalvoju, ką atsakyti: 

— Būkite tokia gera, pasakykite man, kiek kelio iki miesto, 
man reikia tikslaus atstumo. 

— Nežinau, kiek nuo čia, — taria ji. - Bet pirmas namas, 
kurį pamatysite, bus pastoriaus namas, o nuo ten iki miesto — 
ketvirtis mylios“. 


* 1 norvegiška mylia lygi 10 km. 

"Tada ji pasisuka eiti toliau. 

— Labai ačiū, — padėkoju, — bet jeigu pastoriaus namas sto- 
vi už šio miško, o jūs keliaujate ten arba toliau, norėčiau jus 
palydėti. Saulė pasislėpė, duokite, panešiu jūsų skėtį. Aš jūsų 
nevarginsiu, net nekalbėsiu, jei pageidausite, tik leiskite man 
eiti šalia jūsų ir klausytis paukščių čiulbesio. Ne, nenueikite, 
ne taip greitai! Kodėl jūs bėgate nuo manęs? 

Bet kai ji vis tiek nulėkė, nepanorusi manęs išklausyti, pasi- 
leidau jai iš paskos, kad ji išgirstų mano atsiprašymą: 

— Tegu paraliai, kokį neišdildomą įspūdį man paliko jūsų 
šviesus veidas! 

Bet ji nuskuodė kaip akis išdegusi ir po poros minučių din- 
go man iš akių. Sunkią geltoną kasą bėgdama tiesiog paėmė į 
ranką. Nieko panašaus nebuvau regėjęs. 

Štai kaip viskas nutiko. Nenorėjau jos nuskriausti, neturėjau 
jokių piktų kėslų; beveik galėjau lažintis, kad ji myli savo 
leitenantą, man nė į galvą neatėjo su juo varžytis. Na ir gerai, 
viskas gerai; galbūt jos leitenantas iškvies mane susikauti, che 
che, susivienys su asesoriumi, asesoriumi iš teisėjo raštinės, ir 
iškvies susikauti... 

Beje, įdomu būtų sužinoti, ar tas asesorius nupirks Minu- 
čiui naują durtinį. Galime palaukti dieną, gal net porą dienų, 
bet jeigu jis nesuskubs per dvi dienas, mes jam priminsime. 
"Taškas. Nagelis. 

Iš matymo pažįstu čia vieną vargšę moterį, ji taip sarmatin- 
gai žiūri į mane, tarsi norėtų ko paprašyti, bet taip ir neišdrįsta. 
Mane tiesiog užbūrė jos akys, nors plaukai žili; keturis kartus 
dariau lankstą, kad nereikėtų jos sutikti. Ji nėra sena, pražilo 
ne nuo senatvės; jos blakstienos vis dar baisiai juodos, šiur- 
piai juodos, akys tarsi žaižaruotų. Ji beveik visada po prijuoste 

nešasi pintinę, gal dėl to gėdijasi. Kai mes prasilenkiame, aš 
atsisuku ir matau, kad ji eina į turgų, išima iš pintinės porą 
trejetą kiaušinių ir parduoda juos pirmam pasitaikiusiam 
pirkėjui, paskui grįžta namo, taip pat pasikišusi pintinę po pri- 
juoste. Gyvena ji mažytėje trobelėje netoli krantinės; namelis 
vieno aukšto, nedažytas. Kartą mačiau ją pro langą, užuolaidų 
ten nėra, tik pristatyta vazonų su baltomis gėlėmis; ji stovėjo 
kambario gilumoje ir spoksojo į mane, kai ėjau pro šalį. Die- 
vas žino, kas tai per žmogus; bet jos rankos visai smulkutės. 
Galėčiau duoti tau išmaldos, žilagalve mergele, bet labiau 
norėčiau rimtai padėti. 

Beje, gerai žinau, kodėl mane taip užburia tavo akys, iškart 
supratau. Keista, kad jaunystės meilė gali taip ilgai nepaleisti 
ir kur buvusi, kur nebuvusi vėl atgyja. Tiesa, tau neduotas jos 
nuostabus veidas, be to, esi daug vyresnė už ją. Ak, bet paskui 
ji vis dėlto ištekėjo už telegrafininko ir išsikėlė į Kabelvogą! 
Na, kiek galvų, tiek nuomonių; negalėjau tikėtis jos meilės, 
taipgi nesulaukiau. Nieko nepadarysi... Štai, laikrodis muša 
pusę vienuoliktos... Tai jau tikrai, nieko nepadarysi. Bet jei 
tik žinotum, kaip dažnai tave prisimindavau per tuos dešimt- 
dvylika metų, niekada tavęs nepamiršau... Che che, bet tai jau 
mano bėdos, ji niekuo dėta. Kiti padūsauja metus, ir viskas, o 
aš neišmetu jos iš galvos visus dešimt. 

Aš padėsiu tai žilagalvei kiaušinių pardavėjai dėl jos akių: 
ir sušelpsiu, ir šiaip pagelbėsiu. Pinigų turėsiu kaip šieno, už 
ūkį susižersiu šešiasdešimt du tūkstančius kronų, dargi grynai- 
siais. Cha cha, man tereikia užmesti žvilgsnį į stalą ir akimis 
susirasti tris didžiausios vertės dokumentus, gautus telegrafu... 
Oi, koks pokštas, kokia išdaiga! Būdamas agronomas ir kapi- 
talistas, neparduodi taip iškart, vos sulaukęs pirmo siūlymo, 

reikia viską apmąstyti. Visi taip daro, visi pasveria. Tačiau 
ničniekam tai neužkliuvo, nors pokštas tyčia sumanytas toks 
lėkštas, išdaiga — tokia negudri, kiek įmanoma. Žmogau, tavo 
vardas — asilas! Tave gali vedžioti už nosies kur tinkamas. 

Pavyzdžiui, iš mano liemenės kišenės ana ten kyšo flako- 
nėlio kakliukas. Tai nuodai, cianido rūgštis, laikau juos dėl 
įdomumo, išgerti nepakaktų drąsos. Tad kam juos nešiojuosi 
ir kam įsigijau? Tai irgi apgaulė, gryna apgaulė, šiuolaikiškas 
dekadentinis blefas, reklama ir snobizmas. Fe... Tu tokia trapi 
ir daili it porcelianas, tu — panacėja nuo mano ligų... 

Arba kad ir toks nekaltas daikčiukas kaip mano medalis už 
skęstančiųjų gelbėjimą. Kaip sakoma, sąžiningai jį užsitarnavau, 
tenka save išbandyti visur po truputį, kartais — gelbėti žmones. 
Bet Dievas žino, ar iš tikrųjų mano nuopelnas ko nors vertas. 
Spreskite patys, gerbiami ponai ir ponios: prie denio turėklų 
stovi jaunuolis, jis verkia, jo pečiai trūkčioja, užkalbintas pa- 
žvelgia į mane sukrikusiu žvilgsniu ir staiga strimgalviais puola 
žemyn į saloną. Aš nuseku jam iš paskos, bet vaikinas jau nuėjęs 
ilsėtis. Peržiūriu keleivių sąrašą, randu jo pavardę ir sužinau, 
kad jis plaukia į Hamburgą. Taip praeina pirmas vakaras. Nuo 
tol neišleidžiu jo iš akių, užklumpu jį netikėčiausiose vietose ir 
stebeilijuosi jam į veidą. Kodėl taip darau? Gerbiami ponai ir 
ponios, spręskite patys! Matau jį liejant ašaras, jis baisingai dėl 
kažko kamuojasi ir kur buvęs, kur nebuvęs vis dairosi į gelmę 
su svajinga pamišėlio išraiška veide. Kas man darbo? Betgi tik- 
rai, todėl spręskite patys, nesidrovėkite! Praeina pora dienų, 
pučia priešpriešinis vėjas, jūra banguota. Antrą valandą nak- 
ties jis pasirodo laivagalyje, aš jau tūnau tenai ir stebiu jį iš savo 
slėptuvės, mėnesiena geltonai nudažo jo veidą. O paskui? Jis 
apsidairo į šalis, iškelia į viršų rankas ir iššoka už borto, kojomis 

į apačią. Tačiau riksmo nepajėgia sulaikyti. Ar jis pasigailėjo dėl 
savo sprendimo? Išsigando paskutinę akimirką? Jei ne, kodėl 
suriko? Gerbiami ponai ir ponios, ką jūs būtumėte darę mano 
vietoje? Palieku spręsti jums patiems. Gali būti, kad būtumėte 
gerbę nuoširdų, nors ir ne itin tvirtą nelaimėlio ryžtą ir tyliai 
kiūtoję savo slėptuvėje, o aš šūkteliu kapitonui tiltelyje ir taip 
pat puolu už borto, tačiau per skubą krintu galva žemyn. Kapa- 
nojuosi kaip pasiutęs, puldinėju į visas puses girdėdamas, kad 
laive skarda griausmingos komandos. "Tuomet staiga užgriebiu 
vieną jo ranką, ji ištiesta ir sustingusi, išskėstais pirštais. Jis pa- 
mažu makaluoja kojomis. Ką gi, nustveriu jį už pakarpos, jis da- 
rosi vis sunkesnis, tarsi aptingsta ir nustoja judinti kojas; tačiau 
galiausiai trūkteli norėdamas išsivaduoti. Mes sūkuriuojame 
drauge, pakilusi banga sumuša mus kaktomis taip, jog man 
aptemsta akyse. Ką turėjau daryti? Griežiu dantimis, plūstuosi 
paskutiniais žodžiais ir ilgiausiai laikau vyrioką tvirtai sučiu- 
pęs už sprando, kol pagaliau priplaukia valtis. Ką jūs būtumėte 
darę? Išgelbėjau jį kaip nerangi, beatodairiška meška, ir kas iš 
to? Argi nepalikau jums spręsti savo nuožiūra, gerbiami ponai 
ir ponios? Jums visai nebūtina rodyti gailestingumą, man vis 
vien. Bet siūlau įsivaizduoti, kad tam žmogui buvo labai svarbu 
neatsidurti Hamburge. Štai ir visas galvosūkis! Galbūt jo laukė 
susitikimas su kuo nors, ko jis nenorėjo sutikti. Bet šis medalis 
man įteiktas už kilnų poelgį, ir aš nešiojuosi jį kišenėje, tikrai 
nemėtau kiaulėms. Įvertinkite ir tai, nesivaržykite, man nė vel- 
nio nerūpi. Visa tai man tiek mažai reiškia, jog net nepamenu 
to nelaimingojo vardo, nors labai tikėtina, kad jis tebegyvena 
iki šiai dienai. Kodėl jis taip pasielgė? Galbūt kalta beviltiška 
meilė, galbūt iš tikrųjų buvo įsipainiojusi moteris, kas čia gali 
žinoti; bet man jokio skirtumo. Taškas!.. 

Ak tos moterys, moterys! Kad ir Kama, meilutė danė 
Kama. Tesaugo tave Viešpats! Švelni kaip balandėlė, tiesiog 
trykštanti švelnumu, taipgi kupina atsidavimo, tačiau jai nie- 
ko nereiškia išvilioti iš tavęs paskutinį skatiką, palikti nuogą 
pliką, užtenka pakreipti savo klastingą galvelę ir sušnabždėti: 
Simonsenai, būk toks geras, Simonsenai! Ką gi, tepadeda tau 
Dievas, Kama, buvai kupina atsidavimo, dabar gali eiti vel 
niop, mes atsiteisę... 

O dabar aš keliuosi... 

"Tokių dalykų reikia saugotis. „Mano sūnau, sergėkis mo- 
teriškių malonės“, — pasakė vienas didis rašytojas, ar kaž- 
kaip panašiai. Karlsenas buvo gležnas žmogus, idealistas, kurį 
pražudė dideli jausmai, tai yra silpni nervai, tiksliau — mais- 
tingo valgio ir darbo gryname ore trūkumas... che che, ir dar- 
bo gryname ore trūkumas. „Kad tavo plienas būtų toks pat 
aštrus kaip tavo paskutinis atsakas ne!“ Jis visą savo pomirtinį 
atminimą suteršė rašytojo citata. Tarkime, jeigu būčiau laiku 
sutikęs Karlseną, tegu ir paskutinę dieną, likus bent pusva- 
landžiui iki nelaimės, ir jis man būtų atskleidęs, kad nori ką 
nors pacituoti savo mirties valandą, tuomet būčiau jam at- 
sakęs maždaug taip: 

— Pažvelkite į mane, aš — sveiko proto žmogus ir, kaip 
žmonijos atstovas, esu suinteresuotas, kad savo paskutinės 
valandos nesuterštumėte kokio nors didžio rašytojo citata. 
Ar žinote, kas yra didis rašytojas? Ogi žmogus, kuris neturi 
gėdos, kuris nieko nesidrovi. Kitiems juokdariams pasitaiko 
akimirkų, kai jie vienumoje parausta iš gėdos; bet ne didžiam 
rašytojui. Dar kartą pažiūrėkite į mane: jeigu norite ką nors 
cituoti, cituokite kokį nors geografą, tuomet neužsitrauksite 
nešlovės. Viktoras Hugo... Tikiuosi, humoro jausmas jums 

nėra svetimas? Vieną dieną baronas Ledenas šnekučiavo su 
Viktoru Hugo. Lyg netyčia klastingasis baronas paklausė: 
„Kas, jūsų nuomone, yra žymiausias Prancūzijos rašytojas?“ 
Viktoras Hugo susiraukė, prikando lūpą ir galiausiai atsakė: 
„Antras yra Alfredas de Miusė!“ Che che che. Bet galbūt jūs 
nesuprantate humoro? Ar žinote, ką Viktoras Hugo padarė 
tūkstantis aštuoni šimtai septyniasdešimtaisiais? Ogi parašė 
kreipimąsi į visus pasaulio gyventojus, kuriame kuo griežčiau- 
siai uždraudė vokiečių kariuomenei apgulti ir apšaudyti Pary- 
žių. „Čia gyvena mano anūkai ir kiti giminės, nenoriu, kad jie 
nukentėtų nuo granatų“, — pareiškė. 

Va tai tau, aš dar neturiu batų. Kur prapuolė Sara su batais? 
"Tuoj vienuolikta valanda, o ji dar jų neatnešė. 

Taigi cituojame kokį nors geografą... 

Beje, toji Sara puikiai sudėta. Kai eina, sėdmenys liumpsi 
nelyg įmitusios kumelės strėnos. Akių negali atplėšti. Kažin, 
ar ji buvo kada ištekėjusi? Šiaip ar taip, labai necyptų, jei pa- 
kirbinčiau, turbūt bet kam išskečia kojas... Esu matęs vienas 
tokias jungtuves, netgi pats savotiškai jose dalyvavęs. Hm. 
Gerbiami ponai ir ponios, tai įvyko sekmadienio vakarą vie- 
noje geležinkelio stotyje Švedijoje, Kungsbakos stotyje. Pra- 
šau įsidėmėti: buvo sekmadienio vakaras. Ji didelėmis balto- 
mis plaštakomis, jis su naujutėle kariūno uniforma, dar beūsis 
jauniklis. Jie drauge važiavo iš Geteborgo, ji irgi jaunutė, abu 
dar vaikai. Dirsčiojau į juos iš už laikraščio; jie atrodė kaip 
sugauti, nes aš ten sėdėjau; visą kelią neatitraukė vienas nuo 
kito žvilgsnių. Merginos akys blizgėjo, ji sunkiai nustygo vie- 
toje. Staiga traukinys suūkia Kungsbakos stotyje; jis paima ją 
už rankos, jie supranta vienas kitą be žodžių, ir, vos traukinys 
sustoja, abu skubomis iššoka lauk. Tada ji tekina pasileidžia 

iškabos „Moterims“ link, jis neatsilieka, nulekia įkandin - o 
Dieve, apsirikęs taip pat įsmunka pro tas pačias duris! Paskui 
jie skubiai užsidaro. Tą pačią akimirką miestelyje suskamba 
bažnyčios varpas, juk sekmadienio vakaras. Jie lindi ten, vi- 
duje, per patį gausmą; praeina trys minutės, keturios, penkios; 
kur anuodu prapuolė? Jie vis dar ten, gaudžiant bažnyčios var- 
pui, ir vienas Dievas težino, ar nepavėluos! Pagaliau vaikinas 
praveria duris ir dirsteli laukan. Jis vienplaukis, ji stovi jam 
už nugaros, uždeda jam kepurę, o jis atsisuka į ją ir nusišypso. 
Tuomet vaikinas vienu šuoliu strykteli nuo laiptų, ji nuseka 
iš paskos, vis dar taisydamasi kostiumėlį. Jie grįžo į traukinį ir 
susėdo į savo vietas, niekam nieko neįtarus, niekam, išskyrus 
mane. Merginos akys švytėjo it auksas, kai ji pažvelgė į mane 
ir nusišypsojo, o jos nedidukė krūtinė tankiai kilnojosi. Po ke- 
lių minučių abu užmigo; kaip sėdėjo, taip ir užsnūdo, įveikti 
saldaus nuovargio. 

Ką manote? Gerbiami ponai ir ponios, mano pasakojimas 
baigtas. Nesikreipiu į aną prašmatnią damą, tą su lornetu ir 
stačia vyriška apykakle, tai yra „mėlynąją kojinę“; kreipiuosi į 
tuos porą trejetą iš jūsų, kurie nestumiate savo dienų sukan- 
dę dantis, užsiimdami visuomenei naudinga veikla. Dovano- 
kite, jei ką nors įskaudinau, ypač atsiprašau garbiosios damos 
su lornetu, „mėlynosios kojinės“. Tik pažiūrėkite, dabar ji 
stojasi, ji atsistoja! Dievaži ketina išeiti arba ką nors pacituo- 
ti. Jeigu cituos, tai tikriausiai tam, kad mane suniekintų. O 
norėdama mane suniekinti pasakys ką nors panašaus: „Hm! -— 
numyks. — To pono įsivaizdavimas apie tai, ką reiškia gyventi, 
pats prasčiokiškiausias, kokį man teko girdėti. Ar tai - gyve- 
nimas! Panašu, kad ponas visiškai nesusipažinęs su tuo, ką šia 
tema yra pasakęs vienas didžiausių pasaulio mąstytojų: „Gy- 

venti — tai kovoti su demonais, apsėdusiais širdį ir protą“, — 
pasakė jis...“ 

Gyventi — tai kovoti su demonais, taigi. Apsėdusiais širdį ir 
protą. Teisybė. Gerbiami ponai ir ponios, kartą norvegas Peras 
Paštavežys vežė didį rašytoją. Darda jie keliu, o naivusis veži- 
kas ir klausia: „Prašau man atleisti, bet ką gi, jūsų nuomone, 
reiškia kurti?“ Didis rašytojas suspaudžia lūpas, kiek galėdamas 
atstato savo paukštišką krūtinę ir pareiškia: „Kurti — tai nuo- 
lat išgyventi teismo dieną.“** Šie žodžiai norvegą Perą Paštavežį 
sukrėtė iki širdies gelmių. 

Vienuolika valandų. Batai... Kiek, po velniais, dar reikės 
laukti batų?.. Na, o kalbant apie įprotį šiauštis prieš visus ir 
viską... 

Aukšta pablyškusi dama juodais drabužiais, šypsanti pur- 
purinėmis lūpomis, linkėdama gero timptelėjo man už ranko- 
vės, kad sustabdytų. 

— Jeigu pajėgtumėte sukelti tokį sambrūzdį kaip tas rašy- 
tojas, — pasakė ji, — tuomet turėtumėte teisę reikšti nuomonę. 

— Che che, — sukrizenau. — Aš net nepažįstu jokio ra- 
šytojo ir nė su vienu nesu kalbėjęs. Aš agronomas, ir mano 
mintys nuo mažų dienų sukasi apie guaną ir pašarų mišinius. 
Nesugebėčiau sukurpti eilėraščio net apie skėtį, nekalbant 
apie mirtį, gyvenimą ir amžinąją taiką. 

— "Taigi, jums neitinka ir bet kuris kitas didis žmogus, — 
tuomet atremia ji. — Juk vaikščiojate pasipūtęs ir purvais 
drabstote juos visus. Bet didūs žmonės atsilaiko ir atsilaikys, 
kol jūs būsite gyvas, pamatysite. 


* H. Ibseno citata. 
** H. Ibseno citata. 

— Ponia, — atsakiau pagarbiai nulenkdamas galvą, — po- 
nia, Dievas mato, kokį pusėtiną išprusimą, varganą dvasinį 
išprusimą liudija jūsų žodžiai. Beje, atleiskite, kad esu toks 
tiesmukas, bet jeigu jūs būtumėte vyras, o ne moteris, galėčiau 
prisiekti viskuo, kas man šventa, kad esate liberalų partijos na- 
rys. Aš nedrabstau purvais visų didžių žmonių, bet ir nevertinu 
žmogaus didumo pagal jo sukelto sambrūzdžio mastą, vertinu 
savaip, pagal savo menko protelio nuožiūrą, remdamasis savo 
dvasios gebėjimu skirti grūdus nuo pelų. Kitaip tariant, verti- 
nu pagal prieskonį, kurį mano burnoje palieka jo veikla. Tai 
joks pasipūtimas, tik mano sielos subjektyvios logikos išraiš- 
ka. Ne taip svarbu sukelti sambrūzdį, pasiekti, kad Heivogo 
savivaldybėje prie Lilesando Kingo psalmes išstumtų Lansta- 
do giesmės. Niekas nepasikeis, jei sukelsi triukšmelį tarp būrio 
advokatų, žurnalistų ar Galilėjos žvejų arba išleisi veikalą apie 
Napoleoną petit. Svarbu paveikti ir išauklėti valdžią, išrink- 
tuosius ir iškiliuosius, viešpačius, didžiuosius, Kajafą, Pilotą ir 
imperatorių. Kas iš to, kad sujudinsi prastuomenę, jei vis tiek 
būsi prikaltas prie kryžiaus? Tiesa, prastuomenė gali tapti tokia 
gausinga, jog nagais atsiplėš gabalėlį valdžios. Įdavus jai į ran- 
kas mėsininko peilį galima liepti badyti ir pjauti, galima ginti ją 
kaip asilų bandą, kad laimėtų balsų daugumą. Bet pasiekti per- 
galę, laimėti esminių dvasinių vertybių, laimėti pasauliui bent 
kruopelytę naudos, — ne, tam ji neįstangi, tam prastuomenė 
neįstangi. Didžiažmogiai — puiki pokalbių tema, bet aukš- 
tas žmogus, aukšti žmonės, valdovai, pasaulinės asmenybės, 
sėdinčios balne, jie turi gerokai įtempti atmintį, kad prisimintų, 
kas tie didžiažmogiai, kai juos kas pamini. Tad didžio žmogaus 
gerbėjai — tik minia, bevertė dauguma, advokatas, mokytoja, 
žurnalistas ir Brazilijos monarchas. 

— Ką gi... - ironiškai prataria ponia. 

Pirmininkas pabeldžia į stalą ir paprašo tylos, bet ponia at- 
kaklaudama užbaigia mintį: 

— Ką gi, jeigu jūs nepuolate visų didžių žmonių, išvardykite 
kelis arba paminėkite bent vieną, kuris ir jūsų akyse pelnytų 
malonę. Būtų įdomu išgirsti. 

Aš atsakau: 

— Mielai išvardyčiau. Tačiau jūs pernelyg nuožmiai kib- 
tumėte prie žodžių. Jeigu paminėčiau vieną, du ar dešimt žmo- 
nių, tiesiog nuspręstumėte, kad, be jų, nieko daugiau nepažįstu. 
Be to, kodėl turėčiau tai daryti? Pavyzdžiui, jeigu duočiau jums 
pasirinkti Levą Tolstojų, Jėzų Kristų arba Imanuelį Kantą, irgi 
susimąstytumėte prieš atsakydama, kuris verčiausias. Ko gera, 
imtumėte išsisukinėti, kad visi jie didūs savaip, ir jums pritartų 
visa liberalioji bei pažangioji spauda... 

— Na, tai kuris, jūsų nuomone, iš jų didžiausias? — pertrau- 
kia ji. 

— Mano nuomone, ponia, didžiausias ne tas, kuris sugeba 
pasiekti gerą apyvartą, nors jis ir dabar, ir visais laikais sukelia 
daugiausia triukšmo pasaulyje. Ne, mano sielos balsas sako, 
kad didžiausias yra tas, kuris suteikia būčiai daugiausia esminių 
vertybių, daugiausia teigiamos naudos. Didžiausias yra didysis 
teroristas, neaprėpiamybė, neregėta keliamoji jėga, svarstanti 
planetas. 

— Bet iš trijų paminėtųjų turbūt Kristus?.. | 

— Taip, žinoma, Kristus! — paskubu atsakyti. — Jūs vi- 
siškai teisi, ponia, ir aš džiaugiuosi, kad bent šiuo klausimu 
mūsų nuomonės sutampa... Aš apskritai labai menkai ver- 
tinu gebėjimą daryti apyvartą, gebėjimą pamokslauti, tą gry- 
nai paviršinį talentą nuolat malti liežuviu. Kas yra pamoksli- 

ninkas, profesionalus pamokslininkas? "Tai žmogus, darantis 
perpardavėjo žalą, prekių agentas. Ir kuo daugiau prekių jis 
parduoda, tuo didesnę pasaulinę šlovę pelno! Che che, taip 
yra, kuo garsiau apie save rėkia, tuo labiau plečiasi verslas. Ta- 
čiau kokia prasmė dėstyti mano gerajam kaimynui Ulai Nur- 
distujenui Fausto pažiūras apie būtį?! Gal tai pakeis ateinančio 
šimtmečio žmonių mąstyseną! 

— Bet kas nutiks Ulai Nurdistujenui, jeigu niekas... 

— Velniop Ulą Nurdistujeną! — nukertu. - Jis neturi dau- 
giau ko veikti šiame pasaulyje, tik nekantriai laukti mirties, 
tai yra kuo greičiau iš čia dingti. Ula Nurdistujenas reikalin- 
gas tam, kad patręštų žemę, jis — tas karys, per kurį kaustytu 
žirgu perjoja Napoleonas, tai - Ula Nurdistujenas, jei norite 
žinoti! Ula Nurdistujenas, velniai mane griebtų, netgi ne pra- 
džia, jau nekalbant apie kokį nors rezultatą. Jis ne kablelis 
didžiojoje knygoje, tik dėmė popieriuje. Štai kas yra Ula Nur- 
distujenas... 

— Ša! Dėl Dievo meilės! — išsigandusi sušnypščia ponia ir 
pakelia akis į pirmininką, gal išvarys mane. 

— Gerai! — tariu. — Che che che, gerai, daugiau nesakysiu 
nieko. 

Bet mano žvilgsnis susyk užkliūva už jos puikių lūpų, ir aš 
priduriu: 

— Atleiskite, ponia, kad taip ilgai kalbėjau ir varginau jus 
plepalais. Dar norėčiau jums labai padėkoti už geranoriškumą. 
Jūsų lūpos nuostabiai dailios, kai šypsotės. Sudievu. 

Bet dabar ji visa nurausta ir pasikviečia mane namo. Tie- 
siog į savo namus, kur gyvena. Che che che. Gyvenanti to- 
kioje gatvėje, tokiame name. Norinti dar šiek tiek pasišnekėti 
su manimi šia tema, nesutinkanti su mano nuomone ir ga- 

linti išsakyti daugybę kritikos. Jeigu aš ateisiąs rytoj vakare, ji 
būsianti visiškai viena. Tai ar ateisiąs rytoj vakare? Taip, ačiū. 
"Tuomet iki pasimatymo. 

Iš tikrųjų ji nenorėjo nieko daugiau, tik parodyti man naują 
minkštą kilimą: tautinis raštas, austas Halingdalyje. 

Kasas išsipynė. Saulė spindi viržyne... 

Jis iššoko iš lovos, pakėlė užuolaidas ir pažvelgė pro langą. 
"Turgaus aikštė skendėjo saulės šviesoje, jokio vėjelio. Jis pa- 
skambino. Pasinaudodamas Saros aplaidumu dėl batų dabar 
ketino ją truputį pakirbinti. Pažiūrėsime, iš kokio ji molio, toji 
mergužėlė iš Triondelago geidulingomis akimis. Ko gera, tai 
tik apgaulė. 

Jis be užuolankų suėmė ją per liemenį. 

— Nagi, pasitraukite! — piktai šūktelėjo Sara ir jį atstūmė. 

"Tuomet jis šaltai paklausė: 

— Kodėl taip ilgai nesulaukiau savo batų? 

— Labai atsiprašau dėl batų, - atsako Sara. — Pas mus šian- 
dien skalbimo diena, visko nespėjame. 

Jis išbuvo namie iki dvyliktos valandos, tada nuėjo į kapi- 
nes, į Karlseno laidotuves. Kaip įprastai, vilkėjo savo geltonąją 
eilutę. 


Kai Nagelis pasirodė kapinėse, ten dar nieko nebuvo. Jis priėjo 
prie kapo duobės ir pažvelgė žemyn — dugne gulėjo dvi baltos 
gėlės. „Kas jas ten įmetė ir kodėl? Šias gėles jau esu kažkur 

matęs“, — pagalvojo. Staiga jam dingtelėjo, kad jis nesisku- 
tęs. Užmetė akį į laikrodį, minutėlę pasvarstė ir skubiu žings- 
niu patraukė atgal į miestelį. Viduryje turgaus aikštės išvydo 
jam priešpriešiais atpluošiant asesorių; Nagelis žengė tiesiai į 
ji, žvelgdamas jam į veidą, bet nė katras iš ponų nepasakė nė 
žodžio, net nepasisveikino. Nagelis įėjo į vyrų kirpyklą. Tuo 
pat metu suskambo bažnyčios varpai išlydėdami laidotuvių 
procesiją. 

Nagelis niekur nesiskubino, nieko nešnekino, išvis nepra- 
vėrė burnos, tik keletą minučių tyrinėjo paveikslus, apžiūrėjo 
kiekvieną atskirai vaikščiodamas nuo sienos prie sienos. Paga- 
liau priėjo jo eilė, ir jis įsitaisė barzdaskučio kėdėje. 

Kai tik nusiskutęs išžengė į gatvę, vėl pamatė asesorių, ku- 
ris, regis, grįžo atgal ir dabar vaikštinėjo kažko lūkuriuodamas. 
Kairėje rankoje jis laikė lazdą, bet vos išvydęs Nagelį perėmė 
ją į dešinę ranką ir ėmė ja mosikuoti. Abu iš lėto artėjo vienas 
prie kito. „Jis neturėjo lazdos, kai buvau sutikęs jį ankstėliau, — 
pamąstė vienas sau Nagelis. —- Lazda nenauja, jis jos nepirko, 
tik pasiskolino. Padirbta iš rotango.“ 

Kai juodu susigretino, asesorius sustojo; Nagelis taip pat 
akimirksniu sustingo; abu stabtelėjo beveik vienu metu. Na- 
gelis užsismaukė ant kaktos aksominę kepurę tarsi norėdamas 
pasikasyti pakaušį, paskui vėl užtraukė ją į vietą; tuotarp ase- 
sorius kietai įrėmė savo lazdą į grindinį ir atsišliejo į ją. Šitaip 
išstovėjo keletą sekundžių, vis dar nieko nesakydamas. Staiga 
jis išsitiesė, atsuko Nageliui nugarą ir nuėjo sau. Galiausiai 
Nagelis pamatė jo nugarą pradingstant už kirpyklos kampo. 

Ši nebyli scena įvyko kelių žmonių akivaizdoje. Pavyzdžiui, 
viską matė vyriškis, iš besisukančio būgno pardavinėjantis 
loterijos bilietus. Tolėliau nuo jo sėdėjo prekiautojas gipso 

figūrėlėmis, taip pat stebėjęs tą keistą susidūrimą; pažvelgęs 
į jį Nagelis atpažino vieną iš kavinės lankytojų, išvakarėse 
mačiusių incidentą kavinėje ir vėliau užsistojusių jį prieš 
šeimininką. 

Kai Nagelis antrą kartą pasirodė kapinėse, pastorius jau sa- 
kė prakalbą. Susirinko minia žmonių. Nagelis nėjo prie kapo, 
bet įsitaisė atokiau, ant didžiulės naujos marmuro plokštės, 
ant kurios buvo iškalta: „Vilhelmina Mėk. Gimė 1873 m. 
gegužės 20 d., mirė 1891 m. vasario 16 d.“ Ir nieko daugiau. 
Plokštė buvo naujutėlė, o velėna, ant kurios ji gulėjo, ką tik 
suslėgta. 

Nagelis pamojo vienam berniukui, kad šis prieitų. 

— Ar matai tą žmogų ana ten, su rudu durtiniu? — pa- 
klausė. 

— Tą su kepure? Tai Minutis. 

— Nubėk ir pakviesk jį čia. 

Berniukas taip ir padarė. 

Kai Minutis priėjo, Nagelis atsistojo, padavė jam ranką ir 
tarė: 

— Laba diena, mano drauge. Džiaugiuosi jus vėl matyda- 
mas. Tai ar gavote durtinį? 

— Durtinį? Ne, dar negavau. Bet manau, kad gausiu, - at- 
sakė Minutis. - Labai dėkoju jums už tai, ką padarėte dėl ma- 
nęs vakar, ačiū už viską! Taigi, o šiandien laidojame Karlseną! 
O taip, viskas Dievo rankose, teks su tuo susitaikyti. 

Juodu šnekučiavo susėdę ant naujojo marmurinio antka- 
pio. Nagelis išsitraukė iš kišenės pieštuką ir ėmė kažką rašyti 
ant akmens. 

— Kas čia palaidotas? — pasidomėjo. 


— Vilhelmina Mėk. Beje, vadinome ją Mina Mėk, kad būtų 

trumpiau. Buvo dar beveik vaikas. Manau, nesulaukė nė dvi- 
dešimties. 

— Sprendžiant iš įrašo, nesulaukė nė aštuoniolikos. Ar ji 
taip pat buvo geras žmogus? 

— Jūs taip keistai kalbate, bet... 

— Tiesiog pastebėjau vieną gražią jūsų savybę: jūs gerai at- 
siliepiate apie visus žmones, kad ir kas jie būtų. 

— Jeigu būtumėte pažinojęs Miną Mėk, neabejoju, kad man 
pritartumėte. Ji buvo auksinės sielos žmogus. Labiau nei bet 
kas kitas nusipelnė būti Dievo angelu. 

— Ar ji buvo susižadėjusi? 

— Susižadėjusi? Anaiptol. Bent kiek man žinoma. Nemanau, 
kad buvo susižadėjusi. Ji visada skaitydavo ir balsu kalbėdavo 
su Dievu, neretai vidury gatvės, kad visi girdėtų. Tuomet 
žmonės sustodavo ir tyliai klausydavo. Visi mylėjo Miną Mėk. 

Nagelis įsidėjo pieštuką į kišenę. Ant akmens buvo kažkas 
parašyta, kažkoks posmelis, kuris ant balto marmuro atrodė 
bjauriai. 

Minutis tarė: 

— Visi labai susidomėję jumis. Stovėjau ten ir klausiausi 
pastoriaus, tačiau pastebėjau, kad bent pusei susirinkusiųjų 
rūpėjote jūs. 

— Aš? 

— Taip. Daug kas šnabždėjosi ir klausinėjo vieni kitų, kas jūs 
toks. Ir dabar jie žiūri į mus. 

— Kas toji dama su didele juoda plunksna ant skrybėlės? 

— Ta, kuri laiko skėtį baltu kotu? Tai Fredrikė Andresen, 
panelė Fredrikė, apie kurią jums pasakojau. O ta, kuri stovi ša- 
lia, dabar ji kaip tik žvelgia mūsų pusėn, yra policijos viršininko 
duktė. Ji vardu panelė Ulsen, Gudruna Ulsen. Taip, aš jas visas 

pažįstu. Dagnė Chelan irgi čia. Šiandien ji vilki juodą suknią, 
ir ši jai, ko gera, tinka labiau už bet kurią kitą. Ar pastebėjote 
ją? Tiesa, šiandien jos visos vilki juodomis sukniomis, taigi sa- 
vaime aišku, ką aš čia pliauškiu niekus. Matote tą akiniuotą 
poną su lengvu mėlynu durtiniu? Tai daktaras Stenersenas. 
Jis nėra apygardos gydytojas, verčiasi privačia praktika, pernai 
vedė. Jo žmona stovi tolėliau. Nežinau, ar matote tą nedidukę 
juodbruvą damą, kuri dėvi apsiaustą šilkiniais apvadais? Taip, 
tai žmona. Ji silpnokos sveikatos ir visada turi šiltai rengtis. O 
štai ir asesorius... 

Nagelis paklausė: 

— Ar galite man parodyti panelės Chelan sužadėtinį? 

— Leitenantą Hanseną!? Jo čia nėra, jis atlieka tarnybą 
jūroje. Išvyko prieš keletą dienų, tuoj po sužadėtuvių. 

Kiek patylėjęs Nagelis pasakė: 

— Kapo duobės dugne gulėjo dvi gėlės, dvi baltos gėlės. Ar 
jūs kartais nežinote, iš kur jos atsirado? 

— Žinau, — atsako Minutis. — Tai yra... Jūs klausiate? Ar tai 
klausimas?.. Gėda sakyti. Galbūt, jeigu būčiau paprašęs, būčiau 
galėjęs uždėti jas ant karsto, nebūtų reikėję šitaip numesti. Bet 
ką gali pakeisti du žiedeliai? Kad ir kur juos padėčiau, jie ir liks 
žiedeliai. Tad atsikėliau šiandien anksti rytą, kelios minutės po 
trečios valandos, nakčia, galima sakyti, ir su gėlėmis nuėjau 
prie kapo. Pats įlipau į duobės dugną, gražiai jas padėjau ir 
stovėdamas kapo duobėje du kartus balsu su juo atsisveikinau. 
Buvau toks sukrėstas, jog paskui pasukau į mišką ir ten rymo- 
jau, iš sielvarto rankomis užsidengęs akis. Keistas jausmas, kai 
su kuo nors tenka atsisveikinti amžiams, o juk Jensas Karlse- 
nas, nors visais atžvilgiais kur kas už mane pranašesnis, buvo 
mano geras draugas. 

— Vadinasi, tos gėlės nuo jūsų? 

— Taip, nuo manęs. Bet padėjau jas ne tam, kad pasipuikuo- 
čiau, Dievas neleis sumeluoti. Neverta ir burnos aušinti dėl 
tokios smulkmenos. Nupirkau jas vakar vakare, pasisvečiavęs 
pas jus. Taigi kai parnešiau dėdei jūsų pinigus, pusę kronos 
gavau savo išlaidoms. Jis taip apsidžiaugė, kad vos neparvertė 
manęs ant grindų. Manau, ateis kurią dieną jums padėkoti. 
Tikrai ateis, neabejoju. O gavęs tą pusę kronos iškart prisi- 
miniau, kad nenupirkau gėlių laidotuvėms, tada nuėjau prie 
krantinės... 

— Jūs nuėjote prie krantinės? 

— Taip, pas vieną moterį, kuri ten gyvena. 

— Vienaukščiame namelyje? 

— Taip. 

— Ar ta moteris žila? 

— Taip, visai žila. Jūs ją matėte? Ji kapitono duktė, bet labai 
skursta. Iš pradžių nenorėjo paimti mano pusės kronos, bet vis 
tiek palikau pinigą ant kėdės, nors ji prieštaravo ir vis kartojo, 
kad nereikia. Ji tokia drovi ir, matyt, neretai nukenčia dėl savo 
kuklumo. 

— Ar žinote, kuo ji vardu? 

— Marta Gudė. 

— Marta Gudė. 

Nagelis išsitraukė užrašų knygutę, užsirašė vardą ir pa- 
klausė: 

— Ar ji buvo ištekėjusi? Našlė? 

— Ne. Ji ilgą laiką keliavo su tėvu, kol šis vadovavo laivui. 
Bet po jo mirties apsigyveno čia. 

— Nejaugi ji neturi giminių? 

— Nežinau. Matyt, kad neturi. 

— Tai iš ko gyvena! 

— Dievas žino, iš ko ji gyvena. Visiems mįslė. Tiesa, šį tą 
gauna iš skurstančiųjų šalpos tarnybos. 

— Klausykite, vadinasi, jūs lankėtės tos damos, Martos 
Gudės, namuose? Kaip ten pas ją atrodo? 

— Kaip gali atrodyti sena, skurdi grytelė? Yra lova, stalas, 
pora kėdžių. Nors galgi trys kėdės, kai geriau pagalvoju, nes 
dar viena stovi kertėje, prie lovos. Ji apmušta raudonu pliu- 
šu, bet tokia suklypusi, kad turi būti atremta į sieną, kitaip 
nugriūtų. Nepamenu, kad ten būtų kas nors daugiau. 

— Ar tikrai nieko daugiau nėra? Nejau ant sienos nekaba 
laikrodis, senas paveikslas ar kas nors panašaus? 

— Ne. Kodėl klausiate? 

— O ta suklypusi kėdė, turiu omenyje tą su raudonu pliušu, 
kaip ji atrodo? Ar labai sena? Ir kodėl pastatyta prie lovos? 
Ant jos negalima sėdėti? Ar ta kėdė su aukšta atkalte? 

— "Taip, regis, su aukšta, gerai nepamenu. 

Prie kapo giedotojai užtraukė giesmę. Pakasynos buvo 
baigtos. Kai pasibaigė ir giesmė, trumpam stojo visiška tyla. 
Netrukus žmonės ėmė skirstytis kas sau. Dauguma pajudėjo 
per kapines didžiųjų vartų link, kiti sustoję patyliukais šneku- 
čiavo. Būrelis vyrų ir damų pasuko prie Minučio su Nageliu, 
visi — jauni žmonės, damos — šaudančios į juodu blizgan- 
čiomis, nuostabos kupinomis akimis. Dagnės Chelan veidas 
smarkiai nuraudo, bet ji nejudriu žvilgsniu, spoksojo tiesiai 
prieš save ir nesidairė nei į dešinę, nei į kairę; asesorius taip pat 
nepakėlė akių, jis prislopintu balsu kalbėjosi su viena dama. 

Jiems einant pro šalį, daktaras Stenersenas, taip pat buvęs 
toje draugėje, stabtelėjo. Jis pamojo Minučiui, šis tuoj pašoko. 
Nagelis liko sėdėti vienas. 

— Ar galite paprašyti tą poną... - nugirdo daktaro žodžius; 
daugiau nenuklausė. Bet netrukus jo vardas buvo ištartas 
ganėtinai garsiai, ir jis taip pat atsistojo. Nusimaukšlinęs ke- 
purę žemai nusilenkė. 

Daktaras atsiprašė: viena dama, viena iš tų, su kuriomis jis 
ką tik ėjęs, panelė Mėk, pavedusi jam nemalonią užduotį pa- 
prašyti, kad ponai būtų kiek atsargesni su antkapiniu akmeniu 
ir ant jo nesėdėtų. Plokštė nauja, ką tik padėta, pamatas dar 
netvirtas, žemė tebėra minkšta, tad labai lengvai viskas galį 
įzmekti. To geidaujanti velionės sesuo. 

Nagelis puolė atsiprašinėti. Pasielgęs neapgalvotai, neap- 
dairiai ir visiškai suprantąs panelės nerimastavimą dėl akmens. 
Taip pat padėkojo daktarui. 

Kalbėdami jie pajudėjo paskui kitus. Kai priėjo prie var- 
tų, Minutis atsisveikino, ir daktaras su Nageliu liko vieni. Tik 
tada jie vienas kitam prisistatė. 

Daktaras paklausė: 

— Tai dabar turbūt pagyvensite čia kurį laiką? 

— Taip, — atsakė Nagelis. — Reikia juk laikytis papročio, 
vasarą gyventi kaime ir atostogauti, kaupti jėgas žiemai, pas- 
kui vėl kibti į darbus... Smagus tas jūsų miestukas. 

— Iš kur tamsta būsite? Štai klausausi jūsų ir spėlioju, kokia 
tarme šnekate. 

— Kilimo aš iš Finmarko, esu kvenas“. Bet gyvenęs po 
truputį ir šen, ir ten. 

— Dabar parvykote iš užsienio? 

— Tik iš Helsinkio. 


Iš pradžių jie šnekučiavosi apie niekniekius, bet netrukus 


* Kvenai - suomių kilmės gyventojai Siaurės Norvegijoje. 

kalba pakrypo prie svarbesnių klausimų: rinkimų, nederliaus 
Rusijoje, literatūros ir Karlseno žūties. 

— Kaip manote, ar šiandien palaidojote savižudį? — paklau- 
sė Nagelis. 

Daktaras negalįs į tai atsakyti, nenorįs atsakyti. Tai ne jo rei- 
kalas, todėl jis neketinąs į tai veltis. Tiek visko esą prišnekėta. 
O jeigu ir savižudis, tai ką? Visi teologai turėtų nusižudyti. 

— Kodėl gi? 

Kodėl? Nes jų dainelė esanti sudainuota, nes šiame amžiu- 
je jie tapę nereikalingi. Žmonės ėmę mąstyti patys, o religinis 
jausmas jų sąmonėje vis labiau silpstąs. 

„Liberalas!“ — pamanė Nagelis. Jis niekaip nesuvokiąs, ką 
žmogus laimėsiąs, kai gyvenime neliksią jokių simbolių, jokios 
poezijos. Beje, dar klausimas, ar šiame amžiuje teologai tapę 
nereikalingi, juolab kad religinis jausmas nė kiek nenykstąs... 

Galbūt toks teiginys tinkąs žemesniesiems visuomenės 
sluoksniams — nors vis mažiau; o tarp apsišvietusių žmonių tas 
jausmas tikrai mąžtąs. 

— Beje, daugiau apie tai nekalbėsime, — ūmiai nukirto dak- 
taras, — mūsų požiūriai šiuo klausimu pernelyg skirtingi. 

Jis, daktaras, esąs laisvamanis ir tokių prieštarybių prisi- 
klausęs tiek, jog ir skaičių pametęs. Ar tai jį atvertę? Per dvi- 
dešimt metų jo nuostatos nė kiek nepakitusios. Kaip gydyto- 
jas, jis nemažai nuveikęs, kad žmonės nustotų kliovęsi „siela“! 
O taip, iš prietarų kadai išaugęs... 

— Ką manote apie rinkimus? 

— Apie rinkimus? — nusijuokė Nagelis. - Tikiuosi, praeis 
kuo puikiausiai. 

— Aš irgi, - atitarė daktaras. — Būtų baisi gėda, jei vyriausybė 
negautų daugumos su tokia perdėm demokratiška programa. 

Jis esąs liberalų partijos narys, be to, radikalas, buvęs juo 
nuo tada, kai įgavęs kiek proto. Labai nerimaująs dėl Biuske- 
riudo apygardos; į Smoleneną vilčių nebededantis. 

— Bėda ta, — tuomet išdrožė, — kad liberalų partijoje trūks- 
tame lėšų. Tokie kaip jūs, kurie šiuo metu prie pinigo, turėtu- 
mėte mus paremti. Juk iš tikrųjų dabar sprendžiamas visos 
tautos likimas. 

— Ar aš? Ar aš prie pinigo? — perklausė Nagelis. — Oi, su 
perkamaisiais man striuka. 

— Tegu ir ne milijonierius. Bet girdėjau, kad esate tikras tur- 
čius, pavyzdžiui, turite žemės valdą, vertą šešiasdešimt dviejų 
tūkstančių kronų. 

— Che che che, ir sugalvok tu man. Šiomis dienomis viso 
labo gavau nedidelį mamos palikimą, kelis tūkstančius kronų. 
Nieko daugiau. Neturiu jokios žemės valdos, tai mistifikacija. 

Jie priėjo daktaro namą, geltoną dviaukštį trobesį su veran- 
da. Dažai buvo vietomis apsilaupę, stogloviai sukiužę. Viršu- 
tinio aukšto lange žiojėjo skylė, užuolaidos anaiptol netvieskė 
švara. Nagelis, nemaloniai nuteiktas apleisto namo vaizdo, 
norėjo tuoj pat pasišalinti, bet daktaras tarė: 

— Ar neužeisite? Ne? Tuomet tikiuosi, kad pasimatysime 
vėliau. Mudviem su žmona būtų džiugu jus matyti savo na- 
muose. Gal dabar užsuksite susipažinti su mano žmona! 

— Jūsų žmona buvo kapinėse? Tuomet vargu ar spėjo grįžti. 

— Betgi jūs teisus, ji prisidėjo prie kitų. Ką gi, užsukite kada 
nors vėliau, kai eisite pro šalį. 

Nagelis patraukė prie viešbučio; jau taikėsi žengti pro du- 
ris, tačiau kai ką prisiminė. Jis spragtelėjo pirštais, trumpai 
susijuokė ir balsu pasakė: „Būtų įdomu pamatyti, ar posme- 
lis vis dar ten!“ Tuomet jis vėl nukeliavo į kapines ir sustojo 

priešais Minos Mėk antkapį. Aplinkui nebuvo matyti nė vieno 
žmogaus, bet eilėraštukas buvo nutrintas. Kas tai padarė? Jo 
raidžių nelikę nė žymės. 


VI 


Kitą rytą Nagelis buvo geros ir džiaugsmingos nuotaikos. Ši 
apėmė jį dar begulintį lovoje, jam pasivaideno, kad jo kamba- 
rio lubos staiga ėmė kilti aukštyn, vis aukštyn, pakilo į bega- 
linę aukštybę ir pavirto tolimu, skaidriu dangaus skliautu. Ir 
jis iškart pajuto švelnų, malonų vėjelį viršum savęs, tarytum 
būtų gulėjęs žalioje pievoje. Po kambarį taipgi dūzgeno musės; 
buvo šiltas vasaros rytmetys. 

Jis skubiai apsirengė, nevalgęs išėjo iš viešbučio ir nupėdino 
į miestelį. Buvo vienuolika valandų. 

Iš dažno namo jau aidėjo pianino garsai; pro atvirus langus 
kas kvartalas sklido vis kita melodija, ir tolėliau gatvėje pratisu 
staugimu atitarė dirglus šuva. Nagelį užplūdo skaidri palaima, 
jis nevalingai tylomis uždainavo, o eidamas pro senuką, kuris 
su juo pasisveikino, ištaikė įsprausti jam į delną šilingą. 

Jis priėjo didelį baltą namą. Antrame aukšte prasiveria lan- 
gas, balta plona ranka užkabina kabliuką. Užuolaida tebejuda, 
ranka vis dar nepaleidžia kabliuko, ir Nageliui pasidingoja, kad 
kažkas stebi jį pro užuolaidą. Jis sustojo ir įsistebeilijo aukštyn, 
nejudėdamas prastypsojo savo poste daugiau kaip minutę, ta- 
čiau niekas nepasirodė. Jis pažvelgė į iškabą virš durų: „E M. 
Andresenas. Danijos konsulatas.“ 

Nagelis jau norėjo judėti toliau, bet vos pasisuko, panelė 
Fredrikė iškišo pro langą savo prakilnų pailgą veidą ir nukreipė 
jam pavymui nustebusias akis. Jis vėl sustojo, jų žvilgsniai su- 
sitiko, jos skruostai pamažu paraudonijo; bet tarsi atkaklau- 
dama ji smauktelėjo suknelės rankoves aukštyn ir alkūnėmis 
atsirėmė į palangę. Šitaip ilgiausiai rymojo, nė neketindama 
trauktis, tad Nageliui nieko daugiau neliko, tik nueiti. Susyk 
jam į galvą dingtelėjo keistas klausimas: ar tik jaunoji dama 
neklūpo už lango? Tokiu atveju, pamanė jis, konsulo buto 
lubos ne itin aukštos, nes iki lango viršaus vargiai bus dau- 
giau kaip šešios pėdos, o nuo ten iki gegnių vos viena pėda. Jis 
nusijuokė iš savęs, kad nusitvėrė tokios paikos minties; kurių 
velnių jam parūpo konsulo Andreseno butas? 

Ir jis nužingsniavo toliau. 

Šalia prieplaukų virė darbas. Sumišai zujo sandėlininkai, 
muitinės tarnautojai ir žvejai, kiekvienas užsiėmęs savo rei- 
kalais, barškėjo špiliai, beveik sutartinai ūkė du išplaukiantys 
garlaiviai. Jūra buvo lygi kaip veidrodis, saulė tvieskė taip, jog 
vanduo panėšėjo į vientisą aukso plokštę, kurioje įlydyti iki 
pusės kyšojo laivai ir valtys. Iš didžiulio tristiebio tolumoje 
buvo girdėti virkdoma ryla, ir kai akimirką nuščiūdavo garlai- 
vių ūksmas ir špilių barškesys, liūdna jos daina vinguriuoda- 
vo it drebantis, dusingas mergaitės balselis, kuris, rodės, tuoj 
užlūš. Tristiebio denyje žmonės taipgi išdarinėjo juokus su ryla 
ir pagal jos graudulingą melodiją užtrypė polką. 

Nagelis pastebėjo vaiką, mažutę mergaitę, kuri stovėjo 
glėbyje suspaudusi katę; ši labai kantriai kybojo kaip ilga, 
užpakalinėmis kojomis beveik siekdama žemę ir nejudėjo. Na- 
gelis paglostė mergaitei skruostą ir paklausė: 

— Ar čia tavo katė? 

— Taip. Du keturi šeši septyni. 

— Oho, tai tu ir skaičiuoti moki? 

— Taip. Septyni aštuoni arba du keturi šeši septyni. 

Jis nuėjo toliau. Pastoriaus sodybos link apgirtęs nuo saulės 
dangumi nuskersavo baltas balandis ir išnyko už medžių 
viršūnių; atrodė it spindinti sidabrinė strėlė, tolumoje smen- 
ganti žemėn. Kažkur buvo iššautas trumpas, kone begarsis 
šūvis, ir virš miško kitapus įlankos netrukus pakilo melsvų 
dūmų debesis. 

Pasiekęs paskutinę prieplauką ir keletą kartų perėjęs tuščią 
krantinę jis nė nesusimąstęs užlipo į kalniuką ir pasuko į mišką. 
Žingsniavo gerą pusvalandį, braudamasis vis gilyn į girią, kol 
pagaliau sustojo ant siauro takelio. Aplinkui tvyrojo ramybė, 
nebuvo matyti nė paukštelio, dangaus netemdė joks debesėlis. 
Jis dar paėjėjo keletą žingsnių į šoną, susirado sausą žemės 
lopinėlį ir išsitiesė visu ūgiu aukštielninkas. Jam iš dešinės 
buvo pastoriaus sodyba, iš kairės — miestelis, o viršuje vėrėsi 
neaprėpiamas mėlyno dangaus vandenynas. 

O ką, jei atsidurtum ten, viršuje, ir skrajotum sau tarp švie- 
sulių jusdamas, kaip kometų uodegos vėduoja tau kaktą! Kokia 
maža Žemė ir kokie menki žmonės; Norvegija su dviem milijo- 
nais pakalniškių ir hipotekos banku, padedančiu prasimanyti 
duonos! Į ką tai panašu, būti žmogumi dėl tokios smulkmės? 
Alkūnėmis skiniesi kelią savo veido prakaite keletą dulkės 
metų, kad paskui vis tiek pražūtum, neišvengiamai pražūtum! 
Nagelis stvėrėsi už galvos. Galų gale jis pats pasitrauks iš šio 
pasaulio ir viską užbaigs! Ar galėtų kada nors pasiryžti? Taip. 
Dievas aukštybėse paliudys, jis neišsigąs! Ir tą valandėlę Na- 
gelis nepaprastai nudžiugo, kad atsargai turi šią paprastą išeitį; 
iš jaudulio sudrėkusiomis akimis sušniokštavo. Jau sūpavosi 

dangaus vandenyne įmerkęs meškerę su sidabriniu kabliuku, 
giedodamas giesmes. Valtis — kvapaus medžio, irklai — švy- 
tintys nelyginant balti sparnai, o burė — žydro šilko, iškirpta 
pusmėnuliu... 

Ji persmelkė plastantis džiaugsmas, užsimiršęs ir pakerėtas 
jis paniro į trykštančią saulės šviesą. Tyla jam teikė beprotišką 
pasitenkinimą, niekas jo netrikdė, tik iš kažkur aukštai skli- 
do slopus garsas, milžiniško trupintuvo ūžimas, tai Dievas 
mynė savo ratą. Miškas nuščiuvo, nekrustelėjo joks lapelis. Iš 
malonumo Nagelis susirietė į kamuoliuką, prisitraukė kelius 
ir suvirpėjo, taip viskas buvo tobula. Kažkas jį pašaukė, ir jis 
atsakė „taip“, pasikėlė ant alkūnės ir apsidairė. Aplinkui nė 
gyvos dvasios. Jis dar kartelį atsiliepė ir įsiklausė, tačiau niekas 
nepasirodė. Vis dėlto keista, jis taip aiškiai girdėjo, kad kažkas 
jį pašaukė; bet liovėsi apie tai galvojęs, galbūt tik pasivaideno, 
šiaip ar taip, nenorėjo, kad jam kas trukdytų. Jis buvo apimtas 
slėpiningos būsenos, kupinas dvasinės palaimos; apsinuogino 
kiekvienas nervas, gyslose užgrojo muzika, visai gamtai, saulei, 
kalnams ir viskam aplinkui pabudo giminiški jausmai, jo esybe 
alsavo medžiai, kupstai ir smilgos. Siela išaugo ir suskambo 
visais registrais it vargonai, kaip gyvas jis nepamirš tos švelnios 
muzikos, laisvai nardančios jo gyslomis. 

Jis dar kiek pagulėjo mėgaudamasis vienatve. Tada ant 
tako išgirdo žingsnius, tikrus žingsnius, šįkart negalėjo apsi- 
gauti. Nagelis pakėlė galvą ir pamatė iš miestelio einantį žmo- 
gų. Po pažastimi jis nešėsi pailgą kepalą duonos, o iš paskos už 
virvės vedėsi karvę; žmogelis vis braukė nuo veido prakaitą ir 
ėjo vienmarškinis, tokia tvyrojo kaitra, tačiau kaklą buvo du 
kartus apsisukęs storu raudonos vilnos šaliku. Nagelis tyliai 
gulėjo ir stebėjo valstietį. Štai jisai! Štai pakalnėnas, norvegas, 

che che, taip, tikras čiabuvis, su ragaišiu po pažastimi ir karve 
ant kulnų! Ak, koks reginys! Che che che che che, neduok 
Dieve, garbusis Norvegijos vikinge, jei nors kiek atlaisvintum 
šaliką ir išleistum utėles! Tu neišgyventum, tik įkvėptum gai- 
vaus oro ir gautum galą. Spauda apverktų pernelyg ankstyvą 
tavo žūtį ir išpūstų didžiulį burbulą; o kad tokia nelaimė nepa- 
sikartotų, Stortingo narys liberalas Vetlė Vetlesenas pateiktų 
siūlymą įvesti griežtą tautinių parazitų apsaugą. 

Nagelio galvoje ėmė rastis viena sąmojinga kandybė po 
kitos. Jis atsikėlė ir paniuręs beigi sudirgęs pajudėjo namo. 
Ek, jis visada teisus, aplinkui vien utėlės, apgliaumijęs sūris 
ir Liuterio katekizmas. Žmonės gi — vidutiniokai miesčionys, 
išsistatę trijų aukštų trobas; jie šykščiai valgo ir geria, pasi- 
lepindami nebent punšu ir rinkimų politika, ir diena iš die- 
nos prekiauja skystu muilu, žalvarinėmis šukomis ir žuvimis. 
O naktimis, kai trankosi perkūnija, guli susitraukę iš baimės 
ir skaito Juhano Arento postilę. Nagi, parodykite mums nors 
vieną tikrą išimtį, pažiūrėkime, ką sugebate! Duokšekit mums, 
pavyzdžiui, tobulą nusikaltimą, nepriekaištingą nuodėmę! Ne 
tą juokingą, primityvų miesčionišką kluptelėjimą, o retą ir 
šiurpų išklydimą, delikačią paleistuvystę, karališką nuodėmę, 
kupiną šiurkštaus pragariško grožio. Deja, viskas smulku. Ką 
manote apie rinkimus, gerbiamasis? Aš labai nerimauju dėl 
Biuskeriudo apygardos... 

Bet kai Nagelis darkart pasuko palei prieplaukas ir pamatė 
aplinkui verdantį gyvenimą, jo nuotaika pamažu ėmė taisytis, 
jis pralinksmėjo ir vėl uždainavo. Tokiu oru nevalia liūdėti, 
oras puikus, tikra giedra, spinduliuojanti birželio diena. Visas 
miestelis žaižaravo saulėje lyg užburtas. 

Kai jis įžengė pro viešbučio duris, jau kadai buvo pamiršęs 


66 Knut Hamsun 


visą savo kartėlį; jo širdyje neliko apmaudo, sąmonėje atgijo 
vaizdinys apie kvapnaus medžio laivelį ir žydrą šilkinę burę, 
iškirptą pusmėnuliu. 


Pakili nuotaika neapleido Nagelio visą dieną. Vakarop jis 
vėl išėjo pasivaikščioti, vėl pasuko prie jūros ir vėl negalėjo 
atsigėrėti daugybe smulkmenų. Saulė buvo prie laidos, aki- 
nama žaižaruojanti šviesa prigeso ir švelniai raibuliavo virš 
vandens; prislopo net iš laivų sklindantis triukšmas. Nagelis 
pastebėjo, kad palei įlanką vietomis suplevėsavo vėliavos, jo- 
mis taip pat pasipuošė daugelis miestelio namų, ir netrukus 
darbas prie visų prieplaukų sustojo. 

Neimdamas to domėn jis vėl patraukė į mišką, pasibastė 
tenai, nuklydo iki pat pastoriaus sodybos ūkinių trobesių ir 
užmetė akį į kiemą. Paskui grįžo miškan, įsiskverbė į pačią 
tamsumą ir atsisėdo ant akmens. Viena ranka parėmė galvą, 
kita barbeno į kelį. Ilgai taip rymojo, gal valandą, o kai paga- 
liau pakilo eiti, saulė buvo nusileidusi. Miestelį apgaubė pir- 
mosios sutemos. 

Jo laukė didelė staigmena. Išėjęs iš miško ant kalvų aplin- 
kui jis išvydo galybę degančių ugnelių, gal dvidešimt laužų, 
šviečiančių iš visų pusių it miniatiūrinės saulės. Ant vandens 
knibždėte knibždėjo valčių, o jose buvo braukomi degtukai, 
šviečiantys raudona ir žalia liepsna. Iš vienos valties, kurioje 
dainavo kvartetas, kažkas iššovė kelias raketas. Prigužėjo daug 
liaudies, garlaivio prieplaukoje buvo tiršta vaikštinėjančių ir 
sėdinėjančių žmonių. 

Nagelis net aiktelėjo iš nuostabos. Užkalbinęs vieną žmo- 
gų paklausė, ką reiškiančios visos tos ugnys ir vėliavos. Vyriš- 

kis pažiūrėjo į jį, nusispjovė, pažiūrėjo dar kartą ir atsakė, kad 
šiandien birželio dvidešimt trečioji, Joninių išvakarės. Aha, 
Joninių išvakarės! Beje, tai panašu į tiesą, dabar viskas aišku, 
o ir data sutampa. Tik pamanyk, Joninių išvakarės, viena gera 
žinia po kitos, dar ir Joninių išvakarės! Nagelis patenkintas 
pasitrynė delnus ir taip pat nužingsniavo į garlaivių prieplauką, 
tolydžio pats sau kartodamas, kad jam nepaprastai sekasi. 

Damų ir ponų būrelyje jis iš tolo pamatė raudoną it kraujas 
Dagnės Chelan skėtį, o kai šalia pastebėjo ir daktarą Stenerseną, 
nieko nelaukęs priėjo artyn. Nagelis pasisveikino, paspaudė 
daktarui ranką ir ilgai stovėjo vienplaukis. Daktaras pristatė 
jį draugijai; ponia Stenersen taip pat padavė jam ranką, ir jis 
įsitaisė šalia. Ponia atrodė išblyškusi, dėl pilkšvos odos galėjai 
įtarti ją esant silpnos sveikatos; tačiau buvo labai jauna, vargu 
ar perkopusi dvidešimt. Vilkėjo šiltais drabužiais. 

Nagelis užsivožė kepurę ir kreipdamasis į visus tarė: 

— Prašau atleisti, kad braunuosi į jūsų draugiją, kad atėjau 
nekviestas... 

— Mielas tamsta, jūs mus pamaloninote, - lipšniai pertraukė 
jį ponia Stenersen. — Galbūt galėtumėte užvesti kokią dainą? 

— Tai kad ne, - atsakė jis, - neturiu nė menkiausių gabumų 
muzikai. 

— Labai gerai, kad atėjote, — įterpė daktaras, - mes kaip 
tik apie jus kalbėjome. Juk jūs griežiate smuiku? 

— Ne, - vėl atsakė Nagelis, papurtė galvą ir nusišypsojo. — 
Negriežiu. 

Staiga jis nei iš šio, nei iš to pašoka iš vietos ir spindinčio- 
mis akimis išrėžia: 

— Šiandien aš toks laimingas. Visą dieną nesitveriu džiaugs- 
mu, nuo pat ryto, kai pabudau. Jau dešimt valandų klaidžioju 

po gražiausią sapną. Tik pagalvokite, mane tiesiog persekioja 
vaizdinys, jog sėdžiu kvapnaus medžio laivelyje su žydra bure, 
kuri iškirpta pusmėnuliu. Argi ne nuostabu? To kvapsnio aš 
nepajėgus aprašyti, neįstengčiau kad ir kaip geidaudamas, kad 
ir kokį lankstų liežuvį turėdamas. Įsivaizduokite, man dingo- 
jasi, kad žvejoju su meškere sidabriniu kabliuku. Atleiskite, 
ar bent jau jums, mielosios ponios, neatrodo, kad tai... Na, aš 
nežinau. 

Damos neatsakė; suglumusios susižvalgė akimis klausda- 
mos, ką daryti. Galiausiai viena po kitos prajuko; be jokio gai- 
lesčio skambiai sukvatojo. 

Nagelis apvedė visas žvilgsniu, jo akys vis dar spinduliavo, 
jis akivaizdžiai tebegalvojo apie laivelį su žydra bure. Abi jo 
rankos truputį virpėjo, nors veidas buvo ramus. 

Daktaras ėmėsi jam padėti: 

— Vadinasi, tai savotiška haliucinacija, kuri... 

— Ne, prašau atleisti, — pertarė Nagelis. — Nors gali būti 
ir taip, kodėl gi ne? Jokio skirtumo, kaip tai pavadinsite. Visą 
dieną buvau maloniai apžavėtas, nesvarbu, ar tai haliucinaci- 
ja, ar ne. Viskas prasidėjo šįryt, kai tebegulėjau lovoje. Išgirdau 
zvimbiant musę, ir tai buvo mano pirmas sąmoningai suvoktas 
dalykas pabudus. Paskui pamačiau, kaip pro skylutę užuolaido- 
je į vidų skverbiasi saulė, ir mane akimoju užvaldė gera, skaidri 
nuotaika. Mano sieloje radosi vasaros pojūtis, įsivaizduokite 
švelnų žolės šlamėjimą ir kaip tas šlamesys persmelkia jūsų 
širdį. Haliucinacija? Visko gali būti, aš nežinau. Bet atkreipki- 
te dėmesį, kad mano pagaulumas buvo tam tikros būklės, kad 
išgirdau musę reikiamu metu, kad tą akimirką man reikėjo to- 
kios ir kaip tik tiek šviesos, tai yra tik vieno saulės spindulio 
pro skylutę užuolaidoje, ir taip toliau. O kai vėliau atsikėliau 

ir išėjau pasivaikščioti, iš pradžių išvydau dailią damą lange, — 
sulig tais žodžiais jis pažvelgė į panelę Andresen ir ši nudelbė 
akis, — paskui pamačiau daugybę laivų, pamačiau mažą mer- 
gaitę, kuri glėbyje laikė katę, ir taip toliau, ir kiekvienas regi- 
nys padarė man tam tikrą įspūdį. Netrukus atsidūriau miške, 
ir būtent ten išvydau laivelį su pusmėnuliu, tiesiog gulėdamas 
ant nugaros ir spoksodamas į dangų. 

Damos tebeprunkštė; atrodė, kad savo juoku tuoj užkrės ir 
daktarą, kuris šypsodamas paklausė: 

— Vadinasi, žvejojote su meškere sidabriniu kabliuku? 

— Taip, su meškere sidabriniu kabliuku. 

— Cha cha cha. 

Staiga kraujas plūstelėjo Dagnei Chelan į veidą, ir ji pasakė: 

— Aš puikiai suprantu, kad toks vaizdinys... Pati gi labai 
ryškiai matau laivelį ir burę, tą žydrą pusmėnulį... ir kaip baltas 
sidabrinis kabliukas panyra po vandeniu! Man atrodo gražu. 

Daugiau ji nieko negalėjo pratarti, sumikčiojusi užsikirto ir 
nudelbė akis. 

Nagelis bemat šoko jai į pagalbą: 

— Gražu, ar ne? Aš iš karto sau pasakiau: būk atsargus, tai 
regėjimas, jis perspėja tave. Tegu bus tau priminimas: žve- 
jok švariais kabliukais, tik švariais kabliukais! Jūs, daktare, 
klausėte, ar griežiu smuiku. Ne, negriežiu, nemoku. Tampausi 
dėklą, bet jame nėra smuiko, dėklas pilnas nešvarių skalbinių, 
deja. Tiesiog pamaniau, kad tarp lagaminų labai gerai atrodys 
smuiko dėklas, dėl to ir įsigijau. Gali būti, kad dabar susida- 
rysite apie mane pernelyg prastą nuomonę, bet nieko nepa- 
darysi, nors man išties gaila. Beje, dėl visko kaltas sidabrinis 
kabliukas. 


Apstulbusios damos nebesijuokė; net daktaras, asesorius 

Reinertas — tas pats asesorius — ir adjunktas sėdėjo prasižio- 
ję. Visų akys įsmigo į Nagelį, daktaras akivaizdžiai neišmanė, 
ką jam manyti. Kas, po galais, užėjo tam nepažįstamam praša- 
laičiui? Pats Nagelis ramiai atsisėdo ir neketino nieko daugiau 
pridurti. Slogi tyla, rodės, niekuomet nesibaigs. Vis dėlto padėtį 
ištaisė ponia Stenersen. Ji buvo meilumo įsikūnijimas, globojo 
visus kaip mama ir žiūrėjo, kad niekas nebūtų nuskriaustas. Ji 
stropiai suraukšlėjo kaktą stengdamasi atrodyti vyresnė, vien 
tam, kad savo žodžiams suteiktų daugiau svarumo. 

— Jūs ką tik iš užsienio, pone Nageli? 

— Taip, ponia. 

— Vyras sakė, regis, Iš Helsinkio? 

— Taip, iš Helsinkio. Tai yra Helsinkyje buvau paskiausiai. 
Aš agronomas, teko ten šiek tiek pasimokyti. 

Stojo pauzė. 

— Ir kaip jums patiko miestas? — vėl pasidomėjo ponia. 

— Helsinkis? 

— Ne, mūsiškis. 

— O, puikus miestas, užburianti vieta! Nebenoriu iš čia 
išvažiuoti, tikrai nebenoriu. Che che, tik labai neišsigąskite, 
kada nors turbūt vis tiek išvažiuosiu, priklausys nuo aplinky- 
bių... Beje, — pridūrė ir vėl atsistojo, — jeigu prieidamas jums 
sutrukdžiau, labai prašau dovanoti. Tiesą sakant, būčiau itin 
pamalonintas, jei man būtų leista čia pasėdėti ir pabūti kar- 
tu su jumis. Iš tikrųjų beveik neturiu su kuo leisti laiko, vi- 
siems esu svetimas, tad pernelyg pripratau kalbėtis su savimi. 
Būčiau dėkingas, jei visiškai nekreiptumėte į mane domės ir 
šnekėtumėtės kaip tada, kol dar nebuvau priėjęs. 

— Čia pasirodęs išties gerokai mus prablaškėte, — įgėlė Rei- 
nertas. 

Į tai Nagelis atsakė: 

— Jums, pone asesoriau, esu skolingas asmeninį atsiprašymą 
ir pažadu suteikti bet kokią satisfakciją, kokios tik pareikalau- 
site, tik ne dabar. Gerai? Ne dabar. 

— Taip, čia ne vieta, - sutiko Reinertas. 

— Be to, aš šiandien laimingas, — tęsė Nagelis, ir šilta šyp- 
sena šmėstelėjo jo veide. Tos šypsenos nuskaidrintu veidu 
akimirką jis atrodė panašus į vaiką. - Koks nuostabus vaka- 
ras, netrukus įsižiebs žvaigždės. Ant kalvų aukštai ir žemai 
dega ugnys, o nuo jūros mus pasiekia daina. Tik paklausy- 
kite! Visai neblogai. Nieko apie tai neišmanau, bet argi ne 
padoriai skamba? Šiek tiek primena vieną naktį Viduržemio 
jūroje, prie Tuniso krantų. Laivu plaukė gal šimtas keleivių, 
choras kažkur iš Sardinijos. Aš tų žmonių nepažinojau, daini- 
ninkas iš manęs nekoks, tik sėdėjau denyje ir klausiausi cho- 
ro, dainuojančio salone po deniu. Jie traukė kone ištisą naktį. 
Niekada nepamiršiu, kaip puikiai skambėjo dainos tvankioje 
naktyje. Paslapčia uždarinėjau visas duris į saloną, savotiš- 
kai užsklendžiau muziką, ir tuomet garsas ėmė sklisti tarytum 
iš jūros dugno, lyg laivas, lydimas muzikos gausmo, keliau- 
tų amžinybėn. Pamėginkite įsivaizduoti dainuojančią jūrą, 
povandeninį chorą. 

Arčiausiai Nagelio sėdėjusiai Panelei Andresen išsprūdo: 

— Dieve, kaip turėjo būti puiku! 

— Tik kartą esu girdėjęs gražesnę muziką, ir tai buvo sapne. 
Bet sapnavau jį seniai, dar būdamas vaikas. Kai suaugi, taip 
gražiai nebesapnuoji. 

— Nebesapnuoji? — perklausė panelė. 

— Oi ne. Žinoma, kiek perdedu, tačiau... Paskutinį savo 
sapną vis dar pamenu labai ryškiai: sapnavau pelkės plynę... 

Beje, prašau man atleisti, šneku be perstojo ir kankinu jus, 
versdamas viso to klausytis. Ilgainiui galiu pakyrėti. Aš ne 
visada tiek daug kalbu. 

Dabar išsižiojo Dagnė Chelan: 

— Manau, bet kuris iš mūsų mieliau pasiklausytų jūsų, užuot 
pats ką nors pasakojęs. 

Ir pasilenkusi prie ponios Stenersen sušnabždėjo: 

— Gal galėtumėte jį paraginti? Mieloji, labai prašau. Tik pa- 
klausykite, koks jo balsas. 

Nagelis šypsodamasis tarė: 

— Mielai pamalsiu liežuviu. Ir išvis aš šiandien labai šnekus, 
vienas Dievas težino, kas man pasidarė... Na, tas menkutis 
sapnas niekuo neypatingas. Taigi sapnavau pelkės plynę, nebu- 
vojokių medžių, tik daugybė medžio šaknų, pasklidusių aplinkui 
nelyginant keistai išsirangiusios gyvatės. O tarp visų tų kreivų 
šaknų klaidžiojo pamišėlis. Tebematau jį prieš save, išblyškusį ir 
apžėlusį tamsia barzda, tokia striuka ir reta, jog visur prasišvie- 
čia veidas. Jis dairėsi į šalis plačiai atmerktomis akimis, kuriose 
atsispindėjo kančia. Pašaukiau jį užlindęs už akmens. Tuomet 
jis iškart pažiūrėjo į tą akmenį nė kiek nesudvejojęs, iš kur at- 
sklido šūksnis; regis, puikiai žinojo, kad tūnau būtent tenai, 
nors buvau gerai pasislėpęs. Jis nenuleido akių nuo akmens. 
Mąsčiau sau vienas: manęs vis tiek nesuras, o blogiausiu atveju, 
jei priartėtų, šoksiu bėgti. Ir nors buvo nejauku, nes jis stovėjo 
ir spoksojo į mane, šūktelėjau dar kartą norėdamas paerzinti. 
Jis žengė porą žingsnių artyn ir išsižiojo taikydamasis įkąsti; bet 
toliau nė iš vietos, priešais jį išaugo stirta šaknų, kurios prislėgė 
jį ir nebeleido pajudėti. Aš vėl sušukau; šūktelėjau kelis kar- 
tus pagrečiui, kad dar labiau jį įsiutinčiau, ir jis puolė grumtis 
su šaknimis stengdamasis jas išsklaidyti, glėbiais mėtė jas tolyn 

sunkiai plūkdamasis, kad pasiektų mane; tačiau jo pastangos 
ėjo perniek. Jis sudejavo taip, jog dejonė atsklido iki manęs, 
jo akys buvo pastėrusios iš skausmo. Sumetęs, kad esu visiškai 
saugus, atsistojau ir pamosavau kepure, išsitiesiau visu ūgiu ir 
ėmiau jį erzinti, be perstojo šaukdamas „Ei!“, vis trepsėjau ko- 
jomis ir šaukiau „Ei!“. Netgi prislinkau artyn, kad smarkiau jį 
sudirginčiau, baksnojau pirštais ir prie pat jo ausies begėdiškai 
šūkčiojau „Ei!“ norėdamas dar labiau sujaukti jam protą; pas- 
kui atsitraukiau atgal, leisdamas jam susigosti, jog ką tik buvau 
pasiekiamas ranka. Bet jis vis dar nepasidavė, tebesigrūmė su 
šaknimis, plūkėsi kęsdamas skausmą, kad jas išblaškytų, tada 
susidraskęs iki kraujo, sumuštu veidu pasistiebė ant pirštų galų 
ir užriaumojo. Taip, įsivaizduokite, stovėjo pasistiebęs, spoksojo 
į mane ir riaumojo! Jo veidas buvo pažliugęs prakaitu ir iškreip- 
tas baisios kančios, nes jis neįstengė manęs pasiekti. Panorau 
dar labiau jį įpykdyti, priėjau artėliau, suspragsėjau pirštais jam 
priešais nosį ir su didžiausia pašaipa sukikenau: „Chi chi chi 
chi!“ Sviedžiau į jį medžio šaknį, pataikiau į lūpas ir vos neiš- 
verčiau jo iš kojų, bet jis tik išspjovė kraują, susiėmė už burnos 
ir vėl puolė galynėtis su šaknimis. Tuomet įsidrąsinau, ištiesiau 
ranką norėdamas jį paliesti, ketinau bakstelėti pirštu jam į 
kaktą ir atšokti. Bet tą pačią akimirką jis mane nutvėrė. Vieš- 
patie, kaip buvo baisu, kai nutvėrė! Įnirtingai griebė su letena 
ir įsikirto man į plaštaką. Aš surikau, o jis tik laikė mane už ran- 
kos ir leidosi vedamas. Mes išbridome iš pelkės, medžių šaknys 
nebepastojo jam kelio, nes jis turėjo mano ranką; mes priėjome 
akmenį, už kurio pirmiau slėpiausi. Kai ten atsidūrėme, vyriškis 
parkrito ant kelių ir ėmė bučiuoti žemę, kur mano žengta; kru- 
vinas ir sudraskytas klūpojo priešais mane ir dėkojo už tai, kad 
buvau jam toks geras, taipgi palaimino mane ir paprašė Dievą, 

kad šis irgi mane palaimintų atlygindamas už gerą širdį. Jo akys 
buvo plačiai atmerktos ir kupinos maldų už mane, ir jis nebu- 
čiavo man rankų, nebučiavo ir batų, tik žemę, kurią lietė ma- 
no kojos. Aš paklausiau: „Kodėl bučiuoji žemę, kur mano ženg- 
ta?“ — „Nes, - atsakė jis, —- nes mano lūpos kruvinos ir nenoriu 
suteršti tavo batų.“ Jis nenorėjo suteršti mano batų! Tada aš vėl 
paklausiau: „Bet už ką man dėkoji, juk blogai elgiausi su tavimi 
ir sukėliau tau kančių?“ — „Aš tau dėkoju, - atsakė jis, — nes 
nesukėlei man daugiau kančių, nes buvai man malonus ir ne- 
kankinai dar labiau.“ — „Na, gerai, — tariau tuomet, - bet kodėl 
tu užrikai ir išsižiojai, kad man įkąstum!?“ — „Neketinau tau 
įkąsti, — atsakė jis, — išsižiojau norėdamas paprašyti pagalbos, 
bet neįstengiau ištarti žodžių, ir tu manęs nesupratai. Tuomet 
užrikau iš didžiulės kančios.“ — „Tai dėl to užrikai?“ — perklau- 
siau. „Iaip, dėl to!..“ Pažvelgiau į pamišėlį, jis tebespjaudė krau- 
ju, bet nepaliovė už mane melstis; supratau, kad esu jį matęs 
anksčiau, kad jį pažįstu; tai buvo pusamžis vyras žilais plaukais 
ir trumpa, reta barzda, — tai buvo Minutis. 

Nagelis nutilo. Visi atrodė sukrėsti. Asesorius Reinertas nu- 
delbė akis ir ilgai žiūrėjo į žemę. 

— Minutis? Tai buvo jis? — paklausė ponia Stenersen. 

— Taip, tai buvo jis, — atsakė Nagelis. 

— Brr, net šiurptelėjau. 

— Įsivaizduokite, aš tai žinojau! — staiga įsiterpė Dagnė 
Chelan. — Atpažinau jį tą pačią akimirką, kai pasakėte, kad 
jis parkrito ant kelių ir ėmė bučiuoti žemę. Tikrų tikriausiai 
atpažinau. Ar daug esate su juo bendravęs? 

— Oi ne, tik porą kartų buvome susitikę... Bet paklausykite, 
toks įspūdis, kad sugadinau jums visiems nuotaiką. Ponia, jūs 
tokia išblyškusi! Na, žinote... juk tai tik sapnas! 

— Kur tai matyta! — paantrino daktaras. - Kas, po velniais, 
mums darbo, kad Minutis... tegu išbučiuoja kad ir kiekvieną 
šaknį Norvegijoje. Betgi pažiūrėkite, panelė Andresen lieja 
ašaras. Cha cha cha. 

— Nelieju aš jokių ašarų, — atšovė ši, —- net neketinau. Ta- 
čiau pripažinsiu, kad sapnas mane paveikė. Beje, manau, kad 
jus — taip pat. 

— Mane! - sušuko daktaras. — Nė trupučio, galite neabejo- 
ti! Cha cha cha, man rodos, jūs visi išprotėjote. Verčiau paju- 
dėkime. Visiems stot! Pradeda traukti vėjas. Ar tau nešalta, 
Jeta? 

— Ne, man nešalta, dar pasėdėkime, - atsakė jo žmona. 

Bet daktaras užsimetė pajudėti, žūtbūt norėjo pajudėti; 
traukia vėjas, pakartojo jis, eisiąs pramankštinti kojų, net jei 
niekas nepalaikysiąs jam draugijos. Tuomet Nagelis atsistojo ir 
nužingsniavo kartu su juo. 

Jie kelis kartus perėjo krantine skindamiesi kelią per minią, 
šnekučiuodami tarpusavyje ir sveikindamiesi su žmonėmis. 
Gal pusvalandį taip pavaikščiojo, tada ponia Stenersen jiems 
sušuko: 

— Betgi grįžkite pagaliau! Ar žinote, ką mes sumanėme, kol 
jūsų nebuvo? Ogi nusprendėme rytoj vakare pas mus surengti 
didelį pobūvį. Ir jūs, pone Nageli, būtinai turite ateiti! Tik 
atminkite, kad pas mus didelis pobūvis reiškia kuo mažiau val- 
gių ir gėrimų... 

— Ir kuo daugiau linksmybių, — smagiai pertarė daktaras. — 
Man tai ne naujiena. Na, bet mintis visai nebloga. Iš tavęs, 
Jeta, esu girdėjęs ir kur kas prastesnių sumanymų. 

Daktarui iškart pasitaisė nuotaika, ir jis geraširdiškai nu- 
sijuokė visa burna, džiaugdamasis rytdienos vakaru. 

— Tik nevėluokite, — pridūrė, — ir tikėkimės, kad nebūsiu 
iškviestas pas ligonį. 

— O ar galiu ateiti su šia eilute? — pasiteiravo Nagelis. - Ki- 
tos neturiu. 

Visi nusijuokė, o ponia Stenersen atsakė: 

— Žinoma. Bus išties smagu. 

Pakeliui į namus Nagelis žingsniavo greta Dagnės Chelan. 
Jis visiškai nesistengė atsidurti šalia, atsitiktinai taip išėjo; bet 
ir panelė nedarė nieko, kad išvengtų jo draugijos. Ji pasakė 
nekantriai laukianti rytojaus vakaro, nes pas daktarą su žmo- 
na visada taip malonu ir lengva, jie tokie puikūs žmonės, taip 
moka visus pralinksminti. Staiga Nagelis prislopintu balsu 
paklausė: 

— Ar galiu tikėtis, panele, kad atleidote man tą siaubingą 
beprotystę anądien miške? 

Jis kalbėjo karštai, beveik šnabždomis, ir ji buvo priversta 
atsakyti. 

— "Taip, — tarė ji, — dabar geriau suprantu jūsų elgesį aną 
vakarą. Jūs, matyt, ne visai toks kaip kiti žmonės. 

— Dėkoju! — sukuštėjo jis. —- Kaip gyvas nesu taip dėkojęs! 
Bet kodėl aš ne toks kaip kiti žmonės? Žinokite, panele, visą 
vakarą stengiausi sušvelninti tą pirmąjį įspūdį, kurį turbūt 
apie mane susidarėte. Kiekvienas mano žodis buvo ištartas dėl 
jūsų. Ką pasakysite? Atminkite, aš smarkiai jums nusižengiau 
ir turėjau ką nors daryti. Pripažįstu, tikrai buvau savotiškai 
nusiteikęs nuo pat ryto, tačiau nudaviau esąs kur kas bloges- 
nis nei iš tikrųjų ir beveik visą laiką vaidinau truputį įtartiną. 
Mat turėjau jus įtikinti, kad išties esu kiek nenuspėjamo būdo, 
kad aš apskritai linkęs keistai išsišokti. Tikėjausi, kad šitaip 
daug lengviau man atleisite. Todėl ir vapėjau apie savo sapnus 

ne laiku ir ne vietoje, netgi gerokai susidirbau dėl to smuiko 
dėklo, savu noru atskleidžiau savo tuštybę, nors niekas nevertė 
manęs to daryti... 

— Atleiskite! — greitosiomis pertarė ji. — Bet kodėl dabar 
man tai sakote ir vėl viską gadinate? 

— Ne, aš nieko negadinu. Jeigu prisipažinsiu, kad iš tikrųjų 
tąkart miške pasidaviau piktavališkam akimirkos postūmiui 
ir dėl to mečiausi jums iš paskos, jūs suprasite. Tiesiog staiga 
panūdau jus išgąsdinti, nes pabėgote nuo manęs. Juk tuomet 
jūsų dar nepažinojau. O jeigu dabar pasakysiu, kad esu toks 
pat kaip kiti žmonės, irgi suprasite. Šįvakar krėčiau kvailystes 
ir visą draugiją stulbinau nenuspėjamu elgesiu tesiekdamas 
suminkštinti jus tiek, kad bent išklausytumėte mane, kai atei- 
siu pasiaiškinti. Aš savo tikslą pasiekiau, jūs išklausėte mane 
ir viską supratote. 

— Ne, turiu atvirai prisipažinti, kad nelabai jus suprantu. 
Bet tiek jau to, nesuksiu sau galvos... 

— Suprantama, kodėl turėtumėte sukti sau dėl to galvą? 
Bet juk tas pobūvis rytoj vakare sumanytas, nes jums visiems 
pasirodė, jog esu savotiškas žmogėnas, iš kurio galima tikėtis 
visokių keistybių, ar ne? Galbūt aš jus nuvilsiu, galbūt pusės 
žodžio nepasakysiu, galbūt išvis neateisiu. Vienas Dievas te- 
žino. 

— Ne, jūs būtinai turite ateiti. 

— Būtinai? — perklausė jis ir pažvelgė į ją. 

Ji nieko daugiau nepasakė. Juodu tebežengė greta vienas 
kito. 

Priėjusi keliuką, vedantį į pastoriaus sodybą, panelė Chelan 
sustojo. Staiga susijuokusi tarė: 

— Nieko panašaus nesu girdėjusi! — ir papurtė galvą. 

Ji ėmė laukti visų kitų, kurie mažumą atsiliko. Jis norėjo 
paklausti, ar gali palydėti ją namo, jau beveik įsidrąsino, bet 
ūmiai ji nusigręžė nuo jo ir šūktelėjo adjunktui: 

— Greičiau, adjunkte, greičiau! 

Ir smagiai pamojo ranka, kad jį paskubintų. 


Kitą dieną, šeštą valandą vakaro, Nagelis įžengė į daktaro sve- 
tainę. Manė atėjęs per anksti, bet visa vakarykštė draugė jau 
buvo susirinkusi. Be to, prisidėjo pora naujų svečių —- advoka- 
tas ir jaunas šviesbruvis studentas. Prie dviejų stalų jau buvo 
geriamas selteris ir konjakas; prie trečiojo sėdėjo į pokalbį 
įsitraukusios damos, asesorius Reinertas ir jaunasis studentas. 
Adjunktas, mažakalbis žmogelis, šiaip beveik nepraveriantis 
burnos, jau buvo gerai įmetęs ir dabar išraudusiais žandais su 
visu įkarščiu garsiai postringavo apie šį bei tą. 

— O štai Serbijoje aštuoniasdešimt nuošimčių gyventojų 
nemoka nei skaityti, nei rašyti! Ar ten padėtis daug geresnė? 
Atsakykite, jei tokie gudrūs! 

Ir adjunktas niauria mina apsidairė, nors ničniekas neban- 
dė jam prieštarauti. 

Ponia Stenersen pašaukė Nagelį ir rado jam vietos prie 
damų stalo. Ko pageidausiąs išgerti? Jie kaip tik kalbėję apie 
Kristianiją“. Kaip keistai Nagelis sumanęs — apsistoti mažame 

miestelyje, nors jam nesą kliūčių įsikurti kad ir pačioje Kris- 
tianijoje. 

Nagelis nesutiko, kad sumanymas keistas; juk norėjęs pa- 
atostogauti kaime. Beje, Kristianija jam bet kuriuo atveju ne 
prie širdies, rinktųsi ją nebent iš bėdos. 

— Nejaugi? Juk Kristianija, šiaip ar taip, sostinė. Ten susi- 
renka visi dideli ir garsūs šalies žmonės, ten parodos, teatras ir 
visa kita. 

— Be to, suplaukia daugybė svetimšalių, — pridūrė panelė 
Andresen, — užsienio aktorių, dainininkų, muzikantų, visokio 
plauko menininkų. 

Dagnė Chelan tylėjo ir tik klausėsi. 

Visai galimas daiktas, pripažino Nagelis, bet kaskart, kai 
kas nors užsimenąs apie Kristianiją, prieš akis jam kažkodėl iš- 
kylanti viena Grenseno rajono dalis ir padvelkią džiūstančiais 
skalbiniais. Tikra teisybė, jis nieko neišsigalvojęs. Jam susi- 
daręs vaizdas, kad tai perdėm snobiškas mažas miestukas, te- 
turintis porą bažnyčių, porą laikraščių, viešbutį ir bendrą van- 
dens kolonėlę, tačiau galintis pasigirti didžiausiais žmonėmis 
pasaulyje. Jam niekur netekę matyti tokių pasipūtusių žmonių 
kaip tenai; Dieve, kaip dažnai jis norėdavęs iš ten dingti, kai 
ten gyvenęs! 

Asesorius negalėjo suvokti, kaip įmanoma jausti tokią anti- 
patiją — ne pavieniam žmogui, bet visam miestui, šalies sos- 
tinei. Iš tikrųjų Kristianija nebesanti tokia maža, greitai tap- 
sianti vienu iš didžiųjų miestų. O Grand - visai neprasta 
kavinė. 

Iš pradžių Nagelis nutylėjo dėl Grand. Bet netrukus suraukė 
kaktą ir pareiškė taip, kad visi girdėtų: 

— Grand yra išskirtinė kavinė. 

— Nejau iš tikrųjų taip manote? 

— Taip. Grand - pagarsėjusi miesto vieta, kur susitinka visi 
dideli žmonės. Ten renkasi žymiausi pasaulio dailininkai, dau- 
giausia vilčių teikiantis pasaulio jaunimas, prašmatniausios 
pasaulio damos, gabiausi pasaulio redaktoriai ir didžiausi pa- 
saulio rašytojai! Chi chi, sėdi ten ir pučiasi vienas prieš kitą — 
šitas laimingas, kad anas pripažino. Mačiau, kaip aliai vienas 
džiūgauja sulaukęs dėmesio. 

Šie žodžiai visus papiktino. Asesorius pasilenkė prie panelės 
Chelan kėdės ir ganėtinai garsiai pasakė: 

— Kaip gyvas nesu girdėjęs tokių pasipūtėliškų kalbų! 

Ji tarsi atsibudo. Skubiai dirstelėjo į Nagelį, neabejotinai 
girdėjusį asesoriaus žodžius, tačiau neatrodė, kad imtų juos į 
širdį. Maža to, jis susigėrė su jaunuoju studentu ir abejingu vei- 
du prakalbo apie ką kita. Ją taip pat papiktino jo pasipūtimas; 
dievai žino, ką jis apie juos visus galvoja, jei leidžia sau taip 
išdidžiai vograuti! Kas per puikybė, kas per didybės manija! 
Asesoriaus paklausta, ką apie tai mananti, ji pabrėžtinai gar- 
siai išrėžė: 

— Ką manau? Na, man Kristianija nė kiek ne per prasta. 

Netirtai nesutrikdė Nagelio ramybės. Išgirdęs tuos skardžius 
žodžius, iš dalies skirtus jam, jis nukreipė į ją mąslų žvilgsnį, 
tarsi mėgindamas prisiminti, kuo galėjo ją papiktinti. Daugiau 
kaip minutę nenuleido nuo jos akių, kažką mąstė kartkartėmis 
sumirksėdamas, o jo veidas įgavo liūdną išraišką. 

Tuomet ir adjunktas išgirdo, apie ką kalbą, ir užginčijo, kad 
Kristianija mažesnė nei, pavyzdžiui, Belgradas. Ir išvis Kristia- 
nija nesanti mažesnė už kitas pakankamo dydžio sostines... 

Visi prajuko — adjunktas su įraudusiais žandais ir nepaju- 
dinamais įsitikinimais atrodė itin komiškai. Advokatas Han- 

senas, nedidukas pliktelėjęs storulis auksiniais akiniais, kva- 
tojo nesustodamas, tiesiog leipo juokais plekšnodamas sau 
per kelius. 

— Pakankamo dydžio, pakankamo dydžio! - šūkčiojo jis. — 
Kristianija ne mažesnė už kitas tokio paties dydžio, lygiai to- 
kio paties dydžio sostines! Nedaug mažesnė! Oi, nebegaliu! Į 
sveikatą! 

Nagelis vėl leidosi į pašnekesį su studentu Ejenu. Taip, jau- 
nystėje ir jis, Nagelis, žavėjęsis muzika, ypač - Vagneriu. Tačiau 
bėgant metams tas susižavėjimas nublankęs. Pramokęs tik skai- 
tyti gaidas ir išgauti keletą garsų. 

— Pianinu? — pasidomėjo studentas. Jis pats mokėsi skam- 
binti šiuo instrumentu. 

— Oi ne! Smuiku. Bet, kaip minėjau, nieko doro nepasie- 
kiau ir greitai užmečiau. 

Jo žvilgsnis atsitiktinai kliudė panelę Andresen, ši, įsitaisiusi 
kamputyje prie koklinės krosnies, jau mažiausiai ketvirtį va- 
landos šnekučiavo su asesoriumi. Jųdviejų akys susitiko, pro- 
bėgšmais, netyčiom, tačiau ji neramiai pasimuistė ant kėdės ir 
staiga užmiršo, ką norėjo pasakyti. 

Dagnė sėdėjo pliaukšėdama sau per delną perlenktu laik- 
raščiu. Jos ilgų baltų pirštų nepuošė joks žiedas. Nagelis slapta 
ją stebėjo. Dievuliau, kokia ji šįvakar graži; tokioje šviesoje prie 
tamsios sienos stora gelsva jos kasa atrodė dar blyškesnė. Jai 
atsisėdus kūnas įgaudavo mažumėlę putnumo, bet atsistojus jis 
išnykdavo. Jos eisena buvo lengva ir siūbuojanti, tarsi ji būtų 
daug čiužinėjusi pačiūžomis. 

Nagelis atsistojo ir priėjo prie jos. 

Vienu mirksniu ji perleido jį tamsiai mėlynomis akimis, ir 
jis susyk nevalingai pratrūko: 

— Viešpatie, kokia jūs graži! 

"Toks tiesmukumas ją labai suglumino, ji žioptelėjo neišma- 
nydama, kaip elgtis. Paskui sušnabždėjo: 

— Būkite gi nors kiek protingas! 

Netrukus ji atsistojo, nuėjo prie pianino ir užkaitusiais 
skruostais puolė vartyti gaidas. 

Daktaras, degdamas nekantrumu papolitikuoti, staiga visų 
užklausė: 

— Ar skaitėte šiandienos laikraščius? Morgenbladet, velniai 
mane rautų, pastaruoju metu visai išsigimė! Kur pažvelgsi, 
vien padugnių sapalionės ir keiksmai, o ne išprususių žmonių 
šneka. 

Kai daktarui niekas neprieštaraudavo, jis pritrūkdavo kal- 
bos. Tai žinodamas advokatas Hansenas santūriai pagudravo: 

— Ar nevertėtų pripažinti, kad abi šalys turi trūkumų? 

— Na, žinai! — sušuko daktaras pašokdamas iš vietos. — Ti- 
kiuosi, nenori pasakyti, kad... 

Stalas buvo padengtas. Svečiai pajudėjo į valgomąjį, o dak- 
taras nebesučiaupė lūpų. Pašnekesys toliau liejosi prie stalo. 
Nagelis, pasodintas tarp šeimininkės ir jaunosios panelės UL- 
sen, policijos viršininko dukters, jame nedalyvavo. Kai atėjo 
laikas kilti nuo stalo, Europos politika jau buvo gan išsamiai 
aptarta. Pašnekovai išsakė savo nuomonę apie carą, apie 
Konstaną, apie Parnelį“, o kai galiausiai priėjo eilė Balkanų 
klausimui, girtas adjunktas vėl gavo progą griebtis Serbijos. 
Jis ką tik skaitęs Statistische Monatschrift; padėtis ten esanti 
siaubinga, mokyklos visiškai apleistos... 


* Henri Benjamin Constant de Rebecgue (1967— 1830) — prancūzų rašytojas ir politi- 
kas; Charles Stewart Parnell (1846— 1891) - airių nacionalistų lyderis. 

— Vienas dalykas mane nepaprastai džiugina, - sudrėkusio- 
mis akimis pasakė daktaras, — tai, kad Gladstonas tebėra gyvas. 
Prisipilkite taures, mieli ponai, ir mes išgersime už Gladstoną, 
taip, už Gladstoną, didį ir tikrą demokratą, nūdienos ir ateities 
žmogų. 

— Luktelėkite, mes irgi norime prisidėti! - sušuko daktaro 
žmona. 

Ji pripildė damų taures vyno, iš įkarščio perpildama per kraš- 
tus, ir virpančiomis rankomis apnešiojo visoms su padėklu. 

"Tuomet visi išgėrė. 

— Koks jis šaunus vyras! — toliau suokė daktaras pliaukšė- 
damas liežuviu. — Vargšelis jau kuris laikas persišaldęs, bet, 
tikėkimės, greitai pasveiks. Nėra kito tokio politiko, kurio man 
taip būtų gaila netekti kaip Gladstono. Vajetau, kai apie jį pa- 
galvoju, jis iškyla man prieš akis nelyginant švyturys, nušvie- 
čiantis visą pasaulį!.. Atrodote toks išsiblaškęs, pone Nageli, ar 
nesutinkate su manimi? 

— Prašau? Suprantama, visiškai su jumis sutinku. 

— Suprantama. Na, Bismarkas taip pat turi daug savybių, 
kurios mane žavi, bet Gladstonas! 

Daktarui ir toliau niekas neprieštaravo, mat visi žinojo, 
kuo tai gresia. Galiausiai pokalbis taip nugeso, jog jam neliko 
nieko kita, kaip tik pasiūlyti prastumti laiką kortuojant. Kas 
norįs palošti? Bet staiga ponia Stenersen kad suriks per visą 
svetainę: 

— Ką aš išgirdau! Ar žinote, ką man ką tik pasakė studen- 
tas Ejenas? Panašu, pone Nageli, kad jūsų nuomonė apie 
Gladstoną ne visuomet buvo tokia palanki kaip šįvakar. Stu- 
dentas Ejenas girdėjo, kaip sykį Kristianijoje — rodos, darbi- 
ninkų draugijoje — sumaišėte Gladstoną su purvais. Na, ir 

netikėlis gi tamsta! Nejau tai tiesa? Prašom pasiaiškinti, pra- 
šom pasiaiškinti! 

Ponia kalbėjo geranoriškai, šypsančiu veidu, juokais grūmo- 
dama pirštu. Ji dar kartą pareikalavo atsakyti, ar tai tiesa. 

Sutrikęs Nagelis tarė: 

— Tikriausiai tai koks nors nesusipratimas. 

— Nesakau, kad sumaišėte su purvais, — įsiterpė Ejenas, — 
bet smarkiai jam oponavote. Taipgi pamenu, kaip pavadinote 
Gladstoną šventeiva. 

— Šventeiva! Gladstonas — šventeiva! — pratrūko dakta- 
ras. — Turbūt tamstelė buvote girtas? 

Nagelis nusijuokė. 

— Nemanau, kad buvau girtas. Nors gal ir buvau, dabar ne- 
prisimenu. Panašu, kad jūsų tiesa. 

— Dievaži, ne kitaip! — atitarė patenkintas daktaras. 

Nagelis nutylėjo neketindamas nieko aiškinti, ir Dagnė 
Chelan vėl paprašė ponios jį paraginti: 

— Tegu pasako, ką turėjo omenyje. Tai taip įdomu. 

— O ką iš tikrųjų turėjote omenyje? — tada paklausė ponia. — 
Juk ne veltui jam oponavote. Nagi, atsakykite! Be to, dar ir 
prablaškysite mus. Nes jeigu dabar visi susės lošti kortomis, 
bus taip nuobodu. 

— Jeigu draugijai bus pramoga, tuomet kitas reikalas, — tarė 
Nagelis. 

Ar šia pastaba norėjo kiek pajuokti save ir savo vaidmenį! 
Jis kreivai šyptelėjo. 

Iš pradžių patikino neprisimenąs to atvejo, kurį minėjo po- 
nas Ejenas... 

— Ar kas nors iš jūsų yra matęs Gladstoną ir girdėjęs jį kal- 
bant? Regėdamas jį tribūnoje tegali susidaryti vieną įspūdį: 

kokis to vyro nuoširdumas, kokis teisybės jausmas. Regis, ne- 
kyla nė menkiausios abejonės, kad jo sąžinė nesutepta. Argi 
toks žmogus galėtų ryžtis didelei piktadarystei — nusidėti prieš 
Dievą! Ir taip giliai jis pats persiėmęs ta nesuteptos sąžinės 
idėja, jog to paties tikisi ir iš savo klausytojų, net iš jų tikisi, 
kad bus be dėmelės... 

— Bet argi tai ne gražus bruožas! Jis liudija dorą ir humanišką 
mąstyseną! — pertarė daktaras. — Kas per kvailos kalbos! 

— Aš irgi esu tos pačios nuomonės. Tenorėjau jį apibūdinti, 
išskirti gražų bruožą jo paveiksle, che che che. Papasakosiu 
vieną nutikimą, kurį ką tik prisiminiau. Nors galbūt nėra rei- 
kalo jo viso pasakoti, užteks paminėti Kerio pavardę. Nežinau, 
ar visi prisimenate, kaip kadaise, būdamas ministras, Gladsto- 
nas naudojosi išdaviko Kerio paslaugomis? Beje, vėliau padėjo 
šiam pabėgti į Afriką, kad apsaugotų nuo fenijų“ keršto. Bet 
neverta gilintis, tai jau kita istorija; neteikiu reikšmės to- 
kioms smulkmenoms, kurių retkarčiais galbūt būna privers- 
tas griebtis ministras. Grįžtant prie ankstesnės mūsų temos, 
norėčiau pabrėžti faktą, kad Gladstono, kaip kalbėtojo, sąžinė 
kuo švariausia... Jeigu būtumėte matę ir girdėję Gladstoną kal- 
bant, tuomet man tereikėtų atkreipti jūsų dėmesį į jo veido 
išraišką tuo metu. Jis toks tikras dėl savo nesuteptos sąžinės, 
jog tas tikrumas atsispindi jo žvilgsnyje, balse, laikysenoje ir 
gestuose. Jo kalba paprasta ir lengvai suprantama, lėta ir ne- 
turinti pabaigos. Ak, kokia ji begalinė — žodžiai srūva kaip 
iš gausos rago! Jums reikėtų pamatyti, kaip jis kiekvienam 
sėdinčiajam salėje atseikėja po kruopelę savo išminties, truputį 
štai šiam geležies dirbinių prekiautojui, truputį anam kailiadir- 


* Fenijai - revoliucinio judėjimo dėl Airijos nepriklausomybės nariai. 

biui; ir jis taip puikiai žino, apie ką kalba, jog, rodos, kiekvieną 
savo žodį yra įkainojęs viena krona. Taip, išties smagus reginys! 
Mat Gladstonas yra neginčijamo teisingumo riteris, už tokį 
teisingumą ir pasisako. Jam niekada neateitų į galvą nuolai- 
džiauti paklydėliams. Kitaip tariant, kai jis žino, kad teisybė jo 
pusėje, beatodairiškai pajungia ją sau, prikišamai rodo, kelia į 
viršų ir makaluoja klausytojams prieš akis, kad sugėdintų prie- 
šininkus. Jo dorovė pati sveikiausia ir patvariausia, jis darbuo- 
jasi krikščionybės, humanizmo ir civilizacijos labui. Jeigu tam 
zmogui kas nors pasiūlytų kelis tūkstančius svarų sterlingų ir 
paprašytų išgelbėti neteisingai apkaltintą moterį nuo ešafoto, 
tai jis ją išgelbėtų, su panieka atsisakytų pinigų ir vėliau savo 
geradarystės nelaikytų nuopelnu. Anaiptol, nelaikytų to jokiu 
nuopelnu. Tai štai koks jis žmogus. Nenuilstantis kovotojas, 
nuolat pasiryžęs daryti gerus darbus mūsų planetoje, kasdien 
pasirengęs kautis už teisingumą, tiesą ir Dievą. Ir kokius jis 
laimi mūšius! Du plius du — keturi, tiesa nugalėjo, šlovė Die- 
vui!.. Beje, Gladstonui du plius du — ne riba. Vienoje dis- 
kusijoje dėl biudžeto girdėjau jį įrodinėjant, kad septyniolika 
kart dvidešimt trys yra trys šimtai devyniasdešimt vienas, ir jis 
laimėjo triuškinama persvara, laimėjo neįtikėtinai, jis vėl buvo 
teisus, ir tas teisumas spinduliavo jam iš akių, virpėjo jo balse 
ir suteikė jo asmeniui didybės. Bet tuomet pasakiau sau stop ir 
įsižiūrėjau į tą žmogų. Supratau, kad jo sąžinė švari, ir vis dėlto 
pasakiau stop. Štai stoviu, mąstau apie tą jo trys šimtai devy- 
niasdešimt vieną ir suvokiu, kad atsakymas teisingas, tačiau 
nepaisydamas to truputį pagromuliuoju ir tuomet tariu sau: 
„Ne, palauk! Septyniolika kart dvidešimt trys yra trys šimtai 
devyniasdešimt septyni!“ Puikiai žinau, kad turi būti devynias- 
dešimt vienas, tačiau užsispyręs laikausi savo: devyniasdešimt 

septyni, kad tik neatsidurčiau vienoje stovykloje su tuo žmo- 
gumi, su tuo profesionaliu teisingumo sergėtoju. Vidinis balsas 
kursto mane: „Sukilk, sukilk prieš tą primityvų teisingumą!“ 
Aš atsistoju ir paakintas vidinės būtinybės tariu „devyniasde- 
šimt septyni“, kad išsaugočiau savo teisybės suvokimą ir ne- 
leisčiau tam taip tvirtai teisingumo pusėje stovinčiam žmogui 
perdėm jo sulėkštinti... 

— Kaip Dievą myliu, man dar neteko girdėti tokių sapalio- 
nių! — sušunka daktaras. — Ar jus piktina, kad Gladstonas 
visada teisus? 

Nagelis nusišypsojo - sunku pasakyti, ar ta šypsena buvo 
nuoširdi. Jis tęsė: 

— Manęs tai nepiktina, veikiau demoralizuoja. Neturiu 
daug vilčių, kad būsiu suprastas, bet tiek to. Gladstonas — tai 
toks klajojantis teisingumo ir tiesos šauklys, jo smegenys 
sustabarėjusios nuo akivaizdžių atsakymų. Du plius du — ke- 
turi jam yra didžiausia tiesa pasaulyje. Ir argi mes imsime gin- 
čyti, kad du plius du lygu keturiems? Žinoma, kad ne, sakau tai 
norėdamas parodyti, kaip Gladstonas amžinai gali būti teisus. 
Viskas priklauso tik nuo to, ar esi tiek pasimaišęs dėl tiesos, 
jog leidi sau tai brukti, ar tavo suvokimas tiek atbukintas, jog 
pasiduoda tokiai tiesai. Štai ir visa esmė... Na, bet Gladstonas 
toks teisuolis, jo sąžinė tokia nesutepta, jog jam tikrai niekada 
nešaus į galvą savu noru liautis darius gerus darbus pasauliui. 
Jis nuolat turi būti įvykių sūkuryje, jis visur reikalingas. Savo 
išmintimi visiems išūžia ausis Birmingame, išūžia ausis Glazge, 
įdiegia tas pačias politines pažiūras kamštininkui ir advoka- 
tui, įnirtingai gina savo įsitikinimus ir netausodamas vargina 
savo senus, ištikimus plaučius, kad nė vienas jo brangus žodis 
neprasprūstų klausytojams pro ausis. O vakare, kai spektaklis 

pasibaigia, publika pakrykštauja ir Gladstonas nusilenkia, jis 
pareina namo, atsigula į lovą, suneria rankas, sukalba maldelę 
ir užmiega, be menkiausios dvejonės sieloje, nesigėdydamas, 
kad pripildė Birmingamą, pripildė Glazgą - ko pripildė? Tiesiog 
jaučia, kad atliko savo pareigą žmonėms ir liko ištikimas sau, 
tada užmiega teisuolio miegu. Jis negali būti tiek nuodėmingas, 
kad tartų sau: „Šiandien tau mažumėlę nepavyko, tuodu med- 
vilnės verpėjai pirmoje eilėje nuobodžiavo, vienas net nusižio- 
vavo.“ Ne, to jis sau nepasakytų, nes nėra tikras, ar tai tiesa. 
Meluoti jis nenori, nes meluoti - nuodėmė, o Gladstonas ne- 
linkęs nusidėti. Štai ką jis pasakys: „Man pasivaideno, kad vie- 
nas žmogus nusižiovavo. Keista, kaip jį galėjo suimti žiovulys. 
Bet turbūt suklydau, veikiausiai tas žmogus nežiovavo...“ Che 
che che... Nežinau, ar ką nors panašaus kalbėjau Kristianijoje, 
bet tai nesvarbu. Šiaip ar taip, pripažįstu, kad savo asmenybės 
iškilumu Gladstonas man niekada nedarė stulbinamo įspūdžio. 

— Vargšelis Gladstonas! — mestelėjo asesorius Reinertas. 

Nagelis nieko neatsakė. 

— Ne, Kristianijoje kalbėjote ne apie tai, — pareiškė Eje- 
nas. — Jūs užsipuolėte Gladstoną už jo santykius su airiais ir 
Parneliu, tarp kita ko, pasakėte nelaikąs jo svarbia asmenybe. 
Gerai pamenu. Jo asmenybės jėga esanti visai pakenčiama, bet 
iš esmės jis labai eilinis žmogus, sakėte, peraugęs Bekonsfildo* 
mažasis pirštas. 

— Dabar prisimenu, man užčiaupė burną, che che che. Ir 
šių savo žodžių aš neišsiginu, kodėl turėčiau? Blogiau kažin ar 
begali būti. Bet neteiskite manęs griežtai! 


* Earlof Beaconsfield Benjamin Disraeli (1804— 1881) - Bekonsfildo grafas, britų poli- 
tikas. 

"Tada daktaras Stenersenas tarė: 

— Sakykite pagaliau: ar jūs - konservatorius? 

Nagelis nustebęs išpūtė akis, paskui nusikvatojo ir atsakė: 

— O kaip jūs manote? 

Tą pačią akimirką kažkas paskambino į daktaro kabine- 
to duris. Ponia pašoko ant kojų; žinoma, dabar daktaras vėl 
turėsiąs išeiti, deja. Bet niekam daugiau nevalia pakilti, nie- 
ku gyvu, tik ne anksčiau dvylikos. Panelė Andresen tesėdanti 
atgal į savo vietą; Ana dar atnešianti karšto vandens, daug 
karšto vandens. Dar tik dešimta valanda. 

— Pone asesoriau, jūs nieko negeriate. 

Anaiptol, asesorius laiko veltui neleidžiąs. 

— Tik jokiu būdu neišeikite. Visi turite likti čia. Dagne, tu 
tokia tyli. * 

Ne, Dagnė nesanti tylesnė nei įprastai. 

Daktaras grįžo iš savo kabineto. Iuris atsiprašyti, bet jam 
reikią išvažiuoti; pavojingas atvejis, kraujoplūdis. Tai nesą la- 
bai toli, po dviejų trijų valandų vėl būsiąs namie; viliąsis dar 
rasti svečius. Sudieu visiems, sudieu, Jeta. 

Tai taręs daktaras greitom išėjo. Po minutės buvo matyti, 
kaip su kitu vyru pustekiniais nuskuodžia keliu prieplaukos 
link, taip skubėjo. 

Ponia tarė: 

— Sugalvokime kokią pramogą... Oi patikėkite, dažnąsyk 
būna ganėtinai liūdna pasilikti čia vienai, kai vyras išvyksta. 
Ypač bjauru žiemos naktimis, kai ne visada galiu būti tikra, 
kad sugrįš. 

— Namuose, kaip matau, nėra vaikų? — paklausė Nagelis. 

— Taip, vaikų nėra... Na, aš jau pradedu priprasti prie tų ilgų 
naktų, bet iš pradžių būdavo baisu. Įsivaizduokite, mane suim- 


90 Knut Hamsun 


davo toks baugulys, tamsos baimė ir nerimas, — taip, deja, mane 
kamuoja ir tamsos baimė, - jog kartais būdavau priversta keltis 
iš lovos ir bėgti miegoti pas tarnaitę... Dabar ir tu turi ką nors 
pasakyti, Dagne! Apie ką galvoji? Be abejo, apie mylimąjį. 

Dagnė nuraudo, iš sumišimo nusijuokė ir atsakė: 

— Žinoma, galvoju apie jį. Tai taip natūralu. Bet verčiau pa- 
klausk, apie ką galvoja asesorius Reinertas, jis per visą vakarą 
nepratarė nė žodžio. 

Asesorius paprieštaravo: jis šnekučiavęs su panele Ulsen 
ir panele Andresen, galima sakyti, paslapčia plėtojęs didesnę 
veiklą, visą laiką įdėmiai klausęsis, sekęs kai kurių asmenų po- 
litinius ieškojimus, trumpai tariant... 

— Matote, panelės Chelan sužadėtinis vėl išplaukė į jūrą, — 
Nageliui paaiškino ponia Stenersen. — Jis laivyno karininkas, 
dabar pakeliui į Maltą. Ar ne į Maltą? 

— Taip, į Maltą, — patvirtino Dagnė. 

— Tokiems vyrams ilgai netrunka susižadėti! Grįžta pasisve- 
čiuoti pas tėvus trejetą savaičių, o tada vieną vakarą... Ak tie 
leitenantai! 

Šaunūs vyrai, pritarė Nagelis. Dauguma esą gražūs, guvaus 
proto, atvirais, vėjų nugairintais veidais. Ir jų uniformos tokios 
dailios, jie taip grakščiai jas dėvintys. O taip, jūrų karininkai 
visada jį žavėję. 

Panelė Chelan pasisuko į Ejeną ir su šypsena tarė: 

— Ponas Nagelis taip kalba dabar. O ką jis kalbėjo Kristia- 
nijoje! 

Visi susijuokė, apgirtęs advokatas Hansenas suriko: 

— Taip, ką jis kalbėjo Kristianijoje? Ką Kristianijoje? Ką ten 
kalbėjo ponas Nagelis? Cha cha cha, kad jį galas! Į sveikatą! 

Nagelis susidaužė su juo ir išgėrė. Jis tikrai visada žavėjęsis 

jūrų karininkais. Maža to, jeigu būtų mergina, norėtų ištekėti 
tik už jūrų karininko, nieko kito artyn neprisileistų. 

Visi vėl pasijuokė; advokatas iš to smagumo susidaužė su 
visomis ant stalo rastomis taurėmis ir maktelėjo iš savosios. 
Bet staiga Dagnė tarė: 

— Sakoma, kad visi leitenantai menkų gabumų. Vadinasi, 
jūs taip nemanote)? 

Nesąmonė. Be to, net jeigu tai tiesa, mergina dėtas, jis vis 
tiek rinktųsi gražų, o ne protingą vyrą. Neabejotinai! Ypač 
būdamas jauna mergina. Kam reikalingos smegenys be kūno? 
Tiesa, būtų galima paklausti ir kitaip: kam reikalingas kūnas 
be smegenų! Nors, velniai rautų, tai ne tas pats. Šekspyro tėvai 
nemokėję skaityti. O ir pačiam Šekspyrui tai ne itin sekęsi; vis 
dėlto jis tapęs istorine asmenybe. Kad ir kaip būtų, merginai 
turėtų greičiau atsibosti mokytas ir negražus nei išvaizdus ir 
kvailas vyras. Jeigu jis būtų jauna mergina ir galėtų rinktis, pir- 
menybę skirtų išvaizdžiam vyrui. Jam būtų nei šilta, nei šalta, 
ką tas žmogus manąs apie Norvegijos politiką, Nyčės filosofiją 
ir Šventąją Trejybę. 

— Štai čia galire pamatyti panelės Chelan leitenantą, - pa- 
sakė ponia atversdama nuotraukų albumą. 

Dagnė pašoko. 

— Oi, nereikia! — išsprūdo jai, bet netrukus ji vėl atsisėdo. — 
Nekokia nuotrauka, - tarstelėjo paskui, — iš tiesų jis daug ge- 
riau atrodo. 

Nagelis išvydo jauną, dailų vyriškį su barzda. Jis tiesia nu- 
gara laisvai sėdėjo prie stalo, vieną ranką uždėjęs ant kardo. 
Kiek praretėjusius plaukus buvo perskyręs per vidurį; kažkuo 
priminė anglą. 

— Teisybė, tikrovėje jis kur kas gražesnis, — pritarė ponia. — 

Kažkada, dar mergaudama, pati buvau jį įsižiūrėjusi... Bet paž- 
velkite į tą vyrą šalia. Tai jaunas teologas, jis neseniai numirė, 
Karlsenas, jo pavardė Karlsenas. Žuvo prieš porą savaičių. 
Labai graudi istorija. Prašau? Taip, palaidojome jį užvakar. 

Iš nuotraukos žvelgė liguistos išvaizdos būtybė įdubusiais 
skruostais ir tokiomis plonomis, stipriai sučiauptomis lūpomis, 
jog atrodė, lyg veide būtų nubrėžtas brūkšnys. Jis turėjo dideles 
tamsias akis ir nepaprastai aukštą, lygią kaktą; tačiau krūtinė 
buvo plokščia, o pečiai — ne platesni nei moters. 

Tai buvo Karlsenas. Štai kaip jis atrodė. Vienas sau Nage- 
lis pamanė, kad prie šio veido puikiai dera blyškios rankos ir 
teologija. Jau žiojosi sakyti, koks nemalonus veidas, bet tuo- 
met pastebėjo, kad asesorius Reinertas su kėde prisistūmė prie 
Dagnės ir leidosi su ja į pokalbį. Nenorėdamas jiems trukdyti 
Nagelis be žodžių toliau vartinėjo albumą. 

— Kadangi nusiskundėte, jog šįvakar buvau nešnekus, - pra- 
bilo asesorius, — galbūt leisite jums papasakoti vieną nutikimą, 
įvykusį per imperatoriaus vizitą. Tai tikra istorija, kaip tik da- 
bar ją prisiminiau... 

Dagnė pertraukė jį ir pusbalsiu paklausė: 

— Ko jūs taip darkėtės visą vakarą ten, kamputyje? Verčiau 
atsakykite man į tai. Prikišdama nešnekumą tenorėjau jus su- 
drausti. Be abejo, ir tuomet rezgėte kokius nors piktus kėslus. 
Labai negražu šitaip mėgdžioti ir pašiepti žmogų. Tiesa, jis bai- 
siai puikuojasi tuo savo geležiniu žiedeliu ant mažylio piršto, 
vis pakelia jį, apžiūri, pablizgina. Na, bet galimas daiktas, kad 
jis taip daro nevalingai. Šiaip ar taip, jis ne tiek maivėsi, kaip 
jūs nudavėte. Nors, geriau pasvarsčius, tam pasipūtusiam ne- 
vispročiui taip ir reikia. Bet tu, Gudruna, tai persistengei su 
savo kikenimu. Jis tikrai pastebėjo, kad juokeisi iš jo. 

Gudruna pripuolusi ėmė teisintis, tvirtino, esą dėl visko 
kaltas asesorius, jis taip juokinęs, jog nebuvę įmanoma at- 
sispirti. Vien tai, kaip jis pasakęs: „Gladstono didybė man — 
man — niekada nedarė įspūdžio!“ 

— Cit, tu ir vėl per garsiai kalbi, Gudruna. Jis išgirdo, tikrai 
išgirdo, dargi atsisuko. Bet ar tu pastebėjai... kai kas nors jį 
pertraukdavo, jis nė kiek nesupykdavo, ar ne? Tik pažiūrėdavo 
į mus visus kone sielvartingu žvilgsniu. Tik pamanyk, aš jau 
pradedu gailėtis, kad sėdime čia ir liežuvaujame apie jį. Na, 
tai papasakokite, kas ten nutiko per imperatoriaus vizitą, ase- 
soriau. 

Ir asesorius ėmė papasakoti. Kadangi tai nebuvo jokia 
paslaptis, tik visai nekaltas nuotykis su moterimi ir puokšte 
gėlių, jis kalbėjo tolydžio vis garsiau, kol galiausiai sukluso visa 
draugija. Pasakojimas buvo išsamus ir truko keletą minučių. 
Asesoriui baigus prabilo panelė Andresen: 

— Pone Nageli, ar pamenate, vakar vakare mums pasakojo- 
te apie chorą Viduržemio jūroje?.. 

Nagelis skubiai užvertė albumą ir pakėlė akis, o jo veidas 
įgavo kone baimingą išraišką. Kas tai: žaidimas ar nuoširdus 
klausimas? Jis sumurmėjo galbūt ne visai tiksliai pavaizdavęs 
kai kurias smulkmenas, bet jei ir suklydęs, tai tik netyčia ir to 
nuotykio neišgalvojęs, pats jį išgyvenęs. 

— Ką jūs, aš ir neturėjau omenyje, kad jūs jį išgalvojote, — 
nusijuokė ji. - Bet ar pamenate, ką man atsakėte, kai paro- 
džiau savo susižavėjimą? Kad tik kartą esate girdėjęs gražesnę 
muziką, ir tai buvę sapne. 

— Taip, pamenu, - linktelėjo Nagelis. 

— Tai gal atskleisite mums ir tą sapną? Būkite toks geras. Jūs 
taip nuostabiai pasakojate. Visi jus prašome. 

Bet jis nesutiko. Labai atsiprašinėjo, mykė, kad visa tesą 
menkniekis, sapnas be pradžios ir be pabaigos, per miegus 
šmėstelėjęs vaizdinys. To netgi neįmanoma apsakyti žodžiais; 
turbūt ir kitiems tekę patirti tokių lakių, miglotų pojūčių, ku- 
rie tik lystelintys it kokie spinduliai ir ūmiai pranykstantys. Pa- 
tys suprasią, kaip tai kvaila, jeigu jis paminėsiąs, kad veiksmas 
vykęs baltame miške, kuris visas buvęs iš sidabro... 

- Štai kaip, sidabriniame miške. O toliau? 

— Ne, - papurtė galvą Nagelis. 

Jis mielai padarysiąs dėl jos bet ką, panelė galinti jį išbandy- 
ti. Tačiau to sapno negalįs jai atskleisti, ji turinti juo patikėti. 

— Gerai, bet tuomet papasakokite ką nors kita. Visi jus pra- 
šome. 

Jis visai nenusiteikęs, tik ne šįvakar. Prašąs dovanoti. 

Dar nuskambėjo keletas nereikšmingų žodžių, pora vaikiš- 
kų klausimų ir atsakymų, tokių nei vienas, nei du. Tuomet 
prabilo Dagnė: 

— Jūs minėjote, kad dėl panelės Andresen padarytumėte 
bet ką. Kas tai galėtų būti? 

Visi nusijuokė iš šios užmačios, sukikeno ir pati Dagnė. 
Kiek pamąstęs Nagelis atšovė: 

— Dėl jūsų galėčiau padaryti kokią nors piktadarystę. 

— Piktadarystę, sakote? Ką būtent? Ar galėtumėte, pavyz- 
džiui, ką nors nužudyti? 

— O kaipgi. Galėčiau nužudyti eskimą, nudirti jam odą ir iš 
jos padirbdinti jums aplanką laiškams. 

— Oho! Bet grįžkime prie panelės Andresen. Ką dėl jos ga- 
lėtumėte padaryti? Kokį nors stulbinamai gerą darbą? 

— Gal ir taip, sunku pasakyti. Beje, tą frazę apie eskimą aš 
kažkur perskaičiau. Nepamanykite, kad pats sugalvojau. 

Stojo pauzė. 

— Jūs nuostabiai malonūs žmonės, — paskui tarė jis. — Vis 
norite, kad aš būčiau dėmesio centre ir užimčiau jus savo tauš- 
kalais. Tik dėl to, jog esu atvykėlis. 

Adjunktas slapčiomis dirstelėjo į laikrodį. 

— Noriu visus įspėti, — pareiškė ponia, — niekam neleisiu 
išeiti, kol griš mano vyras. Išeiti griežtai draudžiama. Galite 
užsiimti kuo tinkami, tik likite čia. 

Tada buvo patiekta kava, ir draugija tuojau atkuto. Ap- 
kūnusis advokatas, kažką gyvai aptarinėjęs su jaunuoju stu- 
dentu, staiga lengvai it plunksnelė pašoko ir nudžiugęs suplojo 
delnais; o studentas pamiklino pirštus, žengė prie pianino ir 
paskambino kelis akordus. 

— Ak taip! — sušuko ponia. - Kaip mes galėjome pamiršti, 
kad jūs muzikuojate. Paskambinkite dar, tik neatsisakykite! 

Studentas labai ir nesibrangino. Jo repertuaras nesąs pla- 
tus, bet jeigu jie nieko prieš pasiklausyti Šopeno arba galbūt 
Lanerio valso... 

Pasibaigus kūriniui Nagelis karštai paplojo ir palinkęs prie 
Dagnės tarė: 

— Juk klausydamasis tokios muzikos mielai sėdėtum kiek 
atokiau, gretimame kambaryje ar kur kitur, delne suspaudęs 
mylimo žmogaus ranką ir netardamas nė žodžio! Kažkodėl vi- 
sada įsivaizdavau, kad tai turėtų būti nuostabu. 

Dagnė tiriamai pažvelgė į jį. Nejau rimtai kalba tokius nie- 
kus? Jo veide nebuvo nė trupučio ironijos, tad ji pasigriebė tą 
patį banalų toną: 

— Sutinku. Bet ten nereikėtų pernelyg daug šviesos, ar ne? 
Krėslai galėtų būti gan žemi ir minkšti. O už lango turėtų būti 
tamsu ir lyti lietus. 

Tą vakarą ji buvo nepaprastai graži. Jos tamsios akys skais- 
čiame veide darė stulbinamą poveikį. Nors dantys nešvytėjo 
sniego baltumu, ji mielai juokėsi, net iš visai menkų smul- 
kmenų; jos lūpos buvo raudonos ir putlios, tad išsyk prikausty- 
davo dėmesį. Bet galbūt labiausiai kerėjo tai, jog kaskart, kai ji 
prašnekdavo, jos skruostus išpildavo rausvuma, kuri beregint 
išnykdavo. 

— Še tai tau, adjunktas ir vėl pradingo! — staiga sušunka dak- 
taro žmona. — Aš taip ir žinojau! To žmogaus niekas nesužiūrės, 
jis visada sau ištikimas. Tikiuosi, kad bent jūs, pone asesoriau, 
prieš išeidamas palinkėsite labos nakties. 

Adjunktas paspruko per virtuvę, kaip visada išslinko pa- 
tyliukais, persigėręs, išblyškęs, paraudusiomis akimis, ir atgal 
nebegrįžo. Paskelbus šią žinią Nagelio veidas ūmiai persimainė. 
Jam bemat toptelėjo, kad sukaups drąsą ir pasisiūlys palydėti 
Dagnę per mišką vietoj adjunkto. Ėmė ir paprašė jos nieko 
nelaukęs, maldaudamas akimis ir nuolankiai nulenkta galva; 
galų gale dar pridūrė: 

— Pažadu gražiai elgtis! 

Nusijuokusi ji atsakė: 

— Ką gi, ačiū, jeigu jau pažadate gražiai elgtis. 

Dabar jam tereikėjo sulaukti daktaro, kad galėtų išeiti. Ži- 
nodamas, kad prieš akis — pasivaikščiojimas po mišką, jis at- 
kuto, visur kaišiojo savo trigrašį, žarstė sąmojus ir tapo nepa- 
prastai malonus. Buvo toks pakylėtas, toks kupinas laimės, jog 
taipgi pažadėjo pasirūpinti ponios Stenersen sodu ir, kadangi 
esąs šioks toks žinovas, ištirti dirvos būklę žemesniajame sodo 
kampe, kur skursta serbentų krūmas. Amarą įveiksiąs, net jei- 
gu tektų imtis užkalbėjimų ir užkeikimų. 

Ar jis ir burtų mokąs! 

Visko mokąs po truputį. Štai, pavyzdžiui, mūvįs žiedą, 
kuklų geležinį žiedelį, bet šis turįs stebuklingų galių. Ar kas 
pasakytų iš pažiūros? Bet jeigu jis pamestų tą žiedą dešimtą 
valandą vakaro, žūtbūt turėtų suieškoti iki pusiaunakčio, ki- 
taip patektų į bėdą. Gavęs jį iš vieno senutėlio graiko, pirklio 
iš Pirėjo. Tam žmogui atsidėkojęs paslauga ir dar dovanojęs 
ryšulį tabako. 

Bet ar jis tikrai tikįs to žiedo galia? 

Šiek tiek. Tikrai! Kartą žiedas jį išgydęs. 

Nuo jūros pusės pasigirdo šuns lojimas. Ponia pažvelgė į 
laikrodį, taip, tai daktaras, ji atpažįstanti šunį. Oi kaip gerai, dar 
tik dvylika valandų, o jis jau namie! Ji paskambino varpeliu ir 
paliepė atnešti dar kavos. 

— Šit kaip, tai tas žiedas toks nuostabus, pone Nageli? Ir jūs 
tvirtai tikite jo galia? 

Gan tvirtai. Tai yra jis turįs užtektinai priežasčių labai ja 
neabejoti. Na, argi ne vis vien, kuo tikėti, jei tik pats jauti, 
jog viena priemonė ne prastesnė už kitą? Žiedas išgydęs jį nuo 
nervingumo, suteikęs jam stiprybės ir jėgų. 

Ponia Stenersen pasijuokė, tada puolė karštai prieštarauti. 
Ne, ji negalinti pakęsti tokių pasipūtėliškų kalbų, — atsipra- 
šanti už šiuos savo žodžius, — ir esanti tikra, kad ponas Nagelis 
kalbėjęs nerimtai. Jeigu išprusę žmonės taip nušnekantys, tai ko 
tikėtis iš prastuomenės? Kur tai nuvesią? Juk tuomet ir dakta- 
rams nebebūsią ko veikti. 

Nagelis gynėsi. Kuo viena priemonė esanti prastesnė už 
kitą? Visa pareiną nuo ligonio valios, tikėjimo ir įgimtų savy- 
bių. Bet ir daktarai užteksią darbo, jie turį savo parapiją, savo 
tikinčiuosius, jų pusėje išprusę žmonės, mat šiuos išgydanti 
mikstūra, o štai atskalūnams, prastuoliams reikalingi geleži- 

niai žiedai, deginti žmogaus kaulai ir kapinių žemė. Argi maža 
pavyzdžių, kai ligoniai pasveikdavę nuo gryno vandens, pa- 
kakdavę juos įtikinti, jog tai - prabangiausias vaistas? Ir kiek 
esą sukaupta patirties gydant, pavyzdžiui, morfinistus? Kaip 
tik tuomet, išgyvenęs tokius keistus nutikimus, nesustabarėjęs 
žmogus galįs į viską spjauti ir paskelbti netikįs medicina. Beje, 
jie neturį susidaryti įspūdžio, kad jis nusimanąs apie tuos da- 
lykus, nesąs žinovas. Galų gale jo nuotaika šią akimirką esan- 
ti tokia gera, jog ir kitiems nenorįs jos gadinti. Labai prašąs 
ponią jam dovanoti, visų prašąs jam dovanoti. 

Kur buvęs, kur nebuvęs Nagelis vis dirsčiojo į laikrodį ir jau 
sagstėsi durtinį. 

Per vidurį pokalbio į svetainę įgriuvo daktaras; atrodė su- 
dirgęs ir prastai nusiteikęs. Su apsimestiniu žvalumu pasila- 
bino ir padėkojo svečiams, kad šie dar neišsiskirstė. Ką gi, iš 
adjunkto nieko daugiau ir nesitikėjęs, tegu jį bala; o visi kiti 
svečiai vietoje. Et, nė dienos be vargo! 

Ir jis savo papratimu ėmė pasakoti apie kelionę. Toks pa- 
niuręs esąs dėl to, kad jį nuvylę pacientai, šie elgęsi kaip kokie 
idiotai ir asilai, jis mielai sukištų juos visus į cypę. Į kokius 
namus pakliuvęs! Moteriškė ligota, moteriškės tėvas ligotas, 
moteriškės sūnus ligotas; visi namai pridvisę! O likę šeimos 
nariai — sveikutėliai, rausvais žandais, mažieji tiesiog trykš- 
tantys sveikata. Tai nesuvokiama, neįtikima; galva neišnešan- 
ti: senolis, moteriškės tėvas, įsitaisęs štai tokio dydžio kirstinę 
žaizdą. Tuomet jie išsikvietę kažkokią žiniuonę, ir ši sustab- 
džiusi kraujavimą, visai teisingai; bet kaip sustabdžiusi? "Tai 
siaubinga, nusikalstama; smarvės neimanoma apsakyti; vos 
nenutroškęs! O žaizda bemat ėmusi ir sugangrenavusi! Jeigu 
šįvakar jis nebūtų tenai nuvykęs, dievažin, kuo tai būtų pasi- 

baigę! Įstatymus prieš šundaktarystę reikią sugriežtinti, ver- 
kiant reikią sugriežtinti ir įduoti tiems žmonėms į rankas... 

— Ką gi, kraujas nustojo bėgęs. Tuomet pareina sūnus, su- 
augęs bernas, toks žalga, kuriam buvo nušašęs veidas. Buvau 
davęs jam tada tepalų ir aiškiai prisakęs: geltonąjį tepalą už- 
tepus laikyti vieną — tik vieną — valandą per parą, o baltuoju, 
cinko tepalu, gydytis likusį laiką. Tai ką jis daro? Žinoma, su- 
painioja tepalus, baltąjį užsitepa valandai, o geltonojo, kuris 
velnioniškai degina ir graužia, nenusivalo visą dieną ir visą 
naktį. Taip gydosi dvi savaites. Bet visų keisčiausia, kad tas 
bernas pasveiko, nesvarbu, kad kvailas per visą pilvą; jis išgijo! 
"Tokį jautį, veršį gali gydyt velniaižin kuo, vis tiek pasveiks! 
Šįvakar jis man pasirodo lygutėliais skruostais ir snapu. Jam 
pasisekė, nežmoniškai pasisekė! Vyriokas ilgam būtų galėjęs 
susidarkyti veidą, bet jam nė motais... Toliau — to vaikio 
motina, namų šeimininkė. Visa paliegus, nusilpus, glebna, 
svaigstančia galva, nervinga, be apetito, apdujus. Vonios! — 
pasakau. — Vonios, prausynės ir apsipylimas vandeniu, vel- 
niai rautų! Išsivirkit veršienos ir pavalgykit mėsos, praverkit 
langus ir įleiskit gaivaus oro, nevaikščiokit šlapia, pabūkit 
lauke, išmeskit tą Juhano Arento knygpalaikę, sukūrenkit ją 
krosnyje ir taip toliau; bet svarbiausia — vonios, prausynės 
ir vėl vonios, kitaip mano vaistai nepadės. Ką gi, veršienos ji 
neišgalinti nusipirkti, ir tai suprantama; vis dėlto išsimaudo 
vonioje, nusiplauna kiek purvo ir tampa opi šalčiui, ji styra, 
kalena dantimis nuo tokios švaros, o tada išvis atsižegnoja 
vandens! Švara jai, matote, nebepakeliama! Toliau dar gra- 
žiau! Iš kažkur ji gauna grandinėlę, tokią, kuri esą gydo nuo 
sausgėlos, vadinasi „Voltos kryžius“ ar kažkaip panašiai, ir už- 
sikabina tą daiktą ant kaklo. Paprašau man jį parodyti: cinko 


100 Knut Hamsun 


plokštelė, skudurėlis, pora didesnių kabliukų, pora mažesnių 
ir viskas. Kurių velnių, klausiu aš, jūs tai nešiojate? Ogi tas 
pakabutis jai truputį padėjęs, dievaž padėjęs, apmalšę galvos 
skausmai, ir šalčiuoti nustojusi. Kaipgi, tie kabliukai ir toji cin- 
ko plokštelė ją išgydę! Ką tu žmogus gali padaryti? Galėčiau 
duoti jai paspjaudytą pagaliuką, padėtų nė kiek ne mažiau; 
bet pabandyk jai tai pasakyti! Nusiimkite šitą daiktą, tariu aš, 
kitaip atsisakysiu jus gydyti, net nepaliesiu. Ir kaip jūs manote, 
ką ji daro? Ji pasilieka cinko plokštelę ir leidžia man išeiti! Chi 
chi chi, leidžia man išeiti! Gerasis Dieve! Ne, neverta būti 
gydytoju, reikia būti žiniuoniu... 

Daktaras didžiai pasipiktinęs sėda gerti kavos. Jo žmona su- 
sižvelgia su Nageliu ir juokdamasi pasako: 

— Ponas Nagelis pasielgtų visai kaip toji moteriškė. Būtent apie 
taiir kalbėjomės iki tau grįžtant. Ponas Nagelis netiki tavo mokslu. 

— Štai kaip, ponas Nagelis netiki! — tarsteli daktaras. - Ką 
gi, ponas Nagelis gali daryti kaip tinkamas. 

Sudirgęs, įskaudintas, kupinas pykčio netikusiems pacien- 
tams, kurie nepaiso jo nurodymų, daktaras tylomis gėrė kavą. 
Erzinosi, kad visi sėdi ir žiūri į jį. „Užsiimkite kuo nors, pa- 
sikrutinkite“, — suurzgė. Tačiau išgėręs kavos pralinksmėjo, 
šnektelėjo su Dagne, pasišaipė iš savo valtininko, nuplukdžiu- 
sio jį pas ligonius; vėl prakalbo apie nemalonumus gydytojo 
darbe ir vėlei susinervino. Jam vis neinantys iš galvos tie su- 
painioti tepalai; kiek aplinkui tamsos, prietarų ir asiliškumo. 
Ir išvis baisu, kokia neišprususi liaudis. 

— Taip, bet žmogus juk pasveiko? 

Daktaras mielai būtų perkandęs Dagnei gerklę, kai ji tai pa- 
sakė. Jis visas įsitempė. Taip, žmogus pasveikęs, bet kas iš to? 
Prasčiokų kvailybei, šiaip ar taip, nesą ribų. Žmogus pasveikęs, 

išties pasveikęs; o ką, jeigu būtų nusideginęs žabtus? Tai kam 
ginti veršišką jo bukumą)? 

Tas žeminantis susidūrimas su mužiku, kuris viską darė 
atvirkščiai, negu jam buvo liepta, ir vis tiek pasveiko, daktarą 
siutino labiau už viską, ir jo akys, paprastai švelnios, dabar pik- 
tai žybsėjo už akinių stiklų. Pergudrautas klastingiausio atsitik- 
tinumo, paniekintas dėl cinko plokštelės nuoskaudą jis įstengė 
pamiršti tik tada, kai po kavos dar susivertė taurę stipraus pun- 
šo. Tada netikėtai tarė: 

— Žinai, Jeta, tam žmogui, kuris mane nuplukdė, daviau 
penkias kronas. Cha cha cha, dar neteko matyti tokio tipo, 
visas kelnių užpakalis nudrengtas, bet stiprus kaip velnias ir 
toks nerūpestingas! Tikras pasiutėlis! Visą kelią dainavo. Jis 
įsitikinęs, kad atsistojęs ant Etjės kalno viršūnės meškerykočiu 
pasiektų dangų. Tikriausiai tau reikėtų dar pasistiebti, pasa- 
kiau. Jis nesuprato, priėmė už gryną pinigą ir ėmė prisiekinėti, 
kad niekas nemoka taip stovėti ant pirštų galų kaip jis. Cha 
cha cha, ar esate girdėję ką nors panašaus? Bet laikas su juo 
neprailgo. 

Pagaliau panelė Andresen pakilo eiti namo, ir tuomet atsi- 
stojo visi kiti. Atsisveikindamas Nagelis taip šiltai, taip nuošir- 
džiai padėkojo šeimininkams, jog visiškai nuginklavo daktarą, 
kuris pastarąjį ketvirtį valandos truputį griežė ant jo dantį. 

— Greitu laiku ateikite vėl! Beje, ar turite cigarą? Būtinai 
prisidekite! 

Ir daktaras privertė jį grįžti vidun pasiimti naujo cigaro. 
Tuo metu Dagnė jau apsirengusi stovėjo ant laiptų ir laukė. 

VIII 


Buvo graži naktis. 

Pavieniai praeiviai, vis dar šmėžuojantys gatvėse, atrodė 
linksmai nusiteikę; po šventorių tebekiūtinėjo stumdama- 
sis karutį kažkoks žmogelis ir patyliukais dainavo. Aplinkui 
tvyrojo tokia tyla, jog, be tos dainos, nieko daugiau nebu- 
vo girdėti. Nuo kalvos, kur stovėjo daktaro namas, miestelis 
priminė keistą milžinišką išdrikusį vabzdį, pasakišką būtybę, 
pilvu prisiplojusią prie žemės ir į visas puses ištiesusią savo 
kojas, ragus ir čiuptuvus; tik retkarčiais tas padaras pakrutin- 
davo kokį narį arba įtraukdavo nagą - kaip dabar prie jūros, 
kur įlanka be garso slydo mažas garlaiviukas, juodame vande- 
nyje palikdamas šliūžę. 

Nuo Nagelio cigaro į orą kilo melsvas dūmelis. Jis godžiai 
traukė į save miško ir žolės kvapą, ir jį apėmė kiaurai smelkian- 
tis pasitenkinimo pojūtis, stiprus saviškas džiaugsmas, nuo ku- 
rio akys prisitvenkė ašarų ir jam beveik užėmė kvapą. Jis žengė 
greta Dagnės; ši dar nebuvo pravėrusi burnos. Kai juodu praėjo 
pro kapinaites šventoriuje, Nagelis pasakė porą giriamųjų 
žodžių apie daktarą ir jo žmoną, tačiau ji neatsiliepė. Dabar 
nakties tyla ir grožis taip stipriai jį apsvaigino, taip aistringai 
jį apglobė, jog jo kvėpavimas patankėjo, o žvilgsnis apsiblausė. 
Kokios nuostabios tos baltosios naktys! Jis tarė skambiu balsu: 

— Tik pažvelkite, kokios aiškios kalvos ana ten! Aš toks 
laimingas, panele. Prašau, būkite man atlaidi, jei tik galite. 
Iš tos laimės šiąnakt galiu pridaryti kvailysčių. Pažiūrėkite į 
tas pušis, akmenis, kupstus ir kadagių guotus, tokioje prie- 
temoje jie primena sėdinčius žmones. O naktis maloniai vėsi 

ir skaidri, ji neslegia keistomis nuojautomis, ir niekur netyko 
slapti pavojai, tiesa? Tik nepykite ant manęs, labai prašau. 
Jaučiuosi taip, lyg po mano sielą nardytų giedantys angelai. 
Aš jus gąsdinu? 

Dagnė stabtelėjo, dėl to jis ir paklausė, ar gąsdina ją. Šypso- 
dama ji pažvelgė į jį savo mėlynomis akimis, paskui surimtėjo 
ir tarė: 

— Galvojau, kas jūs per žmogus. 

"Tai pasakė vis dar stovėdama vietoje ir žiūrėdama į jį. Visą 
kelią kalbėjo virpančiu skaidriu balsu, tarsi ko pribijodama ir 
susyk džiaugdama. 

"Tuomet tarp jų užsimezgė pokalbis, trukęs visą kelią mišku, 
nors jie šliaužė koja už kojos, pokalbis, šokčiojantis nuo temos 
prie temos, tolydžio mainantis nuotaiką, veikiamas juos abu 
apėmusio jaudulingo nerimo. 

— Jūs galvojote apie mane? Tikrai? Bet aš apie jus galvojau 
kur kas, kur kas daugiau. Žinojau, kas jūs tokia, dar iki at- 
vykdamas čionai. Jūsų vardą išgirdau garlaivyje, visai atsitik- 
tinai, klausydamas vieno pašnekesio. Ir atplaukiau čia birželio 
dvyliktą dieną. Birželio dvyliktąją... 

- Šit kaip, būtent birželio dvyliktąją! 

— "Taip. Visur plevėsavo vėliavos, ir šis mažas miestukas 
mane tiek pakerėjo, jog čia pat išlipau į krantą. O netrukus 
išgirdau apie jus daugiau... 

Ji nusišypsojo ir paklausė: 

— Tikriausiai Minutis papasakojo? 

— Ne. Sužinojau, kad visi jus myli, visi aliai vieno, ir kad visi 
jumis žavisi... 

Staiga Nagelis prisiminė teologijos studentą Karlseną, dėl 
jos netgi pasidariusį galą. 

— Sakykite, — tarė ji, — ar jūs rimtai kalbėjote apie jūrų ka- 
rininkus? 

— Taip. Kodėl klausiate? 

— Na, tokiu atveju mūsų nuomonės sutampa. 

— Kodėl turėčiau kalbėti nerimtai? Aš jais žaviuosi, visada 
žavėjausi, man imponuoja jų laisvas gyvenimas, jų uniformos, 
jų žvalumas ir narsa; diduma jų dargi nepaprastai malonūs 
žmonės. 

— Bet dabar pakalbėkime apie jus. Dėl ko jūs pykstatės su 
asesoriumi Reinertu! 

— Dėl nieko. Sakote, su asesoriumi Reinertu? 

— Vakar už kažką jo atsiprašėte, o šiandien per visą vakarą 
nepasakėte jam beveik nė žodžio. Ar turite įprotį visus įžeidinėti, 
o paskui melsti atleidimo? 

Nagelis susijuokė ir nudūrė akis į kelią. 

— Iš teisybės labai negerai pasielgiau įžeisdamas aseso- 
rių, — atsakė jis. — Bet nė kiek neabejoju, kad mes susitaiky- 
sime, kai tik gausiu progą su juo pasikalbėti. Esu šiek tiek karš- 
takošis, šiek tiek stačiokas, ir mūsų nesutarimas kilo dėl to, 
kad jis stumtelėjo mane eidamas pro duris. Taigi menkniekis, 
jis neapsižiūrėjo, ir tiek. Bet aš tuoj pat pašoku kaip koks mul- 
kis ir jį visaip išpravardžiuoju, jam palei nosį pagrūmoju alaus 
bokalu ir aplamdau skrybėlę. Paskui jis pasišalino. Būdamas 
gerai išauklėtas žmogus, turėjo pasitraukti. Vėliau vis dėlto 
ėmiau gailėtis taip pasielgęs ir nusprendžiau atpirkti savo kal- 
tę. Žinoma, iš dalies ir mane galima pateisinti, tą dieną buvau 
sudirgęs, turėjau šiokių tokių nemalonumų. Bet juk niekas to 
nežinojo, tokių dalykų negali pasakoti, tad verčiau prisiimsiu 
visą kaltę. 

Jis kalbėjo daug nemąstydamas, visiškai nuoširdžiai, tarsi 

norėdamas būti teisingas abiem šalims. Jo išraiška taip pat 
neišdavė jokios klastos. Tačiau Dagnė staiga sustojo, nustebu- 
si pažvelgė jam į veidą ir tarė: 

— Betgi... Juk ne taip viskas buvo! Aš girdėjau pasakojant 
kitaip. 

— Minutis meluoja! — suriko Nagelis užkaitusiais žandais. 

— Minutis? Jis čia niekuo dėtas. Kodėl šmeižiate save? 
Girdėjau iš vieno žmogaus turguje, iš prekiautojo gipsinėmis 
figūrėlėmis, tai jis man papasakojo. Pats viską matė nuo pra- 
džios iki galo. 

Stojo tyla. 

— Kam jums reikia šmeižti save? Aš nesuprantu, - tęsė ji, 
nenuleisdama nuo jo akių. — Tą istoriją išgirdau šiandien ir 
baisiai apsidžiaugiau, tai yra man pasirodė, kad pasielgėte ne- 
paprastai gražiai, nepaprastai kilniai. Toks elgesys jums labai 
pritinka. Jeigu šįryt nebūčiau apie tai išgirdusi, vargu ar būčiau 
išdrįsusi dabar su jumis čia eiti. Sakau nuoširdžiai. 

Vėl tyla. 

"Tuomet jis tarė: 

— Ir dabar dėl to manimi žavitės? 

— Nežinau, - atsakė ji. 

— Taip, taip, dabar jūs manimi žavitės. 

— Paklausykite, — vėl prašneko jis, — visa tai tik komedija. 
Jūs sąžiningas žmogus, man nemalonu jus kvailinti, tad pasa- 
kysiu jums, kaip buvo iš tikrųjų. 

Ir įžūliai, nė nemirksėdamas ima jai aiškinti, kaip viską nu- 
matęs: 

— Susidūrimą su asesoriumi pavaizduoju savaip, šiek tiek 
iškraipau faktus, netgi truputį save apmeluoju, bet iš esmės — 
iš esmės — taip elgiuosi iš gryno išskaičiavimo. Stengiuosi iš to 

incidento išpešti kuo daugiau naudos sau. Matote, esu atviras 
su jumis. Man nekyla abejonių, kad anksčiau ar vėliau kas nors 
jums papasakos, kaip viskas buvo iš tikrųjų, o iš anksto kuo la- 
biau save apjuodinęs galėsiu pasipelnyti, gauti didžiulę naudą. 
Mane apsupa didybės, kilnumo aureolė, kokios dar reikėtų 
paieškoti, ar ne? Bet, kaip minėjau, visa tėra apgaulė, tokia 
lėkšta, tokia niekinga, kad sužinojusi apie ją pasibaisėsite. Pa- 
maniau, jog geriausia bus atvirai jums prisipažinti, nes jūs nu- 
sipelnote sąžiningumo. Nors, žinoma, nieko tuo nepasieksiu, 
tik atitolinsiu jus nuo savęs per tūkstantį mylių, deja. 

Ji ilgai žiūrėjo į jį mąstydama, kas jis per žmogus ir ką reiškia 
jo žodžiai, suko galvą mėgindama jį perprasti. Ką jai manyti? 
Ko jis siekia savo atvirumu? Umiai ji vėl stabteli, suploja del- 
nais ir skambiai nusikvatoja. 

— Ne, tokio įžūlėlio man dar neteko sutikti! Kur tai matyta, 
rimčiausiu veidu skleidžiate pramanus, vieną didesnį už kitą, 
vien tam, kad sumaišytumėte save su žemėmis! Bet juk nieko 
taip nepasieksite! Gyvenime nesu girdėjusi tokios nesąmonės! 
Kaip galėjote būti tikras, jog kada nors sužinosiu, kaip viskas 
buvo iš tikrųjų? Prašau atsakyti! Ne, palaukite, nesakykite 
nieko, jūs ir vėl meluosite. Fe, kaip bjauriai elgiatės, cha cha 
cha cha cha. Bet paklausykite: jeigu jūs numatote į priekį, 
viską sustyguojate ir pasiekiate tai, ko norite, tai kodėl paskui 
vėl viską sugriaunate atskleisdamas, jūsų žodžiais, apgaulę? 
Vakar vakare taip pat padarėte kažką panašaus. Nesuprantu 
jūsų. Jeigu viską taip puikiai apskaičiuojate, tai kodėl nenuma- 
tote, kad pats atskleisite savo suktybę? 

Jis neketino pasiduoti ir kiek pamąstęs atsakė: 

— Bet aš tai numatau, ir tai numatau. Pati tuo įsitikinsite. 
Prisipažindamas, kaip kad dabar, iš tikrųjų niekuo nerizikuo- 

ju, beveik niekuo. Visų pirma, neaišku, ar žmogus, kuriam 
prisipažįstu, manimi patikės. Jūs, pavyzdžiui, šią akimirką ma- 
nimi netikite. Ir prie ko visa tai veda? Ogi prie to, kad išlo- 
šiu dvigubai, išlošiu neįtikėtinai daug, mano laimikis išauga 
kaip ant mielių, mano didybė ūgteli sulig kalnu. Na, o an- 
tra, išskaičiavimas man bet kuriuo atveju duotų naudos, net 
jeigu patikėtumėte manimi. Purtote galvą? Visai be reikalo. 
Patikėkite, šią gudrybę esu taikęs ganėtinai dažnai ir kaskart 
išlošdavau. Jeigu iš tikrųjų būtumėte patikėjusi, kad mano 
prisipažinimas nuoširdus, jus bent jau būtų pribloškęs mano 
atvirumas. Būtumėte tarusi sau: tiesa, jis mane apgavo, bet 
paskui prisipažino, niekieno neverčiamas; jo įžūlumas nepa- 
aiškinamas, jis ničnieko nebijo, savo išpažintimis tiesiog myga 
mane prie sienos! Trumpai kalbant, aš traukiu jūsų žvilgsnį, 
kurstau jūsų smalsumą, keliu jums nuostabą. Juk pati vos prieš 
minutę pasakėte: „Nesuprantu jūsų!“ O pasakėte todėl, kad 
pamėginote mane perkąsti, o tai vėlgi glosto mano savimeilę, 
tiesiog tirpstu iš pasitenkinimo. Taigi bet kuriuo atveju susiže- 
riu pelną, kad ir ką jūs manytumėte. 

Stojo pauzė. 

— Ir jūs norite mane įtikinti, — prabilo ji, - kad visą šią suk- 
tybę numatėte iš anksto? Atsižvelgėte į kiekvieną atsitikti- 
numą, ėmėtės visų atsargumo priemonių? Cha cha cha. Manęs 
jau niekas nebenustebins iš jūsų lūpų, dabar žinau, kad galiu 
tikėtis bet ko. Bet pakaks apie tai. O jūs puikiai mokate me- 
luoti, esate išties gabus. 

Jis atkakliai laikėsi savo ir pareiškė, kad jeigu ji taip kalba, 
tai jo vertė jau bus išaugusi sulig kalnu. Norįs jai labai padėkoti, 
che che che, taip, jis pasiekęs visko, ko norėjęs. Bet ji pernelyg 
maloni, pernelyg geraširdiška... 

— Tiek to, — nukirto ji, — pasikalbėjome, ir gana. 

Dabar jau Nagelis sustojo kaip įbestas. 

— Dar kartą sakau, kad jus apkvailinau! — tarė įsispitrėjęs 
į ją. 

Akimirką jų žvilgsniai susitiko; jos širdis suplakė smarkiau, 
ir ji mažumėlę pablyško. Kaži kodėl jam taip svarbu sudaryti 
jai kuo blogesnį įspūdį? Šiaip jis labai mielai ir noriai nusileis- 
davo, o šiuo atveju užsispyrė, ir nė iš vietos. Koks apsėdimas, 
kokia tuštybė! Užsiplieskusi ji pratrūko: 

— Nesuprantu, kam čia reikia vartyti marškinius prieš mane. 
Juk pažadėjote gražiai elgtis. 

Jos įkarštis buvo nesuvaidintas. Ją sutrikdė jo užsispyrimas, 
toks tvirtas, toks nepalaužiamas, jog privertė ją susvyruoti. Ji 
pasijuto įskaudinta, taipgi — vedžiojama už nosies. Iš susierzi- 
nimo ėmė taukšnoti skėčiu sau per delną. 

Ji labai nusiminė ir pabandė tai nusakyti daugybe nevyku- 
sių ir keistų žodžių. Galų gale vėl prajuko leisdama jam su- 
prasti, kad nežiūri į jį rimtai. Jis esąs nepakenčiamas, buvęs 
nepakenčiamas ir liksiąs nepakenčiamas. Labai prašom, jeigu 
jam taip smagu. Bet daugiau nė žodžio apie tą įkyrią idėją, nė 
žodžio... 

Stojo pauzė. 

— Pamenate, — prašneko jis, — čia pirmą kartą jus sutikau. 
Niekada nepamiršiu, kokia atrodėte panaši į fėją, kai pasilei- 
dote bėgti. Tariausi matantis laumę... regėjimą... Bet dabar no- 
riu jums papasakoti vieną nutikimą, kurį man teko patirti. 

Šiaip nuotykis trumputis, neužimsią daug laiko apsakyti. 
Kartą jis sėdėjęs savo kambaryje, tai buvę mažame miestelyje, 
ne Norvegijoje, nelabai ir svarbu, kur tai buvę; striukai drūtai, 
vieną švelnų rudens vakarą jis sėdėjęs savo kambaryje. Tai nu- 

tikę prieš aštuonerius metus, tūkstantis aštuoni šimtai aštuo- 
niasdešimt trečiaisiais. Sėdėjęs nugara į duris ir skaitęs knygą. 

— Ar deginote lempą)? 

— Žinoma, lauke buvo tamsu, nors į akį durk. Sėdėjau ir 
skaičiau. Staiga už lango kažkas sutrepsi, ant laiptų aiškiai iš- 
girstu kažkieno žingsnius, o netrukus — beldimą į duris. „Pra- 
šom!“ Niekas neįeina. Atidarau duris — ten nieko nėra. Už 
durų — nė gyvos dvasios. Paskambinu, kad ateitų tarnaitė. 
„Ar kas nors lipo laiptais?“ — „Ne, niekas nelipo.“ — „Gerai, 
labanakt!“ Tarnaitė išeina. 

Vėl sėdu skaityti. Tada pajuntu kvėpsnį, dvelksmą, tarytum 
žmogaus alsavimą, ir išgirstu šnabždesį: „Eikš!“ Apsidairau — 
nieko nėra. Vėl imuosi knygos, pyktelėjęs nusikeikiu: „Velnias!“ 
Ir akimoju šalia savęs išvystu mažą išblyškusį žmogelį rusva 
barzda ir piestu stovinčiais šiurkščiais, neklusniais plaukais; jis 
stypso man iš kairės. Žmogelis pamerkia man akį, aš mirkte- 
liu jam; lig tol nebuvome vienas kito matę, bet pasimirksime. 
"Iuomet dešine ranka užverčiu knygą, jis nueina prie durų ir 
išnyksta; lydėjau jį žvilgsniu ir mačiau, kaip jis išnyko. Aš pa- 
kylu nuo kėdės ir taip pat žengiu prie durų, tada vėl išgirstu 
šnabždesį: „Eikš!“ Taigi užsimetu apsiaustą, įsispiriu į kaliošus 
ir išeinu. „Neblogai būtų parūkyti“, - pamąstau ir grįžęs į savo 
kambarį prisidegu cigarą. Į kišenę įsidedu dar kelis, vienas 
Dievas težino, kas man šauna į galvą, tačiau pasiimu dar kelis 
cigarus ir vėl išeinu. 

Buvo tamsu kaip maiše, aš nieko nemačiau, bet jutau, kad 
mažasis žmogelis mane lydi. Mostagavau aplink save ranko- 
mis, kad jį nutverčiau, spyriojausi sakydamas, kad nepajudėsiu 
iš vietos, jeigu jis man nieko nepaaiškins; tačiau man nepavy- 
ko jo rasti. Dar pabandžiau pamerkti jam tamsoje skirtingomis 

kryptimis, bet ir tai negelbėjo. „Tiek to! — tariau. — Vaikščioju 
čia ne dėl tavęs, o dėl savęs, nusprendžiau pamankštinti ko- 
jas. Prašom atkreipti dėmesį, kad tiesiog nusprendžiau pasi- 
vaikščioti.“ Kalbėjau garsiai, kad jis girdėtų. Taip klaidžiojau 
ne vieną valandą, išėjau iš miesto ir atsidūriau miške, jaučiau, 
kaip rasotos šakos ir lapai braukia man per veidą. „Ką gi! - galų 
gale pasakiau ir išsitraukiau laikrodį, tarsi norėdamas pažiūrėti, 
kiek valandų. — Ką gi, dabar jau suku namo!“ Bet aš nepasu- 
kau namo, nepajėgiau apsigręžti, lyg mane kas būtų stūmęs vis 
tolyn. „Beje, oras toks puikus, — tuomet tariau sau, — kodėl 
man nepraklaidžiojus naktį ar dvi, juk laiko turiu į valias!“ 
Pasakiau tai, nors buvau nusikamavęs ir gerokai permerktas 
rasos. Užsirūkiau dar vieną cigarą, o mažasis žmogelis tebe- 
buvo šalia, jutau, kaip jis eidamas pučia į mane kvapą. Ir aš 
žengiau nesustodamas, vis kaitaliodamas kryptį, bet nė sykio 
nepasukau atgal į miestelį. Man įskaudo kojas, iki kelių sužliu- 
gau nuo rasos, o veidas degė čaižomas šlapių šakų. Aš tariau: 
„Kai kam gali pasirodyti truputį keista, kad vaikštinėju čia tokį 
vėlyvą metą; bet nuo mažų dienų esu įpratęs, įjunkęs naktimis 
klaidžioti po gūdžiausias girias.“ Ir sukandęs dantis ėjau toliau. 
Staiga miestelio bokšto laikrodis išmušė pusiaunaktį, vienas du 
trys keturi, dvylika kartų; aš suskaičiavau dūžius. Išgirdęs tą 
pažįstamą garsą labai pažvalėjau, bet taip pat suirzau, kad tiek 
laiko kulniavę tebebuvome miestelio pašonėje. Tai va, išmušė 
bokšto laikrodis, ir vos tik nuaidėjo dvyliktas dūžis, prieš mane 
vėl išdygo kuo tikriausias žmogelis, jis žiūrėjo į mane ir rodė 
dantis. Nepamiršiu kaip gyvas, mačiau jį taip aiškiai: jam trūko 
dviejų priekinių dantų, o rankas buvo susimetęs už nugaros... 

— Bet kaip galėjote tamsoje jį matyti? 

— Jis švytėjo. Jį supo keista šviesa, kuri atrodė esanti už jo, 

sklindanti jam iš už nugaros ir daranti jį perregimą. Net dra- 
bužiai išryškėjo kaip dieną, jo kelnės buvo nutrintos ir gerokai 
per trumpos. Visa tai mačiau vieną sekundę. Nuo tokio regi- 
nio apstulbau, nevalingai užsimerkiau ir žengtelėjau atatups- 
tas. Kai vėl pravėriau akis, žmogelis buvo dingęs... 

— Oi!.. 

— Tai dar ne viskas. Nemačiom buvau priėjęs bokštą. Jis 
stūksojo priešpriešiais užtverdamas man kelią, regėjau jį vis 
aiškiau, didelį aštuonkampį kuorą, kuris panėšėjo į Vėjų bokštą 
Atėnuose, jei esate mačiusi piešinį. Man neteko girdėti, kad 
tame miške būtų koks nors bokštas, bet, pasirodo, buvo. Sto- 

viu prie to bokšto, vėl išgirstu „Eikš!“ ir įžengiu į vidų. Man 
įėjus durys neužsivėrė, ir aš lengviau atsikvėpiau. 

Viduje, skliautuotoje menėje, vėl sutinku mažąjį žmogelį; 
prie vienos sienos degė lempa, tad gerai jį mačiau; jis žengė 
manęs pasitikti, tarsi visą laiką būtų ten tūnojęs, patyliukais 
sukikeno, sustojo priešais ir toliau sau kikeno spoksodamas į 
mane. Aš pažvelgiau jam į akis, ir man pasirodė, kad tos akys 
kupinos baisybių, kurias joms teko regėti per gyvenimą. Jis 
vėl man pamerkė, bet aš neatsakiau tuo pačiu, jam pajudėjus 
artyn ėmiau trauktis atbulas. Staiga už savęs išgirstu lengvus 
žingsnius, pasuku galvą ir pamatau įeinant jauną moterį. 

Ak, aš tik pažvelgiu į ją ir apsąlu iš džiaugsmo; ji turėjo 
rusvus plaukus ir juodas akis, bet buvo prastai apsirengusi ir 
akmeninėmis grindimis vaikščiojo basa. Jos rankos buvo nuo- 
gos, be jokios dėmelės. 

Ji apmeta mus žvilgsniu, tada žemai nulenkia prieš mane 
galvą ir prieina prie mažojo žmogelio. Netarusi nė žodžio ima 
sagstyti jam drabužius ir čiuopti jo kūną, tarsi ko ieškodama, 
ir netrukus iš jo apsiausto pamušalo ištraukia degančią švie- 

selę, mažytį spiginantį žibintuvėlį, kurį pasikabina ant piršto. 
Jis taip ryškiai švietė, kad visiškai nustelbė lempą ant mūro sie- 
nos. Apieškomas žmogelis stovėjo nejudėdamas ir vis taip pat 
tyliai kikeno. „Labanakt!“ — pasakė mergina mostelėdama į 
duris, ir keistasis baisuolis, pusiau žmogus, pusiau žvėris, išėjo. 
Aš likau vienas jau su nepažįstamąja. 

Ji žengė prie manęs, dar kartą žemai nusilenkė ir nesišypso- 
dama, nekeldama balso paklausė: 

— Iš kur tamsta būsi? 

— Iš miesto, gražioji mergele, - atsakiau. - Iš paties miesto. 

— Prašalaiti, atleisk mano tėvui! — staiga tarė ji. — Neda- 
ryk mums nieko bloga. Jis ligonis, jam pasimaišęs protas, pats 
matei jo akis. 

— Taip, aš mačiau jo akis, — patvirtinau, — ir jutau, jog at- 
sidūriau jų galioje, aš sekiau paskui jas. 

— Kur jį sutikai? — paklausė ji. 

Ir aš atsakiau: 

— Namie, savo kambaryje. Sėdėjau ir skaičiau, kai jis atėjo. 

Ji papurtė galvą ir nudelbė akis. 

— Bet neverta dėl to nusiminti, gražusis vaikuti, — tariau 
tuomet. — Aš visai smagiai pasivaikščiojau, nieko nepraradau 
ir nesigailiu tave sutikęs. Tik pažvelk, esu linksmas ir viskuo 
patenkintas, nusišypsok ir tu! 

Bet ji nenusišypsojo, tik paliepė: 

— Nusiauk batus. Negali išeiti iš čia naktį, išdžiovinsiu tavo 
drabužius. 

Pažvelgiau žemyn į savo drapanas, jos buvo permirkusios 
iki paskutinio siūlelio, mano batuose žliugsėjo vanduo. Pada- 
riau kaip liepiamas, nusitraukiau batus ir padaviau jai. O ji 

bemat užpūtė lempą ir tarė: „Eime! 

— Luktelėk, - sustabdžiau ją. - Jeigu aš miegosiu ne čia, tai 
kodėl liepei jau dabar nusiauti? 

— Tu nieko nesužinosi, - atsakė ji. 

Ir aš nieko nesužinojau. 

Ji nusivedė mane pro duris į tamsų kambarį; pasigirdo 
šniukščiojimas, lyg kas būtų mus uostinėjęs, ant savo lūpų pa- 
jutau švelnų delną, ir skardus merginos balsas pasakė: 

— Čia aš, tėveli. Prašalaitis išėjo, išėjo. 

Bet ir vėl išgirdau, kaip pamišęs neūžauga uodžia orą. 

Mes užlipome laiptais, ji laikė mane už rankos, ir nė vie- 
nas iš mudviejų nekalbėjo. Įžengėme į kitą skliautuotą menę, 
kur nebuvo jokio šviesos spindulėlio, aplinkui tvyrojo tamsi 
naktis. 

— Tyliau! - šnipštelėjo ji. - Štai mano lova. 

Ir aš apgraibomis susiradau lovą. 

— Dabar nusivilk likusius drabužius, — vėl sukuždėjo ji. 

Nusirengiau, ką turėjau, ir padaviau jai. 

— Labanakt! —- pasakė mergina. 

Aš ją sulaikiau ir paprašiau pasilikti: 

— Palūkėk, neišeik. Dabar žinau, kodėl liepei man nusiau- 
ti apačioje. Aš netriukšmausiu, tavo tėvas manęs neišgirdo, 
pabūk su manimi! 

Bet ji nesileido į kalbas. 

— Labanakt! — pasakė dar kartą ir išėjo... 

Stojo pauzė. Dagnė išraudo kaip žarija, jos krūtinė tankiai 
kilojosi, šnervės virpėjo. Ji skubiai paklausė: 

— Vis dėlto išėjo? 

Vėl pauzė. 

— Nūnai manoji naktis persimaino ir pavirsta į fėjų pasaką, 
rožinį prisiminimą. Įsivaizduokite šviesią šviesią naktį... Buvau 

vienas; mane gaubė tamsa, sunki ir stora lyg aksomas. Klajonė 
mane išvargino, drebėjo keliai, be to, buvau šiek tiek sutrikęs. 
Tas nelemtas pamišėlis kelias valandas vedžiojo mane ratais 
per šlapią žolę, vedžiojo it kokį mulkį, vien savo žvilgsniu ir 
kuždesiu „Eikš, eikš!“ Kitą sykį reikės atimti iš jo žibintuvėlį ir 
išmalti jam snukį! Buvau ne juokais įpykęs, niršdamas priside- 
giau cigarą ir atsiguliau į lovą. Kurį laiką tysojau žvelgdamas 
į žaižaruojantį cigaro galiuką, paskui išgirdau, kaip apačioje 
užsitrenkia durys ir viskas nutyla. 

Praeina gal dešimt minučių. Atkreipkite dėmesį: žvalutė- 
laitis guliu lovoje ir rūkau cigarą. Staiga menė prisipildo ūžesio, 
tarsi lubose būtų atsivėrusi aibė vožtuvų. Aš pasikeliu ant 
alkūnės ir leidžiu cigarui užgesti, dairausi aplinkui patamsyje ir 
nieko neįžiūriu. Vėl atsigulu, įsiklausau ir tariuosi girdįs tolimą 
gausmą, nuostabų tūkstantbalsį giedojimą kažkur atokiau nuo 
manęs, galbūt padangių aukštybėje, — tūkstantbalsį ir tykų. 
"Tas giedojimas nepaliauja ir tolydžio artėja, kol galiausiai su- 
banguoja virš manęs, virš bokšto stogo. Aš vėl pasikeliu ant 
alkūnės. Tuomet patiriu tokį išgyvenimą, jog dar ir šiandien, vos 
apie tai pagalvoju, mane užplūsta nepakartojama antgamtiška 
palaima. Staiga pas mane įsiveržia akinamų smulkučių būtybių 
srautas; jos visiškai baltos, tai angeliukai, angelų spiečius, nu- 
sileidęs iš dausų tarytum nuožulnus šviesos stulpas. Jų priguža 
pilna menė, gal milijonas, jie verpetais nardžioja nuo palubės 
iki grindų ir gieda, gieda, nuogutėliai, baltučiai. Mano širdis 
nustoja plakusi, aš apsuptas angelų, įtempęs ausis klausausi jų 
giedojimo, jie kutena man vokus ir aptupia plaukus, visa menė 
pakvimpa aromatu, sklindančiu iš jų pražiotų burnyčių. 

Pasirėmęs ant alkūnės atkišu jiems ranką, ir ant jos nutu- 
pia keli angeliukai; jie mirguliuoja ant mano delno tarytum 

žvaigždžių sietynas. Aš pasilenkiu, pažvelgiu jiems į akis ir pa- 
matau, kad jie žabali. Paleidžiu tuos septynis neregius ir sugau- 
nu septynetą kitų, bet ir tie apžabalę. Ak, visi aliai vieno buvo 
akli, - bokštas knibždėjo giedančių aklų angeliukų. 

Aš sustingau, man net kvapą užėmė, kai tai išvydau, ir dėl 
tų neregių akių mano sielą persmelkė skausminga širdgėla. 

Praėjo minutė. Guliu įrempęs klausą ir staiga kažkur tolu- 
moje išgirstu sunkų, ausį rėžiantį dūžį, išgirstu jį nežmoniškai 
aiškiai, gausmas dar ilgai netyla: miestelyje vėl išmušė bokšto 
laikrodis. Pirma valanda nakties. 

Angelų giesmė kaipmat nuščiuvo. Mačiau juos vėl susitel- 
kiant į krūvą ir iškeliaujant; jie spietėsi palubėje, grūdosi, kad 
greičiau ištrūktų, kybojo ore nelyginant pasviręs akinamos švie- 
sos stulpas, o išskrisdami visi aliai vieno žiūrėjo į mane. Vienin- 
telis likęs atsigręžė ir dar kartą pažvelgė neregėmis akimis, tada 
ir jis išnyko. 

Tai paskiausias dalykas, likęs atmintyje, kaip tas vienas an- 
geliukas atsigręžia ir pažiūri į mane, nors ir aklas. Tuomet vis- 
kas aptemo. Aš padėjau galvą ant pagalvės ir užmigau... 

Pabudau jau įdienojus. Menėje tebebuvau vienas. Mano 
drabužiai gulėjo priešais mane ant grindų. Pačiupinėjau juos, 
jie tebebuvo drėgnoki, tačiau apsirengiau. Staiga atsiveria du- 
rys, ir vėl pasirodo mergina, kurią mačiau iš vakaro. 

Ji prisiartina prie manęs, ir aš klausiu: 

— Iš kur atėjai? Kur buvai šiąnakt? 

— Ten, viršuje, - atsako ji ir mosteli į bokšto stogą. 

— Tu nemiegojai? 

— Ne, nemiegojau. Būdravau. 

— Bet ar negirdėjai šiąnakt muzikos? — paklausiau. — Aš 
girdėjau pasakišką muziką. 

O ji atsakė: 

— Tai aš grojau ir dainavau. 

— Tu? Pasakyk, vaikuti, ar tikrai tu? 

— Tikrai aš. 

Ji padavė man ranką ir tarė: 

— Dabar eime, palydėsiu tave galiuką kelio. 

Mes išėjome iš bokšto ir ranka rankon įžengėme į mišką. Jos 


auksiniai plaukai tviskėjo saulėje, nuo jos juodų akių negalėjau 


atplėšti žvilgsnio. Aš apglėbiau ją ir du kartus pabučiavau į 


kaktą, paskui puoliau priešais ją ant kelių. Ji drebančiomis 


rankomis atsimezgė juodą kaspiną ir užrišo man ant riešo; riš- 


dama verkė ir atrodė susijaudinusi. Aš paklausiau: 


— Ko tu verki? Atleisk, jei kuo nors tave įskaudinau. 

Bet ji tepasakė: 

— Ar matai miestą)? 

— Ne, - tarstelėjau, — nematau. O tu? 

— Stokis ir eime toliau, - paliepė ji. Ir vėl rodė man kelią. 
Aš darsyk stabtelėjau, priglaudžiau ją prie krūtinės ir pasa- 


kiau: 


— Tu man labai patinki, jaučiuosi toks laimingas šalia ta- 


vęs! 


Ji sudrebėjo mano glėbyje, tačiau pasakė: 

— Man reikia grįžti. Turbūt jau matai miestą? 

— Taip, — patvirtinau, - juk ir tu matai? 

— Ne, - atsakė ji. 

— Kodėl? - paklausiau. 

Ji atšlijo, pažvelgė į mane didelėmis akimis ir atsisveikinda- 


ma žemai nusilenkė. Paėjėjusi keletą žingsnių dar kartelį atsi- 


suko ir pažiūrėjo į mane. 


"Tada pamačiau, kad ir jos akys aklos... 

Praeina dvylika valandų, apie kurias nieko negaliu pasakyti, 
kurios išsitrynė iš mano atminties. Nežinau, kur jos pasidėjo; 
dargi pastuksenu sau į galvą ir tariu: „Dvylika valandų negalėjo 
taip imti ir išgaruoti, jos turi būti kažkur čia, viduje, tiesiog 
pasimetė, ir aš privalau jas rasti.“ Bet taip ir neradau... 

Vėl vakaras, tamsus, švelnus rudens vakaras. Sėdžiu savo 
kambaryje su knyga rankoje. Dirsteliu į savo kojas — jos vis 
dar truputį drėgnos; pažvelgiu į savo riešą — ant jo užrištas 
galiukas juodo kaspino. Viskas sutampa. 

Išsikviečiu tarnaitę ir klausiu, ar netoliese miške yra bokš- 
tas, juodas aštuonkampis bokštas. Tarnaitė linkteli galva ir at- 
sako: „Taip, yra bokštas.“ — „Ar ten kas nors gyvena?“ - „Taip, 
gyvena vienas žmogus, bet jis nesveikas, pamišęs. Žmonės jį 
praminė žibintininku. Jis turi dukterį, kuri taip pat gyvena 
bokšte. Daugiau ten niekas negyvena.“ — „Dėkui, labanakt!“ 

"Tuomet atsigulu miegoti. 

Kitą rytą anksti leidžiuosi į mišką. Žingsniuoju tuo pačiu 
taku, matau tuos pačius medžius ir atseku kelią iki bokšto. 
Prisiartinu prie vartų ir išvystu vaizdą, nuo kurio man su- 
stingsta širdis: ant žemės guli neregė mergina, suknežinta 
kryčio, negyva, visa sudarkyta. Guli praverta burna, saulėje 
tviska jos rusvi plaukai. Viršuje užkibusi už stogo krašto tebe- 
siplaiksto jos suknelės skiautė, o apačioje žiūrėdamas į negyvą 
kūną ant žvyruoto tako blaškosi mažasis žmogelis, jos tėvas. 
Jo krūtinė mėšlungiškai trūkčioja, jis staugia nesavu balsu, 
nieko daugiau neišgali, kaip tik bėginėti aplink dukters kūną 
ir staugti. Kai jis pastebėjo mane, aš sudrebėjau nuo jo klai- 
kaus žvilgsnio ir persigandęs parskuodžiau į miestelį. Daugiau 
jo nebemačiau... 

"Tai štai kokia mano pasaka. 

Stojo ilga tyla. Dagnė ėjo nudūrusi akis į taką, visai sulėti- 
nusi žingsnį. Pagaliau pratarė: 

— Dieve, kokia keista pasaka! 

Tuomet vėl įsivyravo tyla, ir Nagelis porą kartų pamėgino ją 
nutraukti prabildamas apie neapsakomą miško ramybę. 

— Ar užuodžiate, kaip šioje vietoje kvepia miškas? Siūlau 
prisėsti čia valandėlei! 

Dagnė atsisėdo, vis dar tyli ir susimąsčiusi, jis pritūpė prie- 
šais. 

Jautė pareigą vėl ją pralinksminti. Juk iš tikrųjų pasaka 
nebuvusi liūdna, kaip tik linksma. Tiek to! O va Indijoje 
pasakos visai kitokios, jų klausantis atima kvapą ir kūnas 
pagaugais eina. Indų pasakos esti dvejopos: vienos — neže- 
miškai prašmatnios, apie deimantais lūžtančius urvus, kal- 
nų princus, kerinčias jūros gražuoles, žemės ir oro dvasias, 
perlų rūmus, pilis Vakarų kraštuose, skraidančius arklius, 
sidabro ir aukso miškus. O kitos persmelktos mistika, apie 
didingus, keistus ir įstabius dalykus; ir išvis rytiečiams nie- 
kas negalįs prilygti pašėliškomis fantazijomis, karščiuojančios 
nežabotos vaizduotės kūriniais. Ištisas jų gyvenimas nuo pat 
gimimo prabėgantis pasakų pasaulyje, ir jiems vienas juokas 
papasakoti tiek apie užburtus fėjos rūmus už devynių kalnų, 
tiek apie nebylų milžiną, gyvenantį debesyse, didžiulę jėgą, 
kuri sukinėjasi po visatą čiaumodama žvaigždes. Tačiau visa 
pareiną nuo to, jog tie žmonės gyvenantys po kita saule ir 
valgantys vaisius, o ne jautienos kepsnį. 

Dagnė paklausė: 

— Bet argi mes patys neturime puikių pasakų? 

— Turime nuostabių pasakų. Tik jos kitoniškos. Mes nepa- 
žįstame saulės, kuri spigintų ir degintų be saiko. Mūsiškės lau- 

mių pasakos išsitenka ant žemės ir po žeme, jos — sermėgėtos 
vaizduotės vaisius, subrandintas tamsiomis žiemos naktimis 
rąstinėje pirkioje su čiukuru dūmams. Ar kada nors esate skai- 
čiusi „Tūkstantį ir vieną naktį? Štai Giudbrandsdaleno pasa- 
kos su savo sopulinga valstietiška poezija ir žemiška vaizduo- 
te — jau savos, jose mūsų dvasia. Klausantis tų pasakų nerei- 
kia šiurpti iš baimės, jos jaukios ir nuotaikingos, tokios, kurios 
prajuokina. Mūsų pasakų herojus — ne prašmatnus princas, 
o gudrus zakristijonas. Prašau? Ak taip, Nordlando pasakos, 
bet argi jos ne tokios pat? Ką mes sugebėjome išsunkti iš pa- 
slaptingo ir atšiauraus jūros grožio? Jau vien mūsiškį Nordlan- 
do vienstiebį rytiečiai būtų pavertę pasakiška eldija, dvasių 
luotu. Ar esate mačiusi tokią laivę? Ne? Ji atrodo taip, tarsi 
turėtų lytį, tarsi būtų didžiulė vaikinga patelė išsipūtusiu pil- 
vu ir plokščiu pasturgaliu, kad galėtų atsitūpti. Jos nosis kyšo 
kaip ragas, valiojantis pažadinti visus keturis vėjus... Ne, mes 
gyvename pernelyg toli šiaurėje. Ką gi, tai tik kukli agronomo 
nuomonė apie tam tikrą geografinį ypatumą. 

Tikriausiai ji pavargo nuo jo šnekų, jos mėlynose akyse 
šmėstelėjo lengva pašaipėlė, ir ji paklausė: 

— Kelinta dabar valanda? 

— Kelinta valanda? — išsiblaškęs perklausė jis. — Gal kokia 
pirma. Naktis ką tik prasidėjo, valandos nieko nereiškia. 

Stojo pauzė. 

— Kaip jums patinka Tolstojus? — pasiteiravo ji. 

— Man jis nepatinka, - bemat atsakė Nagelis mesdamasis prie 
naujos temos. — Patinka „Ana Karenina“, „Karas ir taika“... 

"Tuomet ji šypsodamasi paklausė: 

— O ką manote apie amžinąją taiką? 

"Tai buvo geras antausis. Jo veidas persimainė, jis suglumo. 

— Ką norite tuo pasakyti?.. Ak taip, aš jums mirtinai įgrisau. 

— Patikėkite, man tik šiaip šovė į galvą, — skubiai pratarė ji 
ir nuraudo. — Prašau nejįsižeisti. Matote, mes rengiame labda- 
ros mugę, pasilinksminimo vakarą, o surinktas lėšas ketiname 
skirti krašto apsaugai. Dėl to man ir toptelėjo toks klausi- 
mas. 

Vėl pauzė. Staiga jis pažvelgia į ją švytinčiomis akimis. 

— Kad žinotumėte, koks aš šiandien laimingas, gal todėl ir 
plepu nesustodamas. Mane džiugina viskas, pirmučiausia — 
tai, jog vaikštau čia kartu su jumis; dar džiaugiuosi šia naktimi, 
kuri man atrodo gražiausia iš visų, kurias man teko išgyven- 
ti. Nesuprantu, kas man darosi. Toks jausmas, lyg būčiau šio 
miško arba šio žemės lopinėlio dalis, pušies šaka arba akmuo, 
kad ir akmuo, bet prisigėręs to įstabaus kvapo ir ramybės, kuri 
mus gaubia. Pažvelkite ana ten, jau švinta; matyti sidabro 
drūžė. 

Abu pažiūrėjo į balkšvą juostą danguje. 

— Aš irgi šįvakar laiminga, — pasakė ji. 

Pasakė niekieno neverčiama, laisva valia, spontaniškai, tarsi 
patirtų džiaugsmą apie tai kalbėdama. Nagelis įdėmiai pažvelgė 
jai į veidą, ir jam vėl atsirišo liežuvis. Karštai, nervingai jis ėmė 
porinti apie Joninių naktį, kaip miškas siūravęs ir ošęs, siūravęs 
ir ošęs, kaip ana ten švintanti diena jį permainiusi ir jį užval- 
džiusios kitos jėgos. Gruntvigas“ dainuojąs: „Džiaukimės, šviesos 
vaikai, naktis jau baigės!“ Bet jeigu jis kalbąs per daug, galbūt 
verčiau parodysiąs jai triuką su smilga ir šakele, kaip smilga tam- 
panti stipresnė už šakelę. Dėl jos pasirengęs padaryti bet ką... 

— Pažvelkite tenai, leiskite jums parodyti vieną smulkme - 


* N.E S. Grundtvig (1783— 1872) - danų rašytojas. 

ną, kuri mane sužavėjo, tą vienišą kadagių guotą ana ten. Jis 
svirte svyra mūsų pusėn, atrodo tiesiog nuostabiai. O nuo pušies 
prie pušies voras tempia savo tinklus; šie primena kaži kokius 
vingrius kinų dirbinius, primena saules, nuaustas iš vandens. 
Ar jums nešalta? Neabejoju, kad dabar aplink mus šoka šiltutės 
kvatoklės elfės; bet jeigu jums šalta, sukursiu laužą... Man ką 
tik šovė į galvą: ar ne čia netoliese buvo rastas Karlsenas? 

Ar tai atlygis už tai, kad ji jam įgėlė? Neaišku, ko iš jo tikėtis. 

Ji užsiplieskė ir su neslepiamu pasidygėjimu atšovė: 

— Jį prašau palikti ramybėje. Kaip jūs drįstate! 

— Dovanokite! - skubiai tarstelėjo jis ir nukreipė kalbą. — 
Žmonės šneka, kad jis buvo įsižiūrėjęs į jus, ir tai manęs nė 
kiek nestebina... 

— Įsižiūrėjęs į mane? Gal dar žmonės šneka, kad jis dėl ma- 
nęs nusižudė, su mano peiliuku plunksnoms? Mums reikia eiti. 

Ji atsistojo. Kalbėjo šiek tiek nusiminusi, be sumišimo ir ne- 
apsimetinėdama. Jis nepaprastai nustebo. Jai nebuvo paslaptis, 
kad vieną iš savo gerbėjų pastūmėjo į savižudybę, bet įvykio 
nesureikšmino, nesišaipė ir nebandė pasukti jo savo naudai, 
tik apgailestavo, kad taip atsitiko, nieko daugiau. Jos šviesūs 
ilgi plaukai ant sprando apdriekė suknelės apykaklę, skruostai 
nusidažė šilta, gaivia spalva, kurią slopino rasotos nakties prie- 
tema. Ji ėjo vos vos pasisiūbuodama iškiliais klubais. 

Jie išžengė iš miško, priešais juos atsivėrė šviesi proguma, 
sulojo šuo, ir Nagelis tarė: 

— Štai ir pastoriaus sodyba. Kaip jaukiai atrodo tie dide- 
li balti trobesiai, sodas, šuns būda ir vėliavos stiebas miško 
glūdumoje. Ar nemanote, panele, kad ilgėsitės šių vietų, kai 
iš Čia išvažiuosite, turiu omenyje, kai ištekėsite? Tiesa, viskas 
priklauso nuo to, kur gyvensite. 

— Apie tai aš dar negalvojau, — atsakė ji. Ir pridūrė: - Kam 
liūdėti prieš laiką. 

— Ne liūdėti, o džiaugtis! — pataisė jis. 

Iyla. Tikriausiai eidama permąstė jo žodžius. 

— Paklausykite, — prabilo ji, — prašau nesistebėti dėl to, 
jog klaidžioju po mišką tokį vėlyvą metą, gerai? Mums tai 
įprasta. Juk iš esmės visi čia esame kaimiečiai, gamtos vaikai. 
Su adjunktu kartais ligi pat ryto pravaikštome šiuo taku šne- 
kėdamiesi. 

— Su adjunktu? Man jis sudarė mažakalbio žmogaus įspūdį. 

— Na taip, daugiausia šneku aš, tai yra aš klausiu, o jis atsa- 
ko... Ką veiksite dabar grįžęs namo? 

— Dabar? — perklausė Nagelis. — Grįžęs namo? Kaip akmuo 
krisiu į lovą ir miegosiu maždaug iki vidurdienio, miegosiu lyg 
užmuštas, nepabusdamas ir nieko nesapnuodamas. O ką veik- 
site jūs! 

— Ir apie nieką nemąstysite? Neprigalvosite visokių dalykų 
ilgiausiai nesudėdamas bluosto? Taip iškart ir užmigsite? 

— Akimirksniu. O jūs — ne? 

— Paklausykite, jau pračiulbo paukštelis. Turėtų būti dau- 
giau valandų, negu sakėte. Parodykite man savo laikrodį. O 
Dieve, juk jau po trijų, beveik keturios! Kodėl neseniai tvirti- 
note, kad tik pirma? 

— Prašau man atleisti! - atsiprašė jis. 

Ji pažvelgė į jį, be jokio piktumo, beje, ir tarė: 

— Jums nereikėjo man meluoti. Vis tiek nebūčiau skubėjusi 
namo, sakau jums atvirai. Tikiuosi, nesuprasite Manęs ne- 
teisingai. Čia nėra daug pramogų, tad stveriu kiekvieną 
pasitaikiusią progą prasiblaškyti. Šitaip įpratau gyventi nuo 
tada, kai čia atsikėlėme, ir nemanau, kad ką nors būčiau pa- 

piktinusi. Galbūt ko nors nežinau, bet man nerūpi. Šiaip ar 
taip, tėtis nieko nesako, o man svarbiausia jo nuomonė. Eik- 
šekit, paėjėsime dar galiuką. 

Jie aplenkė pastoriaus sodybą ir įžengė į mišką kitapus. 
Ulbėjo paukščiai; baltas dienos ruožas rytuose vis platėjo. Po- 
kalbis tapo vangesnis ir sukosi apie visokius menkniekius. 

Paskui jie apsigręžė ir pasuko prie pastoriaus sodybos vartų. 

— Jau ateinu, ciuciau! — šūktelėjo ji šuniui, kuris bandė nu- 
sitraukti grandinę. — Ačiū, kad palydėjote, pone Nageli. Va- 
karas buvo nuostabus. Dabar turėsiu ką laiške papasakoti savo 
sužadėtiniui. Parašysiu, kad jūs — žmogus, kuris su niekuo dėl 
nieko nesutinka, tuomet jis baisiai nustebs. Įsivaizduoju, kaip 
stebeilysis į tą laišką ir nieko nesupras. Matote, jis labai malo- 
nus. Dieve, koks jis geras! Niekada niekam neprieštarauja. Gai- 
la, kad jums neteks su juo susipažinti, kol čia būsite. Labanakt. 

— Labanakt, labanakt, — atsakė Nagelis ir žiūrėjo jai pavy- 
mui, kol ji pranyko už durų. 

Jis nusiėmė kepurę ir nešinas ja rankoje patraukė per mišką. 
Buvo giliai paskendęs mintyse; kartkartėmis sustodavo, pakel- 
davo akis nuo tako, paspoksodavo priešais save ir lėtu, smul- 
kiu žingsniu judėdavo toliau. O koks jos balsas, koks balsas! 
Jam dar netekę girdėti tokio dainingo balso. 


Kita diena, maždaug vidudienis. 
Nagelis tik atsikėlė ir nepusryčiavęs išėjo iš viešbučio. Išvi- 

liotas puikaus oro ir smagaus bruzdesio prieplaukose, jau buvo 
nusivaręs iki miestelio pakraščio. Staiga jis kreipėsi į vieną 
vyriškį ir paklausė, kur rasti teisėjo raštinę. Kai šis nupasakojo 
kelią, Nagelis iškart patraukė tenai. 

Pasibeldė, įžengė į vidų, pražingsniavo pro du plunksno- 
mis skrebinančius ponus ir sustojęs priešais asesorių Reinertą 
paprašė jį skirti laiko pokalbiui prie keturių akių, — ilgai 
netruksią. Asesorius ne itin noriai atsistojo ir nusivedė jį į gre- 
timą kambarį. 

"Tada Nagelis tarė: 

— Dovanokite, kad dar kartą grįžtu prie to reikalo, bet man 
neduoda ramybės nesenas atvejis su Minučiu, na, jūs žinote. 
Kreipiuosi į jus su didžiausiu reveransu. 

— Po to, kai Joninių išvakarėse atsiprašėte visos draugijos 
akivaizdoje, šis reikalas baigtas. 

— Man nepaprastai malonu, - atsakė Nagelis. - Tačiau nesu 
visai patenkintas tokia baigtimi, pone asesoriau. Tai yra dėl 
savęs jokių pretenzijų neturiu, tik dėl Minučio. Drįstu viltis, 
suprasite, kad Minučiui taip pat reikalinga satisfakcija ir kad 
esate vienintelis žmogus, galintis ją suteikti. 

— Norite pasakyti, kad turėčiau atsiprašyti to mulkio už 
keletą kvailų išdaigų, ar tai norite pasakyti? Ar nebūtų geriau, 
jei žiūrėtumėte savo reikalų, užuot... 

— Taip, taip, taip, taip, kažkur jau girdėta! Grįžtant prie 
reikalo: jūs suplėšėte Minučio durtinį ir pažadėjote duoti jam 
kitą, ar prisimenate? 

- Štai ką jums pasakysiu: esate viešoje įstaigoje ir tauškiate 
apie asmeninį reikalą, kuris netgi nesusijęs su jumis. Čia aš 
šeimininkas. Jums nebūtina vėl eiti per raštinę, pro šias duris 
taip pat pakliūsite į gatvę. 

"Tuomet asesorius atvėrė nedideles dureles. 

— Ačiū. Bet turėtumėte tučtuojau išsiųsti durtinį, kurį 
pažadėjote Minučiui, aš nejuokauju. Žinote, jam reikia to dra- 
bužio, ir jis patikėjo jūsų žodžiu. 

Asesorius plačiai atlapojo duris ir tarė: 

— Malonėkite! 

— Minutis įsivaizdavo, kad jūs doras žmogus, - neatlyžo Na- 
gelis, - nederėtų jo apvilti. 

Neapsikentęs asesorius atidarė duris į raštinę ir pašaukė 
tuodu ponus. Nagelis kilstelėjo kepurę ir tuoj pat išsinešdino. 
Daugiau nepasakė nė žodžio. 

Kaip nesėkmingai viskas susiklostė! Geriau nebūtų nė 
mėginęs. Nagelis parėjo namo, papusryčiavo, paskaitinėjo laik- 
raščius ir pažaidė su šunyčiu Jakobsenu. 

Pavakare pro savo kambario langą pamatė stačiu žvyrkeliu 
nuo krantinės atlinguojant Minutį. Ant kupros jis nešė anglių 
maišą. Ėjo susirietęs, nežiūrėdamas prieš save, nes našta jį slėgė 
prie žemės. Jo kojos buvo tiek išklypusios, eisena tokia šleiva, 
jog iš tolo švietė nuzulintos vidinės klešnių pusės. Nagelis lei- 
dosi jam priešpriešiais ir sutiko jį prie pašto, kur Minutis buvo 
trumpam nusimetęs maišą. 

Abu vienodai žemai vienas kitam nusilenkė. Kai Minutis at- 
sitiesė, jo kairysis petys gerokai nusviro. Staiga Nagelis nutveria 
jį už to peties ir neatleisdamas gniaužto, be jokios įžangos smar- 
kiai susijaudinęs taria: 

— Ar kam nors išplepėjote apie tuos pinigus, kuriuos jums 
daviau, ar prasitarėte nors vienam žmogui)? 

Minutis nustebęs atsako: 

— Ne, niekam nesakiau, anei šnipšt. 

— Noriu jus perspėti, — toliau kalbėjo Nagelis, išblyškęs iš 

susijaudinimo, — kad jeigu bent puse lūpų kada nors užsimin- 
site apie tuos porą skatikų, aš jus užmušiu! Kaip Dievą myliu, 
užmušiu! Ar supratote? Ir jūsų dėdė tegu laiko liežuvį už dantų. 

Minutis stovėjo išsižiojęs, kažką nerišliai lemendamas: jis 
nieko nesakysiąs, nė žodžio, galįs pažadėti, nieku gyvu... 

Tarsi pateisindamas savo smarkumą Nagelis tuojau pri- 
dūrė: 

— Ne miestelis, o kažkokia skylė, širšynas, gyvačių lizdas! 
Kad ir kur eičiau, visi į mane spokso, žingsnio negaliu žengti. 
Man atsibodo tas šnipinėjimas iš už kiekvieno kampo, velniop 
visus tuos žmones! Aš jus perspėjau. Ir dar kai ką jums pasaky- 
siu: turiu priežasčių manyti, kad, pavyzdžiui, toji panelė Che- 
lan iš pastoriaus sodybos yra tikra lapė ir bet ką galėtų iš jūsų 
išpešti. Bet aš nepakęsiu, kad ji visur kaišiotų nosį. Beje, vakar 
vakare man teko su ja pabendrauti. Ji - didelė koketė. Bet tai 
jau kita tema. Tik dar kartą prašau neatskleisti mūsų mažytės 
paslapties. Beje, gerai, kad dabar jus sutikau, - toliau varė Na- 
gelis. - Noriu su jumis pasikalbėti apie dar vieną dalyką: užva- 
kar kapinėse mes kartu sėdėjome ant vieno antkapio. 

— Taip. 

— Ant to akmens užrašiau posmelį, turiu pripažinti, bjaurų 
ir netinkamą posmelį, bet tai neesminis dalykas. Taigi, užra- 
šiau tą posmelį, ir kai išėjau iš kapinių, jis ten tebebuvo, bet 
grįžęs po kelių minučių jo neberadau. Ar tai jūsų darbas? 

Minutis nudelbia akis ir atsako: 

— Taip. 

Stoja pauzė. Mikčiodamas, labai sunerimęs dėl to, kad išaiš- 
kėjo jo įžūlus poelgis, kuriam ryžosi pats vienas, Minutis bando 
aiškintis: 

— Aš norėjau apsaugoti... Jūs nepažinojote Minos Mėk, tai 

ir visa blogybė, kitaip nebūtumėte to padaręs, nebūtumėte už- 
rašęs to eilėraštuko. Aš iškart tariau sau: jam atleistina, jis ne- 
vietinis, o aš, čia gimęs, augęs, lengvai galiu tai ištaisyti. Argi 
neprivalėjau taip pasielgti? Aš tą posmelį nutryniau. Niekas jo 
neperskaitė. 

— Iš kur žinote, kad niekas neperskaitė? 

— Ničniekas negalėjo perskaityti. Palydėjęs jus ir daktarą 
Stenerseną iki kapinių vartų, tuoj pat grįžau ir nutryniau. Nuo 
antkapio buvau pasitraukęs ne daugiau kaip porą minučių. 

Nagelis pažvelgė į jį, paėmė jo ranką ir be žodžių paspaudė. 
Abu žiūrėjo vienas į kitą; Nagelio lūpos vos vos virpėjo. 

— Sudievu!.. — tarstelėjo jis. — Beje, ar gavote durtinį? 

— Hm... Bet tikiuosi, kad gausiu jį iki tos dienos, kai man jo 
reikės. Po trijų savaičių aš... 

Į tą tarpą pro juos praeina žilaplaukė kiaušinių pardavėja 
Marta Gudė, po prijuoste pasikišusi pintinę, juodas akis nu- 
dūrusi į žemę. Minutis pasilabino, Nagelis — irgi, o ji beveik 
nepasukusi galvos praskuodė pro šalį, nuskubėjo į turgų ir, par- 
davusi du tris kiaušinius, tuoj leidosi atgal su keliais šilingais 
saujoje. Ji vilkėjo žalią ploną suknelę. Nenuleisdamas žvilgsnio 
nuo žaliosios suknelės Nagelis tarė: 

— Vadinasi, po trijų savaičių jums reikės durtinio. O kas bus 
po trijų savaičių! 

— Čia vyks labdaros mugė, didelis pasilinksminimas, nejau 
negirdėjote? Aš dalyvausiu gyvuosiuose paveiksluose, panelė 
Dagnė man jau skyrė vaidmenį. 

- Štai kaip, - mąsliai tarstelėjo Nagelis. - Ką gi, jūs gausite 
durtinį artimiausiu laiku, vietoj senojo turėsite naują. Aseso- 
rius pats man šiandien pasakė. Iš esmės tas žmogus nėra toks 
jau blogas... Tik prašau įsidėmėti štai ką: nesugalvokite jam 

dėkoti, niekada! Jokiu būdu neužsiminkite jam apie durtinį, 
jis kratosi bet kokios padėkos. Ar supratote? Jis pasijustų la- 
bai nejaukiai, anot jo paties. Tikriausiai ir pats suvokiate, kad 
būtų netaktiška priminti jam tą dieną, kai jis buvo įkaušęs ir iš 
viešbučio išėjo su aplamdyta skrybėle. 

— Taip. 

— Ir savo dėdei nesakykite, iš kur tas durtinis. Ničniekas 
neturi apie tai sužinoti, asesorius primygtinai reikalauja. Ma- 
nau, suprantate: jam būtų nesmagu, jei po miestelį pasklistų 
kalbos, kad pasikarščiavęs jis gali įžeisti bet kurį žmogų, o pas- 
kui būna priverstas atsiteisti durtiniais. 

— Taip, suprantu. 

— Klausykite, man šovė mintis: kodėl jums nevežiojus ang- 
lių karučiu? 

— Negaliu dėl savo luošumo, nepatraukiu. Įstengiu pakelti 
nemažą svorį, jei tik atsargiai užsimetu ant kupros, bet nieko 
negaliu traukti įsiręžęs, man per sunku, tuojau persitempiu ir 
griūvu kniūbsčias kęsdamas didelius skausmus. Man ir su mai- 
šu neblogai sekasi. 

— Ką gi. Užsukite kada vėl į svečius. Nepamirškite: septin- 
tas kambarys, eikite tiesiai į numerį. 

"Tai taręs Nagelis įbruko Minučiui į delną popierinį pinigą 
ir skubiai nužingsniavo gatve krantinės link. Jis vis neišleido iš 
akių žalios suknelės, paskui kurią dabar nusekė. 

Priėjęs prie Martos Gudės trobelės stabtelėjo ir apsidairė. 
Niekas jo nestebėjo. Pabeldė į duris, bet atsako nesulaukė. 
Jau seniau du kartus tuščiai mėgino pas ją patekti; tik šįkart 
labai aiškiai matė, kaip ji iš turgaus pasuko tiesiai namo, ir 
nebenorėjo grįžti nieko nepešęs. Jis ryžtingai atidarė duris ir 
įžengė į vidų. 

Ji stovėjo kambario viduryje ir spoksojo į jį. Veidas buvo 
sustingęs iš išgąsčio ir nublyškęs; ji taip sutriko, jog neišmany- 
dama, ko griebtis, ištiesė prieš save rankas. 

— Prašau atleisti man už landumą, panele, — tarė Nage- 
lis ir itin pagarbiai nusilenkė. — Būčiau labai dėkingas, jei 
sutiktumėte su manimi valandėlę pasikalbėti. Nesibaiminkite, 
ilgai jūsų neužlaikysiu. Jau porą kartų bergždžiai jūsų ieškojau, 
ir tik šiandien man pavyko užtikti jus namuose. Mano pavardė 
Nagelis, esu nevietinis, šiuo metu gyvenu viešbutyje Central. 

Ji vis dar nepasakė nė žodžio, tik pastūmė jam kėdę, o pati 
nuslinko prie virtuvės durų. Baisiai sutrikusi knibinėjo savo 
prijuostę ir stebeilijosi į jį. 

Kambarys atrodė taip, kaip jis ir įsivaizdavo: be stalo, poros 
kėdžių ir lovos, ten beveik nieko daugiau nebuvo. Palanges 
puošė keli vazonai su baltažiedėmis gėlėmis, bet langų nedengė 
užuolaidos, grindys buvo neplautos. Kertėje prie lovos Nagelis 
išvydo ir varganą kėdę aukšta atkalte. Ji teturėjo dvi kojas ir 
stovėjo atremta į sieną, visa suklerusi ir apgailėtina. Sėdynė 
buvo aptraukta raudonu pliušu. 

— Kad tik galėčiau jus nuraminti, panele! — vėl prakalbo 
Nagelis. — Ne visada įvarau tiek baimės užsukęs į svečius, 
che che che. Šiame miestelyje aplankiau jau ne vieną žmogų, 
įsibroviau ne tik pas jus. Aš vaikštau po namus, visur mėginu 
laimę, galbūt jau girdėjote apie tai? Ne? Bet taip yra. Tai susiję 
su mano užsiėmimu, aš kolekcininkas, renku visokias senie- 
nas, superku senovinius daiktus ir sumoku už juos tiek, kiek 
jie verti. Tik nebijokite, panele, išeidamas nieko nepavogsiu, 
che che che, išvis neturiu tokio blogo įpročio. Dėl to galite 
būti rami. Jei nepavyksta ko nors suderėti geruoju, lieku tuš- 
čiomis. 


130 Knut Hamsun 


— Bet aš neturiu senovinių daiktų, — pagaliau prabilo ji. 
Atrodė labai susikrimtusi. 

— Visi taip sako, — atrėmė jis. — Ką gi, aš pripažįstu, kad 
esti daiktų, su kuriais taip susigyveni, jog paskui sunku su jais 
skirtis, daiktų, kuriuos nuo mažumės esi įpratęs matyti aplink 
save, kurie paveldėti iš tėvų ar netgi senelių. Kita vertus, 
dabar tie atitarnavę daiktai nebelabai kam reikalingi. Kodėl 
jie turi užimti vietą ir įšaldyti pinigus? Juk tos nenaudingos 
šeimos relikvijos, kurios galiausiai, šiaip ar taip, suirs ir bus 
išneštos į palėpę, gali duoti gražaus pelno. Kodėl jų neparda- 
vus, kol dar ne vėlu? Kai kurie žmonės supyksta, kai pas juos 
apsilankau, ir atšauna nelaikantys sendaikčių. Ką gi, tokia jų 
valia, aš mandagiai nusilenkiu ir išeinu. Nieko čia nepadary- 
si. Kiti žmonės susidrovi, jiems nesmagu rodyti man, tarkim, 
keptuvę be dugno. Tiek jie tenutuokia. Dažniausiai tai naivūs 
žmogeliai, nenumanantys, kiek yra išplitusi kolekcionavimo 
manija. Aš nebijau to žodžio ir pripažįstu, jog mane užvaldžiu- 
si gryniausia manija, — daiktus stengiuosi vadinti tikraisiais 
jų vardais. Beje, neprivalau aiškintis, tai mano asmeninis rei- 
kalas. Norėjau pasakyti štai ką: tie žmonės elgiasi juokingai ir 
kvailai gėdydamiesi parodyti kokią senieną. Kaipgi atrodo gin- 
klai ir žiedai, iškasami iš piliakalnių? Ar dėl prastos išvaizdos 
tie radiniai beverčiai? Juk ne, panele! Reikėtų jums pamatyti 
mano karvių varpelių kolekciją! Turiu tokį varpelį — beje, iš 
paprastos geležinės skardos, — kurį viena indėnų gentis gar- 
bino kaip dievybę. Įsivaizduokite, jis begalę metų iškabojo jų 
stovyklavietėje ant palapinės ramsčio, jam buvo skiriamos 
maldos ir aukos. Štai jums pavyzdys! Bet mes nukrypome nuo 
reikalo. Kai užeina šneka apie mano varpelius, galiu kalbėti 
nesustodamas. 

— Bet aš tikrai neturiu tokių senovinių daiktų, — pakartojo 
Marta. 

— Ar neprieštarausite, — nutaisęs žinovo miną iš reto pra- 
tarė Nagelis, — ar neprieštarausite, jei apžiūrėsiu aną kėdę? 
Tai tik klausimas. Savaime aišku, nepajudėsiu iš vietos be jū- 
sų leidimo. Beje, nusižiūrėjau ją nuo pat pradžių, vos įėjęs. 

Marta sutrikusi atsakė: 

— Aną... Labai prašom... Kojos nulūžusios... 

— Kojos nulūžusios, teisybė! Na, ir kas? Ką tai lemia? Galbūt 
tuo mane ir sudomino, kaip tik tuo! Ar galiu paklausti, kaip ji 
pas jus atsirado? 

Paėmęs kėdę į rankas Nagelis ją pavartaliojo, pasukinėjo 
į visas puses ir smulkmeniškai apžiūrėjo. Kėdė buvo nepa- 
auksuota, vienintelė jos puošmena — savotiška karūnėlė ant 
atkaltės, išdrožta iš raudonmedžio. Atkaltė dargi suraižyta pei- 
liu. Medinį sėdynės rėmą vietomis tebežymėjo rantai — ten 
buvo smulkinamas tabakas. 

— Ji atvežta iš užsienio, tik nežinau, iš kokios šalies. Mano 
senelis kadaise parsigabeno keletą tokių kėdžių, bet liko ši 
vienintelė. Jis buvo jūrininkas. 

— Štai kaip. O jūsų tėvas? Jis irgi buvo jūrininkas? 

— Taip. 

— Tai galbūt jūs plaukiojote kartu su juo? Atleiskite, kad 
klausinėju. 

— Taip, daug metų plaukiojau kartu su juo. 

— Tikrai? Oi, kaip įdomu! Pamatėte daug šalių, skersai išil- 
gai išnaršėte jūras ir vandenynus, ar ne taip sakoma! Tai bent! 
O paskui vėl čia įsikūrėte? Taigi, visur gerai, namie geriau- 
sia, namai namučiai... Beje, ar nenumanote, kur jūsų senelis 
įsigijo šią kėdę? Turiu jums pripažinti, man labai svarbu šį tą 

sužinoti apie daiktų kilmę, susipažinti su jų gyvenimo istorija, 
jeigu taip galima pasakyti. 

— Ne, nežinau, kur jis ją pirko, tai buvo labai seniai. Gal 
Olandijoje? Tikrai nežinau. 

Jam buvo smagu stebėti, kaip Marta vis labiau atgyja. Ji 
paėjėjo į kambario vidurį, sustojo beveik šalia, kol jis sukalio- 
jo kėdę niekaip negalėdamas atsižiūrėti. Jis tratėjo be palio- 
vos, žarstė pastabas apie baldo kokybę ir nepaprastai nudžiu- 
go, kitoje atkaltės pusėje aptikęs įtaisytą nedidelę plokštelę, 
į kurią buvo įterpta dar viena, — primityvus darbas, vaikiš- 
ka beskonybė, atlikta dargi be jokios precizijos. Kėdė buvo 
sutrūnijusi, ir jis apsiėjo su ja itin atsargiai. 

— Taip, — prabilo ji, — jeigu jūs iš tikrųjų... tai yra jeigu ši 
kėdė suteiks jums nors truputį džiaugsmo, galite ją pasiimti. 
Pati nunešiu į viešbutį, jei pageidausite. Man ji nereikalin- 
ga, — ir staiga susijuokusi dėl jo užmojo įsigyti visišką trešeną 
pridūrė: — Iš tikrųjų sveika tik viena koja. 

Jis pažvelgė į ją. Jos plaukai buvo žili, bet šypsena —- jauna 
ir ugninga, dantys — puikūs. Kai ji juokėsi, jos akys drėgnai 
blizgėjo. Nieko sau juodaakė senmergė! Tačiau Nagelio veidas 
nė nevirptelėjo. 

— Džiaugiuosi, — sausai atsakė jis, - kad nusprendėte per- 
leisti man kėdę. Dabar pakalbėkime apie kainą. Ne, ma- 
lonėkite palaukti, išklausykite mane iki galo. Aš neklausiu, 
kiek jūs šaukiate. Kainą visada nustatau pats. Įvertinu daiktą, 
pasiūlau už jį tiek ir tiek, ir baigtas kriukis! Kas žino, gal jums 
šaus į galvą užsiprašyti begėdiškos sumos, gal panūsite mane 
apiplėšti, kodėl gi ne? Galėtumėte atremti, kad visai neatro- 
dote godi, - ką gi, aš tai mielai pripažįstu. Šiaip ar taip, man 
tenka susidurti su visokio plauko žmonėmis ir patinka pačiam 

nustatyti kainą, tuomet žinau, kas ir kaip. Toks mano princi- 
pas. Kas galėtų jums sutrukdyti už šią kėdę užsišaukti kad ir 
trijų šimtų kronų, jeigu duočiau jums valią? Ypač, kai abu žino- 
me, jog lygstame vertingą ir retą baldą. Tačiau tokia pasakiška 
kaina man neįkandama, sakau atvirai, kad nepuoselėtumėte 
jokių iliuzijų. Aš juk nenoriu suvaryti savęs į ragą, būčiau 
beprotis, jei už šią kėdę sutikčiau jums pakloti tris šimtus. 
"Irumpai ir aiškiai: duodu jums už ją du šimtus kronų, ir nė 
šilingo viršaus. Moku tiek, kiek manau daiktą esant vertą, 
bet ne daugiau. 

Ji nepratarė nė žodžio, tik spoksojo į jį išpūtusi akis. Galų 
gale pamanė, kad jis pokštauja, ir vėl prajuko, vyptelėjo suglu- 
musi. 

Nagelis iš kišenės ramiai išsitraukė dvi raudonas šimtines ir 
porą kartų jomis pamosikavo. Nenuleisdamas nuo kėdės akių 
tarė: 

— Neneigsiu, galbūt iš ko nors kito būtumėte gavusi dau- 
giau, sąžiningai galiu pripažinti. Šiek tiek daugiau galbūt jums 
būtų pavykę išpešti. Bet dabar už šį baldelį jau nusprendžiau 
pakloti lygiai du šimtus ir nemanau, kad galėčiau duoti vir- 
šaus. Darykite, kaip išmanote, bet iš pradžių viską gerai apgal- 
vokite. Du šimtai kronų — tai jau šis tas. 

— Ne, - atsakė ji su baikščia šypsena, — pasilaikykite savo 
pinigus. 

— Pasilaikyti savo pinigus! Ką tai reiškia? Ar galiu paklaus- 
ti, kuo blogi šie pinigai? Nejau manote, kad jie padirbti? Juk 
neįtariate manęs jų pavogus, che che che, ką? 

Marta liovėsi šypsotis. Jai toptelėjo, kad vyriškis nejuokau- 
ja, ir ji susimąstė. Ko tas pamišėlis iš jos nori? Jo žvilgsnis nieko 
aiškaus nesakė. Vienas Dievas težino, ar jis ko nors nerezga, ar 

nespendžia jai spąstų. Kodėl atėjo būtent pas ją su savo pini- 
gais? Pagaliau lyg apsisprendusi ji tarė: 

— Jeigu už kėdę būtinai norite man duoti kroną ar dvi, būsiu 
dėkinga. Bet daugiau man nereikia. 

Jis dėjosi nepaprastai nustebęs, žengtelėjo artyn ir pažiūrėjo 
į ją. Tada pratrūko kvatotis. 

— Bet... ar jūs ketinate... Man pirmą kartą šitaip nutinka, 
nors jau tiek laiko kolekcionuoju senienas. Be abejo, jūs juo- 
kaujate... 

— Ne, aš nejuokauju. Kažkokia nesąmonė! Man daugiau 
nereikia, man nieko nereikia. Pasiimkite tą kėdę, jei norite! 

Nagelis garsiai nusikvatojo. 

— Vėl matau, kad pokštaujate, ir man tai patinka, aš tiesiog 
sužavėtas, velniai mane rautų, koks sužavėtas! Visada leipstu 
juokais, kai išgirstu gerą pokštą. Bet dabar turbūt jau galime 
sumušti delnais, ar ne? Ką pasakytumėte, jeigu imtume ir už- 
baigtume reikalą dabar, kol vėl nepagedo nuotaika? Kas žino, 
gal netrukus pastatysite kėdę atgal į kertę ir užsiprašysite pen- 
kių šimtų. 

— Pasiimkite kėdę. Aš... Ko jūs siekiate? 

Jie įsmeigė akis vienas į kitą. 

— Jeigu manote, kad turiu kitų ketinimų nei už prieinamą 
kainą įsigyti kėdę, jūs klystate, — atsakė jis. 

Marta suriko: 

— Dieve mano, taigi pasiimkite ją, pasiimkite! 

— Žinoma, esu jums be galo dėkingas už tokį didžiulį ge- 
ranoriškumą. Betgi mums, kolekcininkams, garbės jausmas taip 
pat nėra svetimas, nors neretai jis primirštamas, ir tas jausmas 
mane sulaiko, tarytum stojasi prieš mane piestu, jei mėginu 
pusdykiai paimti brangų daiktą. Visa kolekcija nuvertėtų 

mano - kaip savininko — akyse, jeigu padėčiau tokį neteisėtai 
įgytą daiktą tarp kitų, tuomet kiekviena mažiausia jos dalelė 
įgautų tam tikrą klastotės atspalvį. Che che che, net juokinga, 
kažkaip atvirkščiai išeina, kad stengiuosi dėl jūsų labo, užuot 
žiūrėjęs savo naudos. Bet jūs pati verčiate mane tai daryti. 

Marta nepasidavė, jam nesisekė su ja susitarti. Ji atkakliai 
laikėsi savo: arba jis imąs kėdę už smulkmę, kroną ar dvi, arba 
išvis jos negausiąs. Niekaip neįstengęs įveikti jos užsispyrimo, 
galų gale gelbėdamas padėtį jis pasakė: 

— Gerai, šiandien nebevarginsiu jūsų. Bet pažadėkite, kad 
neparduosite kėdės niekam kitam, prieš tai nepranešusi man. 
Sutarta? Aš jos nepaleisiu, taip ir žinokite, net jeigu ji truputį 
pabrangtų. Šiaip ar taip, esu pasirengęs sumokėti tiek pat, kiek 
bet kuris kitas, o juk pirmas ją aptikau. 

Išėjęs pro duris Nagelis plačiu, nervingu žingsniu patraukė 
gatve. Na, ir kietakaktė toji mergužė, tokia neturtinga ir įtari! 
O kas per lova! — tyliai nusistebėjo. Net šiaudų nepakreik- 
ta, net paklodės nėra, tik patiesti du apatiniai sijonai, kuriuos 
turbūt abu susimauna dieną, kai šaltas oras. Vis tiek taip bijo 
įsivelti į neaiškius reikalus, kad atmeta puikiausią pasiūlymą! 
O kas, po paraliais, jam darbo? Ne, iš tikrųjų tai ne jo reikalas. 
Betgi velnias, kas per merga, ar ne? Jeigu jis nusiųstų pas ją 
žmogų, kuris pasišautų pirkti tą kėdę ir užkeltų kainą, gal ir 
tada ji imtų ką nors įtarti? Kvaiša, tikra kvaiša! Ir kurių galų 
jam reikėjo ten lįsti? Kaip reikia gavo per nosį. 

Gieždamas apmaudą nė nepastebėjo, kaip atsidūrė prie 
viešbučio. Jis stabtelėjo, ūmiai apsisuko ir vėl pasileido gatve 
J. Hanseno siuvyklos link. Įėjęs pasivedėjo meistrą į šalį, prie 
keturių akių užsakė pasiūti durtinį, tokį ir tokį, ir prisakė laiky- 
ti užsakymą nuo visų paslaptyje. Kai durtinis būsiąs gatavas, jį 

reikią nedelsiant išsiųsti Minučiui, Grėgorui, tam luošam an- 
glių išnešiotojui, kuris... 

— Ar drabužis skirtas Minučiui? 

— O ką! Nebūkite toks smalsus! Nejau viską turite iš- 
šniukštinėti? 

— Na, man reikia žinoti dydį. 

— A, dėl to! Taip, durtinis skirtas Minučiui, gerai, kad užsi- 
minėte. Minutis pats galėtų ateiti ir prisimatuoti, kodėl gi ne? 
Bet kad nė vieno nereikalingo žodžio, nė vieno mirksnio — su- 
tarta? O kada durtinis bus gatavas? Po poros dienų? Puiku! 

Nagelis tuoj pat atskaičiavo pinigus, atsisveikino ir išėjo 
trindamas delnus. Apmaudo neliko, ir jis uždainavo. Taip, taip, 
jis dar parodys — dar parodys! Tik palaukite! Grįžęs į viešbutį 
užlėkė laiptais į savo kambarį ir paskambino; jo rankos drebėjo 
iš nekantrumo, ir dar neatsivėrus durims jis suriko: 

— Telegramų blankų, Sara! 

Jis buvo ką tik atidaręs smuiko dėklą, kai į kambarį įžengė 
Sara, ir ši, didžiai savo nuostabai, pamatė, kad tame dėkle, kurį 
ji visada liesdavo itin atsargiai, sumesti tik nešvarūs skalbiniai; 
dugne dar voliojosi kažkokie popieriai ir rašymo reikmenys, 
bet smuiko — nė kvapo. Ji sustojo kaip įbesta ir įsispoksojo į 
dėklą. 

— Telegramų blankų! — pakartojo jis garsiau. — Juk prašiau 
telegramų blankų. 

Pagaliau jų gavęs parašė vienam pažįstamam Kristianijoje, 
kad šis anonimiškai ir vogčiom išsiųstų du šimtus kronų pa- 
nelei Martai Gudei, gyvenančiai šiame miestelyje, du šimtus 
kronų be jokio prierašo. Laikyti didžiausioje paslaptyje. Juha- 
nas Nagelis. 

Ne, iš to nieko nebus; viską permąstęs suprato, kad planas 

nevykęs. Ar nevertėtų kiek smulkiau paaiškinti, kas ir kaip, ir 
pridėti pinigus, kad būtų tikras, jog šie bus išsiųsti? Jis suplėšė 
telegramą, tuoj pat ją sudegino ir paskubomis sukurpė laišką. 
Aha, šitaip geriau, trumputis laiškelis prideda aiškumo, tai iš- 
ties gali išdegti. Jis jai parodys, ji dar pamatys... 

Bet įkišęs pinigus ir užlipdęs voką vėl susimąstė. Jai vis dar 
gali kilti įtarimas, tarė pats sau; du šimtai kronų — per daug 
apvali suma, be to, tais pinigais jis ką tik mosavo jai prieš nosį. 
Ne, taip irgi netinka! Iš kišenės jis išsitraukė dešimt kronų, 
atlupo voką ir padidino sumą iki dviejų šimtų dešimt. Tada 
užantspaudavo laišką ir jį išsiuntė. 

Dar visą valandą jis negalėjo atsidžiaugti savo sumanyta iš- 
daiga. Tas stebuklingas laiškas nukris jai kaip iš dangaus, kaip 
iš dausų, nuleistas nežinia kieno rankų. Kažin, ką ji pasakys 
gavusi tuos pinigus? Bet dar sykį savęs paklausęs, ką ji pasa- 
kysianti, kaip sutiksianti žinią, jis prarado ūpą: planas buvo 
pavojingas, pernelyg drąsus, tai buvo kvailas ir niekam tikęs 
planas. Esmė tokia, kad ji nepasakytų nieko protinga, bet elg- 
tųsi kaip višta. Gavusi laišką ničnieko nenuvoktų ir perleistų 
viską išsiaiškinti kitiems. Numestų jį ant pašto prekystalio, kad 
dūgztų visas miestelis, ir bemat paliktų reikalą pašto tarnauto- 
jo nuožiūrai, galbūt net imtų spyriotis: „Pasiimkite savo pini- 
gus!“ Tuomet pašto tarnautojas pridėtų sau prie nosies pirštą 
ir sušuktų: „Palūkėkite minutėlę, regis, kai ką prisiminiau!“ 
Ir pavartęs knygas aptiktų, kad prieš porą dienų ta pati suma 
buvo išsiųsta iš jų pašto, visiškai ta pati suma, gal netgi tie 
patys banknotai, du šimtai dešimt kronų tokiu ir tokiu adresu 
Kristianijoje. Siuntėjas, pasirodo, esąs kažkoks Juhanas Nage- 
lis, nevietinis, šiuo metu apsistojęs viešbutyje Central... Taigi, 
tų pašto tarnautojų labai ilgos nosys, bet ką suuostų... 

Nagelis vėl paskambino ir paliepė viešbučio pasiuntinukui 
tuoj pat parnešti laišką atgal. 

Ta nervinga įtampa, kurią jis jautė ištisą dieną, galiausiai jį 
išvargino. Iš esmės jam į viską nusispjaut! Kas jam darbo, kad 
Erio geležinkelyje, Amerikos gilumoje, ponas Dievas sukėlė 
traukinių avariją, pareikalavusią žmonių aukų? Tai jau tikrai! 
Ką gi, lygiai taip pat jam neturėtų rūpėti garbioji panelė Marta 
Gudė, šio miestuko gyventoja. 

Dvi dienas jis nekėlė kojos iš viešbučio. 


Šeštadienio vakarą Nagelio numeryje pasirodė Minutis. Jis 
vilkėjo naują durtinį ir visas spindėjo iš džiaugsmo. 

— Sutikau asesorių, — išdrožė Minutis, — o jis apsimetė lyg 
niekur nieko, netgi paklausė, iš kur gavau durtinį. Taip gudriai 
mane išbandė. 

— Ir ką gi jūs atsakėte? 

— Nusijuokiau ir atsakiau, kad niekas to nesužinos, ničnie- 
kas, tegu jis man atleidžiąs, sudievu!.. Ne, aš neišsiduosiu... 
Žinote, turbūt jau trylika metų nevilkėjau naujo durinio, aš 
suskaičiavau... Noriu jums padėkoti už pinigus, kuriuos man 
davėte aną kartą. Tai vėlgi pernelyg didelė suma luošam žmo- 
gui, kur aš tiek išleisiu? Jūs mane taip gluminate visomis savo 
geradarystėmis, kad net galva raibsta, tarsi viskas manyje 
kunkuliuotų ir niekaip negalėtų nurimti. Cha cha cha cha. 
Dieve brangus, džiaugiuosi kaip vaikas. Juk žinojau kada nors 

gausiąs durtinį, argi nesakiau? Dažnai tenka apsišarvuoti kan- 
trybe, bet niekada nelaukiu bergždžiai. Kartą leitenantas Han- 
senas man pažadėjo dvejus vilnonius marškinius, kurių pats 
nebedėvi. Nuo tada praėjo dveji metai, tačiau esu toks tikras 
juos gausiąs, tarsi jie jau būtų mano. Visada taip būna: žmonės 
kada nors prisimena, ką žadėję, ir atėjus laikui duoda man tai, 
ko reikia. Ar jums neatrodo, kad su padoriais drabužiais atro- 
dau kaip kitas žmogus? 

— Senokai lankėtės pas mane. 

— Matote, aš laukiau durtinio, su senuoju nusprendžiau pas 
jus nebeiti. Turiu savo keistybių, mane žeidžia, kai būnu pri- 
verstas rodytis žmonėse skylėtu drabužiu, dievažin kodėl apnin- 
ka toks jausmas, lyg žemai smukčiau savo akyse. Atleiskite, kad 
jums girdint kalbu apie pagarbą sau, tarsi ji būtų verta dėmesio. 
Iš tikrųjų taip nėra, patikėkite, mano savigarba pati menkiau- 
sia, kokia tik gali būti; šiaip ar taip, retkarčiais ją jaučiu. 

— Gal norite vyno? Ne? Bet cigarą surūkysite? 

Paskambinęs Nagelis užsakė vyno ir cigarų. Pats tuojau ėmė 
gerti taurę po taurės, o Minutis vėpsojo, rūkė ir toliau tarškė 
lyg užsuktas. Neatrodė, kad ketintų liautis. 

— Paklausykite, — staiga tarė Nagelis, — jums turbūt striuka 
su marškiniais? Atleiskite, kad teiraujuosi. 

Minutis skubiai atsakė: 

— Ne dėl to paminėjau tuos dvejus marškinius. Kaip mane 
gyvą matote, ne dėl to. 

— Žinoma, kad ne! Kam reikia taip šūkauti? Jei nepriešta- 
rausite, norėčiau pažiūrėti, ką turite po durtiniu. 

— Prašom, labai prašom! Pažvelkite į šią pusę. Ir kita pusė 
ne prastesnė... 

— Pala pala, man regis, kita pusė kaip tik prastesnė. 

— Oko norėti? — surinka Minutis. - Man dar nereikia marš- 
kinių, tikrai nereikia. Netgi pasakysiu, kad šie marškiniai man 
per geri. Ar žinote, kas man juos davė? Ogi daktaras Stenerse- 
nas, taip, pats daktaras Stenersenas. Ir nemanau, kad apie tai 
ką nors žinojo ponia, nors ir ji yra įsikūnijusi dosnybė. Gavau 
juos per Kalėdas. 

— Per Kalėdas? 

— Jums atrodo, kad praėjo daug laiko? Juk nedrengiu tokių 
marškinių nelyginant gyvulys, nesistengiu kuo greičiau pra- 
kiurdyti, todėl nakčiai juos nusivelku ir miegu nuogas, kad 
be reikalo netrinčiau, kai nieko daugiau neveikiu, tik miegu. 
Taip drabužis man tarnauja kur kas ilgiau, ir galiu drąsiai su- 
kiotis tarp žmonių: niekas manęs nebado pirštais dėl to, kad 
neturiu padorių marškinių. O dabar, kai bus statomi gyvieji 
paveikslai, man labai pravers, kad tebeturiu marškinius, su 
kuriais ne gėda pasirodyti. Panelė Dagnė nori, kad būtinai 
dalyvaučiau. Buvau sutikęs ją vakar prie bažnyčios. Ji ir apie 
jus kalbėjo... 

— Na, o aš parūpinsiu jums kelnes. Labai jau knieti pama- 
tyti jus viešai vaidinant. Jeigu asesorius įtaisė jums durtinį, 
aš nupirksiu kelnes, tai visai nebrangu. Tačiau galioja ta pati 
sąlyga — kad laikysite liežuvį už dantų. 

— Taip, žinoma. 

— Manyčiau, jums reikėtų truputį išgerti. Ką gi, kaip pagei- 
dausite. O man šįvakar norisi įmesti, esu susinervinęs ir šiek 
tiek nusiminęs. Ar atleisite man už nekorektišką klausimą? 
Jūs žinote, kad turite pravardę? Žmonės jus vadina Minučiu. 
Jums tai ne paslaptis? 

— Ne, ne paslaptis. Iš pradžių dėl to labai išgyvenau, mel- 
džiau Dievą, kad man padėtų. Visą sekmadienį vaikščiojau po 

mišką ir klaupinėjau aptikęs kokį sausesnį žemės lopinėlį, per 
patį pavasario polaidį. Bet tai buvo seniai, prieš daug metų, o 
dabar niekas manęs kitaip nevadina, tik Minučiu, ir nieko čia 
bloga, kai geriau pamąstai. Kodėl paklausėte, ar žinau? Kas 
pasikeistų, jei nežinočiau? 

— (Gal taip pat žinote, kaip gavote tą kvailą pravardę? 

— Taip, žinau. Na, tai buvo seniai, dar prieš tai, kai apluošau, 
bet puikiai prisimenu. Viskas prasidėjo vieną vakarą, tiksliau, 
naktį, viengungių pobūvyje. Tikriausiai pastebėjote geltoną 
namą prie muitinės posto, einant gatve žemyn - po dešinei)? 
"Tada namas buvo baltas, ir ten gyveno fogtas, viengungis pa- 
varde Sėrensenas, mėgėjas paūžti. Tą pavasario naktį grįžau 
nuo krantinės, kur ilgai vaikščiojau apžiūrinėdamas laivus. 
Priartėjęs prie geltonojo namo supratau, kad ten prisirinkę 
svečių, nes buvo girdėti didelis triukšmas ir daugelio žmonių 
juokas. Kai tik norėjau praeiti pro langus, jie pastebėjo mane 
ir pabeldė į stiklą. Įžengęs į vidų pamačiau daktarą Kolbiu, 
kapitoną Viljamą Prantę, muitininką Folkedalį ir dar kelis po- 
nus, — dabar jie arba mirę, arba išvažiavę, — šiaip ar taip, buvo 
septyni aštuoni žmonės, visi girti kaip pėdai. Smagindamiesi 
jie sulaužė visas kėdes, nes taip norėjo fogtas, taip pat iškūlė 
taures, tad turėjome gerti iš butelių. Aš irgi spėjau nusitašyti, o 
šėlionės kaip nerimo, taip nerimo. Ponai išsirengė ir nuogutėliai 
ėmė lakstyti po kambarius, nors užuolaidos nebuvo nuleistos, 
o kai nenorėjau pasekti jų pavyzdžiu, jie jėga ėmė plėšti nuo 
manęs drabužius. Aš be paliovos priešinausi, spurdėjau kaip 
įmanydamas. Kai neliko kitos išeities, ėmiau jų atsiprašinėti, 
graibsčiau jiems už rankų ir meldžiau atleidimo... 

— Už ką jūs atsiprašinėjote? 

— Pamaniau, gal netyčia leptelėjau ką nors, dėl to jie mane 

apipuolė. Tvarsčiau jiems už rankų ir atsiprašinėjau tikėdama- 
sis suminkštinti jų širdis. Bet tai nepadėjo, jie nuplėšė nuo 
manęs visus drabužius. Maža to, daktaras mano kišenėje apti- 
ko laišką ir ėmė jį skaityti balsu. Tuomet šiek tiek prablaivėjau, 
nes tą laišką man parašė mama, kai buvau išplaukęs į jūrą. 
Trumpiau tariant, išvadinau daktarą siurbliu, mat visi žinojo jį 
daug geriant. „Daktaras — siurblys!“ — išrėžiau. Dėl to jis bai- 
siai įsiuto ir norėjo griebti mane už pakarpos, bet kiti sulaikė. 
„Verčiau mes jį nugirdykime!“ - pasiūlė fogtas, lyg dar nebūčiau 
ganėtinai prilakęs. Ir jie ėmė mane girdyti iš skirtingų butelių. 
Paskui du ponai — dabar nepamenu kurie — atnešė geldą su 
vandeniu, pastatė ją viduryje kambario ir pareiškė, kad dabar 
mane krikštys. Sumanymas visiems labai patiko, ir ta proga jie 
sukėlė didžiulį erzelį. Sugalvojo, kad vandenį reikia užteršti 
ir primaišė į jį visokio velnio: ir spjaudė, ir degtinę pylė, net 
šliūkštelėjo bjaurasties iš naktinio puodo, kurį atsinešė iš mie- 
gamojo, o galiausiai užbėrė du semtuvėlius pelenų iš krosnies, 
kad būtų dar purviniau. Tada turėjo prasidėti mano krikštas. 
„Kodėl jums nepakrikštijus kurio nors kito?“ — maldavau fogtą 
apsikabinęs jo kelius. „Mes jau pakrikštyti, — atsakė jis, — pa- 
krikštyti tokiu pat būdu.“ Aš patikėjau, nes jis visada krikš- 
tydavo tuos, kuriuos priimdavo į savo draugiją. „Eikš, stokis 
prieš mane!“ — netrukus kreipėsi į mane fogtas. Bet aš geruoju 
nėjau, stovėjau kaip įbestas, įsikibęs durų rankenos. „ITučtuo- 
jau ateik čia, duodu minut!“ — paragino jis. Nepasakė „duodu 
minutę“, nes kilimo buvo iš Giudbrandsdaleno ir kalbėjo tar- 
miškai. Bet aš nė iš vietos. Tada kapitonas Prantė kad subliaus: 
„Minutis, Minutis, kaip pirštu į akį! Pakrikštijam jį Minučiu, 


13 
! 


tegu jo krikštavardis būna Minutis!“ Ir visi vieningai nutarė 


pakrikštyti mane Minučiu, dėl mažo ūgio. Du vyrai nutempė 

mane ir pastatė priešais fogtą, o kadangi aš toks smulkutis, 
fogtas pats vienas įmetė mane į geldą su vandeniu. Jis visiš- 
kai panardino mano galvą ir pamurdė nosį į dugną, kur buvo 
nusėdę pelenai ir stiklo šukės, paskui ištraukė iš vandens ir 
sukalbėjo apeiginius žodžius. Tuomet buvau perduotas į 
krikštatėvių rankas: kiekvienas turėjo mane aukštai iškelti ir 
mesti ant grindų, o kai pabodo, jie pasidalijo į dvi komandas ir 
ėmė mėtyti mane vieni kitiems kaip kamuolį, esą reikėjo mane 
išdžiovinti. Taip žaidė tol, kol visiems galutinai įgriso. Tada 
fogtas sušuko: „Stop!“ Jie paleido mane, ir kiekvienas spaus- 
damas man ranką pavadino mane Minučiu, kad sutvirtintų 
krikštą. Tačiau man teko išsimaudyti dar kartą: daktaras Kol- 
biu iš visų jėgų bloškė mane į geldą, ir aš susižalojau šoną - jis 
negalėjo pamiršti, kad išvadinau jį siurbliu... Nuo tos nakties 
man prilipo ta pravardė. Kitą dieną jau visas miestelis žinojo, 
kad lankiausi pas fogtą ir buvau pakrikštytas. 

— Vadinasi, susižalojote šoną. O kaip galva? Ar galvai nieko 
neatsitiko? 

Pauzė. 

— Jūs jau antrą kartą klausiate, ar nieko neatsitiko galvai, 
ir tikriausiai ne veltui. Tuomet aš nesusimušiau galvos, man 
nebuvo sukrėstos smegenys, jei dėl to nerimaujate. Tiesa, nuo 
smūgio į geldą man lūžo šonkaulis. Bet tas lūžis seniai sugijo, 
daktaras Kolbiu apsiėmė mane gydyti už dyką, ir vėliau man 
nekilo jokių rūpesčių. 

Kol Minutis pasakojo, Nagelis maukė vyną; kai šis baigėsi, 
paskambinęs užsisakė daugiau ir vėl ėmė maukti. Staiga jis 
taria: 

— Noriu šio to jus paklausti: kaip manote, ar aš gerai pažįstu 
žmones? Nežiūrėkite į mane tokiomis nustebusiomis akimis, 

tai tik draugiškas klausimas, nieko daugiau. Ar jums neatro- 
do, kad sugebu kiaurai permatyti žmogų, su kuriuo kalbu? 

Minutis pažvelgia į jį baugščiu žvilgsniu ir nesumoja, ką at- 
sakyti. Tada Nagelis prabyla vėl: 

— Beje, prašau man atleisti. Ir aną kartą, kai pradžiuginote 
mane savo apsilankymu, išmušiau jus iš pusiausvyros keliais 
itin kvailais klausimais. Turbūt prisimenate, kaip siūliau jums 
tam tikrą pinigų sumą už tai, kad būtumėte pripažintas sveti- 
mo vaiko tėvu, che che che. Tąsyk leptelėjau tokią nesąmonę, 
nes jūsų dar nepažinojau, o štai dabar vėl stulbinu jus, nors 
puikiai tamstą pažįstu ir labai vertinu. Matote, šiandien aš taip 
elgiuosi tik todėl, kad esu susinervinęs ir gerokai įkaušęs. Tai ir 
visas paaiškinimas. Jūs, be abejo, pastebėjote, kad aš jau šiltas? 
Žinoma, pastebėjote. Kam jums apsimetinėti? Bet ką aš čia 
norėjau pasakyti, — a, man tikrai būtų įdomu sužinoti, kiek, 
jūsų galva, esu pajėgus permatyti žmogaus sielą. Che che, pa- 
vyzdžiui, man gerai sekasi atskirti savo pašnekovo balso niu- 
ansus, turiu nepaprastai jautrią klausą. Kai sėdžiu ir šnekuosi 
su kuo nors, man nebūtina žiūrėti į tą žmogų, kad galėčiau 
atidžiai sekti, ką jis sako. Bemat išgirstu, ar jis pučia man į akis 
mielą ir ar ką nors rezga. Balsas pavojingas. Supraskite mane 
teisingai: turiu omenyje ne garsinę balso išraišką, man nesvar- 
bu, balsas aukštas ar žemas, skambus ar šiurkštus, man nerūpi 
fizinės balso savybės, garso atspalviai, — mane domina už jo 
slypinti misterija, jį sukuriantis pasaulis... Et, velniop tą slaptą 
pasaulį! Ko aš čia jo įsikandau? Kas, po velnių, man darbo? 

Dar išgėręs Nagelis varė toliau: 

— Jūs pasidarėte toks nekalbus. Tik neįsivaizduokite nebūtų 
dalykų prisiklausęs mano pagyrų, esą puikiai pažįstu žmones, 
nes tuoj nedrįsite net pajudėti. Che che che, gerai atrodytų! 

Bet aš vėl pamečiau mintį. Ką gi, tuomet pasakysiu, ko neke- 
tinau sakyti, pakalbėsiu apie ką kita, kol prisiminsiu, ką pa- 
miršęs. Dieve, kaip aš nušneku! Ką jūs manote apie panelę 
Chelan? Norėčiau išgirsti jūsų nuomonę. Aš manau, kad 
panelė Chelan yra baisi koketė ir nežmoniškai apsidžiaugtų, 
jeigu ir kiti, - kuo daugiau, tuo geriau, — įskaitant mane patį, 
dėl jos pasidarytų sau galą. Tokia mano nuomonė. Ji puiki, ką ir 
kalbėti, trypiamas jos kulniukų turėtum patirti saldų skausmą, 
ir galbūt kada nors paprašyta ji man suteiks tą malonę, ne- 
atmetu tokios galimybės. Nors kol kas man tai negresia, dar 
turiu laiko... Dieve mano, turbūt savo kalbomis šįvakar mir- 
tinai jus išgąsdinau! Gal netyčia jus įžeidžiau, turiu omenyje, 
asmeniškai? 

— Kad jūs žinotumėte, kaip gražiai apie jus atsiliepė panelė 
Chelan! Buvau sutikęs ją vakar, ji ilgai su manimi kalbėjosi... 

— Sakykite — atsiprašau, kad jus pertraukiu, - gal ir jūs tu- 
rite šiokį tokį gebėjimą išgirsti, ką slepia panelės Chelan balso 
materija? Dabar, be jokios abejonės, pats girdite, kad aš visiš- 
kai nušneku? Argi ne? Taigi! Bet man būtų džiugu, jeigu ir jūs 
šiek tiek nusimanytumėte apie žmones, tuomet aš jus pasvei- 
kinčiau ir pasakyčiau: mes esame dviese, daugių daugiausia 
dviese, tik mudu visa tai nutuokiame, eikšekit, sudarykime 
draugę, nedidelę sąjungą, ir niekada nenaudokime savo žinių 
vienas prieš kitą — vienas prieš kitą, suprantate? Tarkime, aš 
niekada nenaudosiu savo žinių prieš jus, nesvarbu, kad perma- 
tau jus kiaurai. Na va, jūs vėl ėmėte nerimauti ir vėl atrodote 
įsibauginęs! Tik neimkite į galvą mano pagyrūniškų kalbų, aš 
girtas... Bet dabar atsitiktinai prisiminiau, ką norėjau pasakyti 
prieš valandėlę, kai prašnekau apie panelę Chelan, nors ir ne- 
ketinau to daryti. Ir kam aš išplepėjau, ką apie ją manau, juk 

jūs manęs nė nekliusėte! Matyt, jau galutinai sudirbau jums 
nuotaiką. Ar pamenate, koks buvote laimingas, kai atėjote čia 
maždaug prieš valandą? Visi tie paistalai nuo vyno... Kad vėl 
nepamirščiau, ką pirma norėjau pasakyti: kai jūs pasakojote 
apie tą viengungių vakarėlį pas fogtą, na tą, per kurį buvote 
pakrikštytas, tai man, kad ir kaip keista, irgi kilo mintis su- 
rengti tokį vakarėlį, aš būtinai jį surengsiu, pasiprašysiu keletą 
artimiausių žmonių, jau nuspręsta, vakarėlis įvyks, jūs taip pat 
esate laukiamas, kaipgi be jūsų. Galite jaustis ramus, jūsų nie- 
kas nebekrikštys, aš pasirūpinsiu, kad su jumis būtų elgiamasi 
itin dėmesingai ir pagarbiai; nesulūš nė vienas stalas ir nė vie- 
na kėdė. Tiesiog norėčiau kurį vakarą pasikviesti keletą drau- 
gų, kuo greičiau, tuo geriau, tarkime, šios savaitės pabaigoje. 
Ką pasakysite? 

Nagelis vėl išgėrė, išlenkė dvi pilnas taures. Minutis kaip 
ir anksčiau nieko neatsakė. Jo pirmas vaikiškas džiaugsmas 
akivaizdžiai išgaravo, ir atrodė, kad svečias šeimininko kalbų 
klausosi vien iš mandagumo. Jis nesileido įkalbamas ko nors 
išgerti. 

— Staiga jūs tapote stebėtinai tylus, — tarė Nagelis. — Labai 
juokinga, bet ar žinote, kad tą akimirką atrodote lyg kliudy- 
tas, užgautas žodžio ar užuominos? Tik paklausykite: kliudytas! 
Aš pastebėjau, kad jūs ką tik krūptelėjote. Ne? Vadinasi, ap- 
sirikau! Ar jūs kada nors susimąstėte, kaip jaučiasi užsislap- 
tinęs sukčius, kai vieną dieną seklys uždeda jam ant peties 
savo ranką ir be žodžių pažvelgia į akis?.. Na, ką man su ju- 
mis veikti? Jūs darotės vis liūdnesnis ir vis labiau užsisklen- 
dęs. Šiandien aš sudirgęs ir baigiu jus nukamuoti, bet negaliu 
nekalbėti — kai pasigeriu, man visad atsiriša liežuvis. Ir labai 
prašau jūsų neišeiti, nes tada būsiu priverstas valandą kalbėtis 

su Sara, viešbučio kambarine, o tai, ko gera, nepadoru, jau 
nekalbant apie tai, jog tektų kęsti nuobodulį. Ar leisite man 
papasakoti jums nedidelį nutikimą? Mano pasakojimas nie- 
kuo neypatingas, bet galbūt jis jus šiek tiek prablaškys, be to, 
atskleis mano gebėjimą perprasti žmones. Che che che, turiu 
jums pasakyti, kad niekas taip menkai nepažįsta žmonių kaip 
aš, — galbūt ši žinia pakels jums ūpą. Trumpai ir aiškiai: kartą 
nuvykau į Londoną - tai galėjo būti prieš trejus metus, ne 
daugiau - ir ten susipažinau su jauna, žavinga dama, su kurios 
tėvu mane siejo šiokie tokie verslo santykiai. Mūsų pažintis 
gilėjo, tris savaites matėmės kiekvieną dieną ir tapome gerais 
draugais. Vieną popietę ji pasišauna aprodyti man Londoną, 
ir mes išsiruošę į miestą vaikštinėjame po muziejus, paveiks- 
lų galerijas, rūmus ir parkus, kol dar nepajudėjusius namo 
mus užklumpa vakaras. Ilgainiui gamta padaro savo, tiesiai 
kalbant, man kyla šioks toks keblumas, ir tai visai normalu 
po pasivaikščiojimo, trukusio ištisą popietę. Ką man reikėjo 
daryti? Tiesiog imti ir pasišalinti nebuvo kaip, o prašyti leidi- 
mo paėjėti į šalį nenorėjau. Trumpiau tariant, aš neišlaikau, 
tiesiog neišlaikau, nelėtindamas žingsnio numoju į visus skru- 
pulus ir, žinoma, permirkstu iki batų raištelių. Sakykite, ką, 
velniai rautų, turėjau daryti? Laimė, vilkėjau ilgutėlį apsiaustą 
ir tikėjausi galėsiąs po juo paslėpti savo padėtį. Kaip tyčia 
turėjome praeiti pro arbatinę ryškiai apšviestoje gatvėje, ir čia, 
prie tos arbatinės, mano dama, Dieve saugok, sustoja ir papra- 
šo nupirkti jai ko nors užkąsti. Na, prašymas neturėjo stebinti, 
juk pravaikščiojome pusę dienos ir buvome gerokai nusialinę. 
Tačiau aš atsisakiau eiti į arbatinę. Tada ji pažvelgia į mane, 
turbūt manydama, kad pasielgiau negražiai, ir paprašo įvardyti 
priežastį. Ką gi, tariu tuomet, priežastis tokia ir tokia, aš ne- 

turiu pinigų, kišenėje nėra nė vieno penso, nė vienui vieno! 
Na, priežastis pateisinama, nenuneigsi, o ir dama nepasiėmusi 
pinigų, nė sudilusio penso. Stovime gatvėje, žiūrime vienas į 
kitą ir juokiamės iš savo padėjimo. Vis dėlto ji sugalvoja išeitį, 
apmeta žvilgsniu namus ir taria: „Luktelėkite, pastovėkite čia 
minutėlę, ano namo antrame aukšte gyvena mano draugė, iš 
jos pasiskolinsime pinigų!“ Ir sulig tais žodžiais mano dama 
skubiai nueina. Ji užtrunka gana ilgai, o aš per tą laiką išgy- 
venu baisiausias kančias. Kaipgi man elgtis, kai ji pasirodys su 
pinigais? Aš negalėjau įžengti į arbatinę, kur plieskė akinama 
šviesa ir sėdėjo tiek damų ir ponų; būčiau bemat išmestas pro 
duris, tada jau geriau išvis nekelti ten kojos. Man teks dantis 
sukandus paprašyti, kad ji padarytų man asmeninę paslaugą 
ir pati viena užeitų į arbatinę, o man leistų palaukti lauke. 
Praslinko dar kelios minutės, ir mano dama sugrįžo. Atrodė 
labai linksma, tiesiog švytinti, pasakė tik tiek, kad draugės ne- 
rado namie, o geriau pagalvojus nieko čia tokio, pakentėsianti 
dar kelias minutes, juk vėlų vėliausiai po ketvirčio valandos 
galėsianti sėsti prie savo vakarienės stalo. Taip pat atsiprašė 
privertusi mane laukti. Vis dėlto labiausiai džiaugiausi aš, nors 
buvau visas permirkęs ir pasivaikščiojimas man virto kankyne. 
O dabar pats įdomumas, — galbūt jau pats viską numanote? 
Nė neabejoju, kad numanote, tačiau papasakosiu iki galo: tik 
šįmet, tūkstantis aštuoni šimtai devyniasdešimt pirmaisiais 
metais, man dingtelėjo, kaip asiliškai tada elgiausi. Permąsčiau 
visą nutikimą iš naujo ir atradau didžiausią prasmę kiekvieno- 
je smulkmenoje: mano dama nelipo jokiais laiptais, ji nebu- 
vo jokiame antrame aukšte. Labiausiai tikėtina, kad ji atidarė 
duris į galinį kiemą, ir pro jas išsmuko; nujaučiu, kad ir atgal 
grįžo tuo pačiu keliu, vikriai ir tyliai. Ką tai įrodo? Kaip ir nie- 

ko, bet ar jūsų nestebina aplinkybė, kad, užuot lipusi į antrą 
aukštą, ji neria į galinį kiemą? Che che che, jūs puikiai viską 
suprantate, matau iš akių, bet man tai toptelėjo tik tūkstantis 
aštuoni šimtai devyniasdešimt pirmaisiais, po trejų metų. Ti- 
kiuosi, neįtariate manęs tuo, kad visa tai sugalvojau iš anks- 
to, kiek įmanoma ištęsiau pasivaikščiojimą siekdamas savo 
damą įsprausti į kampą, muziejuje tyčia ilgai nesitraukiau nuo 
urvinės hienos fosilijos, net tris kartus grįžau atgal prie jos, tuo 
pat metu akies kampučiu stebėdamas panelę, kad ji niekaip 
negalėtų išsmukti į galinį kiemą. Juk neįtariate manęs tokiais 
dalykais? Visai įmanoma, jog kai kas galėtų būti toks bjaurus 
ir verčiau pats kamuotųsi, verčiau pats peršlaptų nuo pusiau- 
jo iki kulnų nei atsisakytų savotiško malonumo matyti, kaip 
muistosi ir kenčia jauna, daili dama. Bet man, kaip minėjau, 
viskas paaiškėjo tik šįmet, nuo to nutikimo praėjus trejiems 
metams. Che che che, ką pasakysite? 

Tyla. Nagelis išgėrė ir tęsė: 

— Dabar jums gali kilti klausimas: o kaip ši istorija susijusi 
su jumis, manimi ir viengungių vakarėliu? Taip, gerasis drau- 
ge, visai teisingai, ji niekaip nėra susijusi. Tačiau sumaniau ją 
papasakoti, kad įsivaizduotumėte, kaip menkai nutuokiu apie 
žmogaus sielą. Ak, ta žmogaus siela! Ką pasakysite patyręs, 
kad vieną ankstų rytą, prieš keletą dienų, užklumpu save — 
save, Juhaną Nilseną Nagelį — vaikštinėjant šalia konsulo An- 
dreseno namo ana ten, ant kalvos, ir svarstant, kokio aukščio 
galėtų būti lubos jo svetainėje? Ką pasakysite? Drįsčiau teigti, 
tai vėlgi žmogaus sielos pasireiškimas. Jai nėra pašalinių smul- 
kmenų, viskas jai turi prasmę... Pavyzdžiui, koks jums kyla 
įspūdis, kai vėlai naktį grįžtate namo iš kokio nors susitikimo, 
kokio nors pasivaikščiojimo, neturėdamas jokių slaptų kėslų, 

ir staiga susiduriate su žmogumi, kuris stovi prie gatvės kampo 
ir žiūri į jus, kuris pasukęs galvą nulydi jus žvilgsniu, tik spokso 
ir nieko nesako? Dar įsivaizduokite, kad vyriškis vilki juodais 
drabužiais ir jūs matote tik jo veidą ir akis, kas tada? Ak, kiek 
visko kirba žmogaus sieloje!.. Vieną vakarą jūs ateinate pas ką 
nors į svečius, kur, tarkime, susirinkę dvylika žmonių, o trylik- 
tasis — tai gali būti telegrafininkė, vargšas naujai iškeptas teisi- 
ninkas, kontoros tarnautojas, garlaivio kapitonas, trumpai ta- 
riant: visiškai nereikšmingas asmuo - taigi tryliktasis tūno sau 
kamputyje, nedalyvauja pokalbyje ir stengiasi niekam nekristi 
į akis; ir vis dėlto tas tryliktas svečias turi savo vertę, ne tik 
pats savaime, jis veikia ir pobūvį. Ir savo apsirengimu, ir tylia 
laikysena, ir buku, neišraiškingu žvilgsniu, nukreiptu į kitus 
svečius, ir apskritai savo mažareikšmiu vaidmeniu jis suteikia 
pobūviui savitumo. Nieko nekalbėdamas jis visus veikia nei- 
giamai, nuotaika svetainėje įgauna lengvą niūrumo atspalvį, 
tad kiti svečiai šneka nebe taip garsiai. Ar aš ne teisus? Tai- 
gi tas asmuo gali tapti įtakingiausiu žmogumi pobūvyje. Kaip 
minėjau, menkai pažįstu žmones, tačiau dažnai man būna 
smagu stebėti, kokią didžiulę reikšmę gali turėti smulkmenos. 
Kartą stebėjau, kaip kažkoks prašalaitis, vargšas inžinierius, 
nepraverdamas burnos... Bet tai jau kita istorija, neturinti nie- 
ko bendra su minėtąja, nebent kad abi šmėkštelėjo mano gal- 
voje ir paliko pėdsaką. Jei pabandytume nubrėžti paralelę: kas 
žino, ar ne jūsų tylėjimas šįvakar suteikia savitą atspalvį mano 
žodžiams — nors esu neišpasakytai girtas, —- ar ne ta mina, kuri 
dabar sustingusi jūsų veide, ta baugšti ir sykiu nekalta jūsų 
akių išraiška skatina mane kalbėti taip, o ne kitaip! Tai visa 
suprantama. Jūs klausotės, ką sakau, - ką sakau aš, girtas žmo- 
gus, — ir kartais jaučiatės vienaip ar kitaip kliudytas — man pa- 

tinka žodis kliudytas, — tada man kyla pagunda važiuoti toliau, 
ir sviedžiu jums į veidą dar tuziną žodžių. Tai tik pavyzdys, 
rodantis, kokios svarbios gali būti smulkmenos. Nepamirškite 
smulkmenų, mielas drauge! Dėl Dievo, nenuvertinkite smul- 
kmenų... Prašom! 

Sara pabeldė į duris ir.pranešė, kad vakarienė paruošta. Mi- 
nutis tuoj pat atsistojo. Nagelis jau buvo akivaizdžiai įkaušęs, 
jam pynėsi liežuvis; be to, jis nuolat prieštaravo pats sau ir 
tauškė vis didesnes nesąmones. Mąslios akys ir smilkiniuo- 
se išpampusios gyslos bylojo, kad jo galvoje verda devynios 
galybės minčių. 

— Ką gi, — tarstelėjo jis, - manęs nestebina, kad po visų tų 
kalbų, kurias jums teko iškęsti šįvakar, norite pasinaudoti tin- 
kama proga ir išeiti. Tačiau yra keli dalykai, dėl kurių norėčiau 
išgirsti jūsų nuomonę, be to, jūs dar neatsakėte į mano 
klausimą, ką širdies gilumoje manote apie panelę Chelan. 
Man ji nepakartojama ir nepasiekiama būtybė, kupina grožio 
ir balta, tyra kaip sniegas — įsivaizduokite purų baltutį sniegą. 
"Tokia ji iškyla mano mintyse. Jeigu iš to, ką pasakiau anksčiau, 
susidarėte kitokį įspūdį, jis klaidingas... Tad leiskite jūsų aki- 
vaizdoje pakelti paskutinę taurę, į sveikatą!.. Man ką tik šovė 
į galvą viena mintis. Jeigu jums pakaktų kantrybės skirti man 
dar dvi trumpas minutes, būčiau nepaprastai dėkingas. Ma- 
tote, — prisislinkite truputį arčiau, nes šio pastato sienos plo- 
nos, - matote, aš esu beviltiškai įsimylėjęs panelę Chelan. Štai 
ir pasakiau! Tai tik pora skurdžių, bejausmių žodžių, tačiau 
Dievas mato, kaip beprotiškai ją myliu ir kaip dėl jos kanki- 
nuosi. Ką gi, tai atskira šneka — aš myliu, aš kenčiu, viskas taip, 
bet ne tai esmė. Taigi! Tikiuosi, įvertinsite mano atvirumą ir 
elgsitės diskretiškai, ar pažadate? Ačiū, mielas drauge! Klausia- 

te, kaip galiu būti ją įsimylėjęs, jei dar visai neseniai išvadinau ją 
baisia kokete? Visų pirma, kas trukdo mylėti koketę, ar gali kas 
nors uždrausti? Neverta net svarstyti. Bet tai dar ne viskas. Na 
kaip, ar pripažįstate, kad nusimanote apie žmones, ar ne? Mat 
jeigu nusimanytumėte apie žmones, suprastumėte, ką dabar 
pasakysiu: aš negaliu manyti, kad panelė Chelan yra koketė. Iš 
tikrųjų aš taip nemanau. Atvirkščiai — ji itin natūralus žmogus, 
jau vien ką reiškia jos įprotis juoktis atvira burna, nors ji ir ne- 
gali pasigirti baltutėliais dantimis! Šiaip ar taip, nė kiek nesi- 
varžydamas galiu kiekvienam pasakoti, kad panelė Chelan — 
koketė. Ir darau tai ne tam, kad jai pakenkčiau ar atkeršyčiau, 
o tam, kad palaikyčiau save, darau tai iš savimeilės, nes ji man 
nepasiekiama, nes ji išjuokia visas mano pastangas pelnyti jos 
meilę, nes ji susižadėjusi ir jau susaistyta, ji prarasta, galutinai 
prarasta. Štai, jums leidus, dar vienas, kitoniškas žmogaus sielos 
bruožas. Galėčiau prieiti prie jos gatvėje ir kuo rimčiausiu vei- 
du, girdint daugeliui žmonių, pasakyti, tarsi tik tam, kad ją 
pažeminčiau ir užgaučiau, galėčiau pažvelgti į ją ir pasakyti: 
„Laba diena, panele! Sveikinu su švariais baltiniais!“ Na, ar 
esate kada girdėjęs tokią įžūlybę? Bet aš galėčiau taip pasa- 
kyti. Ką daryčiau paskui — ar parbėgęs namo imčiau sriūbauti 
įsikniaubęs į nosinę, ar įsivarvinčiau lašelį kitą iš šio buteliuko, 
kurį nešiojuosi liemenės kišenėje, — aš nutylėsiu. Lygiai taip 
pat galėčiau kurį sekmadienį įžengti į bažnyčią, jos tėvui pas- 
toriui Chelanui skelbiant Dievo žodį, praeiti pro visas klauptų 
eiles, sustoti priešais panelę Chelan ir garsiai tarti: „Ar gali- 
ma paliesti jūsų pupsą?“ Na, ką manote? Sakydamas „pupsą“ 
neturėčiau omenyje nieko konkretaus, bet išgirdusi tą žodį ji 
paraustų. „Leiskite pačiupinėti jūsų pupsą“, — paprašyčiau. O 
paskui galėčiau pulti jai prie kojų ir maldauti, kad suteiktų 

man palaimą apspjaudama mane... Jūs ne juokais išsigando 
te. Taip, pripažįstu, kad mano kalbos begėdiškos, juolab kad 
šnekuosi su pastoriaus sūnumi apie pastoriaus dukterį. Dova- 
nokite, mano drauge, tai ne iš piktos valios, visai ne iš pik- 
tos valios, o dėl to, kad esu girtas kaip dūmas... Paklausykite: 
kartą pažinojau jaunuolį, kuris pavogė dujinį žibintą, pardavė 
jį sendaiktininkui, o pinigus praūžė. Dievaži, tai tiesa, jis net- 
gi buvo mano geras pažįstamas, velionio pastoriaus Heremo 
giminaitis. Bet kaip tai susiję su mano jausmais panelei Che- 
lan? Jūs ir vėl teisus! Nieko nesakote, bet aš matau, kaip jums 
niežti liežuvį paklausti, ir ši jūsų pastaba visai teisinga. Tačiau 
kalbant apie panelę Chelan, ji man galutinai prarasta, ir dėl 
to apgailiu ne ją, o save. Jūs, toks visiškai blaivus ir kiaurai 
permatantis žmones, taip pat suprasite, jeigu vieną dieną im- 
siu ir paskleisiu miestelyje gandą, kad panelė Chelan sėdėjo 
ant mano kelių, kad tris naktis pagrečiui mačiausi su ja su- 
tartoje vietoje miške ir kad vėliau ji gavo iš manęs dovanų. 
Juk suprasite, ar ne? Taip, nes jūs velniškai gerai nusimanote 
apie žmones, mano drauge, žinau, ką sakau, tad prašau nesi- 
ginti... Ar jums niekada taip nebuvo, kad einate vieną dieną 
gatve, einate paniręs į savo nekaltas mintis ir nė nepastebite, 
kaip visi žmonės ima į jus spoksoti, nužvelginėti nuo galvos 
iki kojų? Nors į žemę prasmek. Susigėdęs perbraukiate ranka 
sau per pilvą, per nugarą, vogčiomis apsižiūrite, ar neatsisegu- 
si kokia saga, apniktas baimingų nuojautų netgi nusivožiate 
skrybėlę — gal dar nenukirpta etiketė su kaina, nors skrybėlė 
sena. Tik niekas negelbsti, jums nepavyksta aptikti ant savęs 
jokių kliaučių ir tenka pakęsti, kad kiekvienas pameistrys ar 
leitenantas kiek įsigeidęs gali varstyti jus akimis... Bet, gerasis 
drauge, jeigu tai yra pragariška kančia, ką tuomet kalbėti apie 

policijos apklausą... Jūs ir vėl krūptelėjote? Nejau apsirikau? 
Tik pamanykite, man labai aiškiai pasirodė, kad krūptelėjote... 
Taigi jūs iškviečiamas į policiją ir pastatomas priešais suktą, 
velnių priėdusį policininką, kuris žiūrovų akivaizdoje pradeda 
kryžminę jūsų apklausą, tuzinu skirtingų užuolankų tolydžio 
grįždamas prie vieno ir to paties taško — ak, koks rinktinis 
malonumas su tuo nesusijusiam pašaliečiui, kuris tik sėdi ir 
klauso! Turbūt ir jūs sutiksite, argi ne?.. Kažin, ar apvertus 
butelį neprilašėtų dar viena taurė... 

Jis susipylė į burną paskutinį šlakelį vyno ir kalbėjo toliau: 

— Beje, turiu jūsų atsiprašyti, kad nuolat šokinėju nuo vie- 
nos temos prie kitos. Tie dažni ir staigūs mano minčių šuo- 
liai iš dalies pareina nuo to, kad esu visai gatavas, be to, ir 
šiaip turiu tokią ydą. Matote, aš tik paprastas agronomas, 
karvolių akademijos mokinys, mąstytojas, kuris neišmoko 
mąstyti. Tiek to, palikime tokius specifinius klausimus, jums 
jie neįdomūs, o man, pažįstančiam save kaip nuluptą, tiesiog 
atgrasūs. Žinote, kartais, kai sėdžiu čia vienas, narplioju vi- 
sokias mintis ir narstau save po kaulelį, tai netgi nutinka, 
neretai nutinka, kad balsu pavadinu save Rošforu, suduodu 
sau į krūtinę ir pavadinu save Rošforu. Ką pasakytumėte iš- 
girdęs, jog kartą užsisakiau antspaudą su ežiu?.. Kaip tik pri- 
siminiau vieną žmogų, kurį kadaise pažinojau kaip paprastą, 
tvarkingą ir pagarbos vertą filologijos studentą, ėjusį mokslus 
viename Vokietijos universitete. Per dvejus metus vyrukas 
neatpažįstamai pasikeitė: ėmė girtuokliauti ir rašyti romanus. 
Sutikęs nepažįstamų žmonių ir paklaustas vardo, jis visada 
atšaudavo esąs faktas. „Aš faktas!“ — atsakydavo ir išdidžiai 
sučiaupdavo lūpas. Na, jums tai neįdomu... Jūs kalbėjote 
apie žmogų, mąstytoją, kuris neišmoko mąstyti. Ar aš pats 

kalbėjau? Dovanokite, mirtinai nusigėriau; bet tai niekis, ne- 
kreipkite dėmesio. Beje, norėčiau, kad leistumėte man tarti 
keletą žodžių apie tą mąstytoją, kuris nemokėjo mąstyti. Jeigu 
teisingai supratau jūsų mintį, jūs smerkiate tą žmogų. Taip, 
susidariau būtent tokį įspūdį, girdėjau pašaipą jūsų balse. 
Vis dėlto minėtasis žmogus nusipelno, kad būtų atsižvelgta 
į tam tikras aplinkybes. Visų pirma jis didelis mulkis. Taip, 
taip, kalbėkime atvirai, buvo mulkis. Visada vaikščiodavo pa- 
sirišęs ilgą raudoną kaklaraištį ir tuščiagarbiškai vypsodavo. 
Buvo toks mėgėjas pasipuikuoti, jog kai kas nors pas jį atei- 
davo, amžinai sėdėdavo įknibęs į knygą, nors šiaip niekada 
neskaitydavo. Be to, nemūvėdavo kojinių, kad liktų pinigų 
rožei prie atlapo. Štai koks jis buvo. Bet įdomiausia, kad jis 
turėjo nemažai portretų, iš kurių žvelgė kuklios, mielos ama- 
tininkų dukterys, ir ant tų portretų jis užrašydavo skambias, 
kilmingas pavardes, kad visi manytų jį pažįstant tokius aukš- 
tus asmenis. Ant vienos nuotraukos jis ryškiomis raidėmis 
išvedžiojo: „Panelė Stang“, kad žmonės ją palaikytų ministrų 
kabineto pirmininko giminaite, nors mergužėlė daugių dau- 
giausia galėjo vadintis Li arba Haug. Che che che, ką galima 
pasakyti apie tokį pūtimąsi? Jis įsivaizdavo, kad visi juo do- 
misi, kad apie jį sklinda paskalos. „Žmonės apšneka mane!“ — 
sakydavo. Che che che, nejau manote, kad kam nors rūpėjo 
jį apšnekėti? Ir štai vieną dieną jis užėjo į juvelyrinę parduo- 
tuvę, užėjo rūkydamas du cigarus! Du cigarus! Vieną laikė 
rankoje, o kitą buvo įsikandęs, bet abu smilko. Galbūt jis ne- 
žinojo, kad vienu metu rūko du cigarus, o kaip mąstytojas, 
kuris neišmoko mąstyti, jis nepasiteiravo... 
— Man jau metas, - pagaliau tyliai pratarė Minutis. 
Nagelis ūmiai pašoko ant kojų. 

— Jau išeinate? — paklausė jis. — Nejau tikrai ketinate mane 
palikti? Taip, šis pasakojimas gal ir per ilgas, tiesiog negalėjau 
nepaminėti tam tikrų aplinkybių. Ką gi, palikime tai kitam 
kartui. Vadinasi, tvirtai nusprendėte dabar išeiti? Paklausyki- 
te: aš labai jums dėkingas už šį vakarą! Ar girdite? Na, bet 
aš ir nusilesiau, kažin, kaip dabar atrodau? Paimkite nykštį, 
pakiškite jį po didinamuoju stiklu ir pažiūrėkite, koks bus vaiz- 
das, ką? Taip, aš suprantu jūsų veido išraišką. Jūs bedieviškai 
protingas žmogus, pone Grėgorai, ir man tiesiog šventė stebėti 
jūsų akis, jos tokios nekaltos. Prisidekite dar vieną cigarą prieš 
išeidamas. Kada vėl mane aplankysite? Tiesa, kad tave kur ga- 
las, jūs turite pasirodyti viengungių vakarėlyje, ar girdite? Nuo 
jūsų galvos nenukris nė plaukelis... Patikėkite, tai tebus nedi- 
delis, jaukus vakarėlis, vienas kitas cigaras, viena kita taurė, 
pasikalbėjimas ir devyniskart valio už tėvynę, kad daktaras 
Stenersenas liktų patenkintas, ar ne taip? Manau, taip ir bus. 
O tas kelnes, apie kurias šnekėjome, jūs gausite, velniai mane 
griebtų. Žinoma, su įprasta sąlyga. Dėkoju jums už kantrybę, 
kurią parodėte šįvakar. Leiskite paspausti jums ranką! Priside- 
kite cigarą, drauguži... Paklausykite, dar vienas žodis: ar neno- 
rite manęs ko nors paprašyti? Nes jeigu taip, tai labai prašom. 
Ką gi, jūsų valia. Labanakt, labanakt. 


Išaušo birželio dvidešimt devintoji. Buvo pirmadienis. 
Tą dieną įvyko pora neįprastų dalykų. Miestelyje pasirodė 

nepažįstamas asmuo — šydu prisidengusi dama, kuri po poros 
valandų vėl dingo, prieš tai apsilankiusi viešbutyje... 

Nuo ankstaus ryto Juhanas Nagelis linksmai niūniavo ir 
švilpavo savo kambaryje. Rengdamasis vinguriavo smagias 
melodijas, tarsi būtų dėl ko nors džiūgavęs. Visą vakarykštę 
dieną, po gerų išgertuvių su Minučiu šeštadienio vakarą, jis 
buvo tylus ir užsidaręs, plačiais žingsniais stypinėjo po kambarį 
ir ištisai maukė vandenį. Tačiau pirmadienio rytą išeidamas 
iš viešbučio kažką tebeniūniavo ir atrodė puikiai nusiteikęs; 
apimtas skaidraus džiaugsmo antplūdžio netgi užkalbino mo- 
teriškę, stovėjusią prie laiptų, ir kyštelėjo jai kelis šilingus. 

— Ar nepasakysite, kur galėčiau pasiskolinti smuiką? — 
paklausė. — Gal žinote, ar šiame miestelyje kas nors griežia 
smuiku? 

— Ne, nežinau, — nustebusi atsakė moteriškė. 

Šiaip ar taip, iš džiaugsmo jis davė jai kelis šilingus ir 
nuskubėjo tolyn. Pastebėjęs Dagnę Chelan, išeinančią iš 
parduotuvės su raudonu skėčiu rankoje, puolė jai iš paskos. 
Ji buvo viena. Nagelis žemai nusilenkė ir ją užkalbino. Dagnė 
kaip įprastai bemat plykstelėjo raudoniu ir norėdama tai 
nuslėpti prisidengė skėčiu. 

Iš pradžių jie prisiminė savo naktinį pasivaikščiojimą po 
mišką. Vis dėlto ji buvusi truputį neatsargi, šiek tiek persi- 
šaldžiusi, nors oras buvęs toks šiltas, ir iki galo dar nepasvei- 
kusi. Kalbėjo tiesiai ir nuoširdžiai, lyg atverdama širdį senam 
pažįstamam. 

— Tik nesigailėkite dėl to, labai prašau, — pratarė Nagelis 
nei iš šio, nei iš to. 

— Aš ir nesigailiu, — atsakė ji su nuostaba. - Kas jums šovė 
į galvą? Naktis man nė kiek neprailgo, nors, Dievuliau, kaip 

bijojau to žibintininko, apie kurį pasakojote. Paskui jis man 
prisisapnavo. Baisus sapnas! 

Tada jie šnektelėjo apie žibintininką. Nagelis tądien buvo 
kalbus, jis prisipažino taip pat patiriantis neaiškių tylios baimės 
priepuolių, pavyzdžiui, dažnai negalįs užlipti laiptais, kas žings- 
nis neatsigręždamas pažiūrėti, ar niekas jo neseka. Kas tai? 
Na, kas gi tai! Kažkas paslaptinga, kažkas nepaaiškinama, ko 
nepajėgus aprėpti varganas „visažinis“ mokslas, nes jis perne- 
lyg nelankstus ir apgrabus; tai nematomos galios dvelksmas, 
slaptų gyvenimo jėgų poveikis. 

— Žinote, — tarė jis, — šią akimirką norėčiau išsukti iš šios 
gatvės, nes tie namai, tie apsauginiai stulpeliai kairėje, tos trys 
kriaušės teisėjo sode, — visa tai mane nemaloniai veikia, kaž- 
kaip slegia. Vaikščiodamas vienas niekuomet nekeliu kojos į 
šią gatvę, visada ją aplenkiu, nors ir tenka daryti lankstą. Kas 
gi tai! 

Dagnė nusijuokė. 

— Nežinau. Bet daktaras Stenersenas turbūt pasakytų, jog 
tai nervai ir prietarai. 

— Visai teisingai, jis taip ir pasakytų! Ak, kokia pasipūtėliška 
paikystė! Įsivaizduokite, vieną vakarą jūs atvykstate į 
nepažįstamą miestą, tarkime, į šį miestuką, kodėl gi ne? Kitą 
dieną pirmą kartą išeinate po jį pasivaikščioti norėdamas 
apsižvalgyti. Taip vaikštinėdamas aiškiai pajuntate slaptą 
priešiškumą tam tikroms gatvėms, tam tikriems namams, o 
kitos gatvės ir kiti namai jums atrodo patrauklūs, nuteikia 
džiaugsmingai ir maloniai. Nervai, sakysite? Bet tarkime, kad 
jūsų nervai geležiniai ir jūs net nežinote, kas yra nervingumas. 
Klausykite toliau! Jūs tebevaikštote gatvėmis, sutinkate šim- 
tus žmonių ir abejingai su jais prasilenkiate, tik staiga, — kai 

pasukate krantinės link ir sustojate prie skurdžios vienaukštės 
lūšnelės, kur nėra net užuolaidų, bet ant palangių žydi baltos 
gėlės, — jums priešpriešiais ateina žmogus, kuris iškart kažkuo 
patraukia jūsų akį. Jūs pažiūrite į tą žmogų, tas žmogus pažiūri 
į jus. Iš kitų jis išsiskiria nebent tuo, kad varganai apsirengęs ir 
eidamas truputį kūprinasi. Susiduriate su juo pirmą kartą gy- 
venime, bet ūmiai jums topteli keista mintis, kad to žmogaus 
vardas Juhanesas. Būtent Juhanesas. Kodėl nusprendėte, kad 
jo vardas — būtent Juhanesas? Negalite sau to paaiškinti, bet 
tai matyti iš jo akių, iš to, kaip jis mostaguoja rankomis, girdėti 
iš jo žingsnių. Ir nėra taip, jog kadaise pažinojote kitą vyrą, 
panašų į sutiktąjį, taip pat vardu Juhanesas; ne, taip nėra. Nes 
jūs niekada nepažinojote tokio žmogaus, kurį jums primintų 
sutiktasis. Stovite apimtas nuostabos, mistinio pojūčio ir nie- 
ko negalite sau paaiškinti. 

— Ar tokį žmogų sutikote šiame mieste? 

— Ne, ne, — skubiai atsakė jis, — viskas menama: ir miestas, ir 
vienaukštė lūšnelė, ir žmogus. Bet juk keista, ar ne?.. Nutinka 
ir kitų stebėtinų dalykų: jūs atvykstate į nepažistamą miestą, 
įžengiate į nepažįstamą namą, tarkime, viešbutį, kuriame nie- 
kada nesilankėte. Ir ūmiai jus apninka nepaprastai stipri nuo- 
jauta, jog seniau, galbūt prieš daug metų, tame pastate buvo 
įsikūrusi vaistinė. Kaip jums ateina tokia mintis? Niekas to 
neprimena, niekas jums to nepasakė, nėra jokio vaistų kvapo, 
jokių, visiškai jokių žymių ant sienų, kur stovėta lentynų, ir 
jokio lopinio ant grindų, kur būta prekystalio. Vis dėlto širdis 
jaučia, jog tame pastate prieš daugybę metų veikė vaistinė! 
Ir jūs neklystate, tą akimirką jus aplanko paslaptinga įžvalga, 
atskleidžianti nematomus dalykus. Galbūt jums niekada nėra 
taip buvę? 


160 Knut Hamsun 


— Lig šiol apie tai nesusimąsčiau. Bet dabar, kai apie tai 
kalbate, man regis, kad ir man yra taip nutikę. Šiaip ar taip, 
aš dažnai bijau tamsos, drebu dėl menko nieko. Nors turbūt 
tai kas kita. 

— Vienas Dievas težino, kas yra viena ir kas yra kita! Kiek 
daug visko nutinka tarp dangaus ir žemės, neprilygstamai 
keistų, nuostabių dalykų, ir kiek sklando išties nepaaiškina- 
mų nuojautų, tylaus siaubo, nuo kurio kūnas eina pagaugais. 
Įsivaizduokite, jog tamsią naktį girdite kažką vaikštant pa- 
sieniais. Miegas neima, juslės įtemptos, jūs sėdite prie stalo 
ir rūkote pypkę. Jūsų galva užimta planais, jums žūtbūt turi 
viskas pavykti. Staiga labai aiškiai išgirstate, kaip kažkas slan- 
kioja aplink namą, palei medines lauko sienas, o gal vis dėlto 
jūsų kambaryje, priekrosnyje, kur ant gaisrasienės sušmėžuoja 
šešėlis. Jūs nukeliate lempos gaubtą, kad būtų daugiau švie- 
sos, ir prieinate prie krosnies. Sustojate priešais šešėlį ir išvys- 
tate nepažįstamą žmogų, vidutinio ūgio vyrą pamėlusiomis 
lūpomis, su juodai baltu vilnoniu šaliku ant kaklo. Jis primena 
kryžių valetą ant norvegiškų kortų. Tarkime, kad jūsų smalsu- 
mas stipresnis už baimę, ir jūs žengiate dar arčiau to vyruko 
tikėdamasis nušluoti jį žvilgsniu. Bet jis nepajuda iš vietos, 
nors stovite taip arti, jog matote jį mirksint, jis toks pat gy- 
vas kaip ir jūs. Tuomet pakalbinate jį gražiuoju, pavyzdžiui, 
pasiteiraujate, ar tik jis nebūsiąs Humanas, Berntas Huma- 
nas, nors kaip gyvas nesate jo matęs. Kai jis neatsiliepia, vis 
dėlto nusprendžiate pavadinti jį Humanu: „Kodėl gi, velniai 
griebtų, negalėtumėte būti Berntas Humanas?“ Ir tada iš jo 
nusišaipote. Kaip ir prieš tai, jis nė nekrusteli, ir jūs nebežino- 
te, kaip jums su juo elgtis. Atsitraukiate per žingsnį, atkišate į 
jį pypkės kandiklį ir paerzinate: „Be be be!“ O jis nė šypt. Na, 

tada jau trūksta kantrybė. Pyktelėjęs duodate tam žmogystai 
gerą niuksą. Tačiau toks įspūdis, kad jūsų smūgis jo net ne- 
kliudo, nors nepažįstamasis kažkur šalia. Jis nepargriūva, tik 
susikiša abi rankas giliai į kišenes, gūžteli pečiais ir nutaiso 
tokią miną, tarsi sakytų: „O kas toliau?“ Jam nė motais, kad 
davėte jam niuksą. „Kas toliau?“ — įsiuntate ir smogiate jam į 
paširdžius. Tuomet įvyksta štai kas: po antro smūgio žmogysta 
pradeda nykti, matote savo akimis, kaip jis pamažu išskysta, 
tampa vis sunkiau įžiūrimas, kol galiausiai iš jo lieka tik pilvas, 
kuris irgi netrukus dingsta. Bet visą tą laiką jis laikė rankas 
kišenėse ir spoksojo į jus atkakliu žvilgsniu, tarsi klausdamas: 
„O kas toliau?“ 

Dagnė vėl nusijuokė. 

— Kokių keistų nuotykių jums nutinka! Na, ir kas toliau? 
Kuo galų gale viskas baigiasi? 

— Ogi kai vėl atsisėdate prie stalo ketindamas toliau regzti 
savo planus, pastebite, kad į gaisrasienę nusibrozdinote krum- 
plius... Bet norėjau pasakyti štai ką: kai kitą dieną tą nutikimą 
papasakojate savo pažįstamiems, niekas netiki. „Jūs miegojo- 
te“, — vienu balsu tvirtina jie. Che che che, miegojote, kurgi 
ne, nors Dievas ir visi jo angelai gali paliudyti, kad nesudėjote 
bluosto. Tik visiškas neišmanėlis ir storžievis gali pavadinti tai 
miegu, kai jūs kuo blaiviausia sąmone stovėjote priekrosny- 
je, rūkėte pypkę ir kalbėjotės su žmogumi. Tuomet pasirodo 
daktaras. Jis puikus gydytojas, mokslui atstovaujantis kietai 
sučiauptomis lūpomis ir išdidžia mina. „A, tai tik nervai“, — 
pareiškia jis. Dieve, nors mirk iš juoko! Taigi. Ne kas kita, tik 
nervai. Daktaro galva, tai tokio ir tokio dydžio daiktas, tiek ir 
tiek colių į aukštį, tiek ir tiek į plotį, kažkas, ką galima padėti 
ant delno, visai pusėtini nervai. Tuomet jis ant popieriaus la- 

pelio išrašo geležies bei chinino — vienas du, ir jūs išgydytas. 
Kaip viskas paprasta! Tik pagalvokite, kokia bukagalviška 
valstiečio logika: su savo matmenimis ir chininu brautis į sritį, 
kurios lig šiol neperpranta net didžiausi išminčiai. 

— Jūs tuoj pamesite sagą, - pertarė Dagnė. 

— Ką pamesiu? 

Ji šypsodama dūrė pirštu į jo durtinio sagą, kabaliuojančią 
ant siūlelio. 

— Geriau visai ją nutraukite, nes tuoj pamesite. 

Nagelis pakluso, iš kišenės išsiėmė peiliuką ir nupjovė sagą. 
Kai jį traukė, iš kišenės iškrito keletas smulkių monetų ir me- 
dalis su apgailėtinai nuspurusia juostele. Jis skubiai pasilenkė 
ir susirinko daiktus, o ji stovėjo ir žiūrėjo. Tada paklausė: 

— Kas čia? Medalis? Bet kaip jūs jo netausojate, tik pažvel- 
kite į juostelę! Už ką jis skirtas? 

— Už skęstančiųjų gelbėjimą... Tik nepamanykite, kad 
mano kišenėje medalis atsidūrė dėl kokių nors nuopelnų. Tai 
tik apgaulė. 

Dagnė pažvelgė į jį. Jo veidas buvo visiškai ramus, žvilgs- 
nis atviras, tarsi jis kalbėtų gryną tiesą. Tebelaikydama medalį 
rankoje ji tarė: 

— Jūs ir vėl pradedate! Jeigu ne pats užsitarnavote tą medalį, 
tai kam laikote tokį daiktą, kam jį nešiojatės? 

— Aš jį nusipirkau! —- šūktelėjo jis ir sukrizeno. — Tad me- 
dalis mano, tai mano nuosavybė, jis man priklauso taip pat 
kaip kišeninis peiliukas ar durtinio saga. Kodėl turėčiau jį iš- 
mesti! 

— Bet sugalvok tu man nusipirkti medalį! — nusistebėjo ji. 

— Žinoma, tai akių dūmimas, aš to neneigiu. Bet ko tik ne- 
šauna į galvą! Kartą ištisą dieną nešiojau jį ant krūtinės ir pui- 

kavausi, už mane netgi buvo pakeltas tostas, che che che che 
che. Kuo viena apgaulė prastesnė už kitą? 

— Pavardė nutrinta, — tarstelėjo ji. 

Nagelio veido išraiška ūmiai pasikeitė, ir jis ištiesė ranką 
siekdamas medalio. 

— Pavardė nutrinta? Tai neįmanoma, duokite pažiūrėti. Tie- 
siog kišenėje apsizulino. Nešiojausi jį su smulkiomis monetomis, 
tai ir visa paslaptis. 

Dagnė nepatikliai pažvelgė į jį. Tada jis išsyk spragteli pirš- 
tais ir sušunka: 

— Betgi koks aš žioplas! Pavardė tikrai nutrinta, jūs nesu- 
klydote, kaip galėjau pamiršti! Che che che, aš pats nutry- 
niau pavardę, visai teisingai. Juk ant medalio buvo užrašyta ne 
mano, o teisėto savininko, gelbėtojo, pavardė. Nugramdžiau 
ją vos įsigijęs medalį. Labai atsiprašau, kad neprisiminiau iš 
karto, neketinau meluoti. Ramybės man nedavė kita mintis: 
kodėl staiga taip susinervinote dėl tos tabaluojančios sagos? 
Didelio daikto, jeigu ir būtų ištrūkusi. Argi tai nepatvirtina 
mano žodžių apie nervus ir mokslą? 

Stojo pauzė. 

— Jūs su manimi visada stebėtinai atviras, — tarė ji, negir- 
domis nuleisdama jo klausimą. — Man neaišku, kas jums iš 
to. Jūsų pažiūros kiek neįprastos. Štai dabar bandote mane 
įtikinti, kad iš tikrųjų visa tėra apgaulė, nėra nieko, kas būtų 
tauru, gryna, didinga. Ar tikrai taip manote? Nejau išties nėra 
jokio skirtumo, ar nusiperki medalį už kažkiek kronų, ar pats 
jį pelnai kokiu nors žygdarbiu? 

Nagelis neatsakė. Tada ji iš reto rimtai dėstė toliau: 

— Aš jūsų nesuprantu. Retsykiais klausydama jūsų šnekų 
imu abejoti, ar jums visi namie. Atleiskite, kad taip sakau! 

Jūs kaskart man sukeliate vis daugiau nerimo, vis labiau su- 
jaukiate mano mintis. Jūs supainiojate visas mano sąvokas, 
kad ir apie ką kalbėtumėte, viską apverčiate aukštyn kojomis. 
Kaip tai paaiškinti? Nesu sutikusi kito tokio žmogaus, kuris 
taip prieštarautų visoms mano nuostatoms. Pasakykite man, 
kiek jūs pats tikite tuo, ką šnekate? Ką jūs iš tiesų manote? 

Ji paklausė taip rimtai, su tokia šiluma, jog Nagelis sutriko. 

— Jeigu turėčiau Dievą, - prabilo jis, - Dievą, kuris man iš- 
ties būtų didis ir šventas, tuomet prisiekčiau tuo Dievu, kad 
viskas, ką jums sakau, visiškai viskas, yra nuoširdu ir kad mano 
ketinimai kuo geriausi net tuomet, kai jus gluminu. Kai anąkart 
su jumis kalbėjomės, jūs pasakėte, kad esu gyvas prieštaras vis- 
kam, ką įvairiais klausimais mano kiti žmonės. Taip, tai tiesa, 
aš pripažįstu, kad esu gyvas prieštaras, ir pats tuo stebiuosi. 
Man galva neišneša, kodėl kiti žmonės nemąsto taip pat kaip 
aš. Tie klausimai man atrodo tokie paprasti ir aiškūs, jų sąsa- 
jos — tokios akivaizdžios. Tai štai ką aš iš tiesų manau, panele. 
Norėčiau, kad jūs tikėtumėte manimi, dabar ir visada. 

— Dabar ir visada? Ne, negaliu prižadėti. 

— Man tai be galo svarbu, — tarė jis. 

Jie įžengė į mišką, ėjo taip arti vienas kito, jog jų rankos 
dažnai susiliesdavo; oras buvo toks tykus, kad galima buvo 
kalbėti pusbalsiu. Kada ne kada sučirkšdavo koks paukštelis. 

Staiga Nagelis sustojo kaip įbestas, priversdamas stabtelėti 
ir ją. 

— Kaip aš jūsų ilgėjausi šiomis dienomis! — pratrūko jis. — Ne, 
ne, tik neišsigąskite. Juk nieko bloga nepasakiau, ir nieko man 
nereikia, tikrai nepuoselėju jokių iliuzijų. Galbūt jūs manęs nė 
nesupratote, pradėjau ne nuo to galo, sušnekėjau nei šį, nei tą, 
leptelėjau, ko visai nenorėjau... 

Kai jis nutilo, Dagnė tarė: 

— Koks jūs šiandien keistas! 

Jau ketino eiti toliau, bet jis vėl ją sulaikė: 

— Mieloji panele, palūkėkite! Būkite man šiandien kiek atlai- 
desnė! Aš bijau kalbėti, baiminuosi, kad pertrauksite mane ir 
pavarysite šalin. Vis dėlto mąsčiau apie tai daugybę bemiegių 
valandų. 

Žvelgdama į jį su didėjančia nuostaba ji paklausė: 

— Ką norite tuo pasakyti? 

— Ką noriu pasakyti? Ar leisite man paaiškinti tiesiais žo- 
džiais? Ogi noriu pasakyti... noriu pasakyti, kad aš jus myliu, 
panele Chelan. Tiesą sakant, nesuprantu, kodėl jūs taip nu- 
stebote, juk esu gyvas žmogus, sutikau jus ir pamečiau galvą, 
nejau taip keista? Kitas dalykas, kad man turbūt nederėjo 
jums prisipažinti. 

— Nederėjo. 

— Kokių tik kvailysčių nepridarai! Iš meilės aš net apšmei- 
žiau jus, išvadinau kokete ir bandžiau visaip sumenkinti, vien 
tam, kad paguosčiau save ir man nebūtų taip skaudu, nes juk 
žinau, kad jūs man nepasiekiama. Šiandien mes matomės 
penktą kartą, taigi tiek laiko slėpiau, ką jums jaučiu, nors 
būčiau galėjęs prisipažinti jau per pirmąjį susitikimą. Be to, 
šiandien mano gimimo diena, man suėjo dvidešimt devyneri, 
traukiau linksmas dainas nuo pat ryto. Pamaniau sau, — ži- 
noma, juokinga, kad gali prisigalvoti tokių niekų, — bet pa- 
maniau sau: jeigu šiandien ją sutiksi ir viską prisipažinsi, gal 
tik į gera, jog nūnai tavo gimtadienis. Juk galėsi apie jį pasa- 
kyti, ir galbūt tokia proga ji bus labiau linkusi tau atleisti. Jūs 
šypsotės? Žinau, kaip juokinga, aš tai žinau, bet nieko nepada- 
rysi. Atiduodu jums savo duoklę kaip ir visi kiti. 

— Ką gi, liūdna, kad tai nutiko jums šiandien, — tarė ji. — Šis 
gimtadienis jums nebuvo sėkmingas. Daugiau neturiu ko pri- 
durti. 

— Taip, žinoma... Dieve, kiek jūs turite galios! Suprantu, 
kad dėl jūsų galima pasiryžti bet kam. Net dabar, kai ištarėte 
tuos paskutinius žodžius, kurie nėra itin džiuginantys, net 
dabar jūsų balsas skambėjo tarytum daina. Man pasidingo- 
jo, lyg manyje kas būtų pražydę. Kaip keista! Ar žinote, kad 
naktimis vaikštinėju prie jūsų namų tikėdamasis pamatyti 
jus šmėkštelint už lango, kad klūpau miške ir meldžiuosi už 
jus, nors nelabai tikiu Dievą. Ar matote aną drebulę? Nu- 
sprendžiau sustoti kaip tik čia, nes būtent prie šios drebulės 
praklūpojau ne vieną naktį, paskendęs neviltyje, pakvaišęs ir 
sugniuždytas, vien dėl to, jog negaliu liautis apie jus galvo- 
jęs. Iš čia kas vakarą sakiau jums labanakt, parkritęs ant kelių 
meldžiau vėją ir žvaigždes perduoti jums linkėjimų, ir manau, 
kad per miegus turėjote tai jausti. 

— Kodėl dabar man visa tai sakote? Nejau nežinote, kad aš... 

— Taip, taip! — pertarė jis nepaprastai susijaudinęs. — Ži- 
nau, ką norite pasakyti: kad seniai esate pasižadėjusi kitam, o 
aš, nedorėlis, lendu prie jūsų po laiko, — kaip galėčiau nežino- 
ti? Tai kam aušinau burną? Ogi tam, kad paveikčiau jus, kad 
padaryčiau jums įspūdį ir kad turėtumėte apie ką pamąstyti. 
Dievas mato, dabar kalbu teisybę, kitaip negalėčiau. Žinau, 
kad jūs susižiedavusi, kad turite mylimą sužadėtinį ir man 
nebėra ko tikėtis. Tai tiesa, vis dėlto pamėginau jus kiek pa- 
veikti, nenorėjau palaidoti vilties. Tik įsiklausykite: palaido- 
ti viltį, ir galbūt suprasite mane geriau. Juk sakydamas, jog 
nieko nesitikiu, aš melavau. Pasakiau tik tam, kad laikinai 
jus nuraminčiau ir laimėčiau laiko, kad iš karto per daug 

jūsų nenugąsdinčiau. Mieloji, jums nepatinka mano šneka? 
Nenoriu teigti, kad kada nors suteikėte man bent kiek vil- 
ties, ir tikrai niekada neįsivaizdavau galįs su kuo nors varžy- 
tis. Ak, man ir į galvą neatėjo. Tačiau nevilties valandomis 
pamąstydavau sau: taip, ji susižadėjusi ir greitai išvažiuos, su- 
dievu; bet juk dar nėra visiškai prarasta, ji dar neišvažiavo, 
neištekėjo, nemirė; kas žino! Ir jeigu išmėginčiau viską, kas 
įmanoma, tai galbūt dar ne vėlu! Dieną naktį apie jus galvo- 
ju, esu tarytum apsėstas, visur kur jus regiu ir visas mėlynas 
upes praminiau dagnėmis. Šiomis savaitėmis, regis, nebuvo 
tokios dienos, kad jūsų neprisiminčiau. Nesvarbu, kokiu pa- 
ros metu išeinu iš viešbučio, vos praveriu duris ir nulipu laip- 
tais, mano širdyje surusena viltis: galbūt dabar ją sutiksiu! 
Ir imu visur jūsų žvalgytis. Pats stebiuosi, bet nieko negaliu 
padaryti. Patikėkite, nors ir atsidaviau jūsų malonei, aš spy- 
riojausi. Juk nėra smagu suvokti, kad tavo pastangos visiškai 
bergždžios, tačiau negali nuleisti rankų; tai ir muistaisi lig 
paskutinio. Tik kad naudos maža! Kiek visko gali prisigal- 
voti, kai kiaurą naktį rymai savo kambaryje prie lango, nes 
negali užmigti. Rankoje laikai knygą, bet neskaitai; retkar- 
čiais sukandęs dantis permeti tris eilutes ir daugiau nevalioji, 
papurtęs galvą vėl užverti knygą. Širdis daužosi it pašėlusi, be 
garso šnabždi slaptus, meilius žodelius, kartoji vardą ir minty- 
se jį bučiuoji. Laikrodis išmuša dvi valandas, keturias, šešias; 
tuomet nebeiškenti, nusprendi tik sulaukęs tinkamos progos 
žengti lemiamą žingsnį ir viską prisipažinti... Dabar, jeigu tik 
išdrįsčiau, paprašyčiau jus patylėti. Aš myliu jus, bet labai 
prašau patylėti. Luktelėkite tris minutes. 

Dagnė klausėsi jo visiškai priblokšta, netekusi žado. Jie vis 
dar nepajudėjo iš vietos. 

— Jums pasimaišė protas, ne kitaip! — galų gale pratarė ji ir 
papurtė galvą. 

Nusiminusi ir išblyškusi taip, jog net akys įgavo melsvą 
ledinį atspalvį, pridūrė: 

— Jūs žinote, kad aš jau susižadėjusi, juk nepamiršote, nuo- 
lat apie tai užsimenate, ir vis tiek... 

— Žinau, kaipgi! Ar galėčiau užmiršti jo veidą ir uniformą! 
Juk jis išvaizdus vyras, nerandu ko jam prikišti, ir vis dėlto 
norėčiau, kad jis būtų miręs ir pradingęs amžiams. Kas iš to, 
kad šimtus sykių kartojau sau: tu neturi jokių galimybių. Ver- 
čiau negalvoti apie tą neįmanomybę ir sakyti sau: žinoma, aš 
turiu galimybių, daug kas gali nutikti, vis dar yra vilties... Argi 
ne, juk ne viskas prarasta? 

— Liaukitės, nevarykite manęs į neviltį! — sušuko ji. — Ko 
iš manęs tikitės? Ką sumąstėte? Nejau manote, kad aš... Dėl 
Dievo, nebekalbėkime apie tai, labai prašau. Išeikite! Jūs 
viską sugadinote keliais kvailais žodžiais, net mūsų pokal- 
bius pavertėte niekais, mums nebegalima matytis. Kodėl taip 
pasielgėte? Kad būčiau žinojusi, kuo tai baigsis! Dėl jūsų ir dėl 
savo labo prašau: daugiau apie tai nė žodžio. Juk puikiai suvo- 
kiate, kad tarp mūsų nieko negali būti. Galvoje netelpa, kaip 
išvis galėjote ką nors įsivaizduoti. Dabar pat viską užbaikime. 
"Eikite namo ir pamėginkite su tuo susitaikyti. Viešpatie, man 
nuoširdžiai jūsų gaila, bet neturiu kitos išeities. 

— Bet ar turime atsisveikinti šiandien? Nejau dabar matau 
jus paskutinį kartą? Ne, ne, paklausykite! Jei pažadėsiu elgtis 
ramiai, kalbėti apie bet ką, tik ne apie tai, ar tuomet galėsime 
susitikti? Jei elgsiuosi visiškai ramiai? Kada nors, kai galbūt 
jums atsibos visi kiti? Tik nesakykite, kad šiandien paskutinis 
kartas. Jūs vėl purtote galvą, savo dailią galvą, vis dėlto pur- 

tote ją. Kaip viskas, viskas beviltiška... Juk net nenorėdama 
manęs į akis įsileisti galėtumėte sumeluoti ir atsakyti „taip“, 
kad suteiktumėte man džiaugsmo. Kitaip aš šiandien liūdėsiu, 
labai liūdėsiu, kas, kad iš ryto dainavau. Dar nors kartelį! 

— Neturėtumėte manęs to prašyti. Nieko negaliu pažadėti. 
Be to, kokia prasmė? Dabar išeikite, tuojau pat! Galbūt mes 
dar susitiksime, nesu tikra, bet visko gali būti. Eikite gi, ar gir- 
dite? — nekantraudama suriko ji ir pridūrė: - Padarykite man 
tokią paslaugą. 

Tyla. Nagelis stebeilijo į ją, jo krūtinė sunkiai kilnojosi. 
Paskui jis susitvardė ir atsisveikino; tik staiga numetė kepurę 
ant žemės, stvėrė jai už rankos, kurios ji nesiteikė paduoti, ir 
stipriai suspaudė ją savo gniaužtais. Ji aiktelėjo, ir jis bemat 
paleido ranką, visas nelaimingas ir nusiminęs, kad sukėlė jai 
skausmo. Jis stovėjo ir žiūrėjo, kaip ji nutolsta. Dar keli žings- 
niai, ir ji išnyks iš akių! Į veidą jam muša raudonis, užgautas jis 
prikanda lūpą ir nori nueiti, atsukti jai nugarą su ūmiu įniršiu. 
Juk pagaliau jis vyras; gerai, viskas gerai, sudievu... 

Staiga atsigręžusi ji tarė: 

— Ir nebevaikščiokite naktimis prie pastoriaus sodybos. 
Labai prašau liautis. Tai štai dėl ko šuva keletą naktų skali- 
jo kaip pasiutęs. Kartą tėtis jau norėjo keltis iš lovos. Drau- 
džiu jums artintis, girdite? Tikiuosi, kad neužtrauksite mums 
abiem bėdos. 

Tai ir visi žodžiai; tačiau jam pakako išgirsti jos balsą, kad 
apmaudas išgaruotų. Jis palingavo galva. 

— Ir dar mano gimtadienis! 

Tai taręs užsidengė viena ranka veidą ir nuėjo. 

Ji žvelgė jam pavymui kažką svarstydama, tada puolė iš pas- 
kos. Pribėgusi suėmė jį už rankos. 

— Prašau man atleisti, bet niekas nepasikeis, nepuoselėkite 
jokių vilčių. Galbūt mes dar susitiksime, jūs taip nemanote? O 
dabar man laikas eiti. 

Ji nusisuko ir skubiai pasišalino. 


Nuo krantinės atžingsniavo dama, veidą prisidengusi šydu. Iš- 
lipusi iš garlaivio ji tiesiu taikymu pasuko į viešbutį Central. 

Kaip tyčia Nagelis stovėjo savo numeryje prie lango ir 
žiūrėjo į gatvę, nors visą popietę neramiai blaškėsi po kambarį 
ir tik porą kartų stabtelėjo išgerti stiklinės vandens. Jo skruos- 
tai buvo smarkiai įraudę, karštligiškai raudoni, akys degė. 
Valanda po valandos jis galvojo apie vieną ir tą patį - savo 
paskutinį susitikimą su Dagne Chelan. 

Kurį laiką jis bandė save įtikinti, jog gali tiesiog išvažiuo- 
ti ir viską pamiršti. Atidaręs lagaminą ištraukė kažkokius 
popierius, porą žalvarinių instrumentų, fleitą, keletą natų 
sąsiuvinių, drabužių, taip pat — naują geltoną eilutę, niekuo 
nesiskiriančią nuo tos, kurią vilkėjo, ir įvairių kitų daiktų, 
kuriuos paskleidė ant grindų. Taip, jis išvažiuos, miestelis ne- 
besvetingas, niekas čia nebekelia vėliavų, gatvės išmirusios; 
kas trukdo jam išvažiuoti? Be to, kurių velnių išvis reikėjo 
čia atsigrūsti? Į tokį užkampiį, į tokią skylę, kur gyvena menki 
žmogeliai ilgomis ausimis. 

"Tačiau jis puikiai žinojo, kad niekur neišvažiuos, šitaip 
tenorėjo save padrąsinti ir apgauti. Prislėgtas sukrovė visą 

savo mantą atgal ir pastatė lagaminus į vietą. Tuomet kaip be 
galvos ėmė maršuoti nuo durų prie lango ir vėl atgal, skubiu 
žingsniu tai į vieną, tai į kitą pusę, laikrodžiui apačioje vis mu- 
šant valandas. Galiausiai išmušė šešias... 

Kai sustojęs prie lango pastebėjo damą su šydu, kaip tik 
lipančią viešbučio laiptais, jo veidas persimainė, ir jis stvėrėsi 
už galvos. Nors kodėl gi ne? Ji turi visiškai tokią pat teisę 
paviešėti šioje vietoje kaip ir jis. Bet jam nė motais; jo galva 
užimta kitkuo, be to, jie vienas kitam neskolingi. 

Jis tuoj prisivertė nurimti, atsisėdo ant kėdės, pakėlė nuo 
grindų laikraštį ir ėmė jį vartinėti apsimesdamas, jog skaito. 
Nepraėjus nė dviem minutėms Sara pravėrė duris ir įteikė jam 
kortelę, ant kurios pieštuku buvo užrašyta: „Kama“. Ir nieko 
daugiau. Jis atsistojo ir nulipo į apačią. 

Dama laukė koridoriuje; jos veidą dengė šydas. Nagelis be 
žodžių nusilenkė. 

— Laba diena, Simonsenai! — pasisveikino ji skambiu, jau- 
dulingu balsu. Pavadino jį Simonsenu. Jis sutriko, bet tuoj 
suėmė save į rankas ir šūktelėjo Sarai: 

— Kur mes galėtume užeiti trumpai valandėlei? 

Jie buvo palydėti į kambarį šalia valgomojo, kur dama, vos 
durys užsidarė ir jie liko vieni, susmuko ant kėdės. Buvo labai 
susijaudinusi. 

Jų pokalbis buvo nerišlus ir miglotas, su frazių nuotrupo- 
mis, kurių prasmę suprato jie vieni, ir daugybe užuominų apie 
praeitį. Jie matėsi ne pirmą kartą ir pažinojo vienas kitą. Susi- 
tikimas netruko nė valandos. Dama kalbėjo daugiau daniškai 
nei norvegiškai. 

— Atleisk, kad pavadinau tave Simonsenu, - atsiprašė ji. — 
Senas, juokingas maloninis vardas! Koks jis senas ir juokin- 

gas! Kaskart, kai pati sau jį ištariu, pasirodai man prieš akis 
gyvut gyvutėlis. 

— Kada atvykote? — pasiteiravo Nagelis. 

— Dabar, ką tik, prieš valandėlę. Atplaukiau garlaiviu... 
Tuojau pat vėl išvažiuosiu. 

— Tuojau pat? 

— "Taigi jūs džiaugiatės, kad greitai išsinešdinsiu. Permatau 
jus kiaurai... Ir ką patarsite man daryti su savo krūtine? Palies- 
kite štai čia, ne, aukštėliau! Na, ką manote? Man regis, dabar 
truputį blogiau, reikalai šiek tiek pablogėjo nuo ano karto, 
ar ne taip? Et, koks skirtumas... Ar aš atrodau susivėlusi? 
Sakykite atvirai. Kaip mano plaukai? Gal aš dar ir murzina, 
kaip reikia murzina, juk keliavau ištisą parą... O jūs nepasi- 
keitęs, vis toks pat šaltas, toks pat šaltas... Gal kartais turite 
šukas? 

— Ne... Kaip jums šovė į galvą čia atvažiuoti? Kas... 

— Tamstą to paties noriu paklausti, to paties: kaip jums 
šovė į galvą pasislėpti tokiame miesteliūkštyje? Betgi mato- 
te, aš jus radau... Klausyk, tai tu čia vaizduoji agronomą, ką? 
Cha cha cha, sutikau krantinėje porą žmonių, iš jų ir suži- 
nojau, kad tu agronomas, kad dirbai kažkokios ponios Ste- 
nersen sode. Regis, rūpinaisi raudonaisiais serbentais, lakstei 
vienmarškinis ir plušai dvi dienas pagrečiui. Ir sugalvok tu 
man!.. Mano rankos ledinės. Visada taip būna, kai susijau- 
dinu, o dabar aš susijaudinusi. Neatrodo, kad labai atjaus- 
tum mane, nors vadinu tave Simonsenu kaip senais laikais, 
esu linksma ir smagi. Šįryt, dar gulėdama kajutėje ant gultų, 
mąsčiau: kaži kaip jis su manimi elgsis, ar bent jau sakys man 
„tu“, ar pakutens pasmakrę!? Ir beveik neabejojau, kad taip ir 
bus, tačiau klydau. Atkreipkite dėmesį: neprašau jūsų dabar 

to daryti. Malonėkite atkreipti į tai dėmesį. Jau po laiko, man 
nebesvarbu... Sakykite, kodėl be perstojo mirksite akimis? Ar 
dėl to, kad ištisai galvojate apie ką kita, kol aš kalbu? 

Jo atsakymas buvo šykštus: 

— Man šiandien išties truputį negera, Kama. Ar nega- 
lėtumėte man iškart pasakyti, kodėl mane aplankėte? Pa- 
darytumėte man didelę paslaugą. 

— Kodėl aš jus aplankiau? — sušuko ji. - Dieve mano, jūs 
mokate taip baisiai įskaudinti! Galbūt bijote, kad paprašy- 
siu pinigų, kad atvykau čia vien tam, kad jus apiplėščiau? 
Prisipažinkite, jei iš tiesų jūsų galvoje sukasi tokios tamsios 
mintys... Na, ir kodėl aš jus aplankiau? Bandykite spėti! Ne- 
jau nenutuokiate, kokia šiandien diena? Gal užmiršote savo 
gimtadienį? 

Kūkčiodama ji puolė prieš jį ant kelių ir sugriebusi abi 
jo rankas priglaudė jas sau prie veido, paskui prispaudė prie 
krūtinės. 

Keistai sujaudintas to ūmaus švelnumo proveržio, kurio ne- 
besitikėjo, jis prisitraukė ją prie savęs ir pasisodino ant kelių. 

— Aš nepamiršau tavo gimtadienio, — vėl prakalbo ji, — vi- 
sada jį prisimenu. Tu nežinai, kaip dažnai verkiu naktimis, kai 
užmigti neduoda mintys apie tave... Mano berniuk, tavo lūpos 
vis dar tokios pat raudonos! Aš tiek visko pergalvojau laive, 
mąsčiau: kažin ar jo lūpos vis dar tokios pat raudonos?.. Kaip 
laksto tavo akys! Tikiuosi, tai nereiškia nekantros? Šiaip tu 
toks pat, tik tavo akys laksto, tarsi tik ir galvotum, kaip kuo 
greičiau manęs atsikratyti. Gal vis dėlto persėsiu ant kėdės ša- 
lia tavęs, tikriausiai tau taip labiau patinka, ar ne? Kiek daug, 
kiek daug noriu tau pasakyti ir negaliu gaišti laiko, nes gar- 
laivis tuoj išplauks, tik tu glumini mane savo abejingumu. Ką 

man šnekėti, kad atidžiai mane išklausytum? Iš tikrųjų tu ne- 
jauti nė trupučio dėkingumo, kad prisiminiau šią dieną ir atva- 
žiavau pas tave... Ar gavai daug gėlių? Turbūt, kad taip. Ponia 
Stenersen, ko gera, irgi tave prisiminė? Papasakok man, kaip ji 
atrodo, toji ponia Stenersen, prieš kurią vaizduoji agronomą. 
Cha cha cha, tik pamanyk!.. Ir aš būčiau atvežusi tau gėlių, 
jei būčiau turėjusi už ką nupirkti, bet šiuo metu esu per daug 
nusigyvenusi... Dėl Dievo, paklausyk manęs nors tas kelias 
varganas minutes, nejau taip sunku? Kaip viskas pasikeitė! 
Pameni, kaip kartą, — nors tu, žinoma, neprisimeni, ir nėra 
reikalo tau priminti, — bet kartą atpažinai mane iš tolo vien 
iš mano skrybėlės plunksnos ir atbėgai tekinas vos ją pama- 
tęs. Puikiai žinai, kad tai tiesa, argi ne? Tai nutiko kadaise ant 
tvirtovės pylimo. Bet jau pamiršau, kodėl pradėjau pasakoti 
apie tą skrybėlės plunksną. Viešpatie, nebeprisimenu, kaip ke- 
tinau panaudoti tai prieš tave, nors argumentas man atrodė 
vykęs... Kas yra? Kodėl tu pašokai? 

Jis atsistojo, ant pirštų galų prisėlino durų ir staigiu judesiu 
jas atidarė. 

— Valgomajame kažkas vis bando jus prisišaukti, Sara! — 
pasakė iškišęs pro duris galvą. 

Kai grįžęs vėl atsisėdo ant kėdės, linktelėjo Kamai ir su- 
šnabždėjo: 

— Supratau, kad ji stovi už durų ir žiūri pro rakto skylutę. 

Kamai trūko kantrybė. 

— Ir tegu sau žiūri! — metė ji. — Na, kodėl kaip tik da- 
bar jums rūpi tūkstančiai pašalinių dalykų? Aš sėdžiu čia 
jau ketvirtį valandos, o jūs net nepaprašėte manęs nusiimti 
šydo. Tik nedrįskite manęs to prašyti dabar, pavėluotai! Jūs 
nesusiprotėjote, kokia kankynė per tokią kaitrą nešioti žiemi- 

nį šydą. Ką gi, gavau ko nusipelniusi. Ir kurių galų reikėjo čia 
trenktis? Puikiai girdėjau, kaip klausėte kambarinę, kur būtų 
galima užeiti trumpai valandėlei. Taip ir pasakėte: trumpai 
valandėlei! Matyt, tai reiškia, kad ketinote užbaigti su mani- 
mi šneką per porą minučių. Ne, aš jums nepriekaištauju, tik 
mane tai neapsakomai nuliūdino. Neduok tu Dieve!.. Ir kodėl 
niekaip negaliu tavęs užmiršti? Žinau, kad tu pamišęs, kad 
tavo akys paklaikusios; įsivaizduok, girdėjau apie tave taip 
kalbant, ir man nesunku tuo patikėti. Ir vis tiek negaliu tavęs 
užmiršti. Daktaras Nisenas sakė, kad tu pamišęs, ir dievaži tik 
visiškas pamišėlis galėtų apsigyventi tokiame miesteliūkštyje 
kaip šis ir pasivadinti agronomu. Kur tai girdėta! Matau, 
tebemūvi tą geležinį žiedą ir diena iš dienos tebenešioji tą 
rėksmingą geltoną kostiumą, kurio niekas daugiau nesutiktų 
vilktis... 

— Ar daktaras Nisenas sakė, kad aš pamišęs? — paklausė jis. 

— Daktaras Nisenas pasakė tai be užuolankų! Gal nori su- 
žinoti, kam pasakė? 

Stojo pauzė. Nagelis trumpai susimąstė, tada vėl pakėlė 
akis ir tarė: 

— Kalbėkite atvirai, ar negalėčiau nors kiek padėti jums pi- 
nigais, Kama? Jūs žinote, kad galiu. 

— Nieku gyvu! — pasipiktino ji. — Nieku gyvu, ar girdite? 
Kas, po galais, davė jums teisę svaidyti man į veidą vieną 
įžeidimą po kito? 

Vėl pauzė. 

— Nesuprantu, — prabilo jis, - kokia prasmė čia sėdėti ir 
gadinti vienas kitam nuotaiką... 

Bet Kama pertraukė jį apsipylusi ašaromis, nebegalvoda- 
ma, ką sako: 

— Katras iš mudviejų be nuotaikos? Gal aš? Vis dėlto kaip 
neatpažįstamai pasikeitei vos per kelis mėnesius! Atvykau čia 
vien tam, kad... Aš nebesitikiu, kad atsakysi į mano jausmus, 
ir žinai, kad nesu iš tų, kurios pultų maldauti, tačiau vyliau- 
si, kad būsi man maloningas... O Viešpatėliau, koks liūdnas 
mano gyvenimas! Turėčiau išrauti tave iš savo širdies, bet ne- 
galiu, aš atseku tau iš paskos ir puolu prie tavo kojų. Ar pame- 
ni, kaip tąkart Dramensvejene sudavei šuniui per snukį, nes 
jis šoko ant manęs? Pati buvau kalta: surikau manydama, kad 
jis taikosi man įkąsti. Iš tikrųjų šuo neketino kąsti, tenorėjo 
pažaisti, o kai tu jam sušėrei, jis prišliaužė prie mūsų ir atsigulė, 
užuot nubėgęs. Tąkart iš gailesčio tu apsiverkei, glostei šunį 
ir vogčiomis braukei ašaras, aš mačiau. O dabar tu neverki, 
nors... Tik nesuprask kaip palyginimo. Juk nemanai, kad imsiu 
save lyginti su šunimi? Dievas žino, kas tau gali šauti į galvą 
iš pasipūtimo. Man pažįstama ši tavo veido išraiška. Matau, 
šypsaisi, taip, tikrai, šyptelėjai! Tu atvirai tyčiojiesi iš manęs! 
Pasakysiu tau tiesiai... Ne, ne, ne, atleisk man! Aš vėl tokia 
nusiminusi. Prieš save matai palaužtą moterį, aš visiškai pa- 
laužta, duok man savo ranką! Na, kodėl tu niekaip negali pa- 
miršti tos mažytės mano nuodėmės? Juk kai geriau pagalvoji, 
tas prasižengimas nebuvo toks jau didelis. Tą vakarą negerai 
pasielgiau nenulipusi žemyn pas tave. Siuntei ir siuntei man 
ženklus, o aš nepasirodžiau. Dievas mato, kaip nuoširdžiai gai- 
liuosi! Tik tuo metu pas mane jo nebuvo, kaip tu pamanei, jis 
buvo užėjęs, bet tuo metu jo jau nebebuvo. Aš juk prisipažįstu 
ir prašau malonės. Bet man reikėjo jį išvaryti, taip, išvaryti, aš 
nesiginu, visai nesiginu, ir man nereikėjo... Ne, aš nesupran- 
tu... nieko nebesuprantu... 

Stojo pauzė. Toje tyloje buvo girdėti tik Kamos kūkčiojimas 

ir peilių bei šakučių barškėjimas valgomajame. Ji vis verkė ir 
po šydu nosinaite šluostėsi ašaras. 

— Žinai, jis baisiai silpnas, — tęsė ji, — jam taip trūksta 
tvirtybės. Būna, trenkia kumščiu į stalą ir liepia man nešdintis 
po velnių, iškoneveikia mane, drebia, kad aš jį žlugdau, elgia- 
si su manimi labai šiurkščiai, bet netrukus vėl pasidaro toks 
nelaimingas ir negali apsispręsti, ar leisti man išeiti. Ką man 
daryti, kai matau, koks jis bejėgis? Ketinu jį palikti, bet vis 
atidėlioju, nors man nėra lengva... Tik negailėkite manęs, kaip 
drįstate man rodyti savo begėdišką užuojautą! Šiaip ar taip, jis 
geresnis už daugelį ir suteikė man daugiau džiaugsmo nei bet 
kuris kitas, daugiau nei jūs. Mano meilė jam tokia pat tvirta, 
jei norite žinoti. Atvykau čia ne tam, kad jį apšmeižčiau. Kai 
grįšiu namo ir su juo susitiksiu, atsiklaupusi prašysiu atleisti už 
tai, ką čia apie jį prišnekėjau. Taip, tikrai! 

Nagelis tarė: 

— Mieloji Kama, elkitės protingai! Leiskite man jums padėti, 
ar girdite? Manau, jums to reikia. Ar sutiksite? Negražu atsisa- 
kyti pagalbos, kai aš galiu ir noriu padėti. 

Sulig tais žodžiais jis išsitraukė piniginę. 

Įsiutusi ji suriko: 

— Aš gi pasakiau „ne“! Gal jūs kurčias? 

— Ko jūs tuomet norite? — priblokštas paklausė jis. 

Kama atsisėdo ant kėdės ir liovėsi verkti. Regis, ėmė gailėtis 
pasikarščiavusi. 

— Paklausykite, Simonsenai... leiskite man dar kartą pa- 
vadinti jus Simonsenu, jei nesupyksite, norėčiau jums kai 
ką pasakyti. Kur tai matyta, apsigyventi tokiame užkampyje, 
ir kas, po galais, jums užėjo? Ar reikia stebėtis, kad žmonės 
jus laiko pamišėliu? Turiu įtempti atmintį, kad prisiminčiau, 

kaip šis miesteliūkštis vadinasi, toks jis mažytis, o jūs čia 
išdarinėjate komedijas ir stulbinate vietinius savo keistybėmis! 
Ar tikrai negalėjote sugalvoti nieko geriau?.. Na, tai ne mano 
reikalas, sakau tik iš seno... Tai kaip manote, ką man daryti 
su savo krūtine? Rodos, tuoj sprogs! Ar nemanote, kad vėl 
vertėtų apsilankyti pas gydytoją? Tik, Dieve mano, kaip aš jam 
susimokėsiu neturėdama nė vienos erės? 

— Bet aš iš visos širdies noriu jums padėti, ar girdite? Juk 
kada nors galėsite man tuos pinigus grąžinti. 

— Na, bet koks gi skirtumas, ar apsilankysiu pas gydytoją, 
ar ne, — ji toliau varė savo kaip užsispyręs vaikas. — Kas 
gedėtų manęs, jei numirčiau)?.. 

"Tačiau staiga ji nudavė susimąsčiusi ir jau kitu tonu tarė: 

— Geriau pasvarsčius, kodėl gi man nepriimti jūsų pinigų? 
Jeigu seniau imdavau, kodėl nepaėmus dabar? Juk nesu tokia 
visko pertekusi, kad dėl to... Bet jūs vis stengėtės pasiūlyti man 
jų tomis akimirkomis, kai būdavau sudirgusi, tad iš anksto 
galėjote nuspėti, kad atsisakysiu. Stengėtės, kaipgi! Jūs viską 
tiksliai apskaičiavote, vien tam, kad išsaugotumėte savo pi- 
nigus, nors dabar jų turite į valias. Manote, nepastebėjau? Ir 
net jeigu dabar dar kartą man jų pasiūlysite, padarysite tai 
vien tam, kad mane pažemintumėte ir galėtumėte džiaugtis, 
kai galiausiai būsiu priversta juos priimti. Bet tai nepadės, vis 
dėlto aš paimsiu tuos pinigus ir būsiu tau dėkinga. Dievaži, 
norėčiau, kad man nereikėtų tavęs prašyti! Bet žinokite, ne 
dėl to šiandien čia atvykau, ne dėl pinigų, galite tikėti, galite 
ne. Vis dėlto viliuosi, kad nesate toks niekingas ir taip ne- 
manote... O kiek gali man duoti, Simonsenai? Viešpatie, tik 
prašau neisižeisti, tikrai kalbu nuoširdžiai... 

— Kiek jums reikia? 

— Taigi, kiek man reikia!.. O Dieve, tikiuosi, garlaivis ne- 
išplauks be manęs?.. Galimas daiktas, man reikia daug, bet... 
gal kelių šimtų kronų, bet... 

— Paklausykite, jums visi nereikia jaustis pažemintai dėl to, 
kad paimsite tuos pinigus. Jei norėtumėt, galėtumėt juos užsi- 
dirbti. Galėtumėt man padaryti didžiulę paslaugą, jei išdrįsčiau 
jūsų paprašyti... 

— Jei išdrįstum manęs paprašyti! — sušuko ji netverdama 
džiaugsmu, kad atsirado tokia išeitis. — Dieve mano, kaip tu 
gražbyliauji! Kokią paslaugą? Kokią paslaugą, Simonsenai!? Aš 
pasiryžusi viskam! O, mieliausiasis mano! 

— Jūs dar turite laiko, garlaivis išplauks tik po keturiasde- 
šimt penkių minučių... 

— Taip. Ir ką aš turiu padaryti? 

— Jūs turite aplankyti vieną damą ir įvykdyti vieną pa- 
vedimą. 

— Damą! 

— Ji gyvena šalia krantinės, vienaukštyje namelyje. Langai 
be užuolaidų, bet ant palangių žydi baltos gėlės. Toji dama var- 
du Marta Gudė, panelė Gudė. 

— Tai ar ji... o kaipgi ponia Stenersen?.. 

— Paklausykite, jūs klystate, panelei Gudei turbūt apie ke- 
turiasdešimt. Bet ji turi kėdę, seną krėslą, kurį nusprendžiau 
įsigyti, ir jūs turite man padėti... Štai, įsidėkite pinigus, o aš 
jums tuo metu viską paaiškinsiu. 

Pamažu ėmė temti; viešbučio svečiai triukšmingai išsiskirs- 
tė iš valgomojo, o Nagelis tebesėdėjo, smulkiai pasakodamas 
apie senąjį krėslą. Veikti reikią atsargiai, platūs mostai čia 
nepadėsią. Kama vis labiau nekantravo imtis užduoties, šis 
įtartinas pavedimas ją tiesiog pakerėjo, ji garsiai juokėsi ir vis 

klausinėjo, gal jai mažumėlę persirengti, bent akinius užsidėti. 
Ar jis kažkada neturėjęs raudonos skrybėlės? Ji galėtų ją užsi- 
maukšlinti... 

— Ne, ne, jums nereikia imtis jokių gudrybių. Tiesiog pa- 
reikškite norą įsigyti kėdę ir užkelkite kainą, galite eiti iki 
dviejų šimtų kronų, net iki dviejų šimtų dvidešimt. Ir būkite 
rami, jums niekas negresia, kėdės jūs negausite. 

— Dieve, kiek daug pinigų! Kodėl negalėčiau jos gauti už 
du šimtus dvidešimt kronų? 

— Nes ji jau pažadėta man. 

— O jeigu dama užkibs? 

— Neužkibs. Dabar eikite. 

Paskutinę akimirką ji vėl paprašė šukų ir susirūpino, ar ne- 
susiglamžiusi jos suknelė. 

— Man nepatinka, kad tiek daug laiko praleidi pas tą ponią 
Stenersen, — tarė papūsdama lūpytes. — Aš to nepakęsiu, 
tapsiu nepaguodžiama. 

Ir dar kartą pasitikrino, ar saugiai paslėpė pinigus. 

— Koks tu mielas, kad nepagailėjai man tiek pinigų! — 
šūktelėjo. 

"Tada staigiu judesiu pasikėlė šydą ir pabučiavo jam į lūpas, 
tiesiai į lūpas. Tačiau net ir tada nesiliovė galvojusi apie keistąjį 
savo vizitą pas Martą Gudę. 

— Kaip man tau pranešti, kad viskas pavyko? — paklausė 
ji. - Jei nori, galiu paprašyti kapitono, kad garlaivis suūktų ke- 
turis ar penkis kartus, gerai? Matai, nesu tokia jau kvaila. Gali 
manimi pasikliauti! Nejau nepadarysiu tau tokios paslaugėlės, 
kai tu... Paklausyk, ne dėl pinigų aš šiandien atvažiavau, 
patikėk! Leisk dar kartą tau padėkoti! Iki pasimatymo, iki pa- 
simatymo! 

Ji dar kartą apsičiupinėjo, ar pinigai vietoje. 
Po pusvalandžio Nagelis tikrai išgirdo, kaip garlaivis trum- 
pai suūkė penkis kartus iš eilės. 


Praėjo pora dienų. 

Nagelis nekėlė kojos iš savo kambario, kiūtinėjo šen ten 
paniurusiu veidu, atrodė nelaimingas ir kenčiantis; jo akys per 
tas dvi dienas visai apsiblausė. Jis taipgi su niekuo nesikalbėjo, 
net su viešbučio patarnautojais. Viena jo plaštaka buvo ap- 
vyniota skaruliu; kažkurią naktį, kaip įprastai nežinia kur už- 
trukęs iki paryčių, jis grįžo ranką susukęs į nosinę. Pasak jo 
paties, susižeidė dviejose vietose pargriuvęs ant akėčių, riog- 
sojusių krantinėje. 

Ketvirtadienio rytas išaušo lietingas, ir nuo darganos jo 
nuotaika dar labiau subjuro. Tačiau lovoje paskaitinėjęs laik- 
raščius ir pasijuokęs iš skandaliuko Prancūzijos Deputatų 
rūmuose, staiga jis spragtelėjo pirštais ir pašoko ant kojų. Vel- 
niai griebtų! Pasaulis platus, turtingas ir kupinas džiaugsmo, 
pasaulis nuostabus, ir ne kitaip! 

Nespėjęs iki galo apsirengti, Nagelis paskambino ir pranešė 
Sarai vakare ketinąs pasikviesti svečių, šešis septynis žmones, 
galinčius kiek praskaidrinti šią ašarų pakalnę, keletą links- 
muolių: daktarą Stenerseną, advokatą Hanseną, adjunktą ir 
dar vieną kitą. 

Jis tuoj pat išsiuntinėjo kvietimus. Minutis pranešė ateisiąs; 


182 Knut Hamsun 


asesorius Reinertas taip pat buvo pakviestas, tačiau nepasirodė. 
Penktą valandą popiet visi susirinko Nagelio kambaryje. Ka- 
dangi tebelijo ir lauke tvyrojo prietema, buvo uždegta lempa 
ir nuleistos užuolaidos. 

O tada prasidėjo bakchanalija, girta puota ir nebūtas pra- 
gariškas triukšmas — visas miestelis apie tai kalbėjo dar kelias 
dienas... 

Vos Minutis įžengė pro duris, Nagelis priėjo prie jo ir 
atsiprašė už tai, kad per aną susitikimą prišnekėjo tiek niekų. 
Jis nuoširdžiai paspaudė Minučiui ranką ir pristatė jį jauna- 
jam studentui Ejenui, kuris vienintelis jo nepažinojo. Minutis 
šnabždomis padėkojo Nageliui už naujas kelnes; dabar jis nuo 
galvos iki kojų vilkėjo naujais drabužiais. 

— Jūs dar neturite liemenės. 

— Taip, bet man jos ir nereikia. Aš juk ne grafas, patikėkite: 
man nereikia liemenės. 

Daktaras Stenersenas buvo sukūlęs savo akinius ir dabar 
nešiojo pensnė, kuri, nepririšta prie virvelės, kas akimirką kri- 
to jam nuo nosies. 

— Kad ir ką sakytumėte, — pareiškė jis, — mes gyvename 
išsilaisvinimo laikais. Tik prisiminkite rinkimus. Ir palyginkite 
juos su praėjusiais. 

Visi gėrė išvien, adjunktas jau ėmė kalbėti vienskiemeniais 
žodžiais, o tai buvo aiškus ženklas. Advokatas Hansenas, 
veikiausiai išlenkęs kelias burneles dar prieš ateidamas, kaip 
įprastai ėmė prieštarauti daktarui ir taukšti nesąmones. 

Jis, Hansenas, savo ruožtu esąs socialistas, kiek pažengęs 
socialistas, jeigu galima taip pavadinti. Rinkimai jo labai ne- 
nudžiuginę; kokį išsilaisvinimą, tiesą sakant, jie parodę, ar kas 
nors galįs jam atsakyti? Velniop viską! Taip, puikūs išsilaisvini- 

mo laikai! Tačiau net toks žmogus kaip Gladstonas niekingai 
kariavo su Parneliu, prisidengęs doroviniais sumetimais, juo- 
kingais pseudomoraliniais sumetimais! Velniop viską! 

— Kokios čia, po paraliais, kalbos? — tuojau suriko dakta- 
ras. — Nejau dorovė nieko nereiškia? Kiek žmonių pavyktų 
patraukti į savo pusę spjovus į moralę? Į raidos kelią žmo- 
nes reikia vesti gudrumu ir apgaule, moralei nuolat atiduo- 
dant duoklę. Aš labai vertinu Parnelį, bet jeigu Gladstonui 
šis pasirodė nepakenčiamas, tai juk galima pripažinti, kad tas 
žmogus žino, ką šneka. Su šia nuomone, be abejo, nesutiktų 
ponas Nagelis, gerbiamas pobūvio šeimininkas, niekaip nega- 
lintis dovanoti Gladstonui, kad jo švari sąžinė. Cha cha cha, 
o Dieve mieliausias!.. Beje, pone Nageli, juk jums ir Tolstojus 
nelabai prie širdies? Girdėjau iš panelės Chelan, kad nesate 
linkęs jo pripažinti. 

Nagelis, tuo metu šnekučiavęsis su studentu Ejenu, skubiai 
atsisuko ir tarė: 

— Nepamenu, kad su panele Chelan būčiau kalbėjęs apie 
Tolstojų. Laikau jį didžiu rašytoju ir filosofijos juokdariu... 

O netrukus pridūrė: 

— Juk šįvakar galime sau leisti pasisakyti smarkiau, jei tik 
yra noras, ar ne? Čia gi viengungio būstas, į kurį susirinkę vie- 
ni vyrai. Tai sutarta? Dabar man kaip tik tokia nuotaika, kad 
galėčiau kepštelėti kam nors letena ir suurgzti. 

— Prašom! —- įsižeidęs atsakė daktaras. — Tolstojus — juok- 
darys. 

— Taip, taip, pasakykime savo nuomonę, - staiga suriko ir 
adjunktas. Jis ką tik buvo pasiekęs tinkamą girtumo laipsnį 
ir nuo šiol nieko nebijojo. — Jokių apribojimų, daktare, ki- 
taip išvilksime tave lauk. Kiekvienas turi savo nuomonę; 

Štekeris", pavyzdžiui, yra paskutinis sukčius. Aš tai įrodysiu... 
įrodysiu! 

Visi prapliupo juoktis ir tik po kurio laiko vėl galėjo prabilti 
apie Tolstojų. Jis esąs didis rašytojas ir didelė asmenybė. 

Nagelio veidas ūmiai plykstelėjo raudoniu: 

— Nėra jis jokia didelė asmenybė. Jo mąstysena tokia pri- 
mityvi, kiek tik įmanoma, o mokymas — nė per plauką ne 
prasmingesnis nei Gelbėjimo armijos pašlovinimai aleliuja. 
Vargu ar koks žemakilmis rusas, neturintis senos prakilnios 
pavardės ir apvalaus milijono Tolstojaus rublių, būtų tapęs 
toks garsus, kelis valstiečius išmokęs lopyti batus... Nagi, ver- 
čiau paūžkime. Į sveikatą, pone Grėgorai! 

Kur buvęs, kur nebuvęs Nagelis vis ištaikydavo progą su- 
sidaužti su Minučiu ir apskritai visą vakarą rodė jam daug 
dėmesio. Jis dar kartą pagailestavo dėl savo paistalų per aną 
susitikimą ir paprašė, kad Minutis visa tai užmirštų. 

— Manęs tai jūs niekuo neišgąsdinsite, — tarė daktaras ir 
sulig tais žodžiais išsiręžė. 

— Kai kada man užeina noras visiems priešgyniauti, — tę- 
sė Nagelis, - o šįvakar man ypač niežti liežuvį. Iš dalies kalti 
keli nemalonūs išgyvenimai, gan skaudžiai sukrėtę mane už- 
vakar, iš dalies — tas niūrus oras, kurio tiesiog negaliu pakelti. 
Pone daktare, turbūt nusimanote apie tokias būsenas ir man 
atleisite... O kalbant apie Tolstojų, niekaip neišeina laikyti jo 
dvasingesniu už, tarkim, generolą Butą“. Abu jie pamokslau- 
tojai - ne mąstytojai, bet pamokslautojai. Jie leidžia į apyvartą 
jau sukurtus gaminius, populiarina mintis, kurias randa pata- 

vas, pusdykiai pardavinėja jas liaudžiai ir valdo pasaulį. Bet 
jeigu jau ką nors parduodi, svarbu parduoti pelningai. O Tols- 
tojus patiria milžiniškus nuostolius. Kartą susilažino du drau- 
gai: vienas pastatė dvylika šilingų, kad šaudamas iš dvidešim- 
ties žingsnių išmuš riešutą draugui iš rankos ir jo nesužeis. Tai 
jis ir iššovė, netaikliai iššovė, sudirbo anam visą ranką, netgi 
su dideliu pasisekimu. Tuomet draugas sudejavo ir sukaupęs 
paskutines jėgas suriko: „Tu pralaimėjai lažybas, duok šen dvy- 
lika šilingų!“ Ir jis gavo tuos dvylika šilingų... Cha cha, duok 
šen dvylika šilingų, pasakė!.. Dieve tu mano, kaip Tolstojus 
plėšosi, kad sunaikintų bet kokį žmonių džiaugsmo šaltinį ir 
pripildytų pasaulį vien meile Dievui ir paprastam žmogui. 
Mane kamuoja gėda. Gan įžūlu teigti, kad dėl grafo agronomą 
kamuoja didžiulė gėda, bet taip yra... Net neužsiminčiau apie 
tai, jei Tolstojus būtų jauniklis, kuriam reikia įveikti pagun- 
das, atlaikyti kovą su savimi, kad galėtų skelbti dorą ir tyrai 
gyventi. Bet juk tas žmogus — karšinčius, kurio versmės uža- 
kusios, kuriame žmogiškų polinkių nelikę nė žymės. Bet - kas 
nors gali įterpti — tai niekaip nesusiję su jo mokymu. Netiesa, 
tai taip pat susiję su jo mokymu! Tik aptingęs ir surambėjęs 
nuo senatvės, persisotinęs malonumais ir nuo jų atbukęs eini 

pas jauną žmogų ir sakai: „Atsižadėk!“ Jaunuolis paskanauja, 
pamąsto ir pripažįsta, kad tai teisinga pagal Šventąjį Raštą. 
"Tačiau jaunas žmogus neatsižada, tik karališkai nuodėmiauja 
keturiasdešimt metų. Taip sutvarkyta gamta! O kai prabėga 
keturiasdešimt metų ir jaunuolis pats pavirsta seniu, tuomet 
jis taip pat pasibalnoja savo baltą baltą kumelę ir išjoja, kaulėta 
ranka aukštai iškėlęs kryžių, visam pasauliui trimituodamas, 
kad jaunikliams reikia atsižadėti, visko atsižadėti. Che che che 
che, taip, tai nuolat besikartojanti komedija! Tolstojus mane 

linksmina, aš sužavėtas, kad tas seniokas dar gali daryti tiek 
gero; galiausiai jo turbūt laukia dangus! Bet juk jis tik kartoja, 
ką daugybė senių darė iki jo ir ką daugybė senių darys po jo. Ir 
nieko daugiau. 

— Leiskite mažų mažiausiai jums priminti, kad Tolstojus 
garsėja kaip tikras varguolių ir nelaimėlių draugas, nejau tai 
nieko nereiškia? Parodykite man bent vieną mūsiškį poną, 
kuris taip rūpintųsi žemiausiais visuomenės sluoksniais. Man 
jūsų požiūris atrodo ganėtinai pasipūtėliškas: atseit jeigu Tols- 
tojaus mokymu niekas nesivadovauja, tai jį reikia nurašyti 
kaip kvailą sapalionę. 

— Bravo, daktare! — vėl subliuvo adjunktas raudonio iš- 
muštais veidais. — Bet pasakykite tą patį smarkiau, pasaky- 
kite šiurkščiai. Kiekvienas turi savo nuomonę. Pasipūtėliškas 
požiūris, išties jūsų požiūris pasipūtėliškas! Aš tai įrodysiu... 

— Į sveikatą! — tarė Nagelis. - Nepamirškime, ko čia susi- 
rinkome. Nejau, daktare, tikrai manote, kad žmogus, kuris ne- 
pagaili dešimties rublių, kišenėje turėdamas apvalų milijoną, 
yra vertas susižavėjimo? Nesuprantu jūsų ir visų kitų žmonių 
mąstysenos, tikriausiai esu kitaip suręstas. Nors užmuškite, 
man netelpa galvoje, kodėl reikia žavėtis išmaldos davėju, 
ypač jeigu jis —- piniguočius. 

— Puiku! — įterpė advokatas su pašaipėle. — Aš socialis- 
tas, ir mano toks požiūris. 

"Tačiau šie žodžiai suerzino daktarą, jis pasisuko į Nagelį ir 
sušuko: 

— Gal galėčiau paklausti, ar tikrai esate taip gerai susipa- 
žinęs, kiek ir kokio dydžio išmaldų Tolstojus išdalija įvairiomis 
progomis! Juk turi būti ribos, ką dera sakyti ir ko nedera, net 
viengungių vakarėlyje. 


Misterijos 187 


— Ir Tolstojus panašiai samprotavo: turi būti kokios nors 
ribos, kiek galiu aukoti! — atrėmė Nagelis. — Taigi jis leido 
savo žmonai prisiimti kaltę už tai, kad neduoda daugiau! Che 
che che, na, bet tai galime praleisti... Paklausykite: ar tikrai ati- 
duodame kroną todėl, kad esame dosnūs, arba todėl, kad šitaip 
norime padaryti gerą ir kilnų darbą? Man toks požiūris atrodo 
naivus! Yra žmonių, kurie tiesiog negali neduoti. Kodėl? Nes 
duodami jie jaučia didžiulį dvasinį pasitenkinimą. Jie vadovau- 
jasi ne loginiu mąstymu, dalija išmaldą pasislėpę, nemėgsta to 
daryti atvirai, nes prarastų dalį malonumo. Aukoja paslapčia, 
paskubom, drebančiomis rankomis, iš jiems patiems nesuvo- 
kiamos vidinės palaimos besikilnojančia krūtine. Staiga jiems 
tvyksteli, kad reikia ką nors atiduoti, tai kyla kaip savotiškas 
jausmas krūtinėje, prasiveržia nelyginant ūmus ir keistas troš- 
kimas, nuo kurio akys patvinsta ašaromis. Jie duoda ne iš ge- 
rumo, o vedami instinkto, dėl savo asmeninės gerovės, kitaip 
jie negali! Apie dosnius žmones kalbama su susižavėjimu, — 
kaip jau minėjau, tikriausiai esu kitaip suręstas nei visi kiti, bet 
dosnūs žmonės manęs nežavi. Nė trupučio. Kas, velniai grieb- 
tų, nenorėtų verčiau duoti, o ne imti? Leiskite man paklausti, 
ar yra žemėje nors vienas žmogus, kuris verčiau padėtų vargs- 
tantiesiems, užuot pats vargęs? Kaip pavyzdį galėčiau paminėti 
jus, pone daktare: visai neseniai savo irklininkui davėte pen- 
kias kronas. Netyčia nugirdau. Ir kodėl gi jūs atidavėte tas pen- 
kias kronas!? Tikrai ne tam, kad geru darbu pradžiugintumėte 
Dievą, tokia mintis turbūt jums nedingtelėjo. Galbūt tam 
žmogui taip labai ir nereikėjo pagalbos, vis tiek kyštelėjote jam 
pinigų. Tą akimirką, matyt, tiesiog pasidavėte kaži kokiam 
šviesiam impulsui kažką paleisti iš rankų ir pradžiuginti kitus... 
Mano galva, neapsakomai žema sureikšminti žmonių gerada- 

rystę. Vieną dieną žingsniuojate gatve, tam tikru oru, sutik- 
damas tam tikrus žmones, ir visa tai jumyse sukuria tam tikrą 
nuotaiką. Staiga žvilgsnį patraukia veidas, vaiko ar elgetos — 
tegu bus elgetos, — ir jus apima drebulys. Keistas jausmas per- 
smelkia sielą, ir treptelėjęs sustojate gatvėje. Tas veidas palietė 
nepaprastai jautrią jūsų stygą, ir jūs įsiviliojęs elgetą į tarpuvar- 
tę įspraudžiate jam į delną dešimt kronų. „Jei prasitarsi apie 
tai, bent žodeliu užsiminsi, užmušiu tave!“ — sušnabždi kone 
grieždamas dantimis, ašarodamas iš susijaudinimo. "Taip jums 
svarbu likti nepastebėtam. Ir tai gali kartotis diena iš dienos, 
tad neretai pats patenkate į sunkią bėdą ir kišenėje nebeturi- 
te nė erės... Man tai, žinoma, nebūdinga. Tačiau pažįstu vieną 
žmogų, geriau pagalvojus netgi du žmones, kurie taip elgiasi... 
Taigi duodate, nes negalite kitaip, ir taškas! Tačiau norėčiau 
išskirti šykščius žmones. Šykštuoliai ir dideli savanaudžiai iš 
tikrųjų aukoja, kai ką nors atiduoda, dėl to nekyla abejonių. 
"Tad noriu pasakyti, jog tokie žmonės yra vertesni pagarbos dėl 
vienos erės, kurią išdrebina pergalėję save, nei tokie kaip aš ir 
jūs, su malonumu atseikėjantys visą kroną. Perduokite Tolsto- 
jui, kad jo šlykštus parodomasis gerumas nevertas nė sudilusio 
grašio, — tol, kol jis neatiduos viso savo turto, nors ir to maža... 
Beje, prašau atleisti, jei ką nors papiktinau. Dar vieną cigarą, 
pone Grėgorai? Į jūsų sveikatą, pone daktare! 

Stojo tyla. 

— Kiek žmonių tikitės atversti per gyvenimą? — paklausė 
daktaras. 

— Bravo! — sukliko adjunktas. — Bravo jums šaukia ad- 
junktas Holtanas! 

— Aš? — perklausė Nagelis. — Nė vieno vienintelio. Jei 
stengčiausi atversti žmones, greit galą gaučiau. Tik niekaip 

negaliu suvokti, kodėl visi kiti žmonės nemąsto taip pat kaip 
aš. Išeitų, kad labiausiai aš pats neteisus. Bet ne visai neteisus, 
neįmanoma, kad būčiau visiškai neteisus. 

— Vis dėlto lig šiol man dar neteko girdėti, kad pripažintu- 
mėte kokią nors tiesą ar asmenybę, — tarė daktaras. — Būtų 
įdomu sužinoti, ar yra nors vienas žmogus, kuris ir jums įtiktų. 

— Leiskite man šį tą jums paaiškinti, tam užteks kelių žo- 
džių. Tikriausiai norėjote pasakyti: atsargiau, jis neturi autori- 
tetų, jis įsikūnijusi puikybė, jam niekas neįtinka! Jūs klystate. 
Mano protas daug neaprėpia, toli jis nesiekia, bet galėčiau iš- 
vardyti šimtus eilinių pripažintų didžiažmogių, kurie pripildo 
pasaulį savo šlovės spindesio. Jų vardai man skamba ausyse. 
Vis dėlto būčiau linkęs paminėti tik du, keturis ar šešis ryškiau- 
sius dvasios didžiūnus, pusdievius, nepranokstamus vertybių 
kūrėjus ir apsistoti ties visiškai nereikšmingais žmogeliais, savi- 
tais, kilniais genijais, apie kuriuos niekas nešneka, kurie gyve- 
na trumpai, miršta jauni ir nežinomi. Gali būti, kad išvardyčiau 
jų ganėtinai daug. Bet esu įsitikinęs, kad Tolstojų pamirščiau. 

— Paklausykite, — atsainiai tarė daktaras norėdamas už- 
baigti tą pokalbį, jis netgi trūktelėjo pečiais, — nejau išties ma- 
note, kad žmogus galėtų pasiekti tokią pasaulinę šlovę kaip 
Tolstojus nebūdamas iškilaus proto? Nepaprastai įdomu jūsų 
klausytis, bet tai, ką pasakėte, yra grynas paistalas. Jūs taip 
nušnekate, velniai rautų, jog darosi bloga. 

Adjunktas Holtanas užbliovė: 

— Bravo, daktare! Neleiskime savo šeimininkui mūsų 
užkalbėti... mūsų užkalbėti... 

— Adjunktas man priminė, kad tikrai nesu malonus šeimi- 
ninkas, — nusijuokė Nagelis. — Bet dabar aš pasitaisysiu. Pone 
Ejenai, juk jūsų taurė tuščia! Čia dabar, kodėl jūs negeriate? 

Studentas Ejenas visą laiką sėdėjo suakmenėjęs, gaudyda- 
mas kiekvieną pasakytą žodį. Iš smalsumo jo akys susiaurėjo, 
jis klausėsi net ausis ištempęs. Jaunuolis atrodė smarkiai 
susidomėjęs. Sklido kalbos, kad jis, kaip ir daugelis studentų, 
per atostogas rašo romaną. 

Sara atėjo pranešti, kad vakarienė paruošta. Advokatas, 
kuris snūduriavo suglebęs ant kėdės, staiga prasimerkė ir 
nulydėjo ją žvilgsniu, o kai ji pranyko už durų, pašoko, pasivijo 
ją ant laiptų ir susižavėjęs tarė: 

— Sara, nuo tavęs neįmanoma atitraukti akių. Sakau, 
kaip yra. 

Tuomet jis grįžo į kambarį ir atsisėdo į savo vietą tokiu pat 
rimtu veidu kaip anksčiau. Buvo gerokai trūktelėjęs. Kai dak- 
taras Stenersenas nebeiškentęs kibo jam į atlapus dėl socialisti- 
nių pažiūrų, jis jau nebepajėgė atsikirsti. Nieko sau socialistas! 
Engėjas, apgailėtinas galingųjų ir begalių tarpininkas, teisinin- 
kas, gyvenantis iš kitų nesantaikos ir imantis užmokestį už tai, 
kad nugalėtų kietakaktiškumas, teisėtai nugalėtų! Ir toks žmo- 
gus drįstąs vadintis socialistu! 

— "Taip, bet iš principo, iš principo, — užginčijo advokatas. 

— Iš principo! 

Daktaras su didžiausia panieka atsiliepė apie advokato prin- 
cipus. Kol ponai lipo laiptais žemyn į valgomąjį, jis nesiliovė 
atakavęs Hanseno, šaipėsi iš jo kaip advokato ir užsimojo prieš 
visą socializmo esmę. Štai jis, daktaras, liberalas visa siela ir 
kūnu, o ne koks nors apsišaukėlis socialistas. Ir išvis kas tas 
socialistinis principas? Velniop visa tai! Daktaras pasipūtė dar 
labiau: socializmas, trumpai nusakant jo esmę, esąs žemesnio- 
sios klasės keršto idėja. Pažvelkite į socializmą kaip judėjimą! 
Prastuoliai, akli ir kurti gyvuliai, kurie iškorę liežuvius bidzena 

paskui savo vedlį. Ar jie mato toliau savo nosies? Ne, prastuo- 
liai nemąsto. Jeigu mąstytų, pereitų pas liberalus ir nuveiktų 
ką nors naudinga ir praktiška, užuot visą gyvenimą drybsoję 
su nutisusia seile ir godoję godas. Tfu. Paimkite bet kurį so- 
cialistų vadą, kas tai per tipai? Nuskarusios džiūsnelės, tupin- 
čios mansardose ant medinių kėdžių ir kurpiančios veikalus 
apie tai, kaip patobulinti pasaulį! Žinoma, dalis jų - padorūs 
žmonės, kas galėtų pasakyti blogą žodį apie Karlą Marksą? Bet 
ir tas Marksas nieko daugiau neveikė, tik sėdėjo ir skrebeno 
plunksna, tikėdamasis taip panaikinti skurdą pasaulyje — teo- 
riškai. Jo protas išmąsto kiekvieną neturto atmainą, kiekvieną 
vargo laipsnį, jo galvoje sutelpa visos žmonijos kančios. Taigi 
jis pamirko plunksną į rašalą ir degančia širdimi puola margin- 
ti puslapį po puslapio, didžiausius lapus prirašo skaičių, atima 
iš turtuolių ir atiduoda vargšams, paskirsto lėšas, visą pasau- 
lio ekonomiką apverčia aukštyn kojomis, milijardais apipila 
nustėrusius vargšus, — ir viskas moksliškai, viskas teoriškai! O 
galų gale paaiškėja, kad per naivumą rėmėsi iš esmės klaidingu 
principu — žmonių lygybe! Tfu! Taigi, iš esmės klaidingu prin- 
cipu! Juk galima buvo užsiimti kokia nors naudinga veikla ir 
paremti liberalų pastangas reformuoti visuomenę ir įtvirtinti 
tikrąją demokratiją... 

Po truputį daktaras taip pat įšilo, niekaip nesiliovė graž- 
byliavęs ir dėstęs savo pažiūrų. Prie vakarienės stalo jis dar 
labiau įsismarkavo, šampanas liejosi upeliais, o atmosfera kai- 
to vis labiau: net Minutis, gavęs vietą šalia Nagelio ir ligi tol 
nepravėręs burnos, kelis kartus įsiterpė į pokalbį. Adjunktas 
sėdėjo sustingęs, vis šūkčiodamas, kad apsidrėbė kiaušiniu ir 
dabar negali pajudėti. Jis buvo visiškai bejėgis. Bet kai priėjusi 
Sara norėjo jį nušluostyti, advokatas pasinaudojęs progą pri- 

sitraukė ją prie savęs, suspaudė glėbyje ir ėmė su ja kaip pasiu- 
tęs kirkintis. Visa užstalė pakriko. 

Per visą tą sumaištį Nagelis pareikalavo, kad į jo kambarį 
būtų atnešta pintinė šampano. Netrukus visi pakilo nuo sta- 
lo. Adjunktas su advokatu susikibę už parankių užplėšė dainą, 
taip buvo įsismaginę, o daktaras vėl ėmė karštai postringauti 
apie socializmo principą. Tačiau ant laiptų jam nepasisekė: 
jis pametė savo pensnė, ši nukrito ant žemės, gal jau dešimtą 
kartą, ir galiausiai sudužo. Abu stiklai pažiro į šipulius. Dak- 
taras įsikišo rėmelius į kišenę ir visą vakarą liko pusaklis. 
Užsirūstinęs ir dar labiau sudirgęs jis prisėdo prie Nagelio ir 
kandžiai paklausė: 

— Jei suprantu jus teisingai, esate tikintis žmogus? 

Klausimą ištarė kuo rimčiausiu veidu ir dabar laukė atsaky- 
mo. Kiek patylėjęs dar pridūrė, kad po pirmojo jų pokalbio — 
kaip tik Karlseno laidotuvių dieną — jam susidaręs įspūdis, 
kad jis, Nagelis, išties esąs tikintis žmogus. 

— Aš gyniau religinį gyvenimą žmoguje, — atsakė Nage- 
lis, —- ne būtent krikščionybę, visai ne, bet apskritai religinį 
gyvenimą. Jūs pareiškėte, kad visus teologus reikėtų pakarti. 
„Kodėl?“ — paklausiau aš. „Nes jų vaidmuo suvaidintas“, — 
atsakėte jūs. Ir šiai jūsų nuomonei aš nepritariau. Religinis gy- 

venimas yra faktas. Turkas sušunka: „Alachas didis!“ — ir ati- 
duoda gyvybę už savo tikėjimą; norvegas klūpo prie altoriaus 
ir po šiai dienai geria Kristaus kraują. Kiekviena tauta garbina 
kokį nors karvės barškalą, tikėdami žmonės numiršta palaimo- 
je. Mat svarbu ne ką tikėti, o kaip tikėti... 

— Mane stebina tokios kalbos, — pasipiktino daktaras. — 
Dar kartą savęs klausiu, ar tik nebūsite užsimaskavęs kon- 

teologus ir teologines knygas, rašytojai jau drąsiai pliekia pa- 
mokslų rinkinius ir teologijos veikalus, o jūs vis tiek nenorite 
pripažinti, kad, pavyzdžiui, ta komedija su Kristaus krauju at- 
gyvenusi. Nesuprantu jūsų požiūrio. 

Nagelis pagalvojęs tarė: 

— Glaustai mano požiūrį būtų galima apibūdinti šitaip: 
ką iš tikrųjų laimėtume — dovanokite, jeigu jau esu jūsų to 
klausęs, — taigi ką iš tikrųjų laimėtume, net jei vertintume 
grynai praktiškai, iš gyvenimo išbraukę visą poeziją, visas sva- 
jones, visą įstabiąją mistiką, visą melą? Kas yra tiesa? Ar jūs 
tai žinote? Juk mes judame į priekį tik remdamiesi simboliais 
ir sulig kiekvienu žingsniu juos keičiame. Beje, nepamirškime 
išgerti. 

Daktaras atsistojo ir nužingsniavo per kambarį. Jis piktai 
dėbtelėjo į užsilenkusį kilimo kraštą prie durų ir net priklaupė, 
kad jį ištiesintų. 

— Galėtum man paskolinti savo akinius, Hansenai, šiaip 
ar taip, nieko neveiki, tik sėdi ir knapsi, — suurzgė išvestas iš 
kantrybės. 

Bet Hansenas nepanoro skirtis su savo akiniais, ir daktaras 
apmaudžiai nuo jo nusisuko. Jis vėl prisėdo prie Nagelio. 

— Nesąmonė kažkokia, — prakalbo, — iš esmės vienas 
šlamštas, jei žiūrėtume iš jūsų varpinės. Nors gal iš dalies jūs 
teisus. Štai pažvelkite į Hanseną, cha cha cha, prašau ne- 
pykti, kad iš tavęs juokiuosi, Hansenai, advokate ir socialiste 
Hansenai. Ar nepajunti širdyje savotiško džiaugsmo kaskart, 
kai susiginčija du padorūs piliečiai ir paduoda vienas kitą į 
teismą? Taip ir įsivaizduoju, kaip sutaikai juos gražiuoju ir 
už tai nepaprašai nė šilingo! O kitą sekmadienį vėl išsiruoši 
į Darbininkų sąjungą skaityti pranešimo apie socialistinę vals- 

tybę dviem amatininkams ir mėsininkui. „Taip, kiekvienam 
turi būti atlyginta pagal gebėjimą gaminti, — išrėži, — viskas 
puikiai sutvarkyta, niekas neliks nuskriaustas.“ Tada atsistoja 
mėsininkas, mėsininkas, kuris dievaži yra genijus, palyginti su 
jumis visais, taigi jis atsistoja ir taria: „Bet mano gebėjimas 
vartoti kaip pirklio didmenininko, o gaminti sugebu tik kaip 
vargšas mėsininkas, daugiau man neduota.“ Ir lieki stypsoti 
nublyškęs iš apmaudo, ar ne taip, mulki tu?.. Knark, knark, 
kad tik į naudą, parpk į sveikatą! 

Daktaras jau buvo girtutėlis, liežuvis jo nebeklausė, akys 
apsiblausė. Kiek patylėjęs jis vėl pasisuko į Nagelį ir niūriai 
pridūrė: 

— Beje, nenorėjau pasakyti, kad tik teologams reikia nu- 
sižudyti. Ne, tegu mane griausmas, mums visiems reikia tai 
padaryti, sunaikinti pasaulį ir paleisti viską velniop. 

Nagelis susidaužė su Minučiu. Daktaras nesulaukęs atsaky- 
mo supyko ir garsiai sušuko: 

— Ar negirdite, ką sakau? Mums visiems reikia nusižudyti, 
sakau! Jums, žinoma, taip pat, jums taip pat! 

Daktaras atrodė ne juokais įniršęs. 

— Taip, — atsakė Nagelis, — aš irgi apie tai galvojau. Tik 
man nepakaktų drąsos, —- pauzė. — Taigi nenoriu girtis, kad 
man užtektų drąsos tai padaryti. Bet jeigu vieną dieną pasiryž- 
čiau, ginklas paruoštas. Dėl visa pikta visada jį nešiojuosi. 

Nagelis iš liemenės kišenės išsitraukė buteliuką su nuo- 
dų ženklu ir iškėlė, kad visi matytų. Jis buvo pripiltas tik iki 
pusės. 

— Tikra cianido rūgštis, pati gryniausia! — pareiškė Na- 
gelis. — Bet aš niekada neišdrįsčiau, man tai atrodo neįmano- 
ma... Pone daktare, jūs turbūt galėtumėte pasakyti, ar tiek pa- 

kanka. Pusę jau sugirdžiau vienam gyvūnui, suveikė kuo pui- 
kiausiai. Keli traukuliai, kandžiai juokingas vyptelėjimas, du 
trys atodūsiai, ir viskas; trys ėjimai — matas. 

Daktaras paėmė buteliuką, apžiūrėjo į jį, kelis kartus pakra- 
tė ir tarė: 

— Čia yra pakankamai, daugiau nei pakankamai... Tiesą 
sakant, turėčiau šį buteliuką iš jūsų atimti, bet jeigu, šiaip ar 
taip, neužtektų drąsos... 

— Ne, man neužtektų drąsos. 

Stojo pauzė. Nagelis vėl įsikišo buteliuką į liemenės ki- 
šenę. Daktaras vis labiau smuko į kėdę, jis gėrė, dairėsi aplin- 
kui pastėrusiomis akimis ir spjaudė ant grindų. Staiga sušuko 
adjunktui: 

— Ei, kaip sekasi, Holtanai? Ar dar gali pasakyti „idėjų aso- 
ciacijos“? Aš nebegaliu. Labanakt! 

Adjunktas praplėšė akis, truputį pasirąžė, pakilo ir nuėjo 
prie lango, ten sustojo ir įsistebeilijo į gatvę. Kai vėl užsimezgė 
pokalbis, atsirado gera proga pasprukti. Jis nepastebimai 
nusėlino palei sieną, pravėrė duris ir išsmuko lauk, niekam 
nespėjus sužiūrėti. Šitaip adjunktas Holtanas visada pasišalin- 
davo iš pobūvių. 

Minutis taip pat atsistojo ketindamas išeiti, bet paprašytas 
dar truputį pabūti vėl atsisėdo. Advokatas Hansenas miegojo. 
"Tuomet vis dar blaivi trijulė — studentas Ejenas, Minutis ir 
Nagelis — prakalbo apie literatūrą. Daktaras klausėsi prisi- 
merkęs, nebepraverdamas burnos. Netrukus ir jis užmigo. 

Studentas buvo labai apsiskaitęs ir žavėjosi Mopasanu: 
reikią pripažinti, jog Mopasanas prasiskverbęs į slapčiausias 
moterų sielos kerteles, jis esąs nepranokstamas meilės dainius. 
O koks drąsus potėpis, koks nuostabus žmogaus sielos išma- 

nymas! Nagelis tai išgirdęs juokingai užsiplieskė, trankė stalą, 
laidė gerklę, kirto visiems rašytojams iš peties, sumalė juos 
į miltus, tik saujelei dovanojo gyvybę. Iš įkarščio jo krūtinė 
smarkiai kilnojosi, jis šaukė apsiputojęs: 

— Rašytojai! Cha cha, o kaipgi, jie prasiskverbė į pa- 
čias žmogaus sielos gelmes! Bet kas tokie tie rašytojai, tie 
pasipūtėliai, sugebėję įgyti tiek galios šiuolaikiniame gyve- 
nime, kas jie tokie? Ogi šašai ir votys ant visuomenės kūno, 
išsipūtę, sudirgę pūliniai, su kuriais reikia elgtis švelniai, liesti 
atsargiai ir pagarbiai, kitaip jie supyks, mat nepakenčia šiurkš- 
taus elgesio! O kaipgi, apie rašytojus būtina šokinėti, ypač apie 
pačius kvailiausius, užstrigusius žemiausioje žmogaus raidos 
pakopoje, visiškus gnomus; kitaip išdulkės į užsienį! Cha cha, 
į užsienį, tai jau taip! Dieve maloningasis, nors mirk iš juoko! 
O štai poetas, tikras įkvėpimo kupinas dainius, kurio krūtinėje 
skamba muzika, guldau galvą, bus nustumtas toli už stačio- 
kiško profesionalaus rašeivos Mopasano. Žmogaus, kuris tiek 
ir tiek prirašė apie meilę ir įrodė, kad moka kepti knygas; kas 
tiesa, tai tiesa! Ak, o ryškiai žėrinti maža žvaigždutė, tikras po- 
etas visomis prasmėmis, Alfredas de Miusė, kuriam meilė nėra 
poravimosi aktas, bet įstabi ir liepsninga pavasario melodija 
jo lyrinio herojaus sieloje, kurio žodžiai žaižaruote žaižaruoja 
kiekvienoje eilutėje, — šis poetas galbūt neturi nė pusės tiek 
gerbėjų kiek niekingasis Mopasanas su savo perdėm šiurkščia 
ir bedvase kojų poezija... 

Nagelis peržengė visas ribas. Jis taip pat rado dingstį užsipul- 
ti Viktorą Hugo ir išdėjo į šuns dienas visus žymiausius pasau- 
lio rašytojus. Ar jam būsią leista pateikti vienintelį trumputį 
pavyzdį, iliustruojantį vieno tokio pasaulinio garso rašytojo 
tuščią poetinį triukšmą? Štai, prašom: „Kad tavo plienas būtų 

toks pat aštrus kaip tavo paskutinis atsakas ne!“ Na, ką mano- 
te, argi ne puikiai skamba? Ką manote, pone Grėgorai? 

Nagelis susyk skvarbiai pažvelgė į Minutį. Nenuleisdamas 
akių nuo jo veido dar kartą pakartojo tą beprasmę eilutę. Mi- 
nutis neatsakė, tik iš išgąsčio išpūtė savo mėlynas akis ir sutri- 
kęs nugėrė didelį gurkšnį iš taurės. 

— Jūs paminėjote Ibseną, — toliau dėstė Nagelis, vis dar 
toks pat sudirgęs, nors niekas tos pavardės neminėjo. - Mano 
galva, Norvegijoje yra tik vienas rašytojas, ir tai ne Ibsenas. 
Tikrai ne jis. Apie Ibseną kalbama kaip apie mąstytoją, bet ar 
nederėtų skirti, kur yra tikrasis mąstymas, o kur - tik populia- 
rus samprotavimas! Kalbama apie Ibseno šlovę, liaupsinama 
jo narsa, bet ar nevertėtų skirti, kas yra narsa darbais ir narsa 
žodžiais, nesavanaudis, beatodairiškas revoliucinis proveržis 
ir buitinis maištingumas? Viena spinduliuoja gyvenime, kita 
stulbina teatre. Juk norvegų rašytojas, kuris nesipučia ir ne- 
vaikšto iškėlęs smeigtuko kaip ieties, negali vadintis norve- 
gų rašytoju; jam būtina susirasti kokią nors varčią, prieš kurią 
galėtų šokinėti, kitaip niekas jo nelaikys drąsia skruzde. Išties 
narsybės — nelyginant Napoleono laikų mūšyje, o pavojaus ir 
rizikos — ne daugiau kaip prancūziškoje dvikovoje. Cha cha 
cha... Ne, tam, kuris nori maištauti, nepakanka būti nedide- 
liu rašančiu stebuklu, vien literatūrine sąvoka vokiečiams, jis 
turi būti gyvybingas, veiklus žmogus gyvenimo maišalienėje. 
Su savo revoliucine narsa Ibsenas tikrai niekada neatsidurs 
ant plono ledo, o mintis apie torpedą po Nojaus arka tėra 
apgailėtina žinybinė teorija, palyginti su veržliu, liepsningu 
žygiu. Nors galbūt tai viena ir tas pat, jeigu į padanges ke- 
liame tokį bobišką darbą — knygučių rašymą žmonėms. Kad 

ir koks jis atrodytų niekingas, šiaip ar taip, nėra menkesnis 
už begėdiškus Levo Tolstojaus filosofinius paistalus. Velniop 
viską! 

— Viską? Visiškai viską? 

— Taip, beveik. Beje, mes turėjome vieną poetą, tai Bjorn- 
sonas savo geriausiomis akimirkomis. Jis mūsų vienintelis, kad 
ir kaip būtų, kad ir kaip būtų... 

— Bet ar dauguma priekaištų, išsakytų Tolstojui, netiktų 
ir Bjornsonui? Argi Bjornsonas nėra vien pamokslininkas, 
dorovės skelbėjas, eilinis, nuobodus senis, profesionalus rašy- 
tojas ir taip toliau? 

— Ne! — garsiai šūktelėjo Nagelis ir gestikuliuodamas 
karštai ėmė ginti Bjornsoną: esą nevalia lyginti Bjornsono 
ir Tolstojaus, nes tai prieštarauja net elementariai agrono- 
mo logikai, be to, nesuderinama su žmogiškumu. Visų pirma 
Bjornsonas esąs genijus, kaip ir Tolstojus. Jis, Nagelis, labai 
nevertinąs tų pusėtinų, eilinių genijų, dievaži nevertinąs, bet 
Tolstojus tik pasiekęs jų lygį, o Bjornsonas gerokai pranokęs. — 
Žinoma, tai netrukdo Tolstojui rašyti knygas, geresnes už 
daugumą Bjornsono knygų, bet ką tai įrodo? Juk parašyti gerą 
knygą sugeba net danų kapitonai, norvegų dailininkai ir anglų 
moterys. Be to, Bjornsonas yra žmogus, įspūdinga asmenybė, 
jokia sąvoka. Jis triukšmauja šioje žemėje kaip gyvas kūnas, 
jam reikia keturiasdešimt kartų daugiau erdvės nei bet kuriam 
kitam. Jis nesistengia prieš žmones vaizduoti sfinkso, neside- 
da didžiu ir paslaptingu kaip Tolstojus savo stepėje ar Ibse- 
nas savo kavinėje. Bjornsono siela — nelyginant miškas per 
audrą, jis nenustygsta, visur reiškiasi, taip stipriai kenkdamas 
savo įvaizdžiui kavinės Grand lankytojų akyse. Jis gausiai ap- 
dovanotas gamtos, valdinga asmenybė, vienas iš nedaugelio 

įsakinėtojų. Stovėdamas tribūnoje vienu rankos mostu gali 
nutildyti kylantį švilpimą. Jo galvoje nuolat randasi nau- 
jos mintys, jų ten knibždėte knibžda; jis triuškinamai laimi 
ir šiurkščiai klysta, bet ir viena, ir kita daro su asmenybės ir 
dvasios jėga. Bjornsonas — vienintelis mūsų poetas, apdova- 
notas įkvėpimu, dieviškąja kibirkštimi. Įkvėpimas kyla tarsi 
javų šnaresys vasaros dieną, ir galiausiai nieko, nieko daugiau 
negirdėti, tik tas šnaresys, tik tas šnaresys; taip gimsta jo sielos 
viražai — genijaus viražai. Pavyzdžiui, Ibseno kūryba, palyginti 
su Bjornsono, tėra grynai mechaniškas kanceliarinis darbas. 
Ibsenui svarbiausia surimuoti taip, kad net aidas atlieptų; 
dauguma jo pjesių — ne kas kita kaip sudraminta celiuliozė. 
Velniai žino, kas norėta jomis pasakyti... Na, bet pakaks apie 
tai, verčiau išgerkime... 

Antra valanda nakties. Minutis žiovauja. Apsnūdęs po 
darbo dienos, pavargęs nuo nesibaigiančių Nagelio šnekų, jis 
vėl pakyla išeiti. Tačiau kai atsisveikino ir nusigavo iki durų, 
kai kas vėl jį sulaikė, nedidelis apgaulus nutikimas, vėliau 
įgysiantis didžiulę svarbą: daktaras atsibunda, smarkiai mos- 
teli ranka ir neprimatydamas nuverčia kelias taures; Nagelis, 
sėdėjęs arčiausiai daktaro, buvo aplietas šampanu. Jis pašoko, 
juokdamasis papurtė savo šlapią krūtinę ir iš visos gerklės su- 
šuko „valio“. 

Minutis tuoj pat atskubėjo padėti, puolė sausinti Nagelį su 
nosinėmis ir rankšluosčiais. Labiausiai nukentėjusi liemenė, 
jeigu jis nusirengtų ją trumpai valandėlei, žala bemat būtų ati- 
taisyta! Bet Nagelis nesutiko nusivilkti liemenės. Nuo triukš- 
mo pabudo advokatas ir taip pat pagavo rėkti „valio“, nors 
nežinojo, kas vyksta. Minutis dar kartą paprašė, kad Nage- 
lis minutėlei atiduotų jam liemenę, bet šis tik papurtė galvą. 

Staiga jis pažvelgia į Minutį, kažką sumąstęs akimoju atsistoja, 
nusivelka liemenę ir įteikia jam su dideliu įkarščiu. 

— Prašom! — taria Nagelis. — Nusausinkite ją ir pasilaiky- 
kite sau. Taip, taip, pasilaikykite sau, juk neturite liemenės. 
Cit, jokių kalbų! Dovanoju jums ją iš visos širdies, mielas 
drauge. 

Minučiui vis dar priešgyniaujant, Nagelis įbruko jam lie- 
menę po pažastimi, atidarė duris ir draugiškai išstūmė jį lauk. 

Ir Minutis išėjo. 

Viskas įvyko taip greitai, kad tik Ejenas, sėdėjęs arčiausiai 
durų, tai pastebėjo. 

"Tuomet advokatas, nusiteikęs pašėlti, pasiūlė sudaužyti ir 
visas likusias taures. Nagelis neprieštaravo, ir keturi suaugę 
vyrai ėmė smagintis, į sieną svaidydami vieną taurę po kitos. 
Paskui jie maukė tiesiai iš butelių, šūkalojo kaip jūreiviai ir 
šoko ratu. Linksmybės baigėsi tik ketvirtą valandą ryto. Dak- 
taras buvo girtutėlis. Jau eidamas pro duris studentas Ejenas 
atsisuko į Nagelį ir tarė: 

— Bet juk tai, ką pasakėte apie Tolstojų, taip pat galima 
pasakyti apie Bjornsoną. Jūs nesate nuoseklus savo kalboje... 

— Cha cha cha! — griausmingai nusijuokė daktaras. — 
Jis reikalauja nuoseklumo... tokiu paros metu!.. Ar galite 
ištarti „enciklopedininkai“, mielasis? O „idėjų asociacijos“? 
Eime, padėsiu jums parsigauti namo... Cha cha, tokiu paros 
metu!.. 

Lyti liovėsi. Dangus neišsiblaivė, bet oras buvo tykus, ir 
diena žadėjo būti maloni. 

XIV 


Ankstyvą kitos dienos rytą Minutis vėl pasirodė viešbuty- 
je. Jis patyliukais įsėlino į Nagelio kambarį, ant stalo padėjo 
jo laikrodį, keletą popiergalių, buką pieštuką, mažąjį nuodų 
buteliuką ir jau ketino pasišalinti. Tačiau bemat nubudo Na- 
gelis, ir jis buvo priverstas paaiškinti, ko atėjęs. 

— Šiuos daiktus radau liemenės kišenėje, — tarė Minutis. 

— Liemenės kišenėje? Ak taip, kad tave griausmas, teisybė! 
O kiek dabar valandų? 

— Aštuonios. Bet jūsų laikrodis sustojęs, aš jo neužsukau. 

— Tikiuosi, neišgėrėte cianido rūgšties? 

Minutis šyptelėjo ir papurtė galvą. 

— Ne, - atsakė jis. | 

— Net neparagavote? Buteliukas turi būti puspilnis, paro- 
dykite man. 

Ir Minutis jam parodė, kad buteliukas vis dar puspilnis. 

— Gerai! Sakėte, aštuonios valandos? Vadinasi, laikas kel- 
tis... Kol nepamiršau, Grėgorai, ar galite man laikinai parūpinti 
smuiką? Norėčiau pamėginti pramokti... Et, ką aš čia tauškiu! 
Tiesa tokia: aš ketinu nupirkti smuiką ir padovanoti jį vienam 
pažįstamam, man jo reikia ne sau. Taigi būtinai raskite man 
smuiką, nors iš žemės iškaskite. 

Minutis pažadėjo stengtis kiek įmanydamas. 

— Labai ačiū. Ir prašom vėl pas mane užsukti, kai tik 
panorėsite. Kelią žinote. Viso geriausio! 

Po valandos Nagelis jau klaidžiojo po mišką šalia pastoriaus 
sodybos. Žemė tebebuvo šlapia nuo vakarykščio lietaus, saulė 
nekiek tešildė. Jis prisėdo ant akmens ir įsistebeilijo į kelią. 

Ant minkšto žvyro pastebėjo porą pažįstamų pėdsakų, beveik 
neabejojo, kad tie pėdsakai Dagnės ir kad ji iškeliavo į miestą. 
"Tuščiai pralaukęs netrumpą laiko tarpą, galų gale nusprendė 
eiti jos pasitikti ir pakilo nuo akmens. 

Jis tikrai nesuklydo, sutiko ją pamiškėje. Ji nešėsi knygą, 
Skramo“ „Gertrūdą Kolbjornsen“. 

Iš pradžių jie šnektelėjo apie tą knygą, paskui ji tarė: 

— Ar galite įsivaizduoti... mūsų šuo nudvėsė. 

— Nejaugi? — nusistebėjo jis. 

— Prieš kelias dienas. Radome jau sustingusį. Nesuprantu, 
kaip tai galėjo nutikti. 

— Beje, man jūsų šuo visada atrodė baisiai atgrasus. Dova- 
nokite, bet negaliu pakęsti dogų suplotomis nosimis ir įžūliais 
žmogiškais snukiais. Kai jis žiūrėdavo į ką nors, jo nasrų kam- 
pučiai nukardavo, tarsi jį būtų slėgusi viso pasaulio širdgėla. 
Tiesą sakant, džiaugiuosi, kad jis nugaišo. 

— Fu, kaip jums ne gėda... 

Bet Nagelis nervingai pertraukė ją, kažkodėl norėdamas 
tuoj pat užbaigti pašnekesį apie šunį, ir nukreipė kalbą kitur. 
Jis puolė pasakoti apie kadaise sutiktą žmogų, kuris buvęs ne- 
paprastai juokingas. 

— Tas tipas šiek tiek m-mikčiojo ir to neslėpė, netgi tyčia 
stengėsi dar labiau m-mikčioti, kad paryškintų savo trūkumą. 
Apie moteris jis turėjo keisčiausių prietarų. Beje, mėgdavo 
Prisiminti vieną Meksikoje patirtą nutikimą, kuris papasako- 
tas jo lūpomis tapdavo neapsakomai komiškas: buvo žiema, 
spigino baisūs šalčiai, net termometrai sproginėjo nuo speigo, 
o žmonės ištisomis paromis tūnojo namuose. Bet vieną dieną 


* Erik Skram (1847— 1923) - danų žurnalistas ir rašytojas. 

jam prireikė nukakti į gretimą miestą, jis pėdino plynais laukais, 
tik šen bei ten išvysdamas kokią pirkią, o šaltas vėjas skaudžiai 
degino jam veidą. Taip jam besiplūkiant per tą žvėrišką šaltį iš 
vienos trobos išlekia pusnuogė moteriškė ir puola jam iš pas- 
kos; ji be paliovos šaukia: „Jums ant nosies pūslė! Saugokitės, 
jums ant nosies išvirto pūslė!“ Rankoje moteriškė laikė 
samtį, jos rankovės buvo paraitotos. Ji pamatė pro šalį einant 
nepažįstamą žmogų su nušalusia nosimi ir viską metusi išbėgo 
į lauką, kad perspėtų jį. Che che, ar esate girdėjusi didesnę 
kvailystę! Ir štai ji stovi paraitotomis rankovėmis pučiant le- 
diniam vėjui, visas jos dešinys skruostas pamažu pabąla ir virs- 
ta viena didžiule pūsle! Che che, tiesiog neįtikima!.. Tačiau, 
nors ir žinodamas daugybę kitų moterų pasiaukojimo pavyz- 
džių, tas miknius turėjo savo nepalenkiamą nuomonę apie jas. 
„Moterys yra keisti ir nepasotinami padarai“, — kalbėjo man, 
nesiteikdamas paaiškinti, kodėl būtent keisti ir nepasotinami. 
„Tiesiog neįtikėtina, ką jos gali įsikalti į galvą“, — tvirtino jis. 
Ir štai ką papasakojo: „Vienas mano draugas įsimylėjo jauną 
damą, ši buvo vardu Klara. Jis nėrėsi iš kailio, kad laimėtų tos 
damos prielankumą, bet viskas veltui - Klara nenorėjo apie jį 
net girdėti, nors jis buvo išvaizdus ir tvarkingas jaunuolis. Ta- 
čiau ta pati Klara turėjo seserį, šleivą kreivą ir kuprotą būtybę, 
tikrą baisuolę, ir vieną dieną mano draugas jai pasipiršo. Vie- 
nas Dievas težino, kodėl jis taip pasielgė, gal dėl išskaičiavimo, 
o gal tikrai ją įsimylėjo, nors ir tokią negražią. Ir ką tuomet 
daro Klara? Ogi moteriška prigimtis iškart parodo savo nagus. 
Klara paleidžia gerklę, Klara sukelia tikrą skandalą: „Jis mane 
norėjo vesti! Mane! - šaukia ji. - Bet manęs jis negaus, aš 
netekėsiu už jo, nė už ką pasaulyje!“ Na, ir ką manote, ar jis 
gavo seserį, kurią vis dėlto buvo karštai įsimylėjęs? Štai čia ir 

visas įdomumas — Klara nepanoro perleisti jo seseriai. Che 
che che. Tai jau ne, jeigu jaunikaitis iš tikrųjų ketino vesti ją 
pačią, gali pamiršti ir jos kuprotą seserį, nors ši niekam nebūtų 
buvusi per gera. Taigi mano draugas liko it musę kandęs...“ 
Tai viena iš daugybės to mikniaus istorijų. Jis pasakodavo labai 
juokingai, nes smarkiai mikčiojo. Beje, tas žmogus buvo begal 
paslaptingas... Ar jums neatsibodo manęs klausytis? 

— Ne, - atsakė Dagnė. 

— Taigi - begal paslaptingas. Jis buvo toks godus, taip mė- 
go vagiliauti, jog lyg niekur nieko galėdavo nuplėšti odinius 
diržus nuo traukinio vagono langų ir parsivežti juos namo - o 
gal kur nors pravers. Jam tai nieko nereiškė. Vis dėlto žmonės 
kalba, jog kartą jis buvo pagautas už rankos. Tačiau jis nė tru- 
pučio negailėdavo pinigų, kai užeidavo ūpas paišlaidauti. Kartą 
jam tvokstelėjo mintis surengti įspūdingą pasivažinėjimą. 
"Tame mieste jis nieko nepažinojo, taigi pats vienas išsinuo- 
mojo dvidešimt keturias karietas ir paleido jas važiuoti vieną 
paskui kitą. Dvidešimt trys karietos riedėjo visiškai tuščios, o 
paskutinėje, dvidešimt ketvirtojoje, sėdėjo jis pats, iš aukšto 
žvelgdamas į pėsčiuosius, išdidus kaip Dievas, kad ištaisė tokį 
didžiulį paradą... 

Nagelis nesėkmingai puldinėjo nuo vienos temos prie ki- 
tos — Dagnė jo beveik nesiklausė. Tada jis nutilo ir susimąstė. 
Kurių velnių jis nuolat tauškia niekus ir elgiasi kaip paskutinis 
mulkis? Pristoti prie jaunos damos, netgi savo širdies damos, 
su paistalais apie nušalusias nosis ir dvidešimt keturias karie- 
tas! Staiga jis prisiminė, kaip jau kartą apsikvailino leptelėjęs 
lėkštą sąmojį apie eskimą ir aplanką laiškams. Nuo šio prisi- 
minimo jam iškart užkaito žandai, jis nevalingai krūptelėjo ir 
beveik sustojo. Kodėl, po velniais, jis negali pasisaugoti? Ak, 

kokia gėda! Tos akimirkos, kai jis taip paikai kažką sapalioja 
visų pajuokai, žemina jį ir nubraukia ne vienos savaitės, ne 
vieno mėnesio pastangas. Ką ji turėjo apie jį pagalvoti? 

Jis paklausė: 

— Tai kiek laiko liko iki to labdaringo vakaro? 

Ji atsakė su šypsena: 

— Kodėl jūs tiek kalbate? Kodėl toks nervingas? 

Šis klausimas jį užklupo taip netikėtai, jog minutėlę jis tik 
žiūrėjo į ją sutrikęs. Atsakė slopiu balsu, kalančia širdimi: 

— Panele Chelan, per paskutinį mūsų susitikimą aš jums 
pažadėjau, kad jeigu man bus leista dar kartą jus pamatyti, 
kalbėsiu apie bet ką, išskyrus tai, apie ką man uždrausta kalbėti. 
"Tad stengiuosi laikytis savo pažado. Aš jo dar nesulaužiau. 

— Taip, savo pažadus reikia tesėti, negalima laužyti paža- 
dų, - pasakė ji veikiau sau pačiai nei jam. 

— Dar iki jums ateinant nusprendžiau pamėginti. Žinojau, 
kad jus sutiksiu. 

— Iš kur galėjote žinoti? 

— Pamačiau jūsų pėdsakus ant kelio. 

Ji dirstelėjo į jį ir nutylėjo. 

Netrukus tarė: 

— Jūsų ranka aprišta, jūs sužeistas? 

— Taip, - atsakė jis, - jūsų šuo man įkando. 

Abu sustojo ir pažvelgė vienas į kitą. Gniaužydamas rankas 
jis kalbėjo toliau kančios kupinu balsu: 

— Kiekvieną mielą naktį atslinkdavau į šį mišką, kasnakt 
prieš miegą žvalgydavausi į jūsų langus. Prašau man dovanoti, 
juk tai ne nusikaltimas! Jūs uždraudėte man čia vaikščioti, bet 
aš nepaklusau, negaliu susiturėti. O šuo įkando kovodamas 
dėl savo gyvybės. Aš jį nugalabijau, sudaviau jam nuodų, nes 

jis visada lodavo, kai ateidavau palinkėti labos nakties jūsų 
langams. 

— Vadinasi, jūs nugalabijote šunį! — aiktelėjo ji. 

— Taip, — atsakė jis. 

Abu nutilo. Jie tebestovėjo vienoje vietoje ir žvelgė vienas 
į kitą; jo krūtinė smarkiai kilnojosi. 

— Galėčiau įvykdyti kur kas kraupesnių dalykų, kad tik jus 
pamatyčiau, — vėl prašneko jis. - Jūs nė nenumanote, kaip aš 
kenčiu, dieną naktį apie jus galvoju; ne, jūs nė nenumanote. 
Aš bendrauju su žmonėmis, juokiuosi, netgi rengiu smagias 
išgertuves, — štai šiąnakt su svečiais ūžėme iki ketvirtos va- 
landos ryto, kol galiausiai sukūlėme visas taures, — tačiau net 
gerdamas ir dainuodamas negaliu išmesti jūsų iš galvos, ir tai 
mane trikdo. Man niekas daugiau neberūpi, ir nežinau, kaip 
eisis toliau. Šiaip ar taip, atjauskite mane bent dvi minutes, 
turiu jums kai ką pasakyti. Tik nebijokite, negąsdinsiu jūsų ir 
neviliosiu, tiesiog man reikia su jumis pasikalbėti, kitaip ne- 
galiu... 

— Nejau negalite elgtis protingai? — atžariai tarė ji. — Juk 
pažadėjote. 

— Gal ir taip. Dabar nepamenu, bet visai įmanoma, kad 
pažadėjau elgtis protingai. Tik man nelabai išeina. Tiek to, 
aš elgsiuos protingai, galite būti rami. Tik kaip man tai pada- 
ryti, ar žinote? Išmokykite mane. Įsivaizduokite, vieną dieną 
vos neįsiveržiau į pastoriaus namus, norėjau atidaryti duris ir 
įžengti tiesiai pas jus, nors ir apsuptą žmonių! Tačiau taip pat 
iš visų jėgų stengiausi jums atsispirti, patikėkite, netgi apšmei- 
žiau jus, mėginau išsivaduoti iš jūsų galios sumenkindamas jus 
kitų akyse. Pasielgiau taip ne iš keršto, ne, supraskite: man 
gresia prapultis. Tiesiog norėjau padrąsinti save, išmokyti 


Misterijos 207 


save sukąsti dantis, kad nesmukčiau pernelyg žemai savo aky- 
se. Štai kodėl taip pasielgiau. Bet dorai nežinau, ar man tai į 
naudą. Taip pat bandžiau išvažiuoti, tikrai bandžiau, pradėjau 
krautis savo mantą, bet nebaigiau ir niekur neišvažiavau. Kaip 
aš galėčiau išvažiuoti! Verčiau leisčiausi paskui jus, jeigu jūs 
išvyktumėte. Ir net jeigu jūsų nerasčiau, vis tiek keliaučiau 
įkandin, be paliovos jūsų ieškočiau tikėdamasis kada nors su- 
rasti. Pamatęs, kad visos mano pastangos bergždžios, vilčiausi 
vis mažiau, o galiausiai būčiau labai dėkingas už galimybę iš- 
vysti žmogų, kadaise buvusį jums artimą, tarkime, draugę, kuri 
spaudė jums ranką ar buvo apdovanota jūsų šypsena laimingo- 
mis dienomis. Štai kaip viskas būtų. Tai kaip galiu iš Čia išva- 
žiuoti? Be to, dabar vasara, visas šis miškas —- mano šventovė, 
ir paukščiai mane pažįsta, jie stebi mane kiekvieną rytą, kai 
ateinu, pakreipia galveles ir spokso į mane, o netrukus pragys- 
ta. Taip pat niekada nepamiršiu vėliavų, iškeltų jūsų garbei, tą 
pirmąjį vakarą, kai čia atvykau. Buvau tiesiog pakerėtas, mane 
užvaldė keistas palankumo jausmas. Vaikščiojau lyg apdujęs 
po laivo denį ir žiūrėjau į tas vėliavas, kol sumaniau išlipti į 
krantą. O, koks buvo vakaras!.. Bet ir vėliau daugybę kartų 
jaučiau palaimą. Kasdien vaikštau tais pačiais takais kaip ir 
jūs, retkarčiais man nusišypso laimė išvysti jūsų pėdsakus ant 
tako, kaip šiandien, ir tuomet laukiu jūsų, kol vėl praeisite 
pro šalį, pasislepiu miške, priglundu prie žemės už akmens ir 
laukiu jūsų. Nuo tada, kai paskutinį kartą kalbėjomės, mačiau 
jus du kartus, o sykį pralaukiau šešias valandas, kol jūs grįžote. 
Visas tas šešias valandas nesikeldamas pratūnojau už akmens, 
nes bijojau, kad jūs galite pasirodyti ir mane pastebėti. Dievas 
žino, kur taip ilgai užtrukote tą dieną... 
— Buvau pas Andresenus, — staiga prabilo ji. 

— Taip, gali būti, vis dėlto pagaliau pamačiau jus grįžtant. 
Jūs buvote ne viena, bet regėjau jus labai aiškiai ir tyliai pa- 
sisveikinau su jumis iš už akmens. Dievaižin, kokia mintis jus 
persmelkė tą akimirką, bet jūs pasukote galvą ir dirstelėjote į 
akmenį... 

— Paklausykite... Jūs krūptelėjote, tarsi ketinčiau perskai- 
tyti jums mirties nuosprendį... 

— Taip ir yra, puikiai viską suprantu, jūsų akys tapo le- 
dinės. 

— Bet tai išties turi liautis, pone Nageli! Viską permąstęs 
pats turėtumėte suprasti, kad ne itin gražiai elgiatės išvykusio- 
jo atžvilgiu. Tiesa? Pamėginkite įsivaizduoti save jo vietoje... 
Negana to, verčiate mane nesmagiai jaustis. Ko jūs siekiate? 
Noriu jums pasakyti kartą ir visiems laikams: nelaužysiu savo 
pažado, aš myliu jį. Tikiuosi, pakankamai aišku. Tad elkitės 
kiek santūriau. Neketinu čia su jumis vaikščioti, jei neparody- 
site man nors trupučio pagarbos. Sakau jums tiesiai. 

Dagnė buvo susijaudinusi, jos lūpos virpėjo, ir ji iš pasku- 
tiniųjų stengėsi nepravirkti. Kadangi Nagelis tylėjo, dar pri- 
dūrė: 

— Jūs galite palydėti mane namo, iki pat namų, jei norite, 
su sąlyga, kad nedarysite nieko, dėl ko abu pasijustume nejau- 
kiai. Jei ką nors man papasakotumėte, būčiau dėkinga. Man 
patinka jūsų klausytis. 

— Gerai, — iškart atsiliepė jis skambiu, džiūgaujančiu bal- 
su, tarsi būtų užleidęs vietą kitam šnekovui, - kad tik galėčiau 
eiti šalia! Aš pasistengsiu... Kai pykstate ant manęs, jaučiuosi 
kaip šaltu vandeniu perlietas, tiesiog kaip nesavas... 

Jie ilgai kalbėjosi apie visai nereikšmingus dalykus. Ėjo ma- 
žais žingsneliais ir taip lėtai, jog beveik nejudėjo iš vietos. 

— Kokie kvapai, kokie kvapai! — pasakė jis. — Kaip veša 
žolė ir gėlės po lietaus! Nežinau, ar nors kiek domitės medžiais? 
Keista, tačiau jaučiuosi susietas paslaptingais giminystės ry- 
šiais su kiekvienu miško medžiu. Tarsi kadaise būčiau buvęs 
miško dalimi. Kai stoviu čia ir dairausi, visą mano esybę ta- 
rytum persmelkia koks prisiminimas. Ak, sustokite minutėlę! 
Įsiklausykite! Ar girdite, kaip skardžiai gieda paukščiai saulės 
atokaitoje? Jie visiškai apkvaitę, skrenda nežiūrėdami kur, vos 
ne mums į veidus. 

Ir jie nužingsniavo toliau. 

— Man prieš akis, — tarė ji, — vis dar iškyla tas puikus 
vaizdas, kurį nusakėte: laivė ir žydra šilkinė burė, iškirpta 
pusmėnuliu. Tai taip gražu. Kai dangus tikrai aukštas ir toli- 
mas, man vaidenasi, kad pati supuosi ten, viršuje, ir meškerio- 
ju su sidabriniu kabliuku. 

Nagelis labai apsidžiaugė, kad ji vis dar prisimena tą Joni- 
nių išvakarių nuotaiką, jo akys sudrėko, ir jis šiltai atsakė: 

— Taip, teisybė, jums kur kas labiau pritiktų sėdėti tokioje 
laivėje nei man. 

Kai jie nuėjo maždaug iki miško vidurio, ji neatsargiai 
leptelėjo: 

— Kiek dar žadate čia pabūti? 

Iškart pasigailėjo to paklaususi, mielai būtų atsiėmusi savo 
žodžius, bet labai greitai nusiramino, nes jis tik šyptelėjo ir iš- 
sisuko nuo tiesaus atsakymo. Ji buvo dėkinga jam už taktą, 
tikriausiai jis pastebėjo jos sumišimą. 

— Aš juk būsiu ten, kur ir jūs... — atsakė jis. - Būsiu Čia tol, 
kol nepristigs pinigų, — netrukus pasitaisė ir pridūrė: — Bet tai 
netruks baisiai ilgai. 

Ji pažvelgė į jį, taip pat šyptelėjo ir paklausė: 

— Netruks baisiai ilgai? O aš girdėjau, kad jūs turtingas. 

"Tuomet jo veidas įgavo jau pažįstamą paslaptingą išraišką, 
ir jis atsakė: 

— Aš turtingas? Paklausykite, miestelyje sklando gandas, 
kad esu piniguočius, kad man, be kita ko, priklauso ūkis, 
kainuojantis didžiulius pinigus, — bet tai netiesa, prašau jus, 
netikėkite tuo, tai apgaulė. Aš neturiu jokio ūkio, tėra mažu- 
čiukas ūkelis, kuris netgi nepriklauso man vienam, valdome jį 
kartu su seseria. Be to, jis daug kartų įkeistas ir visiškai prasko- 
lintas. Gryna teisybė. 

Ji nepatikliai nusijuokė. 

— Juk jūs visada sakote tiesą, kai kalbate apie save. 

— Jūs netikite manimi? Abejojate? Vis tiek leiskite jums 
papasakoti, nors mane tai žemina, vis tiek leiskite jums papa- 
sakoti, kaip viskas buvo iš tikrųjų: žinokite, kad pačią pirmą 
dieną, tik atvykęs į miestelį, pėsčiomis sukoriau penkiasdešimt 
kilometrų, nupėsčiavau į artimiausią miestelį ir iš ten išsiun- 
čiau sau tris telegramas apie didelę sumą pinigų ir dvarą Suo- 
mijoje. Paskui keletą dienų laikiau tas telegramas atplėštas ant 
stalo savo kambaryje, kad galėtų perskaityti visi aliai vieno, 
kas sukiojasi viešbutyje. Ar dabar tikite manimi? Argi mano 
turtai nėra apgaulė? 

— Jeigu tik vėl neapmelavote savęs. 

— Vėl? Jūs klystate, panele. Prisiekiu Dievu aukštybėse, 
kad nemeluoju! Tai va! 

Stojo pauzė. 

— Bet kam jums to reikėjo, kodėl išsiuntėte sau tas tele- 
gramas! 

— Matote, išeitų ilgokas pasakojimas, jei mėginčiau viską 
nuosekliai paaiškinti... Na, bet kalbant trumpai ir aiškiai, 

norėjau pasipuikuoti, atkreipti į save miestelėnų dėmesį. Che 
che che, jeigu jau šnekame atvirai. 

— Meluojate! 

— Nemeluoju, kaip mane gyvą matote! 

Vėl pauzė. 

— Keistas jūs žmogus. Dievas žino, ko jūs siekiate. Vieną 
akimirką jūs... nesidrovite prisipažinti man karščiausių jaus- 
mų, bet kai keliais žodžiais paprašau jus elgtis protingai, tuoj 
persimainote ir imate vaizduoti paskutinį šarlataną, melagį ir 
apgaviką. Galėtumėte taip nesivarginti — nei viena, nei kita 
manęs nė trupučio neveikia. Aš perdėm paprastas žmogus, di- 
džio genialumo mano galva neišneša. 

Nei iš šio, nei iš to ji įsižeidė. 

— Dabar visai nenorėjau rodyti jokio ypatingo genialumo. 
Šiaip ar taip, viskas prarasta, kodėl turėčiau stengtis? 

— Tai kodėl kiekviena proga pasakojate man apie save šitas 
bjaurastis? — sušuko ji pyktelėjusi. 

Iš lėto ir itin santūriai jis atsakė: 

— Kad padaryčiau jums įspūdį, panele. 

Abu vėl sustojo ir įsispitrėjo vienas į kitą. Jis kalbėjo toliau: 

— Kartą jau turėjau malonumo glaustai išdėstyti jums savo 
metodą. Jums įdomu, kodėl aš išplepu net tas savo paslaptis, 
kurios man kenkia ir kurias galėčiau nuslėpti? Atsakau: toks 
mano taktinis ėjimas, viskas dėl išskaičiavimo. Mat įsivaizduoju 
tokią tikimybę, kad mano atvirumas vis dėlto daro jums šiokį 
tokį įspūdį, nors jūs tai ir neigiate. Bent jau galiu įsivaizduoti, 
kad pajusite savotišką pagarbą tam beatodairiškam abejingu- 
mui, su kuriuo save demaskuoju. Gali būti, kad apsiskaičia- 
vau, tai visai įmanoma, tuomet nieko nepadarysi. Bet net jei- 
gu apsiskaičiavau, jūs vis tiek prarasta, ir daugiau neturiu ko 

prarasti. Galima pasiekti tokią būklę, tai neviltis, rizikingas lo- 
šimas. Aš pats padedu jums surinkti įkalčius prieš mane ir taip 
kukliomis jėgomis sustiprinu jūsų pasiryžimą mane atstumti, 
galutinai atstumti. Kodėl aš tai darau? Nes mano menkai sielai 
koktu kalbėti savo naudai ir tokiu nedoru būdu ką nors pelny- 
ti, man net liežuvis neapsiverstų. Bet, pasakysite, suktybėmis 
ir užuolankomis mėginu laimėti tą patį, ko kiti siekia pigiu tie- 
sumu? Ak... Na, bet neketinu gintis. Vadinkite tai apgaule, 
kodėl gi ne, žodis tinkamas ir taiklus. Nuo savęs dar pridurčiau: 
niekingiausia klasta. Gerai, vadinasi, tai apgaulė, aš ir nesigi- 
nu, jūs teisi, visa mano esybė — apgaulė. Tačiau visi žmonės 
daugiau ar mažiau sukčiauja, tad ar gali viena apgaulės rūšis 
būti geresnė už kitą, jei savo esme ji ne kas kita, tik apgaulė?.. 
Jaučiu, kad užsivedžiau, dar ilgai galėčiau postringauti... Na, 
bet verčiau liausiuos. Viešpatie, kaip man visa tai įsiėdė! Kar- 
toju sau: tebūnie kaip yra, tebūnie, ir taškas... Kas, pavyzdžiui, 
galėtų pamanyti, kad daktaro Stenerseno namuose kas nors 
negerai? Aš ir netvirtinu, kad ten kažkas negerai, tik klausiu, 
ar kam galėtų ateiti į galvą kuo nors įtarti tokią garbingą šeimą. 
Joje tik du asmenys, vyras ir žmona, vaikų jie neturi, didelių 
rūpesčių — taip pat, ir vis dėlto rasi esama trečio žmogaus? 
Nežinia, bet galbūt vis dėlto yra dar vienas asmuo, be vyro 
ir žmonos, jaunas žmogus, pernelyg atsidavęs šeimos draugas, 
sekretorius Reinertas. Ką čia bepridursi? Tikriausiai abu ne 
be kaltės. Netgi gali būti, kad daktaras tai žino, tik nieko ne- 
gali padaryti, šiaip ar taip, šiąnakt jis smarkiai gėrė ir buvo 
toks abejingas viskam, visam pasauliui, jog pasiūlė sunaikinti 
žmoniją cianido rūgštimi, viską paleisti velniop. Vargšelis!.. 
Tik vargu ar jis vienintelis, iki kelių įklimpęs apgaulėje, jau 
neskaitant manęs, Nagelio, prasmegusio iki juosmens. Pavyz- 

džiui, kad ir Minutis: mielas žmogus, teisuolis, kankinys! Apie 
jį galima atsiliepti tik geru žodžiu, bet aš jį akylai stebiu. Sakau 
jums, man jis kažkoks įtartinas! Regis, nustebote? Išgąsdinau 
jus? Nenorėjau. Skubu jus nuraminti: Minučio niekas negali 
išvesti iš kelio, jis tikras teisuolis. Tai kodėl neišleidžiu jo iš 
akių, kodėl stebiu jį iš už namo kampo antrą valandą nak- 
ties, kai jis grįžta namo iš nekalto pasivaikščiojimo — antrą 
valandą nakties? Kodėl šniukštinėju iš visų pusių, kai jis tampo 
maišus ir sveikinasi su žmonėmis gatvėje? Tik šiaip sau, mie- 
la panele, tik šiaip sau! Tiesiog jis mane domina, aš myliu jį 
ir dabar džiaugiuosi galėdamas pristatyti jį kaip tyrą žmogų ir 
teisuolį tarp tiekos apgaulės. Juk dėl to apie jį ir užsiminiau, 
tikriausiai mane suprantate. Che che che... Bet tęsiant kalbą 
apie mane... Ak ne, visai nebenoriu kalbėti apie save, apie ką 
tik norite, tik ne apie save! 

Šis paskutinis jo šūksnis buvo toks nuoširdus, toks siel- 
vartingas, jog ji pajuto jam gailestį. Tą akimirką suvokė, kad 
priešais ją stovi labai nelaimingas ir kenčiantis žmogus. Tačiau 
kadangi jis tuoj pat pasistengė sugriauti tą įspūdį, nei iš šio, 
nei iš to šaltai nusijuokdamas ir dar kartą patikindamas, kad 
viskas tėra gryna apgaulė, jos draugiški jausmai iškart išgaravo. 
Ji atžariai tarė: 

— Jūs paleidote keletą užuominų apie ponią Stenersen, to- 
kių nešvankių, jog net dukart sušvelnintos jos būtų niekingos. 
O Minutį, nelaimingą luošį, pakėlėte į riterius. Kaip nedora, 
kaip žema! 

Ji vėl ėmė žingsniuoti, Nagelis neatsiliko. Jis nieko neatsakė, 
pėdino nuleidęs galvą. Keletą kartų jo pečiai sutrūkčiojo, ir 
ji nustebo pamačiusi, kad jo skruostais nuriedėjo dvi didelės 
ašaros. Jis nusisuko ir pašvilpė paukšteliui, kad jas nuslėptų. 

Porą minučių jie ėjo tylėdami. Dagnė susigraudino ir labai 
krimtosi dėl savo aštrių žodžių. Galbūt jis netgi kalbėjo tiesą. 
Ką ji gali žinoti? Rasi šis žmogus per kelias savaites pamatė 
daugiau nei ji per ilgus metus. 

Jie vis dar žingsniavo nebylūs. Nagelis visiškai nusiramino 
ir abejingai žaidė su savo nosine. Po kelių minučių jie turėjo 
prieiti pastoriaus namą. 

Staiga ji paklausė: 

— Ar jūsų ranka labai sužeista? Galiu pažiūrėti? 

Ar norėdama šitaip suteikti jam džiaugsmo, ar akimirką iš- 
ties pajutusi jam prielankumą, tuos žodžius Dagnė ištarė nuo- 
širdžiu, kone jaudulingu balsu; ji dargi sustojo. 

"Tuomet visa jo aistra išsiliejo per kraštus. Tą akimirką, 
kai ji palenkusi galvą prie jo rankos stovėjo taip arti, jog jis 
užuodė jos plaukų ir kaklo kvapą, ir nė katras nepratarė nė 
žodžio, jo meilė virto beprotybe, pamišimu. Jis prisitraukė ją 
prie savęs, iš pradžių viena ranka, o paskui, kai ji pabandė 
ištrūkti, abiem rankomis ir ilgai laikė karštai prispaudęs ją prie 
krūtinės, beveik pakėlęs nuo žemės. Jis pajuto, kad jos nugara 
išsirietė, ir ji pasidavė. Apsunkusi, minkšta glūdojo jo glėbyje, 
padūmavusiu žvilgsniu žvelgdama jam į akis. Jis kalbėjo jai, 
sakė, kad ji nuostabi, nuostabi, kad iki jo dienų galo būsianti 
jo meilių meilė. Vienas vyras dėl jos jau pasirinkęs mirtį, jis 
padarytų tą patį, tereikią mažiausios užuominos, vieno žodžio. 
O, kaip jis ją mylįs! Ir jis nepaliaudamas kartojo, vis švelniau 
glausdamas ją prie savęs: „Aš myliu tave, aš myliu tave!“ 

Ji nebesipriešino, jos galva kiek pasviro prie jo kairės ran- 
kos, ir jis apipylė Dagnę karštais bučiniais, kartkartėmis įterp- 
damas švelniausių žodžių. Jis aiškiai juto, kad ji pati glaudžiasi 
prie jo, o bučiuojama dar labiau prisimerkia. 

— Ateik rytoj prie medžio, juk pameni tą medį, drebulę. 
Ateik susitikti su manimi, aš myliu tave, Dagne! Ar pažadi? 
Gali ateiti kada panorėjusi, tarkim, septintą valandą. 

Į tai ji neatsakė, tik tarė: 

— Paleiskite mane! 

Ir pamažu išsivadavo iš jo glėbio. 

Valandėlę Dagnė stovėjo ir žvalgėsi į šalis, jos veidas darėsi 
vis labiau sutrikęs, galiausiai jos lūpos bejėgiškai sutrūkčiojo, ji 
nusvyrino prie akmens šalikelėje ir atsisėdo. Ji verkė. 

Nagelis pasilenkė prie jos ir ėmė patyliukais guosti. Praėjo 
pora minučių. Staiga ji pašoka sugniaužtais kumščiais, iš pykčio 
pabalusiu veidu ir prispaudusi rankas prie krūtinės tūžmingai 
išrėžia: 

— Jūs niekingas žmogus, o Dieve, koks jūs niekingas! Nors 
jums pačiam galbūt taip neatrodo. Ir kaip jūs galėjote, kaip 
galėjote taip pasielgti? 

"Tuomet ji vėl pravirko. 

Jis bandė ją raminti, bet veltui. Jie pusvalandį stoviniavo 
prie to akmens šalikelėje, nepajudėdami iš vietos. 

— Jūs netgi norite, kad vėl su jumis susitikčiau, — prabilo 
ji. — Bet neketinu su jumis susitikinėti, akyse nenoriu jūsų 
matyti, jūs — niekšas! 

Jis meldė atleidimo, puolė prieš ją ant kelių, bučiavo jos suk- 
nelę; bet ji vis kartojo, kad jis niekšas ir kad pasielgė niekingai. 
Ką jis su ja padaręs? Šalin, šalin! Jam draudžiama ją lydėti, 
daugiau nė žingsnio! 

Ir ji pasuko namo. 

Nagelis vis tiek žengė jai įkandin, bet ji sustabdė jį rankos 
mostu ir tarė: 

— Nesiartinkite! 

Jis stovėjo ir žvelgė jai pavymui, kol ji nuėjo dešimt-dvide- 
šimt žingsnių, tuomet taip pat sugniaužė kumščius ir puolė jai 
iš paskos, nepaklusęs draudimui puolė iš paskos ir vėl privertė 
ją sustoti. 

— Aš nenoriu jūsų nuskriausti, - pasakė jis, — nors truputį 
manęs pagailėkite! Štai stoviu priešais jus ir esu pasiruošęs 
pakelti prieš save ranką, kad tik išlaisvinčiau jus nuo savęs. 
Jums tereikia tarti vieną žodį. Tą patį pakartočiau rytoj, jeigu 
jus sutikčiau. Bet jūs galite gailiaširdiškai mane atjausti ir būti 
man teisinga. Supraskite, esu pavergtas iš jūsų sklindančios 
galios, kuri man nepavaldi. Ir ne vien mano kaltė, kad sutikau 
jus savo kelyje. Duok Dieve, kad jums niekada netektų patirti 
dabar mane draskančios kančios! 

Tai taręs Nagelis nusisuko ir nuėjo. 

Platūs pečiai be atvangos trūkčiojo, jo kresnai figūrai tols- 
tant keliu. Jis nepastebėjo nė vieno sutikto žmogaus, neatpa- 
žino nė vieno veido ir atitoko tik tuomet, kai perėjęs per visą 
miestelį sustojo prie viešbučio laiptų. 


Kitas dvi tris dienas Nagelis buvo išvykęs. Jis išplaukė garlai- 
viu, ir jo kambarys viešbutyje buvo užrakintas. Niekas nežino- 
jo, kur jis išsiruošė; aišku tik tiek, kad sėdo į laivą, plaukiantį 
šiaurėn. Gal nusprendė prasiblaškyti, ir tiek. 

Jis grįžo ankstyvą rytmetį, miesteliui dar nesukilus ant kojų, 
atrodė išblyškęs ir neišsimiegojęs. Šiaip ar taip, nepasuko į 

viešbutį, bet ilgokai vaikštinėjo po krantinę, o paskui patraukė 
naujutėlaičiu keliu į Invikeną, kur kaip tik iš garinio malūno 
kamino ėmė virsti dūmai. 

Ten jis kaži kiek neužtruko, bastėsi, matyt, tenorėdamas 
prastumti porą valandų. Kai turgaus aikštė ėmė atgyti, jis 
jau buvo tenai; atsistojo prie pašto kampo ir įdėmiai stebėjo 
kiekvieną praeivį, o išvydęs žalią Martos Gudės sijoną, žengė 
artyn ir pasisveikino. 

Jis atsiprašąs, galbūt panelė spėjusi jį pamiršti? Jo pavardė 
Nagelis, tai jis norėjęs pirkti kėdę, seną kėdę. Galbūt jau par- 
davusi ją? 

Ne, nepardavusi. 

Puiku. Reikia tikėtis, pas ją niekas daugiau nebuvo užsukęs 
ir neužkėlė kainos? Jokių kolekcininkų? 

— Buvo, bet... 

— Ką? Tikrai? Buvo dar kas nors atėjęs? Ką jūs sakote? 
Kažkokia dama? Ak tos nenaudėlės moteriškės, visur joms rei- 
kia kaišioti savo nosį! Vadinasi, ji sužinojo apie tą retą kėdę ir 
tuoj pat panoro ją paveržti. Boboms įprastas elgesys. Bet kiek 
ji pasiūlė, kiek kėlė kainą? Sakau jums, nė už ką nepaleisiu tos 
kėdės, tegu mane griausmas! 

Martą suglumino toks jo įkarštis, ir ji skubiai atsakė: 

— Ką jūs, aš mielai jums ją atiduosiu. 

— Tai ar galėčiau ateiti pas jus šįvakar, apie aštuntą valandą, 
ir užbaigti šitą reikalą? 

Na, gal ir galėtų. Bet ar nebūtų geriau, jeigu ji pati pristaty- 
tų kėdę į viešbutį? Ir viskas būtų baigta... 

Oi ne, tikrai ne, jis jokiu būdu to neleisiąs. Prie tokio daik- 
to reikią liestis atsargiai ir įgudusiomis rankomis; atvirai kal 
bant, jis nepageidaująs, kad koks nors pašalietis apžiūrinėtų jo 

pirkinį. Aštuntą valandą jis būsiąs pas ją. Ir dar kai kas: tegu 
tik nesugalvojanti nuo kėdės šluostyti dulkių ar jos mazgoti, 
dėl Dievo meilės! Nė lašo vandens!.. 

Nagelis tuoj pat nudrožė į viešbutį, ten su visais drabužiais 
krito į lovą ir neprabusdamas, kietai ir ramiai išmiegojo iki 
vakaro. 


Vos pavakarieniavęs jis patraukė krantinės link, prie Martos 
Gudės trobelės. Buvo aštuonios valandos; jis pabeldė ir įžengė 
vidun. 

Kambarys buvo ką tik sutvarkytas, grindys išplautos, lan- 
gai išblizginti; pati Marta netgi užsikabino karolius ant kaklo. 
Buvo matyti, kad ji laukė. 

Jis pasilabino, atsisėdo ir tuoj pat pradėjo derybas. Ji ir dabar 
nenusileido nė per nago juodymą, atvirkščiai, buvo atkaklesnė 
nei seniau ir vis norėjo iškišti jam kėdę už dyką. Galiausiai jis 
įniršo, pagrasino tėkšti jai į veidą penkis šimtus kronų ir pabėgti 
su kėde. Ji to nusipelniusi! Jam gyvenime netekę susidurti su 
tokiu bukumu! Ir, trinktelėjęs kumščiu į stalą, paklausė, ar ji 
visai išsikraustė iš proto. 

— Žinote ką, — tarė jis, įsmeigdamas į ją skvarbų žvilgs- 
nį. — Jūsų pasipriešinimas man išties ima atrodyti įtartinas. 
Pasakykite man atvirai: ar kėdė įgyta sąžiningu būdu? Prisipa- 
žinsiu jums, man tenka bendrauti su įvairaus plauko žmonė- 
mis, tad atsargumas gėdos nedaro. Jeigu ši kėdė jums atiteko 
per kokią nors suktybę ar nesusipratimą, turėsiu jos atsisaky- 
ti. Beje, prašau man atleisti, jeigu neteisingai supratau jūsų 
užsispyrimą. 

Ir jis prisispyręs ėmė maldauti pasakyti jam tiesą. 

Sutrikusi dėl tokio įtarimo, tiek išsigandusi, tiek įskaudinta, 
ji tuoj puolė teisintis: kėdę į namus parvežęs jos senelis, ir nuo 
to laiko ji šimtą metų priklausanti jos šeimai; jis neturįs many- 
ti, kad ji ką nors slepianti. Jai akyse ėmė tvenktis ašaros. 

Gerai, tokiu atveju jis išties norįs užbaigti tas niekų kalbas, 
ir taškas! Jis išsitraukė piniginę. 

Ji žengė žingsnį artyn, kad dar kartą jį sustabdytų; bet jis 
nekreipdamas į ją domės padėjo ant stalo du raudonus ban- 
knotus ir vėl užvėrė piniginę. 

— Prašom! — tarė jis. 

— Bent jau neduokite man daugiau kaip penkiasdešimt 
kronų! — paprašė ji. 

Ir tą akimirką buvo tokia sutrikusi, jog prašydama du kartus 
paglostė jam plaukus, kad palenktų jo širdį. Ji pati nesuvokė, 
ką daro; bet paglostė jam plaukus ir dar kartą paprašė apsi- 
riboti penkiasdešimčia kronų. Tos neišmanėlės akyse vis dar 
tviskėjo ašaros. 

Jis kilstelėjo galvą ir pažvelgė į ją. Ši žilaplaukė vargdienė, 
keturiasdešimtmetė mergina, kad ir juodomis degančiomis 
akimis, bet visa natūra primenanti vienuolę, tas savitas ir 
neįprastas grožis sujaudino jį, ir jis akimirką susvyravo. Paėmė 
jos ranką, patapšnojo ją ir tarė: 

— Dieve mano, kokia jūs keista! 

Bet tuoj pat skubiai pakilo nuo kėdės ir paleido jos ranką. 

— Tikiuosi, neprieštarausite, jei dabar iškart pasiimsiu kė- 
dę? — paklausė jis ir prisitraukė baldą artyn. 

Marta akivaizdžiai liovėsi jo bijoti. Pamačiusi, kad palietęs 
seną rakandą jis išsitepė rankas, bemat išsiėmė iš kišenės no- 
sinę ir padavė jam, kad nusivalytų. 

Pinigai tebegulėjo ant stalo. 

— Beje, — tarė jis, — norėčiau jus paklausti, ar nebūtų ge- 
riau, jei šį sandorį, kiek įmanoma, laikytumėte paslaptyje? Juk 
neverta apie tai skelbti visam miesteliui, tiesa? 

— Gerai, —- mąsliai atsakė ji. 

— Jumis dėtas, tuoj pat paslėpčiau pinigus. Nors pirmiau, 
tiesą sakant, kuo nors uždengčiau langą. Paimkite aną sijoną! 

— Ar nebus labai tamsu? — suabejojo ji, vis dėlto paėmė 
sijoną ir padedama Nagelio užkabino jį ant lango. 

— Beje, mums iškart reikėjo tai padaryti, - tuomet pasakė 
jis. —- Būtų negerai, jei žmonės mane čia pamatytų. 

Ji nutylėjo. Paėmė nuo stalo pinigus, padavė jam ranką ir 
sukrutino lūpas, bet neišspaudė nė žodžio. 

Vis dar nepaleisdamas jos rankos staiga jis taria: 

— Paklausykite, ar galiu kai ko pasiteirauti? Jums turėtų 
būti nelengva gyventi, va taip, be pagalbos, be paramos... Nors 
turbūt gaunate kokią pašalpą? 

— Taip, gaunu. 

— Atleiskite, mieloji panele, kad klausinėju! Man dingtelė- 
jo, kad jeigu žmonės suuos, kad turite šiokių tokių lėšų, tai 
jūs ne tik kad nebegausite pašalpos, bet ir jūsų pinigai bus 
nusavinti, tiesiog nusavinti. Dėl to taip svarbu niekam nepra- 
sitarti apie mūsų sandorį. Ar dabar suprantate? Tenoriu jums 
patarti kaip praktiškas žmogus. Ničniekam neužsiminkite, kad 
turėjome su jumis šį reikalą... Beje, man toptelėjo, jog turėčiau 
jums duoti smulkesnių pinigų, kad jums nereikėtų jų keisti. 

Viską jis apgalvoja, kiekvieną atvejį. Jis vėl atsisėda ir 
atseikėja sumą smulkiais pinigais. Skaičiuoja apytikriai, ati- 
duoda jai visus smulkius banknotus, kiek turi, paima iš akies 
ir susuka pinigų pluoštą į ritinėlį. 

— O dabar paslėpkite juos! — paragina. 

Ji nusigręžia, atsisagsto suknelę ties krūtine ir ten paslepia 
pinigus. 

Bet jai atlikus šį darbą, jis dar nesistoja išeiti, lieka sėdėti ir 
lyg tarp kitko taria: 

— Ką čia dar norėjau pasakyti... Ar jūs kartais nepažįstate 
Minučio? 

Jis pastebėjo, kad jos veidas plykstelėjo raudoniu. 

— Esu keletą kartų su juo susitikęs, — tęsė Nagelis, — jau- 
čiu jam didelį prielankumą, jis patikimas, auksinis žmogus. 
Dabar esu jam pavedęs parūpinti man smuiką ir tikiuosi, 
kad jis manęs neapvils, kaip manote? Nors galbūt jūs jo nė 
nepažįstate? 

— Pažįstu. 

— Ak taip, teisybė, jis man minėjo pirkęs iš jūsų gėlių lai- 
dotuvėms, Karlseno laidotuvėms. Sakykite, galbūt jūs ne- 
blogai jį pažįstate? Kokia jūsų nuomonė apie jį? Šiaip ar taip, 
turbūt neabejojate, kad jis galės atlikti mano pavedimą? Kai 
bendrauji su tieka žmonių, kartais tenka pasiklausinėti. Sykį 
praradau sumelę pinigų kaip tik dėl to, jog aklai pasitikėjau 
vienu žmogumi, apie jį neišsiteiravęs; tai nutiko Hamburge. 

Ir Nagelis kažkodėl leidžiasi pasakoti apie tą žmogų, per 
kurį prarado pinigų. Marta tebestovi priešais jį, atsirėmusi į 
stalą; ji nerimauja, galiausiai pratrūksta: 

— Ne, ne, nekalbėkite apie jį! 

— Apie ką man nekalbėti? 

— Apie Juhanesą, apie Minutį. 

— Ar Minučio vardas Juhanesas? 

— Taip, Juhanesas. 

— Ar tikrai jo vardas Juhanesas? 

— Taip. 

Nagelis nutyla. Ta paprasta žinia, kad Minučio vardas Ju- 
hanesas, išjudina jo mintis, netgi pakeičia jo veido išraišką. 
Valandėlę jis sėdi be žado, paskui paklausia: 

— O kodėl jūs vadinate jį Juhanesu? Ne Grėgoru, ne Mi- 
nučiu)? 

Ji atsako sumišusi, nudelbusi akis: 

— Mes pažįstami nuo vaikystės... 

Stoja pauzė. 

Nagelis prabyla pusiau juokais, pabrėžtinai šaltu tonu: 

— Žinote, koks man susidarė įspūdis? Kad Minutis įsimylėjęs 
jus iki ausų. Man tikrai taip pasirodė, nė kiek neperdedu. Ir 
manęs tai labai nestebina, nors turiu pripažinti, kad Minutis 
šiuo atveju kiek per drąsus. Argi ne? Visų pirma, jis jau nebe 
jaunuolis, be to, truputį luošas. Betgi, Dieve mano, moterys 
dažnai esti nenuspėjamos. Jeigu tik joms šauna į galvą, tai savo 
noru užsikabina vyriškiui ant kaklo, dargi su džiaugsmu, alp- 
damos iš susižavėjimo. Che che che, tokios jau tos moterys. 
"Tūkstantis aštuoni šimtai aštuoniasdešimt šeštaisiais pačiam 
teko susidurti su tokia retenybe, kai jauna mano pažįstama 
dama ėmė ir ištekėjo už savo tėvo pasiuntinuko. Niekada nepa- 
miršiu. Jis dirbo pagalbininku parduotuvėje, buvo dar vaikas, 
gal šešiolikos ar septyniolikos metų, net barzda jam nežėlė. Bet, 
reikia pripažinti, buvo dailus pažiūrėti, netgi labai išvaizdus. 
"Taigi ji puolė ant to jauniklio su pašėlusia aistra ir patraukė 
su juo į užsienį. Po pusmečio ji grįžo, meilė buvo išgaravusi. 
Kad ir kaip liūdna, meilės nebeliko! Keletą mėnesių ji mir- 
tinai nuobodžiavo, juk buvo ištekėjusi ir niekam nebeidomi. 
Ką daryti? Staiga ji trenkia kumščiu į stalą, visiems parodo 
špygą ir išeina laukais, pradeda duotis su studentais bei preky- 
bininkais ir netrukus įgyja pravardę Prielipa. Graudus atvejis! 

Bet ji ir vėl nustebina žmones: taip puikiai pasismaginusi porą 
metelių, vieną gražią dieną ji pradeda rašyti noveles ir tampa 
rašytoja, kalbama, labai talentinga rašytoja. Toji dama buvo 
nepaprastai imli mokslams, per tuos dvejus metus studentų 
ir prekybininkų draugijoje gerokai subrendo ir išmoko rašymo 
meno. Nuo tol ji rašo puikiausią literatūrą. Che che che. Vel- 
nio nešta ir pamesta boba!.. Na, bet tokios jau tos moterys. Jūs 
juokiatės, bet nedrįstate ginčyti, bent jau atvirai. Septyniolik- 
metis pasiuntinukas nesunkiai gali sujaukti jums, moterims, 
protą. Esu įsitikinęs, kad ir Minučiui nebūtina vienam keliauti 
per gyvenimą, tereikia truputį pasistengti, šiek tiek pasitemp- 
ti. Mat jis turi kai ką, kas gali sužavėti net vyrą, kad ir mane: jo 
širdis tokia neapsakomai tyra, o jo lūpos nemeluoja. Argi ne? 
Juk pažįstate jį kaip nuluptą ir žinote, kad kalbu tiesą. O ką 
būtų galima pasakyti apie jo dėdę, anglių prekiautoją? Senas 
sukčius, man pasirodė, nesimpatingas tipas. Toks įspūdis, kad 
visas jo verslas laikosi tik Minučio dėka. Tuomet kyla klau- 
simas: kodėl Minutis negalėtų išlaikyti savo nuosavo verslo? 
Trumpai tariant, jis pajėgus aprūpinti šeimą, kada tik prireik- 
tų... Jūs purtote galvą? 

— Ne, nepurtau. 

— A, štai kaip, jūs nebeturite kantrybės klausytis nuobo- 
džių išvedžiojimų apie pašalinį žmogų, ir visai nenuostabu... 
Žinot, kai ką prisiminiau, tik prašau nepykti, tenoriu kiek 
galėdamas jums padėti: naktimis jums derėtų itin gerai užsi- 
rakinti! Jūs taip baimingai žvelgiate į mane. Mieloji panele, 
nebijokite ir niekuo manęs neįtarinėkite. Aš tik norėjau jums 
patarti niekuo per daug nepasitikėti, ypač dabar, kai pas jus 
atsirado pinigų. Nereiškia, kad būčiau girdėjęs, jog miestelyje 
nesaugu, bet atsarga gėdos nedaro. Apie antrą valandą nak- 

ties čia aplinkui ganėtinai tamsu, o kaip tik apie antrą valandą 
girdėjau įtartiną triukšmą netgi prie savo langų. Taigi, tikiuo- 
si, nesupyksite, kad daviau jums šį patarimą?.. Tad sudievu! 
Džiaugiuosi, kad pagaliau išplėšiau iš jūsų tą kėdę. Sudievu, 
mieloji panele! 

Tada jis paspaudė jai ranką. Tarpduryje dar kartą atsisuko 
ir tarė: 

— Žinote, geriau sakykite, kad daviau jums porą kronų už 
kėdę. Bet ne daugiau, nė šilingo daugiau, nes tuomet pinigai 
bus nusavinti, nepamirškite. Tikiuosi, galiu jums pasikliauti? 

— Taip, — atsakė ji. 

Jis išėjo išsinešdamas kėdę. Jo veidas švytėte švytėjo, jis kri- 
zeno ir garsiai juokėsi, tarsi būtų iškrėtęs gudrią išdaigą. Die- 
ve, kokia ji dabar laiminga! — džiūgavo jis. Che che, kažin ar 
sudės šiąnakt bluostą, tapusi tokia turtinga!.. 


Grįžęs į viešbutį Nagelis rado jo laukiantį Minutį. 

Minutis buvo ką tik iš repeticijos, po pažastimi laikė ritinį 
afišų. Regis, gyvieji paveikslai būsią itin nusisekę; jie, apšviesti 
įvairiaspalvių žibintų, vaizduosią keletą istorinių scenų; jam 
tekęs statisto vaidmuo. 

O kada prasidėsianti ta labdaros mugė? 

Atidarymas numatytas ketvirtadienį, liepos devintąją, per 
karalienės gimtadienį. Bet jau šįvakar Minutis turįs visur, kur 
tik įmanoma, iškabinėti afišas; netgi gautas leidimas vieną pri- 
klijuoti ant šventoriaus vartų... Beje, jis užėjęs pašnekėti dėl to 
smuiko. Jam nepavykę jo gauti; vienintelis pusėtinas smuikas, 
esantis miestelyje, neparduodamas, priklausąs vargonininkui, 
jis ketinąs juo griežti labdaros mugėje; atliksiąs porą kūrinių. 

Ką gi, nieko nepadarysi. 

Minutis susiruošia eiti. Kai jis jau stovi su kepure rankoje, 
Nagelis taria: 

— Ar neišlenkus mums po taurelę? Šįvakar aš gerai nusi- 
teikęs, man nusišypsojo laimė. Žinote, pagaliau didelėmis pa- 
stangomis man pavyko įsigyti baldą, kokio neturi joks kolekci- 
ninkas visoje šalyje, aš tuo neabejoju. Štai ta kėdė, pažvelkite 
įją! Ar matote, jog tai perlas, nepakartojamas olandų meistro 
darbas? Neparduočiau jo už jokius turtus, kaip Dievą myliu! 
Ir ta proga norėčiau išgerti su jumis po taurelę, jeigu jūs ne- 
prieštaraujate. Ar paskambinti? Ne? Bet juk tas afišas galėsite 
iškabinti rytoj... Vis neatsidžiaugiu, kaip gerai man šiandien 
nuskilo! Tikriausiai jūs nežinote, kad esu šioks toks kolekci- 
ninkas ir čia apsistojęs tikiuosi sumedžioti vieną kitą retenybę! 
Gal nepasakojau ir apie savo barškalų kolekciją? O Viešpatie, 
tuomet jūs nė nenutuokiate, kas aš per žmogus. Žinoma, esu 
agronomas, tačiau man rūpi ir kiti dalykai, ne vien darbas. 
Jau surinkau du šimtus šešiasdešimt septynis karvių barškalus. 
Pradėjau rinkti prieš dešimt metų, ir štai dabar, ačiū Dievui, 
turiu pirmarūšę kolekciją. O ar žinote, kaip man pavyko nu- 
čiupti šią kėdę? Atsitiktinumas, velniška sėkmė! Vieną dieną 
žingsniuoju gatve, šalia krantinės pamatau nedidelę trobelę 
ir praeidamas pro šalį iš seno įpročio vogčiomis dirsteliu pro 
langą. Pastebėjęs kėdę ūmiai sustoju, išsyk sumetu, kiek ji ver- 
ta. Pasibeldžiu ir įžengiu į vidų, mane pasitinka pagyvenusi 
žilaplaukė dama... kuo ten ji vardu? Na, bet koks skirtumas, 
gali būti, kad jūs jos nepažįstate; regis, panelė Gudė. Marta 
Gudė ar kažkaip panašiai... Tai va, ji nesutinka atsisveikinti su 
kėde, bet aš taip ilgai ją įkalbinėju, jog galiausiai išpešu iš jos 
tvirtą pažadą, kad perleis man kėdę, ir šiandien aš ją parsinešu. 

Bet labiausiai džiaugiuosi, kad man ši kėdė nieko nekainavo, 
gavau ją veltui. Na, numečiau ant stalo porą kronų, kad ji pas- 
kui neimtų gailėtis, bet kėdė verta kelių šimtų. Tik prašau nie- 
kam nepasakoti — visai nenoriu, kad apie mane imtų sklisti 
blogos kalbos. O ir neturiu sau ko prikišti. Toji panelė nenusi- 
mano apie prekybą, o aš, kaip žinovas ir pirkėjas, neprivalėjau 
paisyti jos labo. Argi ne taip, juk nesu kvailas, turiu žiūrėti 
savo naudos, tai kova už būvį... Nejau atsisakysite išgerti taurę 
vyno išgirdęs, kokia proga? 

Minutis ir toliau kartojo, kad jam reikia eiti. 

— Kaip liūdna, — neatlyžo Nagelis. — Tikėjausi su jumis 
pasišnekėti. Šiame miestelyje esate vienintelis vyras, kurį pa- 
matęs pajuntu susidomėjimą, vienintelis, kurį man rūpi sek- 
ti akies krašteliu. Che che, sekti akies krašteliu, taigi. O juk 
jūsų vardas Juhanesas? Mano mielas drauge, seniai tai žinojau, 
nors niekas iki šio vakaro man to nesakė... Nenoriu vėl jūsų 
išgąsdinti. Turiu tokią didelę bėdą, visada bauginu žmones. 
"Taip, taip, neneikite, jūs tikrai pažiūrėjote į mane su siaubu, 
dar ir krūptelėjote, jei neklystu... 

Minutis jau buvo nuslinkęs iki durų. Atrodė, kad jis ne- 
linkęs leistis į kalbas ir nori kuo greičiau iš ten ištrūkti. O ir 
pašnekesys darėsi vis nemalonesnis. 

— Ar šiandien liepos šeštoji? — staiga paklausia Nagelis. 

— Taip, liepos šeštoji, — atsako Minutis ir suima durų 
rankeną. 

Nagelis iš lėto žengia prie jo, prieina visai arti ir įsistebeilija 
jam į veidą, tuo pat metu susimesdamas rankas už nugaros. 
Stovėdamas tokia poza šnabždomis paklausia: 

— O kur jūs buvote birželio šeštąją? 

Minutis neatsako, neištaria nė žodžio. Išgasdintas to įdė- 

maus žvilgsnio ir paslaptingo šnabždesio, neįstengdamas su- 
vokti to ūmaus klausimo apie konkrečią dieną prieš mėnesi, 
jis skubiai atidaro duris ir išsvyrina į koridorių. Valandėlę blaš- 
kosi nerasdamas laiptų, o Nagelis atsistoja tarpduryje ir ima 
šaukti: 

— Ne, ne, be reikalo taip pasakiau, prašau pamiršti! Paaiš- 
kinsiu jums kitą kartą, kitą kartą... 

Bet Minutis nieko negirdėjo. Jis jau buvo laiptų apačioje 
Nageliui dar nebaigus kalbėti, tada nesižvalgydamas nei į kairę, 
nei į dešinę nėrė lauk, per turgaus aikštę nuskuodė iki didelės 
vandens kolonėlės, ten įsuko į pirmą pasitaikiusį skersgatvį ir 
dingo iš akių. 

Po valandos — dešimtą valandą — Nagelis prisidegė ciga- 
rą ir išėjo iš viešbučio. Miestelis dar nemiegojo; pakeliui prie 
pastoriaus sodybos jis sutiko daugybę žmonių, lėtu žingsniu 
vaikštinėjančių šen bei ten, o aplinkinėse gatvelėse tebeskardėjo 
žaidžiančių vaikų juokas ir klegesys. Moterys ir vyrai, džiaugda- 
miesi šiltu vakaru, sėdėjo lauke ant laiptų ir tyliai šnekučiavo; 
kada ne kada jie šūktelėdavo ką nors per gatvę kaimynams, šie 
draugiškai atsakydavo. 

Nagelis patraukė prieplaukų link. Jis matė, kaip Minu- 
tis vaikšto ir klijuoja afišas ant pašto, banko, mokyklos ir 
kalėjimo sienų. Kaip kruopščiai ir sąžiningai jis dirba! Kaip 
geranoriškai pluša negailėdamas laiko, nors jam ne pro šalį 
būtų eiti poilsio! Prasilenkdamas su juo Nagelis linktelėjo, bet 
nesustojo. 

Kai buvo nuėjęs beveik iki prieplaukos, už nugaros jį kažkas 
pašaukė; iš paskos atlapatuoja Marta Gudė ir prašnenka visa 
uždususi: 

— Dovanokite! Jūs davėte man per daug pinigų. 

— Labas vakaras! — atsako jis. — Ar jūs taip pat išėjote pa- 
sivaikščioti? 

— Ne, buvau mieste, laukiau jūsų prie viešbučio. Jūs man 
davėte per daug pinigų. 

— Nejau vėl pradėsime tą komediją? 

— Bet jūs apsiskaičiavote! — nustėrusi sušunka ji. — Ten 
buvo daugiau kaip du šimtai kronų smulkiais banknotais. 

— Ak, štai kas! Vadinasi, buvo kelios kronos viršaus, truputį 
daugiau nei du šimtai? Gerai, tuomet galite man grąžinti. 

Ji pradeda sagstytis suknelės stuomenį, bet staiga sustoja, 
apsidairo ir nebežino, kaip toliau elgtis. Jai vėl teko atsiprašyti: 
aplinkui per daug žmonių, turbūt negalėsianti išsitraukti pini- 
gų gatvėje, taip saugiai juos paslėpusi... 

— Nereikia, — skubiai atsakė jis, — juk galiu užeiti jų paim- 
ti, jums leidus pas jus užeisiu. 

Ir jie sykiu patraukė į jos namus. Sutikti žmonės varstė juos 
smalsiais žvilgsniais. 

Kai juodu įžengė į trobelę, Nagelis atsisėdo į tą pačią vietą 
prie lango, kur vietoj užuolaidos tebekabojo sijonas. Kol Mar- 
ta traukė pinigus, jis tylėjo; tik kai ji baigė krapštytis ir padavė 
jam saujelę smulkiųjų, keletą sutrintų ir nublukusių dešimti- 
nių, kurios tebebuvo šiltos nuo jos krūtinės ir kurių jai sąžinė 
neleido pasilikti net per naktį, jis prakalbo ir paprašė pasilai- 
kyti pinigus. 

Bet dabar, regis, jai ir vėl, nebe pirmą kartą, kilo įtarimas 
dėl jo ketinimų; ji baugščiai pažvelgė į jį ir tarė: 

— Ne... Aš jūsų nesuprantu... 

Jis pašoko nuo kėdės. 

— O aš kuo puikiausiai jus suprantu, — pasakė jis, — todėl 
atsistoju ir žengiu prie durų. Ar dabar jums ramiau? 

— Taip... Ne, nestovėkite prie durų. 

Ji netgi ištiesė abi rankas, tarsi norėdama jį suturėti. Ta 
keistuolė pernelyg bijojo kam nors neitikti. 

— "Iuriu vieną prašymą, — tuomet tarė Nagelis, vis dar 
stovėdamas. — Suteiktumėte man daug džiaugsmo... ir už tai 
aš jums kaip nors atsidėkosiu, taigi noriu jus paprašyti ateiti 
į labdaros mugę ketvirtadienio vakarą. Ar suteiksite man tą 
malonumą? Prasiblaškysite, ten bus daug žmonių, šviesos, mu- 
zikos, gyvųjų paveikslų. Labai prašau, tikrai nepasigailėsite! Jūs 
juokiatės, kodėl jūs juokiatės? Dieve mano, kokie balti jūsų 
dantys! 

— Aš juk niekur negaliu eiti, — atsakė ji. — Kaip jūs tai 
įsivaizduojate? Ir kodėl turėčiau ten rodytis? Kam jums to rei- 
kia? 

Jis atvirai ir nuoširdžiai jai viską paaiškino: jis taip suma- 
nęs, ilgai apie tai galvojęs, ta mintis jam kilusi prieš porą sa- 
vaičių, paskui ją pamiršęs ir tik dabar vėl prisiminęs. Ji turinti 
ateiti, privalanti ten dalyvauti, jis norįs ją ten matyti. Jeigu ji 
pageidausianti, jis jos net neužkalbinsiąs, neketinąs jos var- 
ginti, jokiu būdu. Tiesiog jam būtų džiugu nors kartą išvysti 
ją drauge su kitais, girdėti ją juokiantis, regėti atjaunėjusią. Ji 
būtinai turinti ateiti! 

Jis pažvelgė į ją. Kaip krinta į akis jos žili plaukai ir tamsios 
akys! Viena ranka ji grabinėjo suknelės sagas, ir ta ranka, glež- 
na ilgapirštė plaštaka, nors papilkusi ir galbūt nelabai švari, 
stebino savo nekaltybe. Riešu vingiavo dvi melsvos gyslos. 

— Taip, — sutiko ji, - gal ir būtų smagu. 

"Tačiau ji neturinti net kuo apsirengti, jokios suknelės to- 
kiam vakarui... 

Jis pertraukė ją: dar likusios trys darbo dienos; iki ketvir- 

tadienio būtų galima įsigyti viską, ko reikia. Laiko užtektinai! 
"Tai ar sutarta! 

Ir pamažu ji nusileido. 

— Teisingai, nereikia savęs visai palaidoti, — pasakė jis. — 
"Tai ne į gera. 

Be to, turint tokias akis, tokius dantis kaip jos — ne, taip ne- 
galima! O tų smulkių pinigų, kurie guli ant stalo, užteks jai suk- 
nelei, taip, taip, jokių kalbų! Juo labiau, kad tai jo sumanymas, 
o ji turėjusi nugalėti save, kad jo paklausytų. 

Nagelis atsisveikino kaip visada, trumpai drūtai, nesuteik- 
damas jai nė menkiausio pagrindo nerimauti. Bet išlydėjusi jį 
į priemenę Marta pati dar kartą padavė jam ranką ir padėkojo 
už tai, kad pakvietė ją į tą renginį. Jau daug daug metų ji nie- 
kur nesilankanti, atpratusi būti žmonėse. Tačiau pasisteng- 
sianti gražiai elgtis... 

"Tas didelis vaikas netgi pažadėjo gražiai elgtis, nors jis to 
neprašė. 


Ketvirtadienį truputį lynojo, tačiau vakare, griaudint muzikai 
ir plūstant minioms žmonių, buvo atidaryta labdaros mugė. 
Susirinko visas miestelis, privažiavo liaudies ir iš kaimų — visi 
norėjo pasidžiaugti ta reta pramoga. 

Kai apie devintą valandą Juhanas Nagelis įžengė į iškilmių 
salę, ši jau buvo sausakimša. Jis susirado vietelę prie pat durų 
ir ten prastovėjo keletą minučių klausydamasis kalbos. Atrodė 

išblyškęs ir kaip visada vilkėjo savo geltoną eilutę. Tvarstį nuo 
rankos buvo nusirišęs; abi žaizdelės buvo beveik užgijusios. 

Salės priekyje jis pamatė daktarą Stenerseną su žmona; 
kiek dešiniau stovėjo Minutis su kitais gyvųjų paveikslų ak- 
toriais, bet Dagnės tarp jų nebuvo. 

Nuo lempų ir daugybės susigrūdusių žmonių salėje tvyrojo 
toks karštis, jog Nagelis netrukus spruko lauk; tarpduryje jis 
susidūrė su asesoriumi Reinertu ir pasisveikino, bet šis tik vos 
vos linktelėjo. Nagelis atsistojo koridoriuje. 

"Tada jis pastebėjo kai ką, kas dar ilgai nėjo jam iš galvos ir 
žadino smalsumą: į kairę nuo jo buvo atvertos durys į gretimą 
patalpą, kur žiūrovai paliko savo viršutinius drabužius, ir 
ten lempos šviesoje Nagelis aiškiai išvydo Dagnę Chelan, 
čiupinėjančią jo ant gembės pakabintą apsiaustą. Jis negalėjo 
suklysti, daugiau nė vienas miestelio gyventojas neturėjo tokio 
geltono pavasarinio apsiausto; drabužis priklausė jam, be to, 
jis tiksliai prisiminė, kur jį pasikabino. Dagnė tiek ir teveikė, 
vaizdavo kažko ieškanti ir kur buvusi, kur nebuvusi vis per- 
braukdavo delnu jo apsiaustą. Jis akimirksniu nusigręžė, kad 
neužkluptų jos netikėtai. 

"Tas mažytis nutikimas jį sujaudino. Ko ji ieškojo ir kodėl jai 
užkliuvo jo apsiaustas? Jis be paliovos suko sau galvą, niekaip 
negalėjo nusiraminti. Dievas žino, gal ji norėjo patikrinti, ar 
kišenėje jis nesinešioja šaunamojo ginklo; gal laiko jį pamišėliu, 
iš kurio visko galima laukti. O ką, jeigu ji įkišo jam laiškelį? 

Jam išties pavyko įsivaizduoti tą džiugią neįmanomybę. Ne, 
ne, tikriausiai ji tik ieškojo savo palto, visa tai — atsitiktinu- 
mas; kaip jam ir į galvą atėjo tokios beviltiškos fantazijos!.. 
Tačiau kiek vėliau, pamatęs Dagnę iriantis per salę, jis nieko 
nelaukęs puolė į drabužinę ir kalančia širdimi išnaršė savo ap- 

siausto kišenes. Ten nebuvo jokio laiškelio, ničnieko, išskyrus 
jo pirštines ir nosinę. 

Salėje sugriaudėjo plojimai, fogtas baigė atidarymo kalbą. 
"Tuomet žiūrovai plūstelėjo į koridorius, į gretimas patalpas, 
kur tik buvo vėsiau, ir susėdę pasieniais ėmė gaivintis gėrimais. 
Kelios jaunos miestelio damos, persirengusios padavėjomis, 
užsirišusios baltas prijuostes ir per alkūnę persimetusios po 
servetėlę, lakstė su padėklais ir taurėmis abiejose rankose. 

Nagelis ieškojo Dagnės, bet jos niekur nebuvo matyti. Jis 
pasisveikino su panele Andresen, kuri taip pat ryšėjo baltą pri- 
juostę; jis paprašė vyno, o ji atnešė jam šampano. 

Jis pažvelgė į ją nustebęs. 

— Juk jūs nieko daugiau negeriate, — nusišypsojo panelė 
Andresen. 

Nuo tokio dėmesio, tegu ir ne itin geranoriško, Nagelis at- 
kuto. Jis pakvietė ją išgerti kartu, ir ji nesispyriodama prisėdo 
šalia, nors darbo turėjo per akis. Jis padėkojo jai už lipšnumą, 
pagyrė jos apdarą ir susižavėjo senovine sage, kurią ji segėjo 
ant apykaklės. Panelė Andresen atrodė puikiai; jos pailgas 
aristokratiškas veidas su didele nosimi buvo nepaprastai dai- 
lus, kone liguistai dailus, ir jis nesimainė, netrūkčiojo kaip 
nors nervingai. Ji kalbėjo santūriai ir ramiai, šalia jos galėjai 
jaustis saugus, tai buvo tikra dama, tikra moteris. 

Kai ji pakilo, Nagelis pasakė: 

— Šįvakar čia bus vienas žmogus, kuriam norėčiau parodyti 
truputį dėmesio. Tai panelė Gudė, Marta Gudė. Nežinau, ar 
ją pažįstate. Kiek girdėjau, ji turėtų čia būti. Negaliu apsakyti, 
kaip norėčiau kuo nors ją pradžiuginti. Ji tokia vieniša, Minutis 
man šiek tiek apie ją pasakojo. Kaip manote, panele, ar galėčiau 
ją paprašyti prie mūsų prieiti? Tikiuosi, jūs neprieštarausite? 

— Anaiptol, anaiptol! — atsakė panelė Andresen. — Aš su 
malonumu tuoj pat nueisiu jos pakviesti. Mačiau, kur ji sėdi. 

— O pati ar sugrįšite! 

— Taip, mielai! 

Kol Nagelis sėdėdamas laukė, pasirodė asesorius Reinertas, 
adjunktas ir Dagnė. Nagelis atsistojo ir pasisveikino. Dagnė 
taip pat atrodė išblyškusi, nors buvo karšta; ji vilkėjo gelsvą 
suknelę trumpomis rankovėmis, jos kaklą juosė stamboka 
auksinė grandinėlė. Tas papuošalas jai labai netiko. Dagnė 
trumpam stabtelėjo prie durų; vieną ranką ji laikė už nugaros 
ir čiupinėjo savo kasą. 

Nagelis priėjo prie jos. Keliais karštais žodžiais atsiprašė 
už nedovanotinus penktadienio prasižengimus; daugiau tai 
nepasikartosią, niekada nepasikartosią; jai nebereikėsią jam 
nieko atleisti. Jis kalbėjo tyliai, pasakė, ką norėjo pasakyti, ir 
nutilo. 

Dagnė jį išklausė, netgi pažiūrėjo į jį, o kai jis baigė, atsakė: 

— Nebelabai žinau, apie ką jūs šnekate, aš viską pamiršau, 
noriu pamiršti. 

Nužvelgė jį visiškai abejingu žvilgsniu ir nuėjo. 

Aplinkui šurmuliavo žmonės, barkščiojo puodeliai, skimb- 
čiojo taurės, poškėjo kamščiai, skardeno juokas ir šūksniai, o 
salėje kažką liurlino vietinis pučiamųjų orkestrėlis... 

Panelė Andresen su Marta ateidamos atsivedė ir Minutį; 
visi įsitaisė prie Nagelio staliuko ir prasėdėjo ketvirtį valan- 
dos. Panelė Andresen retkarčiais apibėgdavo su padėklu tuos, 
kurie pageidaudavo kavos; galiausiai ji išvis pasišalino, nes 
nebespėjo suktis. 

Dabar jie klausėsi įvairių programos numerių: padainavo 
kvartetas, studentas Ejenas galingu balsu padeklamavo savo 

kūrybos eilėraštį, dvi damos paskambino pianinu, o vargoni- 
ninkas smuiku pagriežė savo pirmąjį solo. Dagnė tebesėdėjo su 
tais pačiais dviem ponais. Galiausiai kažkas pasišaukė Minutį, 
prireikė jo pagalbos, kad būtų parūpinta daugiau taurių, puo- 
delių ir sumuštinių, — visko buvo per mažai skaičiuota tokiai 
žmonių miniai, suplūdusiai iš viso miestelio. 

Kai Nagelis su Marta liko vieni du, ji taip pat pakilo eiti. 
Negalėjo sėdėti dviese su juo, matė, kad asesorius jau laido 
pastabas, juokindamas panelę Chelan. Ne, verčiau pasitrauk- 
sianti. 

Bet Nagelis įkalbėjo ją išgerti dar bent vieną nedidelę 
taurę. Marta buvo apsirengusi juodai; naujoji suknelė gražiai 
gulėjo, bet netiko prie jos savotiško gymio, sendino ją ir per- 
nelyg išryškino pražilusius plaukus. Tik akys skaisčiai degė, o 
kai ji nusijuokdavo, jos aistringas veidas tapdavo nepaprastai 
gyvas. 

Jis paklausė: 

— Tai ar jums smagu? Ar gerai jaučiatės šįvakar? 

— Taip, ačiū! — atsakė ji. — Jaučiuosi puikiai. 

Jis be paliovos šnekino ją, taikėsi prie jos, papasakojo prama- 
nytą istoriją, labai ją prajuokinusią, kaip jis įsigijo vieną iš ver- 
tingiausių savo barškalų. Lobis, neįkainojama seniena! Ant jo 
buvęs išraižytas karvės vardas, Eisteinas, tai, matyt, barškalas 
priklausęs jaučiui... 

Marta prapliupo juoku. Ji užsimiršo, užmiršo kur esanti, 
kvatojo purtydama galvą kaip vaikas iš to nevykusio pokšto. 
Visa tiesiog švytėjo. 

— Žinote, — tarė Nagelis, - manau, kad Minutis pavydu- 
liauja. 

— Negali būti, - dvejodama atsakė ji. 

— Man taip pasirodė. Beje, ir man labiau patinka sėdėti čia 
su jumis dviese. Taip smagu girdėti jus juokiantis. 

Ji nutylėjo ir nudelbė akis. 

Juodu šnekučiavosi toliau. Jis visą laiką sėdėjo taip, kad 
galėtų dirsčioti į Dagnės staliuką. 

Praėjo kelios minutės. Panelė Andresen trumpam sugrįžo, 
persimetė su jais pora žodžių, gurkštelėjo iš savo taurės ir vėl 
nubėgo. 

Netikėtai Dagnė paliko savo vietą ir priėjo prie Nagelio 
staliuko. 

— Kaip judviem čia linksma! — tarė ji kiek virpančiu balsu. — 
Labas vakaras, Marta! Iš ko taip juokiatės? 

— Linksminamės iš širdies, — atsakė Nagelis. — Aš plepu 
nenustodamas, o panelė Gudė man nepaprastai maloni, vis 
juokiasi ir juokiasi... Gal galėtume jums pasiūlyti išgerti? 

Dagnė prisėdo prie jų. 

Kai salėje itin garsiai sugriaudėjo plojimai, Marta pasinau- 
dojo proga atsistoti, kad pažiūrėtų, kas ten vyksta. Ji traukėsi 
vis tolyn; galiausiai atsisukusi šūktelėjo: „Tai fokusininkas, tu- 

riu pamatyti!“ Tada pranyko. 

Stojo pauzė. 

— Jūs palikote savo palydovus, — prabilo Nagelis ir žiojosi 
dar kažką sakyti, bet Dagnė bemat jį pertraukė: 

— O jūsų palydovė paliko jus. 

— Manau, ji griš. Ar ne nuostabiai atrodo panelė Gudė! 
Šįvakar ji laiminga kaip vaikas. 

Dagnė nieko į tai neatsakė, tik paklausė: 

— Buvote išvykęs? 

— Taip. 

Vėl pauzė. 

— Ar jums čia šįvakar tikrai taip linksma? 

— Man! Aš net nežinau, kas čia vyksta, — atsakė jis. - Ne 
linksmintis atėjau. 

— Tai ko jūs čia atėjote? 

— Be abejo, kad vėl jus pamatyčiau. Žinoma, tik iš tolo, be 
žodžių... 

— Štai kaip! Ir ta proga atsivedėte damą! 

Nagelis kažko nesuprato. Jis pažvelgė į ją ir susimąstė. 

— Ar turite omenyje panelę Gudę? Net nežinau, ką atsa- 
kyti. Daug buvau apie ją girdėjęs, ji metai iš metų tūno vie- 
na namuose, jos gyvenime nėra jokio džiaugsmo. Ne aš ją čia 
atlydėjau, tenorėjau truputį užimti, kad ji nenuobodžiautų, 
štai ir viskas. Panelė Andresen atsivedė ją prie šio staliuko. 
Dieve mano, kiek tai moteriai teko privargti! Ir plaukai be 
laiko pražilo... 

— Tikiuosi, nemanote... juk neįsivaizduojate, kad aš pavydu- 
liauju, ką? Jūs klystate! Prisimenu, ką pasakojote apie pamišėlį, 
važinėjusį dvidešimt keturiomis karietomis. Tas žmogus m-mik- 
čiojo, kaip jūs sakėte, ir buvo įsimylėjęs merginą vardu Klara. O 
taip, aš viską ganėtinai gerai prisimenu. Klara nepanoro turėti 
nieko bendra su tuo žmogumi, bet taip pat nesutiko, kad jis vestų 
kuprotą jos seserį. Nesuprantu, kodėl jūs man visa tai pasako- 
jote, pats geriau žinote, nors man tai nerūpi. Bet pavyduliau- 
ti manęs nepriversite, jeigu to siekėte šįvakar. Nei jūs, nei jūsų 
m-miknius! 

— O Viešpatie! — apstulbo jis. — Negaliu patikėti, kad kal- 
bate rimtai. 

Pauzė. 

— Taip, aš kalbu rimtai, — atsakė ji. 

— Nejau manote, kad aš taip elgčiausi norėdamas sukelti 

jums pavydą! Ateičiau su keturiasdešimtmete dama ir ramiau- 
siai žiūrėčiau, kaip ji nueina, vos pasirodote jūs? Turbūt laiko- 
te mane kvailiu. 

— Nebežinau, kuo jus laikyti, tik žinau, kad prisigavote prie 
manęs, kad per jus išgyvenau nemaloniausias valandas savo 
gyvenime ir kad savęs nebesuprantu. Nežinau, ar jūs kvailys, 
taip pat nežinau, ar jūs pamišėlis. Bet neketinu to aiškintis, 
man nerūpi, kas jūs toks. 

— Taip, suprantama, - tarstelėjo jis. 

- Ir kodėl man turėtų rūpėti? — tęsė ji, suirzusi dėl jo nuo- 
laidumo. — Argi mane su jumis kas nors sieja? Jūs bjauriai 
elgėtės su manimi, tai nejau dabar dar turėčiau domėtis jūsų 
asmeniu! Vis dėlto porinate man istorijas, pilnas užuominų, 
aš įsitikinusi, kad ne veltui papasakojote man apie Klarą ir 
jos seserį, tikrai ne veltui! Bet kodėl jūs persekiojate mane? 
Ne, ne šiuo metu, dabar pati prie jūsų priėjau, bet apskritai, 
kodėl nepaliekate manęs ramybėje? O kadangi prisėdau čia 
valandėlę šnektelėti su jumis, dabar įsivaizduosite, kad man 
tai be galo svarbu, kad man to žūtbūtinai reikia... 

— Miela panele, aš nepuoselėju jokių iliuzijų. 

— Tikrai? Bet aš net nežinau, ar jūs sakote tiesą, visai ne- 
žinau. Aš abejoju jumis, nepasitikiu jumis ir galėčiau bet kuo 
jus įtarti. Gali būti, kad dabar elgiuosi su jumis neteisingai, bet 
tegu ir man nors sykį bus leista jus įskaudinti. Aš taip pavar- 
gau nuo visų jūsų užuominų ir ketinimų... 

Jis nieko neatsakė, tik ant staliuko iš lėto sukiojo savo 
taurę. Kai ji pakartojo juo netikinti, tarstelėjo: 

— Aš to nusipelniau. 

— Taip, — neatlyžo ji, — aš jumis visai nepasitikiu. Netgi 
jūsų platūs pečiai man pasirodė įtartini, maniau, kad naudoja- 

te vatos pakištes. Atvirai prisipažįstu: ką tik buvau drabužinėje 
ir apčiupinėjau jūsų apsiaustą norėdama patikrinti, ar nene- 
šiojate petelių. Ir nors mano spėlionė nepasitvirtino — jūsų 
pečiai tikri, mano įtarumas niekur nedingo, negaliu nieko 
pakeisti. Pavyzdžiui, neabejoju, kad griebtumėtės bet kokios 
priemonės, kad tik atrodytumėte pora colių aukštesnis, juk 
esate nedidelio ūgio. Tikrai manau, kad išbandytumėte tokią 
priemonę, jeigu ji būtų sukurta. Dieve mano, kaipgi galima 
jumis pasitikėti? Kas jūs toks? Ir kodėl atvykote į šį miestelį? 
Juk net nuslėpėte tikrąją savo pavardę, iš tiesų jūs Simonse- 
nas, tiesiog Simonsenas! Man pasakė žmonės iš viešbučio. 
Girdėjau, jus aplankė viena jūsų pažįstama ir pavadino jus Si- 
monsenu, jums nespėjus jos nutildyti. Dieve, kaip tai juokinga 
ir žema! Miestelyje sklinda kalbos, kad pramogos dėlei duoda- 
te mažiems berniukams cigarų ir gatvėje keliate skandalą po 
skandalo. Maža to, kartą turgaus aikštėje pristojote prie vienos 
tarnaitės ir kažko ją klausinėjote girdint daugybei žmonių. Ir 
vis dėlto jums atrodo normalu prisipažinti man meilę ir nuolat 
šmėžuoti man prieš akis... Štai kas mane taip neapsakomai ka- 
muoja, kad jūs drįstate... 

Ji nutilo. Lūpos kelis kartus virptelėjo išduodamos jaudulį, 
kiekvienas ištartas žodis buvo stiprus ir nuoširdus, ji kalbėjo, 
ką galvojo, rėžė iš peties. Kiek patylėjęs jis atsakė: 

— Taip, jūs teisi, aš sukėliau jums daug kančių... Žinoma, 
kai ištisą mėnesį, diena iš dienos stebi žmogų, įsidėmi visus jo 
žodžius ir poelgius, būtinai rasi prie ko prikibti. Kartais gali ką 
nors neteisingai suprasti, bet, pripažįstu, ne tai svarbiausia. Šis 
miestelis nedidelis, aš lengvai krintu į akis, visiems užkliūvu, 
kur tik pasirodau, esu stebimas kaip pro didinamąjį stiklą, to 
neišvengsi. Be to, ir nesu toks kaip visi žmonės. 


Misterijos 239 


— Viešpatie! — šaižiai šūktelėjo ji. — Taigi aišku, kad esate 
toks matomas todėl, kad miestelis mažutis, savaime supranta- 
ma. Didesniame mieste jūs nebūtumėte vienintelis, traukian- 
tis žmonių dėmesį. 

Šis šaltas ir perdėm teisingas atsakymas iš pradžių jį nuo- 
širdžiai sužavėjo. Jis jau ketino ją už tai pagirti, bet persigal- 
vojo. Dagnė buvo per daug sudirgusi, pernelyg priešiškai nu- 
siteikusi, be to, gerokai jį nuvertino. Dėl to jis pasijuto truputį 
užgautas. Kuo Dagnė jį laiko? Visiškai eiliniu atvykėliu maža- 
me miestelyje, žmogumi, kuris pastebimas tik todėl, kad yra 
prašalaitis ir dėvi geltoną eilutę? Jis tarė šiek tiek apmaudžiai: 

— O ar nekalba žmonės, kad kartą užrašiau nešvankų 
posmelį ant vieno antkapio, ant Minos Mėk antkapio? Nejau 
niekas to nepastebėjo? Juk tai teisybė, gryna teisybė. Taip pat 
tiesa, kad užsukęs į šio miestelio, to paties miestelio, vaistinę 
paprašiau vaistų nuo vienos bjaurios ligos, kurios pavadinimą 
užrašiau ant popieriaus skiautės, bet tų vaistų taip ir negavau, 
nes neturėjau recepto. Ir kol nepamiršau: ar Minutis jums ne- 
pasakojo, kaip sykį mėginau jį papirkti dviem šimtais kronų, 
kad sutiktų prisiimti mano vaiko tėvystę? Tai irgi gryna tiesa, 
Minutis pats gali paliudyti. Ak, galėčiau dar išvardyti ne vieną 
keistybę... 

— Ne, nereikia, jau ir taip pakanka, — aikštingai atšovė 
Dagnė. 

Žvelgdama į jį šaltu, rūsčiu žvilgsniu, ji priminė jam su- 
klastotas telegramas, turtus, kuriuos jis atsisiuntė telegrafu, 
smuiko dėklą, kurį jis visur tamposi, nors neturi smuiko ir net 
nemoka juo griežti, išvardijo vieną nuodėmę po kitos, visas 
jo apgavystes, taip pat nepamiršo medalio už skęstančiųjų 
gelbėjimą, irgi, sprendžiant iš jo paties žodžių, pelnyto ne pa- 

čiu doriausiu būdu. Ji viską prisiminė ir jo negailėjo; kiekviena 
smulkmena nūnai įgavo jai prasmę, ir ji neslėpė dabar išties 
tikinti, kad jis iškrėtė visus tuos piktus pokštus, nors iš pradžių 
maniusi, kad jis save šmeižia. Taip, jis neabejotinai esąs įžūlios 
ir dviveidiškos natūros! 

— Ir vis tiek stengiatės užklupti mane iš netyčių ir sudrums- 
ti man ramybę, įvilioti mane į spąstus. Jūs neturite gėdos, jums 
niekas daugiau nerūpi, išskyrus save patį, jūs tik teisinatės ir 
teisinatės... 

Tą akimirką ją pertraukė daktaras Stenersenas, ką tik at- 
plūkęs iš salės. Jis buvo labai užsiėmęs mugės reikalais ir nėrėsi 
iš kailio, kad viskas pavyktų. 

— Labas vakaras, pone Nageli! — sušuko jis. — Ačiū už 
vakarėlį! Pasismaginome tada iš širdies... Būkite pasirengusi, 
panele Chelan, netrukus prasidės gyvieji paveikslai. 

"Tai taręs daktaras vėl pranyko. 

Prasidėjo dar vienas muzikinis numeris, salėje kilo bruzde- 
sys. Dagnė pasilenkė ir žvilgtelėjo pro duris, tada atsisuko į 
Nagelį ir tarė: 

— Marta grįžta. 

Tyla. 

— Negirdėjote, ką pasakiau? 

— Girdėjau, —- atsakė Nagelis paskendęs mintyse. 

Jis net nepakėlė akių, tik vis suko ratu nenugertą taurę, 
beveik iki pat stalo nusvarinęs galvą. 

— Cit! Vėl groja muzika, — nusišaipė ji. — Juk klausantis 
tokios muzikos geriau sėdėti kiek atokiau, gretimame kamba- 
ryje, delne suspaudus mylimo žmogaus ranką, — ar ne taip 
kadaise kalbėjote? Man regis, tai tas pats Lanerio valsas, o kai 
dabar ateis Marta... 

Staiga, lyg apgailestaudama dėl savo pagiežingų žodžių, 
Dagnė užtilo, blykstelėjo akimis ir nervingai pasistūmė ar- 
čiau kėdės atkaltės. Nagelis vis dar sėdėjo nunarinęs galvą, ji 
tematė tankiai ir nevienodai kilnojantis jo krūtinę. Ji atsistojo, 
paėmė savo taurę ir ketino pabaigai pasakyti porą draugiškes- 
nių žodžių, kurie jo neįskaudintų. 

— Man jau reikia eiti, — išsižiojo ji. 

Nagelis dirstelėjo į ją, taip pat atsistojo ir pakėlė savo taurę. 
Abu tylėdami išgėrė. Jis tvardėsi, kad jo ranka nedrebėtų, ji 
matė, kaip jis stengiasi nutaisyti ramų veidą. Tik staiga tas 
pats žmogus, kurį ji ką tik manė sunaikinusi, sužlugdžiusi savo 
pašaipa, labai mandagiai ir abejingai taria: 

— Tiesa, panele, būkite tokia gera... tikriausiai jūsų nebe- 
pamatysiu... būkite tokia gera, kada nors ištaikiusi progą, kai 
rašysite savo sužadėtiniui, priminkite jam, kad prieš porą metų 
jis pažadėjo Minučiui atiduoti dvejus marškinius. Dovanokite, 
kad kišuosi ne į savo reikalus, darau tai tik dėl Minučio. Ti- 
kiuosi, atleisite man už įžūlumą. Pasakykite, kad jis pažadėjo 
dvejus vilnonius marškinius, turėtų prisiminti. 

Kurį laiką ji buvo visiškai priblokšta, stovėjo išsižiojusi ir 
spoksojo į jį nesumesdama, ką atsakyti, pamiršusi net pastatyti 
taurę. Atsipeikėti prireikė visos minutės. Atgavusi savitvardą 
ji perliejo jį tūžmingu žvilgsniu, kupinu ją apėmusio sąmyšio, 
akimis metė jam triuškinamą atsaką ir ūmiai atsuko jam 
nugarą. Nueidama trinktelėjo taurę ant staliuko prie durų ir 
pranyko salėje. 

Jai, regis, visai išėjo iš galvos, kad asesorius ir adjunktas vis 
dar sėdi toje pačioje vietoje ir jos laukia. 

Nagelis atsisėdo. Jo pečiai vėl sutrūkčiojo, ir jis keliskart 
stvėrėsi už galvos. Sėdėjo visas susitraukęs. Bet kai grįžo Mar- 

ta, jis pašoko, jo veidas nušvito iš dėkingumo, ir jis pristūmė 
jai kėdę. 

— Kokia jūs miela, kokia jūs miela! — pratrūko jis. — Pra- 
šom sėstis, būsiu jums dėmesingas, papasakosiu visą kalną 
istorijų, jeigu tik panorėsite. Pamatysite, jums neteks nuo- 
bodžiauti, jei prisėsite. Na, tai prašom! Galėsite išeiti kada 
užsimaniusi ir, tikiuosi, leisite man jus palydėti? Aš jūsų nie- 
kada nenuskriausiu, niekada! Klausykite, gal išgersite dabar 
mažytę taurelę? Aš papasakosiu ką nors smagaus, kad jūs vėl 
juoktumėtės. Kaip aš džiaugiuosi, kad sugrįžote! Dieve, kokia 
palaima girdėti jus juokiantis, juk visada būnate tokia rim- 
ta! Salėje nebuvo labai įdomu, tiesa? Verčiau pabūkime čia 
valandėlę, ten baisiai karšta. Nagi, sėskitės! 

Marta padvejojo, bet atsisėdo. 

Nagelis tarška nesustodamas, vieną po kito skaldo links- 
mus anekdotus ir atsitikimus iš gyvenimo, pliurpia apie ką 
papuola, karštligiškai, paskubomis, bijodamas, kad ji nueis, 
jeigu jis nutils. Taip stengiasi, kad net įrausta, susipainiojęs 
bejėgiškai griebiasi už galvos, kad vėl užvestų save ant kelio, 
o Martai ir tuomet jis atrodo juokingas, ir ji vaikiškai nuo- 
širdžiai kvatoja. Ji nenuobodžiauja, jos sudiržusi širdis atgy- 
ja, liežuvis atsiriša. Kokia ji savotiškai šilta ir naivi! Kad ir 
tada, kai jis pareiškė, kad gyvenimas baisiai apgailėtinas: „Už 
jį ir išgeriam!“ — atsakė ji, toji moteris, kuri metai iš metų 
pardavinėjo turguje kiaušinius vos galėdama sudurti galą su 
galu, esą gyvenimas... ne toks jau blogas, esą dažnai jis būna 
geras! 

Dažnai gyvenimas būna geras, pasakė ji! 

— Ką gi, jūs visiškai teisi! — tuomet tarė jis. — Na, bet 
dabar eime pasižiūrėti gyvųjų paveikslų! Atsistokime čia, tarp- 

duryje, kad galėtume vėl atsisėsti, kai panorėsite. Ar gerai ma- 
tote iš savo vietos? Jei ne, galėčiau jus pakelti. 

Ji nusijuokė ir nepritariamai papurtė galvą. 

Kai tik Nagelis ant scenos išvydo Dagnę, jo linksmumas iš- 
syk priblėso, žvilgsnis sustingo, ir jis nieko daugiau neregėjo, 
tik ją. Jis pasekė, kur link krypsta jos akys, nužiūrinėjo ją nuo 
galvos iki kojų, stebėjo jos veido išraišką, matė, kaip kilnojasi 
rožė ant jos krūtinės, aukštyn žemyn, aukštyn žemyn. Ji stovėjo 
pačiame glaudaus žmonių būrelio užnugaryje, buvo lengvai 
atpažįstama, nors ir kruopščiai persirengusi. Panelė Andresen 
sėdėjo viduryje vaizduodama karalienę. Scena buvo apšviesta 
raudonai, žmonių sustatymas priminė rebusą, neapsieita ir be 
šarvų, kuriuos per didelį vargą ir pasiaukojimą parūpino dak- 
taras. 

— Kaip gražu! — sušnabždėjo Marta. 

— Taip... Kas būtent? — paklausė jis. 

— Kas ant scenos. Ar jūs nematote? Į ką žiūrite? 

— Taip, tikrai gražu. 

Ir tam, kad nesukeltų jai įtarimo, jog jis težiūri į vieną 
plotelį, vienintelį visumos tašką, jis ėmė ją klausinėti apie 
kiekvieną iš aktorių, tačiau beveik negirdėjo, ką ji atsako. Jie 
nesitraukė iš savo vietos, kol raudona šviesa ėmė gesti ir nusi- 
leido uždanga. 

Su kelių minučių pertraukėlėmis vienas po kito buvo pa- 
rodyti penki gyvieji paveikslai; dvyliktą valandą Marta su Na- 
geliu tebestovėjo tarpduryje stebėdami paskutinį vaizdelį. Kai 
šis pagaliau baigėsi ir vėl suskambo muzika, jie grįžo prie savo 
staliuko ir ėmė šnekučiuotis. Dėl savo gerumo ji vis labiau at- 
sileido ir nebesakė norinti išeiti. 

Pora jaunų damų vaikščiojo su užrašų knygelėmis rankose 

ir pardavinėjo loterijos bilietus, su kuriais galima buvo išlošti 
lėlių, supamųjų kėdžių, siuvinėtų rankdarbių, arbatos servizą 
ir netgi stalinį laikrodį. Aplinkui šurmuliavo žmonės, visi buvo 
atsipalaidavę ir garsiai kalbėjo, salėje ir gretutiniuose kamba- 
riuose nelyginant biržoje ūžė galybė balsų. Mugė turėjo užsida- 
ryti tik antrą valandą nakties. 

Panelė Andresen vėl prisėdo prie Nagelio staliuko. O, ko- 
kia ji pavargusi, kokia pavargusi! Taip, labai ačiū, mielai išger- 
sianti vieną taurę, pusę taurės! Ar jai nepakvietus Dagnės? 

Ir ji nubėgo atsivesti Dagnės. Sykiu atėjo ir Minutis. 

"Tada atsitinka štai kas: netoliese nuvirsta staliukas, ant 
grindų nukrinta keletas puodelių ir taurių, o Dagnė šūkteli ir 
nervingai įsitveria Martai į ranką. 

Paskui ji pati iš savęs pasijuokė ir atsiprašė iš jaudulio 
paraudusiais veidais. Atrodė nepaprastai sudirgusi, kikeno 
trūksmingu juoku, o jos akys ryškiai spindėjo. Ji buvo apsivil- 
kusi paltą ir susiruošusi eiti namo, tik laukė adjunkto, kuris 
kaip visada turėjo ją parlydėti. 

Tačiau adjunktas tebesėdėjo su asesoriumi, jis daugiau 
kaip valandą nebuvo pasikėlęs nuo kėdės ir jau buvo gerokai 
įkaušęs. 

— Ponas Nagelis galės tave palydėti, Dagne, — tarė panelė 
Andresen. 

Dagnė nusikvatojo. Panelė Andresen nustebusi pažvelgė 
į ją. 

— Ne, - atsakė Dagnė, — su ponu Nageliu man nebedrąsu 
vaikščioti! Jo galva pilna keisčiausių idėjų. Tarp mūsų šnekant, 
sykį jis netgi pakvietė mane į pasimatymą. Tikra teisybė! Po 
medžiu, pasakė, po didele drebule, ši auganti ten ir ten! Ne, 
ponas Nagelis man per daug nenuspėjamas! Štai visai neseniai 

jis teisuoliškai pareikalavo iš manęs poros marškinių, kuriuos 
mano mylimasis kadaise pažadėjęs Grėgorui. O pats Grėgoras 
apie tai nieko nėra girdėjęs! Tiesa, Grėgorai? Cha cha cha, 
tiesiog neįtikima! 

Tai tarusi ji skubiai pakilo, vis dar juokdamasi, ir priėjusi 
prie adjunkto šnektelėjo su juo. Akivaizdžiai įkalbinėjo jį išeiti 
drauge. 

Minutis labai susijaudino. Mėgino kažką pasakyti, pasiaiš- 
kinti, bet susipainiojęs nutilo ir baugščiomis akimis žvilgčiojo 
tai į vieną, tai į kitą. Net Marta nustebo ir išsigando; Nagelis 
pašnekino ją, sukuždėjo keletą raminamų žodžių ir ėmė pildyti 
taures. Panelė Andresen tuoj pat prakalbo apie labdaros mugę: 
kokia daugybė žmonių, nors ir lyja! Ko gera, jie uždirbsią ne- 
mažai pinigų, išlaidos nebuvusios baisiai didelės... 

— Kas toji graži dama, kuri skambino arfa? — pasidomėjo 
Nagelis. — Ta su Bairono lūpomis ir sidabrine smeige plau- 
kuose? 

— Ji nevietinė, tik trumpam atvyko į miestelį. Nejau ji to- 
kia graži? 

"Taip, jam pasirodžiusi graži. Ir jis dar paklausinėjo apie tą 
damą, nors visi matė, kad jo mintys užimtos kitkuo. Apie ką 
jis galvojo? Kodėl jo kaktoje staiga įsirėžė ta skaudi raukšlė? Jis 
iš lėto sukiojo savo taurę. 

Dagnė sugrįžo ir vėl stabtelėjo prie jų. Stovėdama už pane- 
lės Andresen kėdės ir sagstydamasi pirštinaites iš naujo praby- 
la ir taria savo puikiu, skaidriu balsu: 

— O ką iš tikrųjų turėjote mintyse pakviesdamas mane į tą 
pasimatymą, pone Nageli? Kokie buvo jūsų ketinimai? Prašau 
man paaiškinti. 

— Dagne, liaukis! — sušnabžda panelė Andresen ir atsistoja. 

Minutis irgi pašoko nuo kėdės. Visi pasijuto labai nejaukiai. 
Nagelis pakėlė akis, jo veidas neišdavė didelio jaudulio, bet 
visi pastebėjo, kad jis pastatė savo taurę, pagrąžė rankas ir ėmė 
tankiau alsuoti. Ką jis ketino daryti? Kodėl šyptelėjo ir tuoj vėl 
surimtėjo? Visų nuostabai, jis atsakė ramiu balsu: 

— Kodėl pakviečiau jus į tą pasimatymą? Ar nemanote, 
panele Chelan, kad būtų geriau, jei apsaugočiau jus nuo to 
paaiškinimo? Jau ir taip sukėliau jums daugybę nemalonumų. 
Apgailestauju dėl to ir dievaži padaryčiau bet ką, kad tik ati- 
taisyčiau savo klaidas. O kodėl tąsyk pakviečiau jus susitikti, 
tikriausiai pati suprantate, buvau su jumis atviras, nors galbūt 
be reikalo. Tad būkite man maloninga. Nieko daugiau negaliu 
sakyti... 

Jis nutilo. Dagnė taip pat nebepratarė nė žodžio, matyt, 
tikėjosi iš jo kitokio atsakymo. Pagaliau atsvyrino adjunktas, 
pačiu laiku nutraukdamas tą nejaukią tylą; jis buvo kaip rei- 
kiant įšilęs ir sunkiai pastovėjo ant kojų. 

Dagnė įsikibo jam į parankę ir kartu su juo išėjo pro duris. 

Tuomet prie staliuko likusi nedidelė draugija atkuto, visi 
lengviau atsikvėpė. Marta dėl menko nieko džiaugsmin- 
gai kvatojo ir plojo delnais. Retkarčiais, kai imdavo juoktis 
pernelyg dažnai, ji parausdavo ir nutildavo, apvesdavo visus 
žvilgsniu, ar kas nepastebėjo. Tas vis besikartojantis nuostabus 
sumišimas pakerėjo Nagelį, ir jis nesiliovė kvailiojęs, kad tik 
jai būtų linksma. Jis netgi sumanė dantyse įsikandęs kamštį 
pagroti „Senelį Nojų“. 

Prie jų prisidėjo ir ponia Stenersen. Ji tvirtino nepajudė- 
sianti iš vietos, kol viskas nesibaigsią; likęs dar vienas numeris, 
dviejų gimnastų pasirodymas, kurį ji būtinai norinti pamatyti. 
Ji visada ištverianti iki galo, naktis tokia ilga, ją visada apnin- 

kantis liūdesys, kai ji grįžtanti namo ir liekanti viena. Kodėl 
jiems visiems sykiu nenuėjus pasižiūrėti tų dviejų gimnastų? 

Ir visi patraukė į salę. 

Jiems susėdus, tarp žiūrovų eilių žengia aukštas barzdotas 
vyras. Rankoje jis nešasi smuiko dėklą. Tai vargonininkas, atli- 
kęs savo numerius ir susiruošęs eiti namo. Jis sustoja, pasisvei- 
kina ir tuoj pat pradeda kalbėtis su Nageliu apie smuiką. Mi- 
nutis išties lankęsis pas jį ir prašęs smuiką parduoti, bet tai esą 
neįmanoma, instrumentas paveldėtas ir jam be galo brangus, 
nelyginant artimas žmogutis. Jis netgi papuoštas jo inicialais, 
taigi akivaizdu, jog tai ne šiaip sau smuikas... Ir vargonininkas 
atsargiai atidaro dėklą. 

"Ten guli dailus tamsrudis instrumentas, kruopščiai įvyniotas 
į rausvą šilką, vata apklotomis stygomis. 

Argi jis ne puikus? O trys raidės iš smulkučių rubinų štai 
čia, postygio viršuje, reiškiančios „Gustavas Adolfas Kristen- 
senas“. Ne, būtų gaila parduoti tokį daiktą; kas gi pradžiu- 
gintų širdį dienoms prailgus? Nebent jis pageidautų trumpai 
pagriežti, porą kartų pertraukti stryku per stygas... 

Ne, Nagelis neketinąs griežti. 

Vis dėlto vargonininkas ištraukė instrumentą iš dėklo ir, 
gimnastams atliekant paskutinius šuolius, o žiūrovams plojant 
katučių, toliau liaupsino puikųjį smuiką, kurį paveldėjusios 
jau trys kartos. 

— Jis lengvutis it plunksna, pats pajauskite, galite jį palai- 
kyti... 

Nagelis pritarė, kad smuikas lengvutis it plunksna. Paėmęs 
jį į rankas pasukinėjo, palietė stygas. Nutaisęs žinovo išraišką 
tarė: „Kaip matau, tai Mitelvalderis.“ Kad Mitelvalderis, kiek- 
vienas galėjo nesunkiai pamatyti, nes pavadinimas buvo at- 

spaustas ant lipduko smuiko apačioje. Tai kam ta žinovo išraiš- 
ka? Kai gimnastai nulipo nuo scenos ir plojimai liovėsi, Nagelis 
atsistojo; netaręs nė žodžio jis ištiesė ranką paimti stryko. Po 
akimirkos, žiūrovams pradėjus kilti iš savo vietų ir judėti durų 
link, netylant triukšmui ir garsioms kalboms, staiga jis užgrie- 
žia, ir salė pamažu nuščiūva. Tas kresnas plačiapetis vyriškis su 
rėksmingai geltonu apdaru, išniręs salės viduryje, visus apstul- 
bino. Ir ką jis griežė? Liaudies dainą, barkarolę, kažkokį šokį, 
vieną iš Bramso vengrų šokių, — aistringą popuri, nenudailintą 
ir pulsuojančią melodiją, kuri smelkė kiaurai. Jis nulenkė galvą 
į šoną, visa atrodė kone mistiškai: jo netikėtas pasirodymas pa- 
sibaigus programai, ir dargi salės viduryje, kur buvo ganėtinai 
tamsu, į akis krintanti išorė ir pašėliškas pirštų miklumas, 
kuris sutrikdė žmones ir pakišo jiems mintį apie burtininką. 
Nagelis griežė kelias minutes, o žiūrovai sėdėjo lyg prikausty- 
ti prie kėdžių; paskui jis užgrojo garsiau, su didžiuliu, galingu 
patosu ir fanfarų jėga, stovėjo nejudėdamas, tik ranka lakstė, 
galva tebebuvo nulenkta į šoną. Kadangi išdygo taip nelauk- 
tai, nustebindamas net pačius mugės rengėjus, jis akimirksniu 
pakerėjo visus tuos paprastus miestelėnus ir kaimiečius; jie 
klausėsi išsižioję, griežimas jiems atrodė kur kas geresnis nei 
buvo iš tikrųjų, geresnis už bet ką, taip puikiai skambėjo, nors 
grojo jis nerūpestingai veržliai. Bet po keturių penkių minučių 
staiga pasigirdo keli šiurpūs akordai, nuskardėjo nevilties ku- 
pinas staugsmas, toks skausmingas ir širdį veriantis skundas, 
jog niekas nebežinojo, kuo tai baigsis; išgavęs tris keturis to- 
kius akordus jis ūmiai liovėsi griežęs. Nuleido nuo pasmakrės 
smuiką ir sustingo. 

Praėjo visa minutė, kol žmonės atitoko; pagaliau nuaidėjo 
ilgi, griausmingi plojimai, žiūrovai šaukė „bravo“, lipo ant 

kėdžių ir šaukė „bravo“. Vargonininkas žemai nusilenkdamas 
paėmė savo smuiką, pačiupinėjo jį ir atsargiai paguldė į dėklą; 
paskui paspaudė Nageliui ranką ir keletą kartų jam padėkojo. 
Visa salė ūžė, uždusęs atlėkė daktaras Stenersenas ir nutvėręs 
Nageliui už alkūnės sušuko: 

— Kad jus kur griausmas, brolau, tai vis dėlto jūs griežiate... 
jūs griežiate! 

Panelė Andresen, sėdinti arčiausiai Nagelio ir vis dar ste- 
beilijanti į jį su didžiausia nuostaba, tarė: 

— Juk jūs tvirtinote, kad nemokate griežti smuiku! 

— Aš ir nemoku, - atsakė jis, —- beveik nemoku, nėra net 
ką kalbėti, atvirai pripažįstu. Kad jūs žinotumėte, kaip aš kliur- 
kinau, kaip nepataikiau į natą! Bet skambėjo labai įtikinamai, 
tiesa! Che che che, pasaulį reikia stebinti, ko čia varžytis!.. 
Gal grįžkime prie savo taurių? Pakvieskite panelę Gudę eiti 
su mumis! 

Ir jie grįžo į gretimą patalpą su staliukais. Visi tik ir tekalbėjo 
apie paslaptingąjį žmogų, sukėlusį tokį furorą; net asesorius 
Reinertas stabtelėjo praeidamas pro šalį ir tarė Nageliui: 

— Noriu padėkoti, kad pakvietėte mane į viengungių 
pobūvį aną vakarą. Buvau užsiėmęs, tad negalėjau ateiti, bet 
labai jums dėkoju, pamaloninote mane. 

— Kodėl užbaigėte tokiais šiurpiais akordais? — pasidomėjo 
panelė Andresen. 

— Nežinau, — atsakė Nagelis, — taip jau išėjo. Norėjau vel- 
niui priminti uodegą. 

Pribėgęs daktaras Stenersenas pasakė dar vieną komp- 
limentą, o Nagelis vėl ėmė aiškinti, kad jo griežimas - tik ko- 
medija ir apgaulė su pigiais efektais; kad jie žinotų, kaip pras- 
tai jis griežęs! Trelės buvusios nešvarios, daugumoje vietų jis 

mažumėlę klydęs, pats girdėjęs, bet pasitaisyti neįstengęs, mat 
labai seniai neturėjęs rankose smuiko. 

Prie staliuko vis kas nors prieidavo, jie sėdėjo ten iki pas- 
kutinės minutės, pakilo tik tada, kai žmonės beveik išsiskirstė 
ir salėje kažkas ėmė gesinti šviesas. Buvo pusė trijų. 

Nagelis pasilenkė prie Martos ir sušnabždėjo: 

— Ar leisite palydėti jus namo? Turiu jums kai ką pasakyti. 

Jis skubomis apmokėjo savo sąskaitą, palinkėjo labos nak- 
ties panelei Andresen ir išsekė paskui Martą. Ji neturėjo ap- 
siausto, buvo pasiėmusi tik skylėtą skėtį, kurį stengėsi slėpti 
nuo akių. Eidamas pro duris Nagelis pastebėjo, kad Minutis 
nulydi juos ilgu, skausmingu žvilgsniu. Jo veidas neišpasakytai 
persikreipė. | 

Jie nudrožė tiesiai prie Martos namų. Nagelis apsižvalgė, 
aplink nebuvo nė gyvos dvasios. 

— Jeigu išdrįstumėte mane trumpam įsileisti, būčiau labai 
dėkingas, — tarė jis. 

Marta padvejojusi atsakė: 

— Labai vėlus metas. 

— Jūs žinote, kad aš pažadėjau niekada jūsų nenuskriausti. 
Man reikia su jums pakalbėti. 

Ji atidarė duris. 

Kai jie įėjo į vidų, ji puolė žiebti šviesą, o jis vėl kažkuo 
uždengė langą. Jis patylėjo, kol ji baigė, tuomet paklausė: 

— Ar truputį pasilinksminote šįvakar? 

— Taip, ačiū, - atsakė ji. 

— Puiku, bet ne apie tai norėjau su jumis pasikalbėti. 
Slinkitės artėliau. Jums visai nereikia manęs gąsdintis, ar pa- 
žadate nebijoti? Gerai, duokit paspausti jums ranką. 

Ji padavė jam savo ranką, ir Nagelis jos nebepaleido. 

— Juk nemanote, kad sakau netiesą, kad noriu jus apgauti, 
ar ne? Ketinu jums kai ką pasakyti; taigi nemanote, kad jums 
meluosiu? 

— Ne. 

— Tuomet pamažėliais pabandysiu jums viską paaiškinti... 
Bet kiek jūs manimi tikite? Turiu omenyje, iki kokios ribos? 
Niekai! Na, ir nusišneku! Matote, tai truputį sudėtinga. Ar 
patikėsite manimi, jei, pavyzdžiui, pasakysiu, kad aš labai... 
išties labai jus myliu? Juk ir pati turėjote pastebėti. Bet jei- 
gu dabar žengsiu toliau, tai yra... Suprantate, aš tiesiog no- 
riu jus paprašyti tapti mano žmona. Taip, mano žmona, štai 
ir pasakiau. Ne vien mano mylimąja, bet mano žmona... O 
Dieve, kaip jūs susijaudinote! Ne, ne, neištraukite rankos; aš 
viską žmoniškai paaiškinsiu, kad jūs geriau suprastumėte. Da- 
bar įsivaizduokite tokią galimybę, kad klausa jūsų neapgauna: 
kad aš atvirai, be užuolankų jums peršuosi ir kiekvienas mano 
žodis išties nuoširdus. Iš pradžių įsivaizduokite tokią galimy- 
bę, tada leiskite man tęsti. Puiku! Kiek jums metų? Na, man 
netyčia išsprūdo tas klausimas; man dvidešimt devyneri, tad 
jau išaugau iš vėjavaikiško amžiaus, jūs — kokiais ketveriais 
penkeriais metais vyresnė, tai niekis... 

— Aš dvylika metų vyresnė, - įterpia ji. 

— Dvylika metų vyresnė! — sušunka jis apsidžiaugęs, kad 
ji viską girdi ir dar ne visai pametė galvą. —- Vadinasi, dvy- 
lika metų vyresnė? Puiku, tiesiog nuostabu! Nejau manote, 
kad dvylika metų — tai kliūtis? Jums turbūt pasimaišė! Štai 
ką jums pasakysiu: man nesvarbu, net jeigu metų skirtumas 
būtų triskart dvylika, aš jus pamilau, ir kiekvienas mano žodis 
eina iš širdies. Ilgai apie tai mąsčiau, na, gal ne taip jau ilgai, 
bet kelias dienas tai tikrai, aš nemeluoju, dėl Dievo, patikėkite 

manimi, meldžiu jus. Galvojau apie tai nemažai dienų, nemie- 
gojau naktimis. Jūsų tokios nuostabios akys, jos pakerėjo mane 
iš karto, vos tik jus pamačiau. Paskui porą akių galėčiau sekti 
į pasaulio kraštą. Kadaise vienas senukas pusę nakties vedžio- 
jo mane po mišką vien savo žvilgsniu. Jis buvo pamišęs... Na, 
bet tai kita istorija! O jūsų akys paveikė mane. Prisimenate, 
kaip sykį stovėjote čia, kambario vidury, ir žiūrėjote į mane, 
praeinantį gatve? Jūs nepasukote galvos, tik nulydėjote mane 
akimis, niekada to nepamiršiu. Bet kai vėliau jus sutikau ir per- 
simečiau su jumis keliais žodžiais, mane sujaudino jūsų šypsena. 
Nepamenu, kad būčiau matęs ką nors taip širdingai juokiantis. 
Tik jūs pati to nežinote, tai ir yra nuostabiausia, kad pati to ne- 
žinote... Paistau visiškus niekus, pats girdžiu. Bet manęs neap- 
leidžia jausmas, kad turiu kalbėti nesustodamas, kitaip jūs ma- 
nimi nepatikėsite, ir tai mane trikdo. Bet jeigu nesėdėtumėte 
tokia įsitempusi, tarsi bet kurią akimirką galėtumėte atsistoti 
ir nueiti, man labai palengvėtų. Leiskite vėl paimti jus už ran- 
kos, labai prašau, tuomet pasistengsiu kalbėti aiškiau. Štai taip, 
ačiū!.. Supraskite, aš tikrai nesiekiu nieko daugiau, išskyrus 
tai, ko prašau; neturiu jokių slaptų kėslų. Ir kas jus taip stul- 
bina mano žodžiuose? Jūs stebitės, kaip man į galvą šovė tokia 
beprotiška mintis, negalite suvokti, kad aš — aš — to noriu, ir 
jums tai atrodo neįmanoma! Juk apie tai galvojate, ar ne? 

— Taip... Liaukitės, dėl Dievo! 

— Bet paklausykite: aš nenusipelniau, kad įtarinėtumėte 
mane klasta... 

— Ne, — taria Marta staiga susigėdusi, — aš niekuo jūsų 
neįtarinėju. Bet tai, ko jūs prašote, neįmanoma. 

— Kodėl neįmanoma? Ar esate pasižadėjusi kitam? 

— Ne, ne. 

— Tikrai? Nes jeigu esate pasižadėjusi kitam — na, tarki- 
me, kad ir Minučiui... 

— Ne! - garsiai sušunka ji ir netgi spusteli jam ranką. 

— Ne! Ką gi, tokiu atveju kliūčių kaip ir nėra. Leiskite man 
tęsti. Nemanykite, kad mano padėtis tiek aukštesnė už jūsiškę, 
jog dėl to mūsų santuoka būtų neįmanoma. Nieko nuo jūsų 
neslėpsiu, daugeliu atžvilgių esu ne toks, koks turėčiau būti. 
Juk pati šįvakar girdėjote, ką pasakė panelė Chelan. Galbūt 
jūsų ausis pasiekė ir kitų miestelėnų šnekos, kad aš ir šioks ir 
toks. Kai kada jie truputį perdeda, bet iš esmės žmonės teisūs: 
esu labai ydingas žmogus. Taigi su savo tyra siela ir gražio- 
mis vaikiškomis mintimis jūs visa galva lenkiate mane, o ne 
atvirkščiai. Bet aš pažadėčiau visada būti jums geras, gali- 
te manimi pasikliauti, man nebūtų sunku, būtų didžiausias 
džiaugsmas padaryti jus laimingą... Ir dar vienas dalykas: galbūt 
šiek tiek nerimaujate, ką pasakys miestelio žmonės? Na, visų 
pirma jie turės susitaikyti, kad jūs — mano žmona, susituokti 
galėtume ir vietinėje bažnyčioje, jei pageidautumėte. Antra, 
miestelis jau ir taip turi užtektinai peno kalboms. Vargu ar liko 
nepastebėta, kad buvau susitikęs su jumis porą kartų seniau 
ir kad šįvakar palaikiau jums draugiją labdaros mugėje. Taigi 
daug blogiau jau būti negali. Viešpatie, ir koks gi skirtumas? 
Jums turėtų būti visiškai nesvarbu, ką pamanys žmonės... Jūs 
verkiate? Mieloji, ar jums skaudu, kad šįvakar suteikiau pag- 
rindo apkalboms apie jus? 

— Ne, ne dėl to verkiu. 

— Tai dėl ko? 

Ji nieko neatsako. 

Jam kai kas dingteli, ir jis paklausia: 

— Ar jums atrodo, kad blogai su jumis elgiuosi? Prisipažin- 

kite, turbūt ne ką teišgėrėte to šampano? Tikriausiai nebus nė 
dviejų taurių? Galbūt jums susidarė įspūdis, kad dabar bandysiu 
pasinaudoti tuo, jog paragavote gurkšnelį vyno, tikėdamasis, 
kad būsite sukalbamesnė? Ar dėl to verkiate? 

— Ne, visai ne dėl to. 

— Tai kas jums yra? 

— Nežinau. 

— Bent jau nemanote, kad rezgu kokią nors klastą? Kaip 
Dievą myliu, esu visiškai sąžiningas, patikėkite manimi! 

— Aš jumis tikiu. Tik kažko nesuprantu, man taip keista. 
Jūs negalite... to norėti. 

O kaipgi, jis norįs! Ir Nagelis vėl ima išsamiai viską dėstyti, 
delne laikydamas jos gležną ranką, į lango stiklą barbenant 
lietui. Jis kalba labai iš lėto, prisitaikydamas prie jos nuovo- 
kos, kai kada prabildamas primityviai vaikiškai. Jiems viskas 
pavyksią! Jie išvažiuosią, toli toli, dievažin kur; jie pasislėpsią, 
ir niekas nesužinosiąs, kur jie pradingę. Taip ir padarysią, ar ne? 
Paskui jie nusipirksią nedidelę trobelę ir lopinėlį žemės miške, 
puikiame miške, ar kitoje vietoje; tai būsianti jų nuosavybė, 
ir savo sodybą jie pavadinsią Edenu, jis dirbsiąs žemę, dar ir 
kaip dirbsiąs! Tik retkarčiais jam galbūt pasidarysią truputį 
liūdna; mieloji, tai gali nutikti; galbūt kas smilktelėsią į galvą, 
prisiminimas, koks nors apmaudus išgyvenimas iš praeities; 
visko galį nutikti! Tuomet ji pasistengsianti būti kantri, tie- 
sa? Bet jis nevarginsiąs jos savo bloga nuotaika, niekada, 
galis pažadėti. Tenorėsiąs ramiai pasėdėti su savo mintimis 
arba išeisiąs paklajoti po mišką ir po kiek laiko grįšiąs. Ne, 
jų trobelėje niekada nebūsiąs pakeltas balsas! Ir jie papuošią 
savo namus gražiausiais laukiniais augalais, samanomis ir 
akmenimis, kurių pririnksiantys patys; grindis jie nubarstysią 

kadagių šakelėmis, pats parnešiąs jų į namus. O prieš Kalėdas 
jie niekada nepamiršią pastatyti javų pėdo paukšteliams. Ga- 
linti įsivaizduoti, kaip jie leisią laiką ir kokie būsią laimingi! 
Jie visuomet būsią drauge, tik trumpai kur išbėgsią, ir nieka- 
da nesiskirsią; vasaromis daug keliausią pėsčiomis ir stebėsią, 
kaip metai iš metų virpėdami viršun stiebiasi medžiai ir žolė. 
Viešpatie, kokie jie būsią dosnūs nepažįstamiesiems, galbūt 
keliausiantiems pro jų namus. Jie laikysią ir keletą gyvulių, di- 
delių ir žvilgančių, išmokysią juos ėsti iš rankų, ir kol jis kasiąs, 
kapliuosiąs ir arsiąs žemę, ji prižiūrėsianti gyvulius... 

— Taip, - iškvėpė Marta. 

Ji nevalingai pasakė „taip“, Nagelis nepraleido to pro au- 
sis. Jis gražbyliavo toliau: per savaitę jie pasiimsią vieną ar du 
laisvadienius, drauge eisią medžioti ir žvejoti, abudu, ranka 
rankon, ji — trumpa suknele, juosmenį apsijuosusi diržu, jis — 
apsivilkęs palaidinę, apsiavęs batus su sagtimis. Jie dainuosią, 
garsiai kalbėsią ir šūkausią taip, jog visas miškas aidėsiąs! Ran- 
ka rankon, ar ne? 

— Taip, - vėl atitarė Marta. 

Pamažu ji įsitraukė; jis taip vaizdžiai pasakojo, buvo viską 
apgalvojęs, numatęs kiekvieną smulkmeną. Netgi paminėjo, 
kad svarbu rasti vietą arti vandens. Bet jis tuo pasirūpinsiąs, 
viskuo pasirūpinsiąs; tik ji turinti juo pasitikėti. O taip, jis 
pajėgsiąs įrengti tuos namus vidury tankaus miško, turįs dvi 
rankas, pati matanti!.. Ir šypsodamasis jis sulygino jos smulku- 
tę vaikišką rankelę su savo letena. 

Ji pakentė, kad Nagelis išdarinėja su ja ką tinkamas; netgi 
kai patapšnojo jai skruostą, Marta ramiai sėdėjo ir žiūrėja į jį. 
Paskui jis tiesiai paklausė ją, prikišęs lūpas prie pat ausies, ar ji 
išdrįsianti, ar sutiksianti. Ir ji vėl atsakė „taip“, atsakė mąsliai 

ir svajingai, pašnibždomis. Bet netrukus susvyravo: ne, geriau 
pamąsčius, vis dėlto tai neimanoma. Kaip jis galįs to norėti! 
Kas ji tokia? 

Ir vėl Nagelis ėmė įtikinėti ją, kad jis to nori, trokšta iš visos 
širdies. Jai neteksią vargti, net jei kurį laiką jiems nesisektų; 
jis plušėsiąs už du, jai nesą ko bijoti. Jis kalbėjo ištisą valandą 
ir po truputį įveikė jos pasipriešinimą. Per tą laiką ji du kartus 
bandė spyriotis, užsidengusi rankomis veidą šaukė „ne, ne“, 
tačiau pamažėle nusileido, įdėmiai įsižiūrėjo jam į veidą ir su- 
prato, kad jis nesiekia vien trumpos pergalės. Tebūnie, jeigu jis 
taip labai trokštąs! Ji buvo nugalėta, nebeliko prasmės priešin- 
tis. Galiausiai ji tvirtai pasakė jam „taip“. 

Žvakė sudegė iki pat butelio kakliuko; jie tebesėdėjo kiek- 
vienas ant savo kėdės, laikėsi už rankų ir šnekučiavo. Ji buvo 
nepaprastai susijaudinusi, jai akyse vis tvenkėsi ašaros, bet ji 
šypsojo. 

Jis tarė: 

— Beje, dėl Minučio: esu įsitikinęs, kad mugėje jis pavydu- 
liavo. 

— Gal ir pavyduliavo, — atsakė ji. — Bet tai nieko nekeičia. 

— Tikra teisybė, juk nieko nekeičia!.. Paklausyk, aš taip 
norėčiau tave šįvakar kuo nors pradžiuginti, kas tai galėtų būti? 
Kaip norėčiau, kad iš susižavėjimo griebtumeis už krūtinės! 
"Tark žodį, paprašyk ko nors! Ak, tu pernelyg gera, drauguže 
mano, tu niekada nieko neprašai! Taigi, Marta, prisimink, ką 
dabar pasakysiu: aš globosiu tave, stengsiuos atspėti tavo no- 
rus ir būti tau rūpestingas iki paskutinio savo atodūsio. Mie- 
loji, prisimink tai, gerai? Tu niekada negalėsi man prikišti, kad 
pamiršau savo pažadą. 

Buvo keturios valandos. 

Abu atsistojo; ji žengė žingsnį artyn, ir jis priglaudė ją prie 
savo krūtinės. Ji apsivijo rankomis jo kaklą, ir jie valandėlę taip 
pastovėjo; jos baugšti, tyra vienuolės širdis smarkiai plastėjo 
prie jo delno, jis tai pajuto ir ramindamas paglostė jai plaukus. 
Jie dėl visko sutarė. 

Ji prašneko pirmoji: 

— Visą naktį gulėsiu nesumerkdama akių ir galvosiu. Gal- 
būt rytoj pasimatysime? Jei norėsi. 

— Taip, rytoj. Žinoma, norėsiu! Kuriuo metu? Ar galiu ateiti 
aštuntą valandą? 

— Taip... Ar man būti su ta pačia suknele? 

"Tas jaudinantis klausimas, jos virpančios lūpos, tiedvi pla- 
čiai atmerktos akys, žvelgiančios į jį, sujaudino Nagelį iki šir- 
dies gelmių. Jis atsakė: 

— Mano mielas vaikuti, kaip tu tik nori! Kokia tu pui- 
ki!.. Ne, nebūdrauk šiąnakt, nereikia! Pagalvok apie mane, 
palinkėk man labos nakties ir užmik. Tikiuosi, tau nebaisu čia 
vienai! 

— Ne... "Tu sušlapsi, kol pareisi namo. 

Ir apie tai ji pagalvojo, kad jis sušlaps! 

— Neliūdėk ir saldžių sapnų! — palinkėjo Nagelis. 

Tačiau nuėjęs iki priemenės kažką prisiminė, atsisuko į ją 
ir pasakė: 

— Pamiršau dar vieną dalyką: aš nesu turtuolis. Galbūt pa- 
manei, kad aš turtingas? 

— Aš to nežinau, - atsakė ji purtydama galvą. 

— Ne, aš nesu turtingas. Bet nupirksiu mums namus ir visa 
kita, ko mums prireiks, tiek išgalėsiu. O vėliau, laikui bėgant, 
viskuo pasirūpinsiu, pakelsiu bet kokią naštą, taigi turiu ran- 
kas... Tikiuosi, nenusivylei, kad nesu turtingas? 

Ji atsakė „ne“ ir suėmusi jo rankas dar kartą jas paspaudė. 
Galiausiai jis paprašė ją gerai užsirakinti ir išžengė į gatvę. 

Pliaupė lietus ir buvo labai tamsu. 

Į viešbutį jis negrįžo, patraukė keliu į mišką, pastoriaus so- 
dybos link. Žingsniavo gal ketvirtį valandos, per tirštą tamsą 
sunkiai ką nors įžiūrėdamas. Pagaliau jis sulėtino žingsnį, iš- 
suko iš kelio ir susirado didelį medį. Tai buvo drebulė. Čia jis 
sustojo. 

Virš miško švilpia vėjas, be atvangos pila lietus, daugiau 
visa aplinkui apmirę. Jis porą kartų sušnabžda tą patį žodį, 
vieną vardą, ištaria „Dagne, Dagne“, patyli ir ištaria vėl. Stovi 
stačias prie medžio vis kartodamas vardą. Netrukus prašnen- 
ka garsiau, paskui iš visos gerklės sušunka: „Dagne!“ Šįvakar 
ji įžeidė jį, išliejo ant jo visą savo panieką, krūtinėje jis tebe- 
jaučia kiekvieną jos mestą žodį, vis tiek negali jos neminėti. 
Jis atsiklaupia prie medžio, išsitraukia kišeninį peiliuką ir 
tamsoje ant kamieno ima raižyti jos vardą. Taip pluša keletą 
minučių, apgraibomis, įpjauna, užčiuopia ir taip toliau, kol 
baigia... 

Jis visą laiką dirbo nusiėmęs kepurę. 

Išėjęs į kelią Nagelis staiga sustojo, kažką pasvarstė ir vėl ap- 
sisuko. Jis aklomis nusigavo iki medžio ir pirštais grabinėdamas 
kamieną susirado raides. Dar kartą atsiklaupė ir pasilenkęs iš- 
bučiavo tą vardą, raidę po raidės, lyg atsisveikindamas su visu, 
paskui atsistojo ir nuskubėjo tolyn. 

Kai grįžo į viešbutį, buvo penkta valanda ryto. 

XVII 


Ir kitą dieną tas pats lietus, ta pati tamsa, ta pati dargana. 
Rodės, tam srautui vandens, kuris be paliovos kliokė latakais 
ir plakė langų stiklus, niekada nebus galo. Slinko valanda po 
valandos, atėjo pusiaudienis, o dangus vis nesiblaivė. Sodely- 
je už viešbučio viskas buvo nulankstyta ir išlaužyta, visi lapai 
priplakti prie žemės, prislėgti šlapio dirvožemio. 

Nagelis ištisą dieną tūnojo savo kambaryje, kažką skai- 
tinėjo, kaip įprastai žingsniuodamas nuo sienos prie sienos, ir 
nuolat dirsčiojo į laikrodį. Diena atrodė begalinė! Su didžiau- 
siu nekantrumu jis laukė, kada ateis vakaras. 

Kai išmušė aštunta valanda, Nagelis tuoj pat išskubėjo pas 
Martą. Jis nieko bloga nenujautė, tačiau ji pasitiko jį užverk- 
tomis akimis, kančios perkreiptu veidu. Kalbinama atsakinėjo 
trumpai, puse lūpų ir nežiūrėjo į jį. Keletą kartų paprašė jai 
atleisti ir nepykti. 

Kai jis paėmė ją už rankos, ji sudrebėjo ir norėjo atsitraukti, 
bet galiausiai vis dėlto pritūpė ant kėdės šalia jo. Prasėdėjo ten 
maždaug valandą, kol jis vėl išėjo. Kas atsitiko? Jis kamantinėjo 
ją, prašė paaiškinti, bet ji ne ką tegalėjo atsakyti. 

Ne, ji neserganti. Tiesiog viską apmąsčiusi... 

Ar tai reiškia, kad ji atsiimanti savo pažadą, kad negalėsianti 
jo pamilti? 

Na, taip... Bet tegu jis atleidžiąs ir nepykstąs! Ji galvojusi 
apie tai per visą kiaurą naktį ir kuo daugiau galvojusi, tuo aiš- 
kiau supratusi, kad tai neimanoma. Taip pat atsiklaususi savo 
širdies ir bijanti, kad nepamilsianti jo taip, kaip derėtų. 

Ak, štai kaip!.. Tyla... Bet ar ji nemananti, kad galbūt ga- 

lėsianti jį pamilti vėliau? Jis taip tikėjęsis pradėti naują gy- 
venimą. Būsiąs jai labai geras! 

Šie žodžiai ją sujaudino, ji prispaudė prie krūtinės delną, 
bet tebesėdėjo nudelbusi akis ir tylėjo. 

Ar ji nemananti, kad galėsianti jį pamilti vėliau, kai jie 
pagyvensią kartu? 

Ji sušnabždėjo „ne“. Nuo jos ilgų blakstienų kaptelėjo pora 
ašarų. 

Vėl stojo tyla. Jis visas tirtėjo, jo melsvos smilkinių gyslos 
išpampo. 

Ką gi, mieloji, tuomet nieko nepadarysi! Tuomet ji nebetu- 
rinti dėl to lieti ašarų. Nieko tuo nepakeisianti. Jis prašąs at- 
leisti, kad lindęs prie jos su savo prašymais. Jo ketinimai buvę 
patys geriausi... 

Ji staigiai pačiupo jo ranką ir nepaleido. Kiek nustebęs dėl 
tokio ūmaus įkarščio jis paklausė: 

Arjąatstumiantis koks nors jo būdo bruožas! Jis pasitaisysiąs, 
išpirksiąs savo kaltę, jei tai būsią jo valioje. Galbūt jai nepatin- 
ka, kad jis... 

Marta pertraukė jį: 

— Ne, nieko panašaus, nieko panašaus! Bet viskas taip 
neįtikėtina, pavyzdžiui, net nežinau, kas jūs toks. Na, aš ne- 
abejoju, kad linkite man gero, nesupraskite manęs klaidin- 
gai... 

— Net nežinote, kas aš toks, - pakartojo jis ir pažvelgė į ją. 

Nagelį išsyk persmelkia nuojauta, jis supranta, kad kaž- 
kas pakirto Martos pasitikėjimą juo, kažkokia priešiška jėga, 
įsibrovusi tarp jos ir jo. 

— Ar šiandien pas jus kas nors lankėsi? — paklausia. 

Ji neatsako. 

— Dovanokite, nėra jokio skirtumo, neturiu teisės daugiau 
jūsų tardyti. 

— O, kokia aš šiąnakt buvau laiminga! — taria ji. — Vieš- 
patie, kaip laukiau, kol išauš rytas, ir kaip laukiau jūsų! Bet 
šiandien sudvejojau, ir tiek. 

— Pasakykite man tik vieną dalyką: vadinasi, jūs netikite, 
kad buvau su jumis nuoširdus, vis tiek kažkuo mane įtarinėjate? 

— Ne, ne visada. Mielasis, nepykite ant manęs! Jūs čia visai 
svetimas, aš nieko apie jus nežinau, išskyrus tai, ką pats man 
atskleidžiate. Galbūt dabar jūs kalbate nuoširdžiai, bet vėliau 
imsite gailėtis. Aš nežinau, ką galvosite vėliau. 

Stoja pauzė. 

"Tada jis suima ją už smakro, kilsteli jos galvą ir paklausia: 

— O ką dar sakė panelė Chelan? 

Ji sutriko, metė į jį baugštų žvilgsnį, kuris išdavė jos išgąstį, 
ir sušuko: 

— Aš to nesakiau, nejau išsitariau? Ne, aš to nesakiau! 

— Taip, taip, jūs to nesakėte. 

Jis susimąstė, jo akys spoksojo į vieną tašką nieko nematy- 
damos. 

— Taip, jūs nepasakėte, kad tai ji, jūs nepaminėjote jos var- 
do, galite būti rami... Pasirodo, panelės Chelan tikrai čia lan- 
kytasi, ji įžengė štai pro tas duris ir užbaigusi reikalą vėl pro jas 
išėjo. Tas reikalas jai buvo toks svarbus, jog ji nepabūgo lįsti 
lauk per tokį orą. Kaip keista!.. Mieloji, geroji Marta, širdele, 
klaupiuosi prieš jus ant kelių, kokia jūs gera! Vis tiek patikėkite 
manimi, patikėkite tik šįvakar, o vėliau aš jums įrodysiu, kad 
net minties neturėjau jūsų apgauti. Neatsiimkite dabar savo 
pažado. Viską permąstykite dar kartą, gerai? Pagalvokite iki 
rytdienos ir tada susitikime... 

— "Tai kad aš nežinau, — pertarė ji. 

— Nežinote!? Vadinasi, šįvakar pageidautumėte manęs atsi- 
kratyti kartą ir visiems laikams? Ką gi. 

— Geriau atvyksiu pas jus kada nors vėliau, kai jūs... na, 
kai būsite vedęs ir baigęs statyti... namą... noriu pasakyti, kai... 
Man labiau pritiktų pas jus tarnauti. Taip, labiau pritiktų. 

Tyla. Jos nepasitikėjimas juo jau buvo giliai suleidęs šaknis, 
jis nebegalėjo jo užgniaužti, nebevaliojo vėl jos nuraminti kaip 
anksčiau. Ir jis skausmingai jautė, kad kuo daugiau kalba, tuo 
labiau ji tolsta nuo jo. Bet kodėl ji verkia? Kas ją kamuoja? 
Ir kodėl nepaleidžia jo rankos? Jis dar kartą prašneko apie 
Minutį; tai buvo išbandymas; jis norėjo, kad ji paskirtų jam 
pasimatymą rytoj, kai bus iš naujo viską pergalvojusi. 

— Dovanokite, bet dar paskutinį kartą užsiminsiu jums 
apie Minutį, — tarė. — Nesijaudinkite, aš turiu savų priežas- 
čių kalbėti taip, kaip kalbu. Apie tą žmogų nenoriu pasakyti 
nieko bloga, atvirkščiai, turėtumėte prisiminti, kad jums gir- 
dint atsiliepiau apie jį geriausiais žodžiais. Numaniau, kad jis 
gali pastoti man kelią į jūsų širdį, todėl šnekėjau su jumis apie 
ji, be kita ko, tvirtinau, kad jis galėtų išlaikyti šeimą taip pat 
puikiai kaip bet kuris kitas, ir tebemanau, kad galėtų, jeigu tik 
iš pradžių jam kas padėtų atsistoti vėžėn. Bet jūs nenorėjote 
nieko apie tai girdėti, Minutis jums nieko nereiškiąs, jūs netgi 
paprašėte apie jį daugiau nekalbėti. Na, ir puiku! Vis dėlto 
negaliu visiškai atsikratyti įtarimo, jūs manęs neįtikinote, taigi 
vėl klausiu: ar tarp judviejų su Minučiu kas nors mezgasi? Jei 
taip, aš tuoj pat atsitrauksiu. Jūs purtote galvą. Bet aš niekaip 
nesuprantu, kodėl atsisakote iki rytdienos viską pergalvoti ir 
tada man duoti atsakymą. Io reikalauja paprasčiausias teisin- 
gumas. O juk jūs tokia gera! 

"Tuomet ji nusileido, netgi atsistojo, nebegalėdama suvaldy- 
ti savo susijaudinimo, ir šypsodamasi pro ašaras paglostė jam 
galvą, kaip kartą jau buvo glosčiusi. Susitiksianti su juo rytoj, 
su mielu noru, tik jis turįs ateiti ankstėliau, ketvirtą ar penktą 
valandą, kol dar šviesu, kad niekas negalėtų nieko prikišti. O 
dabar jam laikas išeiti, tuojau pat. Taip, pasimatysią rytoj, ji 
būsianti namie ir lauksianti... 

Kokia keistai vaikiška toji sena mergelė! Dėl vieno žodžio, 
pusės sakinio jos širdis vėl suliepsnojo, ją užliejo švelnumas, 
lūpose pražydo šypsena. Ji nepaleido jo rankos, kol jis išėjo, 
tebelaikydama už rankos palydėjo jį iki durų. Prie laiptų labai 
garsiai palinkėjo jam labos nakties, lyg šalia būtų stovėjęs kas 
nors, kam ji norėjo pasipriešinti. 

Lietus liovėsi, pagaliau beveik liovėsi; šen bei ten tarp 
drumzlinų debesų jau švietėsi giedras dangus, ir tik kada ne 
kada ant šlapios žemės dar nukrisdavo koks lašelis lietaus. 

Nagelis lengviau atsikvėpė. Taip, jam vėl pavyks pelnyti jos 
pasitikėjimą, kodėl turėtų nepavykti? Jis negrįžo į viešbutį, bet 
patraukė palei prieplaukas, jūros pakrante, praėjo kraštinius 
miestelio namus ir įsuko į kelią, vedantį pastoriaus sodybos 
link. Aplinkui nebuvo nė gyvos dvasios. 

Jam paėjėjus vos keletą žingsnių, staiga nuo šalikelės pakyla 
kažkokia žmogysta ir nužingsniuoja priešais. Ji atpažino Dag- 
nę; ant lietpalčio nugaros kadaravo šviesi kasa. 

Jis visas sudrebėjo ir akimirką beveik sustojo; buvo nepa- 
prastai nustebęs. Ar ji šįvakar neturėjo būti labdaros mugėje? 
Ar tik ištrūko trumpam pasivaikščioti, prieš prasidedant gy- 
viesiems paveikslams? Ji ėjo koja už kojos, porą kartų net 
stabtelėjo, akimis nulydėdama paukščius, kurie vėl pradėjo 
skraidyti tarp medžių. Ar Dagnė jį pastebėjo? Ketino jį išban- 

dyti? Galbūt jam priartėjus pakilo vien tam, kad dar kartą 
įsitikintų, ar jis išdrįs ją užkalbinti? 

Ji gali nebesijaudinti, jis niekada nebedrums jai ramybės! 
Staiga jį suima pyktis, aklas ir bukas pyktis tam žmogui, ku- 
ris galbūt dar bandys sugundyti jį pasielgti neapgalvotai, vien 
tam, kad vėliau su pasitenkinimu galėtų jį pažeminti. Jai nieko 
nereikštų dar kartą mugėje visiems apskelbti, kad jis bandė su 
ja susitikti. Argi ji ką tik nesilankė pas Martą, kad ir ten su- 
griautų jo laimę? Nejaugi ji nesiliaus, nejaugi ir toliau ketina 
jam kenkti? Suprantama, norėjo atlyginti jam pagal nuopel- 
nus, bet atseikėjo daugiau nei reikia. 

Jie abu slenka vienodai lėtai, vienas paskui kitą, juos te- 
beskiria pusšimtis žingsnių. Tai tęsiasi keletą minučių. Staiga 
nukrinta jos nosinaitė. Jis mato, kaip ji nuslysta pašone, nu- 
plevena palei jos lietpaltį ir lieka gulėti ant kelio. Ar ji žino 
pametusi nosinaitę!? 

Nagelis taria sau, kad Dagnė nori jį išbandyti, tebenirš- 
ta ant jo, tikisi, kad jis pakels tą nosinaitę ir atneš jai, kad ji 
galėtų pažiūrėti jam į veidą ir pasidžiaugti jo nesėkme su Mar- 
ta. Jam sukyla pyktis, jis suspaudžia lūpas ir suraukia kaktą, 
kurioje įsirėžia gili raukšlė. Che che, o kaipgi, jis būtinai jai 
prisistatys, parodys jai savo veidą ir leisis išjuokiamas! Žiū žiū, 
ji pametė savo nosinaitę, kuri štai guli ant kelio, vidury kelio, 
balta ir tokia daili, netgi nėriniuota; būtų galima pasilenkti ir 
ją pakelti... 

Jis šliaužė taip pat lėtai, prisiartinęs prie nosinaitės užmynė 
ant jos ir nupėdino toliau. 

Jie dar kelias minutes taip žingsniavo; staiga ji dirstelėjo į 
savo laikrodį ir iškart apsisuko. Ji žengė jam priešpriešiais. Gal 
pasigedo savo nosinaitės? Tuomet jis taip pat apsigręžė ir iš lėto 

pajudėjo ta pačia kryptimi. Vėl priėjęs prie nosinaitės antrą 
kartą ant jos užmynė, prie jos akių. Jis slinko toliau. Jautė, kad 
ji čia pat, jam ant kulnų, tačiau nespartino žingsnio. Taip jie 
priėjo iki miestelio. 

Dagnė išties pasuko keliu į labdaros mugę; jis grįžo į savo 
kambarį viešbutyje. 

Jis atidarė langą ir alkūnėmis atsirėmė į palangę, palauž- 
tas, sugniuždytas jaudulio. Jo pyktis atslūgo, jis susigūžė ir ėmė 
kūkčioti, kūkčiojo pasidėjęs galvą ant rankų, be garso, sauso- 
mis akimis, tirtėdamas visu kūnu. Štai kaip išėjo! O, kaip jis 
gailėjosi, kaip troško, kad to nebūtų atsitikę! Ji pametė nosi- 
naitę, galbūt tyčia, galbūt norėdama jį pažeminti. Na, ir kas? 
Jis būtų galėjęs ją pakelti, paglemžti ir visą gyvenimą laikyti 
paslėptą prie krūtinės. Nosinaitė buvo balta kaip sniegas, o jis 
įmynė ją į kelio purvą! Galbūt, jei nosinaitė būtų atsidūrusi jo 
rankose, Dagnė nė nebūtų bandžiusi jos atimti, gal būtų leidusi 
ją pasilaikyti; vienas Dievas težino! Bet jeigu ji vis dėlto būtų 
ištiesusi delną jos paimti, jis būtų puolęs ant kelių ir iškeltomis 
rankomis meldęs nosinaitės kaip atminimo, kaip malonės. Na, 
ir kas, jeigu ji vėl būtų iš jo pasišaipiusi? 

Staiga jis pašoka, dviem šuoliais įveikia laiptus, išlekia į gat- 
vę, per porą minučių perbėga visą miestelį ir vėl įsuka į kelią, 
vedantį prie pastoriaus sodybos. Galbūt jis dar ras nosinaitę! 
Ir tikrai, Dagnė paliko ją numestą, nors jis neabejojo, kad ji 
matė, kaip jis užmynė ant jos antrąjį kartą. Kaip vis dėlto jam 
pasisekė! Dėkui Dievui! Besidaužančia širdimi jis įsikiša no- 
sinaitę užantin, parskubėjęs namo išplauna ją, daugybę kartų 
perskalauja ir atsargiai ištiesia. Nosinaitė subjaurota, vienas 
kamputis net įplėštas jo bato kulno, bet tai niekai! O, koks jis 
laimingas ją radęs! 

Tik vėl atsisėdęs prie lango Nagelis sumetė, kad ką tik lakstė 
po miestelį vienplaukis. Jis beprotis, beprotis! O ką, jeigu ji 
pamatė! Ji norėjo jį išbandyti, ir galų gale jis vėl susimovė. Ne, 
ilgiau taip tęstis negali! Jis turi įstengti žiūrėti į ją ramia širdimi, 
su pakelta galva ir šaltomis akimis, neišsiduodamas. O taip, jis 
stengsis iš paskutiniųjų! Išvažiuos iš čia ir išsiveš Martą. Ši jam 
per gera; ak, bet jis taps jos vertas; niekada nesiilsės, neturės 
nė valandos poilsio, kol taps jos vertas. 

Oras vis labiau šilo, pro jo kambario langą švelniai padvelkė 
šlapia žole ir drėgna žeme, ir pamažu jis ėmė atsigauti. Rytoj 
vėl nueis pas Martą ir nuolankiai paprašys ją nusileisti... 


"Tačiau jau kitos dienos rytą jo viltys galutinai žlugo. 


Iš pradžių pasirodė daktaras Stenersenas; Nagelis dar nebu- 
vo spėjęs atsikelti. Daktaras atsiprašė: dieną naktį paskendęs 
rūpesčiuose dėl tos prakeiktos mugės. Atėjęs su reikalu, pa- 
vedimu: turįs įkalbėti jį, Nagelį, šįvakar vėl pagriežti labdaros 
mugėje. Apie jo griežimą sklindantys nuostabiausi atsiliepi- 
mai, miestelėnai netveriantys smalsumu; tikra teisybė! 

— Kaip matau, skaitote laikraščius? Ak, ta politika! Ar at- 
kreipėte dėmesį į pastarąjį aukštųjų valdininkų skyrimą?! Aps- 
kritai rinkimai susiklostė ne taip, kaip reikia, švedams nebuvo 
suduotas antausis... Mano galva, jūs gan ilgai vartotės lovoje. 

Jau dešimt valandų. O kokia giedra už lango, šiluma tiesiog 
virpa ore! Jums vertėtų išeiti pasivaikščioti. 

Taip, Nagelis jau ketinęs keltis. 

"Tai ką jam perduoti mugės valdybai? 

Ne, Nagelis negriešiąs. 

Ne? Bet juk tai esąs visuotinės svarbos reikalas; ar jis turįs 
teisę atsisakyti prašomas tokios nedidelės paslaugos? 

Jis negalis. 

Viešpatie, dabar visi taip susidomėję, damos vakar vaka- 
re tiesiog apgulusios daktarą, meldusios imtis žygių. Ir panelė 
Andresen nedavusi jam ramybės, o panelė Chelan netgi 
pasivedėjusi jį į šalį ir paprašiusi jokiu būdu nepaleisti Nagelio, 
kol šis nepažadėsiąs ateiti. 

Bet juk panelė Chelan nė nenutuokianti, kaip jis griežiąs. Ji 
niekada negirdėjusi jo griežiant. 

"Taip, bet ji buvusi pati atkakliausia, netgi pasisiūliusi jam 
akompanuoti... Galiausiai pasakiusi: „Perduokite, kad mes visi 
prašome...“ 

— Negi jums sunku dešimt-dvylika kartų perbraukti per 
stygas stryku ir taip mus pradžiuginti? 

Ne, jis negalįs, niekaip negalįs! 

Na, pakaks išsisukinėti, juk ketvirtadienio vakarą jis ga- 
lėjęs? 

Nagelis kiek pasimuistė: tarkime, jis termokąs tą apgailėtiną 
fragmentėlį, tą vieną padriką popuri, kiek įmanoma pramokęs 
tuos porą šokių, kad kurį vakarą nustebintų publiką! Be to, 
klaikiai nepataikąs į natą; pats negalįs savęs klausytis, dievaži 
negalįs! 

— Taip, bet... 

— Daktare, aš negriešiu! 

— Bet jei ne šįvakar, tai gal rytoj vakare? Rytoj sekmadie- 
nis, paskutinė mugės diena, tad tikimės sulaukti daugybės 
žmonių. 

— Dovanokite man, bet ir rytoj vakare aš negriešiu. Išvis 
neverta net liesti smuiko, kai tiek tesugebi. Labai keista, kad 
jūs nieko nepastebėjote! 

Šie žodžiai daktarą paveikė. 

— Kaipgi, — atsakė jis, — pastebėjau, kad vietomis truputį 
klydote, bet, velniai griebtų, juk ir mes nesame tobuli. 

Pastangos buvo perniek, daktaras jo neperkalbėjo ir galiau- 
siai turėjo išeiti. 

Nagelis ėmė rengtis. Tik pamanyk, net Dagnė užsidegė jį 
prisikviesti, dargi būtų jam akompanavusi! Nauji spąstai, ką? 
Vakar vakare jai nieko neišdegė, tad dabar nori atsigriebti to- 
kiu būdu?.. Viešpatie, galbūt jis be reikalo ją įtarinėja, galbūt 
ji nebejaučia jam neapykantos ir ketina palikti jį ramybėje! 
Mintyse jis atsiprašė jos už įtarumą. Tada pažvelgė pro langą 
į turgaus aikštę; giedrame danguje skaisčiai spindėjo saulė. Jis 
užniūniavo. 

Kai Nagelis beveik susiruošė išbėgti, Sara pro duris įkišo 
jam laišką; šis atėjo ne paštu, bet per pasiuntinį. Laiškas buvo 
nuo Martos, jį sudarė vos kelios eilutės: vis dėlto tegu jis neinąs 
pas ją šįvakar, ji išvykusi. Už viską jai teatleidžiąs ir daugiau 
pas ją lai nesirodąs, dėl Dievo; jai būtų skaudu vėl jį matyti. 
Sudievu. Laiško apačioje, po savo vardu, ji pridūrė niekada 
jo nepamiršianti. „Niekada jūsų nepamiršiu“, — parašė. Visas 
trijų keturių eilučių laiškelis buvo persmelktas liūdesio, net 
raidės atrodė prislėgtos ir niūrios. 

Jis susmuko ant kėdės. Viskas prarasta, prarasta! Net ir ten jis 
atstumtas! Kaip vis dėlto keista, tarsi visi būtų prieš jį susimokę! 

Ar jo ketinimai kada nors yra buvę doresni ir sąžiningesni nei 
dabar? Ir vis tiek, vis tiek nepavyko! Jis kelias minutes sėdi su- 
stingęs. 

Staiga pašoka nuo kėdės; pažiūri į laikrodį —- vienuolika va- 
landų; galbūt, jeigu suskubs, dar spės susitikti su Marta prieš 
jai išvykstant! Jis bemat nuskuodžia prie jos namų; trobelė už- 
rakinta, tuščia. Jis pažvelgia į vidų pro abiejų kambarių langus, 
ten — nė gyvos dvasios. 

Sukrėstas ir nebylus pasuka atgal į viešbutį nematydamas, 
kur eina, nepakeldamas akių nuo gatvės. Kaip ji galėjo taip 
pasielgti? Kaip galėjo taip pasielgti? Jis tik būtų su ja atsisvei- 
kinęs ir palinkėjęs jai viso, viso, kas geriausia, kad ir kur ji 
išsiruošė. Būtų puolęs prieš ją ant kelių dėl jos gerumo, nes 
jos tokia tyra širdis, ir ji nebūtų pakėlusi, kad jis klūpo. Ką gi, 
nieko nepadarysi! 

Koridoriuje sutikęs Sarą jis sužinojo, kad laišką atnešė pa- 
siuntinys iš pastoriaus sodybos. Vadinasi, ir vėl nagus prikišo 
Dagnė, ji viską sutvarkė, tiksliai apskaičiavo ir staigiai smogė. 
Ne, ji niekada jam nebeatleis! 

Kiaurą dieną Nagelis blaškėsi po miestelį, po savo kambarį, 
po mišką, — visur, nė valandėlės nenustygo vietoje. Vis dūlinė- 
jo nuleidęs galvą, plačiai atmerkęs nieko nereginčias akis. 

Kita diena praėjo taip pat. Buvo sekmadienis, iš kaimų pri- 
važiavo aibė žmonių, kad nepraleistų paskutinės progos aplan- 
kyti labdaros mugę ir pamatyti gyvuosius paveikslus; Nagelis 
sulaukė dar vieno prašymo atlikti vienintelį numerį, šįkart į jį 
kreipėsi kitas valdybos narys, konsulas Andresenas, Fredrikės 
tėvas, bet jis vėl atsisakė. Ištisas keturias dienas klaidžiojo 
aplink it pamišęs, apimtas keistos išsiblaškymo būsenos, tar- 
si užvaldytas tik vienos minties, vieno jausmo. Jis kasdien po 

kelis kartus nueidavo prie Martos trobelės pažiūrėti, ar ji dar 
negrįžusi. Kažin, kur ji iškeliavo? Bet net jeigu jis ją rastų, tai 
negelbėtų; niekas nebegelbėtų! 

Vieną vakarą jis vos nesusidūrė su Dagne. Ji išėjo iš parduo- 
tuvės ir nedaug trūko, kad būtų kliudžiusi jo alkūnę. Lyg ke- 
tindama jį užkalbinti sukrutino lūpas, bet staiga paraudo ir 
nieko nepasakė. Jis ne iškart ją pažino, suglumęs valandėlę 
stovėjo ir žiūrėjo į ją, tada ūmiai nusisuko ir nudrožė tolyn. 
Ji nusekė jam iš paskos, jis girdėjo vis tankiau kaukšint jos 
batelius; pamanė, jog ji nori jį pasivyti, ir paspartino žingsnį, 
kad paspruktų, kad pasislėptų nuo jos; jis bijojo Dagnės, ji ir 
vėl atneštų jam kokią nors nelaimę! Pagaliau jis rado priebėgą 
viešbutyje, įpuolęs vidun nuskubėjo į savo kambarį apimtas 
didžiausio nerimo. Dėkui Dievui, jis išgelbėtas! 

Buvo liepos keturioliktoji, antradienis... 

Iš ryto jis, regis, nusprendė ko nors imtis. Jo veidas per tas 
kelias dienas labai pasikeitė, papilkėjo ir sustingo, akys atrodė 
negyvos. Vis dažniau nutikdavo taip, kad tik paėjėjęs gerą galą 
gatve susivokdavo kepurę palikęs viešbutyje. Tokiais atvejais 
kartodavo sau, kad ilgiau taip tęstis negali, tai turi liautis; ir 
sulig tais žodžiais stipriai sugniauždavo kumščius. 

Trečiadienio rytą atsikėlęs iš lovos jis iš pradžių apžiūrėjo 
nuodų buteliuką, kurį nešiojosi liemenės kišenėje, papurtė jį, 
pauostė ir vėl paslėpė. Rengdamasis senu įpročiu ėmė narplioti 
ilgas, padrikas minčių virtines, kurios nuolat kaustė jo dėmesį 
ir niekuomet nedavė jo pavargusiai galvai pailsėti. Smegenys 
dirbo didžiuliu, beprotišku greičiu; jis buvo sudirgęs ir toks 
nusiminęs, jog jam sunkiai sekėsi tramdyti ašaras, maža to, 
ramybės nedavė šimtai dalykų. 

Dėkui Dievui, buteliukas sveikas! Skystimas skaidrus kaip 

vanduo ir kvepia migdolais. O taip, labai greitai jam jo prireiks, 
labai greitai, kai neliks kitos išeities. Tai vis dėlto priartėjo ga- 
las. Kodėl gi ne? Jis taip tuščiagarbiškai puoselėjo gražias svajo- 
nes apie didžius darbus šioje žemėje, apie ką nors reikšminga, 
apie žygdarbius, kurie priverstų mėsėdžius žegnotis, — tačiau 
nepavyko; tos užduoties jis neįveikė. Kodėl gi jam nepanau- 
dojus skystimo? Belieka per daug nesiraukant nuryti. Ką gi, jis 
taip ir padarys, kai ateis laikas, kai išmuš jo valanda. 

Ir bus Dagnės viršus... 

Kokia vis dėlto galinga toji mergina, o atrodo niekuo neišsi- 
skirianti, nuovoki ilgakasė, ir tiek! Jis suprato tą nelaimėlį, ku- 
ris nenorėjo be jos gyventi, tą, kuris paliko raštelį apie plieną ir 
paskutinį atsaką „ne“. Jis nebesistebėjo, kad vargšelis pasidarė 
sau galą, kas jam beliko?.. Kaip žėrės jos mėlynos aksominės 
akys, kai ir aš iškeliausiu ten pat! Bet aš myliu tave, myliu 
tave ir už tai, ne vien už tavo dorybes, bet ir už tavo piktą 
širdį. Tik tu mane per daug kankini savo atlaidumu; kodėl 
pakenti, kad turiu daugiau negu vieną akį? Turėtum atimti 
iš manęs antrąją, o gal net abi akis; tau nederėtų susitaiky- 
ti, kad galiu ramiai vaikščioti gatvėmis, kad virš galvos turiu 
stogą. Tu atplėšei nuo manęs Martą, ir vis tiek tave myliu, 
tu žinai, kad vis tiek tave myliu, ir iš to kikeni, myliu tave ir 
dėl to, kad kikeni. Ar gali reikalauti daugiau? Ar to negana? 
"Tavo ilgas baltas plaštakas, tavo balsą, tavo šviesius plaukus, 
tavo alsavimą ir tavo sielą myliu labiau už viską, ir nėra man 
išsigelbėjimo, nebesu sau pavaldus, tepadeda man Viešpats! 
Gali dar labiau mane niekinti, gali iš manęs juoktis, argi tai 
ką nors reiškia, Dagne, kai aš tave myliu? Man visiškai jokio 
skirtumo; dėl manęs gali daryti, kas tik tau šaus į galvą, mano 
akyse liksi tokia pat graži ir miela, noriai tai pripažįstu. Kažkuo 

tave nuvyliau, laikai mane nenaudėliu, nevidonu, manai, kad 
galėčiau ryžtis bet kokiai nedorybei. Jeigu kokia nors apgaule 
galėčiau pasididinti savo žemą ūgį, aš taip ir padaryčiau. Na, ir 
kas? Kaip pasakysi, taip ir bus, man nesvarbu, patikinu tave: 
kad ir ką sakytum, mano širdis dainuoja iš meilės. Net kai nie- 
kinamai žiūri į mane, atsuki man nugarą neatsakydama į mano 
klausimą ar mėgini pasivyti mane gatvėje, kad pažemintum, ir 
tuomet mano širdis virpa iš meilės tau. Noriu, kad suprastum, 
dabar neapgaudinėju nei tavęs, nei savęs; man nesvarbu, jei 
ir vėl pasijuoksi, tai nepakeis mano jausmų; taip jau yra. Ir 
jeigu kada nors rasčiau deimantą, pavadinčiau jį Dagne, nes 
vien tavo vardas džiaugsmu sušildo man krūtinę. Maža to, 
galėčiau klausytis tavo vardo be paliovos, girdėti, kaip jį kar- 
toja visi žmonės ir žvėrys, visi kalnai ir visos žvaigždės, būčiau 
kurčias visiems kitiems garsams, ir tik tavo vardas skambėtų 
man ausyse dieną naktį, visą mano gyvenimą. Galėčiau įvesti 
naują priesaiką tavo garbei, priesaiką, kurią duotų visos žemės 
tautos, vien tavo garbei. Ir jeigu tai būtų nuodėmė ir Dievas 
perspėtų mane to nedaryti, aš jam atsakyčiau: įtrauk į mano 
sąskaitą, užrašyk, sumokėsiu savo siela, kai ateis laikas, kai iš- 
muš manoji valanda... 

Kaip viskas keista! Sustojau, ir nė iš vietos, nors esu vis dar 
toks pat pajėgus, toks pat gyvybingas. Man atviros tos pačios 
galimybės kaip anksčiau, galėčiau nuveikti tuos pačius žygius; 
tai kodėl sustojau ir kodėl staiga visos galimybės man tapo 
neįmanomos? Ar aš pats dėl to kaltas? Nežinau kuo. Mano 
jutimai nesutrikę, neturiu žalingų įpročių, nesu pasidavęs nė 
vienai ydai, taip pat nepuolu aklai į pavojų. Mąstau kaip se- 
niau, jaučiu kaip seniau, valdau savo judesius kaip seniau ir 
netgi žmones vertinu kaip seniau. Ateinu pas Martą, žinau, 

kad ji mano išganymas, ji tyraširdė, mano gerasis angelas. Ji 
išsigandusi, ji labai bijo, bet galiausiai panorsta to paties, ko 
noriu aš, ir mes susitariame. Puiku! Aš svajoju apie gyvenimą 
palaimingoje ramybėje; mes pasitraukiame į vienumą, gyve- 
name trobelėje prie šaltinio, klajojame po miškus, ji - trumpa 
suknele, aš — apsiavęs batus su sagtimis, — visai taip, kaip 
trokšta jos jausminga, gera širdis. Kodėl gi ne? Mahometas at- 
eina pas kalną! Ir Marta su manimi, ji pripildo mano dienas 
tyrumo, naktis — poilsio, ir Viešpats žvelgia į mus iš aukštybių. 
Bet štai pasaulis sumano įsikišti, pasaulis šoka piestu, pasauliui 
tai atrodo beprotybė. Pasaulis sako, kad joks protingas vyras ir 
jokia protinga moteris taip nesielgtų, vadinasi, taip elgtis — 
beprotybė. O aš stoviu prieš visus vienas kaip pirštas, trepsiu 
koja ir tvirtinu, kad tai protinga! Ką žino pasaulis? Nieko! Prie 
kiekvieno dalyko tiesiog pripranti, priimi jį ir pripažįsti, nes 
iki tavęs jį pripažino tavo mokytojas, visa tėra prielaida, net 
laikas, erdvė, judėjimas ir materija. Pasaulis nieko nežino, jis 
tik pripažįsta... 

Nagelis trumpam užsidengė delnu akis ir palingavo galva, 
lyg svaiguliuotų. Jis stovėjo vidury kambario. 

Apie ką aš čia galvojau?.. Aha, ji prisibijo manęs, bet mes 
susitariame. Ir aš savo širdimi jaučiu, kad visada darysiu jai tik 
gera. Ketinu nutraukti saitus su pasauliu, išsiunčiu jam žiedą 
atgal; šėliojau kaip kvailys tarp kitų kvailių, prikrėčiau negerų 
išdaigų, taip pat griežiau smuiku, ir publika man šaukė: „Gerai 
riaumoji, liūte!“ Man koktus tas neapsakomai primityvus tri- 
umfas, kai girdi mėsėdžius plojant katučių; nebesivaržau su te- 
legrafininku iš Kabelvogo, žengiu į ramybės slėnį ir tampu tai- 
kiausia miško būtybe, garbinu savo dievą, niūniuoju smagias 
daineles, pasidarau prietaringas, skutuosi barzdą tik per jūros 

potvynį ir sėju grūdus išgirdęs tam tikrų paukščių klyksmą. O 
kai pavargstu nuo darbo, mano žmona moja man iš tarpdurio, 
aš laiminu ją ir dėkoju jai už kiekvieną meilią šypseną... Marta, 
juk mes sutarėme, argi ne? Ir tu taip tvirtai pažadėjai, juk ga- 
liausiai, kai viską paaiškinau, pati to panorai. Vis dėlto nieko 
neišėjo. Tu buvai pagrobta, užklupta iš netyčių ir pagrobta, ne 
tavo, bet mano pragaiščiai... 

Dagne, aš tavęs nemyliu, tu užkirtai man visus kelius, ne- 
myliu tavo vardo, jis mane erzina, aš jį kraipau, vadinu tave 
Dangne ir rodau tau liežuvį; išgirsk mane, dėl Dievo! Aš at- 
eisiu pas tave, kai man išmuš paskutinioji ir būsiu nebegyvas, 
vaidensiuos tau ant ugniasienės kryžių valeto veidu ir perse- 
kiosiu tave negyvėlio griaučių pavidalu, šoksiu aplink tave ant 
vienos kojos ir sustingdysiu tau rankas savo gniaužtais. Taip ir 
padarysiu, taip ir padarysiu! Viešpats tesaugo mane nuo tavęs 
dabar ir per amžius, tai yra eik po velnių, linkiu iš visos šir- 
dies... 

Ir kas iš to? Galų gale, kas iš to? Aš vis tiek tave myliu, Dag- 
ne, puikiai žinai, kad vis tiek tave myliu ir gailiuosi dėl visų 
savo karčių žodžių. Bet kas iš to? Kokia man paguoda? Be to, 
kas žino, ar ne taip geriausia? Jeigu sakai, kad taip geriausia, 
vadinasi, taip ir yra, jaučiu tą patį, ką ir tu, esu sustabdytas 
keliautojas. Net jei būtum norėjusi, nutraukusi ryšius su visais 
kitais ir susiejusi savo gyvenimą su manimi — aš to nenusipel- 
niau, bet tarkime, - kur tai būtų nuvedę? Tu būtum norėjusi 
man padėti įvykdyti savo žygdarbius, atlikti savo misiją šiame 
pasaulyje, — sakau tau, man dėl to gėda, man širdis stings- 
ta iš gėdos, kai apie tai pagalvoju. Aš būčiau daręs tai, ko 
būtum norėjusi tu, nes myliu tave, bet savo sieloje būčiau dėl 
to kentėjęs... Bet kam, po galais, reikia įsivaizduoti, ko nėra, 

dėlioti neįimanomus išeities taškus? Tu nepanorai nutraukti 
ryšių su visais kitais ir susieti savo gyvenimo su manimi, atsa- 
kei „ačiū, ne“, išjuokei mane, pasityčiojai iš manęs; tai ko aš 
dar svaičioju apie tave? Taškas. 

Pauzė. Tada su įkarščiu: 

Beje, taip ir žinok, štai išgersiu šią didelę stiklinę vandens 
ir pasiųsiu tave po velnių. Neapsakomai kvaila manyti, kad aš 
tave myliu, kam man tas vargas dabar, kai paskutinė valanda 
taip arti? Aš bjauriuosi tavo miesčionišku gyvenimu, jis toks 
išpuoselėtas, sušukuotas ir tuščias. Bjauriuosi juo, dievaži, ir 
jaučiu apmaudą, nelyginant šventosios dvasios alsavimą, kai 
galvoju apie tave. Kuo tu būtum mane pavertusi? Che che, ga- 
liu prisiekti, kad būtum pavertusi mane didžiu žmogumi. Che 
che, mandagiai elkis su pastoriais! Širdyje man gėda dėl tavo 
didžių žmonių... 

Didis žmogus! Kiek didžių žmonių yra pasaulyje? Visų pirma 
didūs norvegai, jie patys didžiausi. Paskui — didžiažmogiai iš 
Prancūzijos, Hugo ir kitų poetų šalies. Dar reikėtų paminėti 
Barnumo“ karalystės didžiaūgius. Ir visi tie dideli žmonės kaž- 
kaip išsitenka planetoje, kurios dydis, palyginti su Sirijumi, 
teprilygsta utėlės nugarai. Bet didis žmogus — tai ne mažas 
žmogus, didis žmogus ne gyvena Paryžiuje, o apgyvena Pary- 
žių. Didis žmogus iškilęs taip aukštai, jog gali pažvelgti sau virš 
galvos; Lavuazjė“ paprašė atidėti jo giljotinavimą, kol jis atliks 
vieną cheminį tyrimą, tai yra: „Netrukdykite man dirbti!“ — 
pasakė. Che che, na ir komedija! Jeigu net Euklidas su savo 
aksiomomis, net jis bemaž nieko nepridėjo prie pamatinių ver- 


* Phineas Taylor Barnum (1810— 1891) - amerikiečių pramogų verslo atstovas, pra- 
mintas „apgaulės karaliumi“. 
** Antoine Laurent de Lavoisier (1743—1794) - prancūzų chemikas. 

tybių! O, kiek daug Viešpaties žemėje menkystės, kuklumo ir 
kiek mažai išdidybės! 

Imame ir sukuriame didžius žmones iš pirmų pasitaikiusių 
profesionalų, kurie netyčia patobulina akumuliatorių ar atsi- 
tiktinai turi ganėtinai raumenų jėgos, kad dviračiu perkirstų 
Švediją. Maža to, didūs žmonės skatinami rašyti knygas, kad 
būtų garbinami dar labiau! Che che, smagus pokštas, nors 
mirk iš juoko! Galiausiai kiekvienas valsčius įsigeis turėti po 
didį žmogų: kokį nors teisės mokslų diplomantą, romanistą ar 
neregėto masto poliarininką. Ir Žemė taps tobulai plokščia, 
lygi ir aprėpiama vienu žvilgsniu... 

Dagne, dabar mano eilė: stumiu tave šalin, šaipausi ir ty- 
čiojuosi iš tavęs. Argi tau verta su manimi prasidėti? Aš nie- 
kada nebūsiu didis žmogus... 

Bet tarkime, kad yra devynios galybės didžių žmonių, ištisa 
armija tokio ir tokio masto genijų. Kodėl negalėtume tarti? 
Tik kas iš to? Nejau skaičius padarytų man įspūdį? Atvirkš- 
čiai - kuo jų daugiau, tuo mažiau jie stebina! Ar turėčiau elg- 
tis kaip kad elgiasi visas pasaulis? Pasaulis visuomet lieka sau 
ištikimas, jis ir šiuo atveju pripažįsta, ką pripažino senesnės 
kartos, pasaulis žavisi didžiais žmonėmis, puola prieš juos ant 
kelių, bėga jiems iš paskos plyšaudamas „valio“. Nejau ir aš 
turėčiau taip elgtis? Komedija, tikra komedija! Didis žmogus 
eina gatve, vienas praeivis kumšteli kitam į pašonę ir taria: 
„Štai eina toks ir toks didis žmogus!“ Didis žmogus sėdi teat- 
re, viena mokytoja įgnybia kitai mokytojai į suvytusią šlaunį 
ir sušnabžda: „Ana ten, šoninėje ložėje, sėdi toks ir toks di- 
dis žmogus!“ Che che. O ką tas didis žmogus? Jis renka divi- 
dendus! O kaipgi. Jo manymu, žmogeliai teisūs, jų dėmesio 
ženklus jis priima lyg niekur nieko, nesivaržydamas ir nerau- 

donuodamas. Ir kodėl turėtų raudonuoti? Argi jis ne didis 
žmogus! 

Čia jaunasis studentas Ejenas paprieštarautų. Jis pats ke- 
tina tapti didžiu žmogumi, per atostogas rašo romaną. Jis vėl 
prikištų man nuoseklumo stoką: „Pone Nageli, jums stinga 
nuoseklumo, pagrįskite savo nuomonę!“ 

Ir aš pagrįsčiau savo nuomonę. 

Bet jaunasis Ejenas tuo nepasitenkintų, jis paklaustų: „Va- 
dinasi, iš tikrųjų nėra jokių didžių žmonių?“ 

"Taip ir paklaustų, man jau paaiškinus savo nuomonę! Che 
che, jam taip susidėtų. Na, bet pasistengčiau vėl kuo aiškiau 
jam atsakyti, apie tai galėčiau kalbėti ir kalbėti, atsakyčiau: 
„Taigi didžių žmonių yra ištisa armija. Ar dabar girdite, ką 
sakau? Jų ištisa armija! O didžiausių žmonių visai visai ne- 
daug. Štai kur skirtumas. Netrukus kiekvienas valsčius turės 
po didį žmogų, bet didžiausių žmonių kaži ar kada atsiras 
bent po vieną per tūkstantmetį. Didžiu žmogumi pasaulis lai- 
ko talentą, genijų, o taigi genijus, Dieve tu mano, labai plati 
sąvoka: kasdien suvalgant tiek ir tiek svarų jautienos, trečio- 
je, ketvirtoje, penktoje ar dešimtoje kartoje gimsta genijus. 
Plačiausiai paplitusia prasme genijus nėra kas nors neregėta, 
genijus tėra žmogiškasis priedėlis; pamatęs jį stabteli, bet ne- 
prarandi amo. Įsivaizduokite: žvaigždėtą vakarą stovite ob- 
servatorijoje ir pro teleskopą stebite Šienpjovių žvaigždyną. 
Staiga išgirstate Fernlio“ balsą: „Labas vakaras, labas vaka- 
ras!“ Jūs atsisukate, Fernlis žemai nusilenkia, pro duris įžengė 
didis žmogus, genijus, ponas iš šoninės ložės. O jūs šyptelite 
pats sau ir vėl nukreipiate žvilgsnį į Šienpjovių žvaigždyną, 


* Carl Frederik Fearnley (1818— 1890) - norvegų astronomas. 

argi ne? Man yra taip nutikę... Ar supratote mano mintį? No- 
riu pasakyti štai ką: užuot žavėjęsis eiliniais didžiais žmonėmis, 
kuriuos išvydę žmogeliai kumščioja vienas kitam į pašonę ap- 
imti pagarbios baimės, atiduodu pirmenybę mažiems nežino- 
miems genijams, jaunikliams, kurie miršta dar neišėję į žmo- 
nes, nes sudega, tiems dailučiams švytintiems jonvabaliams, 
kuriuos reikia pažinti, kol jie dar gyvi, kad žinotum tokius 
buvus. Tai atitinka mano skonį. Bet pirmučiausia noriu pa- 
sakyti štai ką: iškiliausią genijų būtina atskirti nuo iškilaus, 
kilstelėti iškiliausiąjį tiek, kad jis nepaskęstų genijų proleta- 
riate. Neeilinį talentą noriu matyti deramoje vietoje; tad atsi- 
rinkite gi, priverskite mane pagarbiai atsitraukti, apsaugokite 
mane nuo vietinio masto genijų, tereikia rasti didžiausiąjį, Jo 
Prakilnybę Didžiausiąjį...“ 

"Tada jaunasis Ejenas pasakys — taip, aš jį pažįstu, jis pasa- 
kys: „Bet iš tikrųjų tai tik teorija, paradoksai.“ 

"Tačiau aš negaliu sutikti, kad tai tik teorija, dievaži negaliu, 
taip pragaištingai mano vertinimai skiriasi nuo kitų žmonių 
vertinimų. Ar aš čia kuo nors dėtas? Turiu omeny, ar asme- 
niškai esu dėl to kaltas? Aš prašalaitis, svetimšalis šioje būtyje, 
Dievo užgaida, galite mane vadinti kaip tinkami... 

Su didėjančiu įkarščiu: 

Ir sakau jums: man vis vien, kaip jūs mane pavadinsite; 
aš nepasiduosiu, niekada gyvenime nepasiduosiu. Sukandu 
dantis ir sukietinu savo širdį, nes aš teisus; stovėsiu vienui 
vienas prieš visą pasaulį ir nepasiduosiu! Žinau tai, ką žinau, 
savo širdyje aš teisus; kartais, tam tikromis akimirkomis, jau- 
čiu begalinį visa ko ryšį. Dar kai ką pamiršau pridurti, aš ne- 
nusileisiu: sugriausiu visas jūsų kvailas prielaidas apie didžius 
žmones. Jaunasis Ejenas tvirtina, kad mano nuomonė - tik 

teorija. Ką gi, jeigu mano nuomonė - tik teorija, aš ją atme- 
siu ir pateiksiu kitą, dar geresnę; aš nieko nebijau. Ir sakau... 
palūkėkite, esu įsitikinęs, kad galiu pasakyti kai ką dar geriau, 
nes mano širdis pilna teisumo; sakau: aš niekinu ir pašie- 
piu didį žmogų iš šoninės ložės, mano širdžiai jis juokdarys ir 
kvailys, mano lūpos persikreipia iš paniekos, kai pamatau jo 
išpūstą krūtinę ir pergalingą veido išraišką. Ar didis žmogus 
pats išsikovojo genialumą? Ar šis nėra įgimtas? Tai kodėl jam 
reikia šaukti „valio“? 

Jaunasis Ejenas paklausia: „Bet juk pats norite matyti Jo 
Prakilnybę Didžiausiąjį deramoje vietoje, juk žavitės neeiliniu 
talentu, kuris irgi pats neišsikovojo genialumo)? 

Ir jaunasis Ejenas vėl manosi nutvėręs mane nenuosekliai 
protaujant, jam taip atrodo! Bet aš vėl jam atšaunu užvaldy- 
tas švento teisingumo: „Aš taip pat nesižaviu neeiliniu talen- 
tu, prireikus galiu net sutriuškinti Jo Prakilnybę Didžiausiąjį, 
nušluoti jį nuo žemės paviršiaus. Neeiliniu talentu žavima- 
si dėl jo didybės, dėl aukščiausio genialumo laipsnio, — lyg 
genialumas būtų paties neeilinio talento nuopelnas, lyg ge- 
nialumas nepriklausytų visai žmonijai ir tiesiogine prasme 
nebūtų materijos savybė! Neeilinis talentas nekaltas dėl to, 
kad atsitiktinai perėmė dalį savo prosenelio, senelio ir tėvo, 
savo sūnaus, anūko ir proanūkio genialumo, šimtmečiams nu- 
siaubdamas savo giminę. Jis surado savyje genialumą, suprato 
jo paskirtį ir jį panaudojo... Teorija? Ne, tai nėra teorija; žino- 
kite, tokia mano nuoširdi nuomonė! Bet jeigu ir tai teorija, 
tuomet pasukęs smegeninę rasiu dar vieną išeitį, sugalvosiu 
trečią, ketvirtą ir penktą triuškinamą atkirtį, stengsiuos kiek 
įmanydamas, nepasiduosiu. 

"Tačiau jaunasis Ejenas taip pat nepasiduoda, mat jį palaiko 

visas pasaulis, ir jis taria: „Vadinasi, jūs niekuo nesižavite, jo- 
kiu didžiu žmogumi, jokiu genijumi!“ 

Ir aš atsakau, pamažu vis labiau jį suerzindamas, nes jis pats 
ketina tapti didžiu žmogumi. Atsakydamas vėl šliūkšteliu jam 
šalto vandens: „Ne, aš nesižaviu genijumi. Bet mane nepa- 
prastai žavi genijaus veiklos rezultatas pasaulyje, veiklos, ku- 
riai didis žmogus reikalingas tik kaip niekingas įrankis, taip 
tariant, tik apgailėtina yla skylei pradurti... Ar dabar aišku? Ar 
pagaliau supratote mane?“ 

Staiga į priekį ištiestomis rankomis: 

Štai ir vėl išvydau begalinį visa ko ryšį! Kaip nušvito, kaip 
nušvito! Didis apreiškimas aplankė mane dabar, šią akimirką, 
bestovintį vidury kambario! Man neliko jokių paslapčių, viską 
permačiau kiaurai. Kaip nušvito, kaip nušvito! 

Pauzė. 

"Taip, taip, taip, taip, taip, taip! Aš svetimas tarp žmonių, ir 
netrukus išmuš manoji valanda. Taigi... Beje, kas man darbo 
tie didūs žmonės! Tai jau tikrai! Juolab kad didžių žmonių 
garbinimas — komedija, apgaulė ir akių dūmimas. Štai taip! 
Bet ar ne viskas tėra komedija, apgaulė ir akių dūmimas? 
Žinoma, žinoma, viskas tėra apgaulė. Kama, Minutis, visi 
žmonės, meilė ir gyvenimas — apgaulė; visa, ką matau, gir- 
džiu ir juntu, — apgaulė, net dangaus žydrynė tėra ozonas, 
nuodai, klastingi nuodai... O kai dangus būna visiškai giedras 
ir žydras, tuomet iš lėto plaukioju ten, viršuje, su savo laive- 
liu vagoju žydrą apgaulingą ozoną. Mano laivelis iš kvapnaus 
medžio, o burė... 

Dagnė pati pasakė, kad labai gražu. Dagne, tu taip pasakei; 
kad ir kaip būtų, ačiū, kad taip pasakei ir suteikei man tąsyk 
tiek laimės, jog net sudrebėjau iš džiaugsmo. Prisimenu visus 

žodžius iki vieno ir nešiojuosi juos mintyse, kai klaidžioju keliais 
ir mąstau apie visokiausius dalykus, niekuomet jų nepamiršiu... 
O dabar, kai išmuš manoji valanda, tu laimėsi. Aš nebeper- 
sekiosiu tavęs. Ir nesivaidensiu tau ant ugniasienės; privalai 
man atleisti už tai, ką kalbėjau kerštaudamas. Ateisiu pas tave 
miegančią ir vėduosiu baltais sparnais, vaikščiosiu paskui tave, 
kai atsikelsi, ir šnabždėsiu švelnius žodžius. Galbūt tu nusišyp- 
sosi juos išgirdusi, taip, galbūt nusišypsosi, jei panorėsi. O jeigu 
pats neturėsiu baltų sparnų, jeigu mano sparnai nebus labai 
balti, tuomet paprašysiu Dievo angelą, kad mane pavaduotų, 
pats neisiu prie tavęs, pasislėpsiu kamputyje ir žiūrėsiu, kaip 
tu jam galbūt nusišypsosi. Aš taip padarysiu, jei tik galėsiu, ir 
atitaisysiu bent dalį skriaudos, kurią dėl manęs patyrei. O, aš 
toks laimingas, kai apie tai galvoju, ir nekantrauju kuo greičiau 
pradėti. Galbūt galėsiu tave pradžiuginti ir kitais nuostabiais 
būdais. Mielai giedosiu tau virš galvos kiekvieną sekmadienio 
rytą, kai eisi į bažnyčią, ir to paties paprašysiu angelą. Bet jeigu 
jis nesutiks manęs pavaduoti ir man nepavyks jo prikalbinti, 
tuomet pulsiu prieš jį ant kelių ir melsiu jį vis labiau nusiže- 
minęs, kol jis išklausys mano maldą. Už tai aš jam pažadėsiu 
kokių nors gėrybių, ką nors jam dovanosiu ir padarysiu daugybę 
paslaugų, jeigu jis bus toks geras... Taip, taip, aš viską sutvar- 
kysiu ir jau nekantrauju pradėti, netveriu džiaugsmu, kai apie 
tai pagalvoju. Bet dabar jau neilgai liko laukti, kol ateis ta va- 
landa, aš pats pagreitinsiu laiką ir jau džiaugiuosi... Įsivaizduok, 
kai visas rūkas išsisklaidys, lia lia lia lia... 

Laimingas ir kupinas susižavėjimo Nagelis nubėgo laiptais 
žemyn ir įžengė į valgomąjį. Jis vis dar dainavo. Tačiau netrukus 
menka smulkmena nutraukė jo džiūgavimą ir kelioms valan- 
doms subjurino nuotaiką. Jis vis niūniavo ir skubomis pusryčia- 

vo, stovėdamas prie stalo, nors valgomajame buvo ne vienas. 
Pamatęs, kad kiti du viešbučio svečiai piktai į jį žiūri, staiga 
puolė atsiprašinėti: jeigu jis būtų anksčiau juos pastebėjęs, būtų 
elgęsis tyliau. Tokiomis dienomis jis nieko nematąs ir negirdįs; 
argi ne puikus rytas? Ir musės jau dūzgiančios! 

Bet jis nesulaukė atsakymo; tuodu nepažįstamieji atrodė 
tokie pat paniurę, jie oriai kalbėjosi apie politiką. Nagelis iš- 
syk prarado ūpą. Jis nutilo ir be žodžių išslinko iš valgomojo. 
Gatvėje užsukęs į krautuvėlę apsirūpino cigarais, paskui kaip 
įprastai patraukė į mišką. Buvo pusė dvylikos. 

"Taigi, žmonės visada lieka sau ištikimi! Tuodu advokatai, 
prekybos agentai ar žemvaldžiai, kad ir kas jie būtų, sėdintys 
valgomajame ir šnekučiuojantys apie politiką, atrodė to- 
kie pikti ir pagiežingi tik todėl, kad jis iš džiaugsmo truputį 
paniūniavo jiems girdint. Jie kramtė savo pusryčius baisiai 
protingomis išraiškomis nepakęsdami, kad jiems kas trukdytų. 
Che che, abudu nukarusiais pilvais ir putliais, riebiais pirštais; 
po smakrais pasikišę servetėles. Jam derėtų grįžti į viešbutį ir 
trūktelėti juos per dantį. Kas per netašyti ponai! Prekiautojai 
kruopomis, amerikinėmis odomis, o gal, kas ten žino, papras- 
tais molinukais. O taip, išties yra prieš ką nukelti kepurę! Ir 
vis tiek per vieną akimirką jie apkartino jo linksmas mintis. 
Net jų išvaizda neįspūdinga! Tiesa, vienas atrodė kiek geriau, 
bet kitas — prekiaujantis odomis — turėjo kreivą burną, kuri 
buvo praverta tik vienoje pusėje, tad panėšėjo į sagos kilpą. 
Jam iš ausų kyšojo kuokštai žilų plaukų. Fu, jis baisus kaip vel- 
nias. Tik nemėgink uždainuoti iš džiaugsmo, kai tas žmogus 
atsisėdo papusti. 

"Taip, žmonės tikrai lieka sau ištikimi. Ponai aptarinėja po- 
litiką, ponai atkreipia dėmesį į pastarąjį aukštųjų valdininkų 

skyrimą; dėkui Dievui, Biuskeriude konservatoriai dar gali įgyti 
persvarą! Che che, tikras smagumėlis stebėti jų pasipūtėliškas 
minas, kai jie tai sako. Tarsi norvegiška politika būtų kas nors 
daugiau nei prėska išmintis su valstietišku raugu! Aš, Listerbiu 
Ula Ulsenas, sutinku sumokėti šimto septyniasdešimt penkių 
kronų kompensaciją našlei iš Nordlando mainais gaudamas 
vieškelį už tris šimtus kronų Fjerės parapijoje, Riu apskrityje. 
Che che, valstietiškas raugas. 

Tik, velniai griebtų, neuždainuok džiaugsmingos dainelės, 
netrukdyk Stortingo deputatui Ulai dirbti! Kitaip užsitrauksi 
nelaimę. Tad elkis tyliai: Ula mąsto, Ula į kažką gilinasi. Dėl ko 
jis suka galvą? Kokiu klausimu rytoj pateiks politinį siūlymą? 
Che che che, patikėtinis Norvegijos pasaulėlyje, išrinktas tau- 
tos išberti savo tekstą karalystės komedijoje, apsitaisęs šven- 
tais tautiniais apdarais iš ožkos vilnos, su rūkstančia pypke, 
prikimšta kramtomojo tabako, su popierine marškinių apy- 
kakle, permirkusia ištikimo ir sąžiningo tautos atstovo prakai- 
tu. Visi iš kelio, kai eina išrinktasis, traukitės į šoną, po vel- 
niais, kad jam būtų kur pasisukti! 

O, gerasis Dieve, kaip apvalūs, nusipenėję nuliai išpučia 
skaičių!.. 

Beje, taškas. Velniop tuos nulius! Kada nors apgaulė taip 
atsibosta, kad nebesinori prie jos kišti nagų. Nueini į mišką 
ir atsiguli po atviru dangumi, kur didesnė erdvė, daugiau vie- 
tos prašalaičiui ir skraidantiems paukščiams... Susirandi guolį 
šlapumoje, atsiguli kniūbsčias ant drėgno pelkės pakloto ir 
mėgaujiesi, kai tave visą persmelkia drėgmė. Įkniaubi galvą į 
nendres ir patižusius lapus, vabalai, kirmėlės ir minkšti drie- 
žiukai drabužiais rėplioja tau prie veido ir dirsčioja į tave ža- 
liomis šilkinėmis akutėmis, aplinkui ošia tykus miškas ir tvyro 

ramuma, o Viešpats sėdi aukštybėse ir spokso į tave kaip į 
didžiausią savo užgaidą. Oho, kaip pakyla ūpas, apima retas ir 
neįprastas velnioniškas džiaugsmas, kokio dar neteko patirti; 
kreti visokias išdaigas, kokios tik gali šauti į galvą, nebeski- 
ri gėrio nuo blogio, apverti pasaulį aukštyn kojomis ir trini 
delnus, lyg atlikęs pagirtiną darbą. Kodėl gi ne? Tave veikia 
keistos jėgos, ir tu joms pasiduodi, leidiesi užvaldomas links- 
mumo ir netramdomo džiaugsmo. Visa, iš ko seniau šaipeisi, 
dabar panūsti išaukštinti, iškelti į padanges: pasijunti pajėgus 
nedideliam mūšiui už amžinąją taiką, manai sudaryti komisiją 
laiškanešių avalynės tobulinimo klausimu, geru žodžiu užtari 
Pontusą Viknerį ir apskritai stoji ginti visatos ir Dievo. Vel- 
niop tikrąjį visa ko ryšį, jis tau neberūpi, kriokte užkrioki ir 
numoji į jį ranka. Oi lylia lylia, saulelė teka tyliai! Truputį at- 
leidi varžtus, argi ne, suderini savo arfą ir imi dainuoti dainas, 
giedoti giesmes — toks grožis, jog neimanoma apsakyti! 

Kitaip tariant, paleidi savo sielą pasroviui, ir ji atsiduria di- 
džiausios beprotystės valioje. Lai plaukia, lai plaukia, malonu 
pasiduoti nesipriešinant. Ir kodėl reikėtų priešintis? Che che, 
juk sustabdytas keliautojas turi teisę savo paskutines akimir- 
kas praleisti taip, kaip jam pačiam norisi? Taip ar ne? Taškas. Ir 
leidi savo paskutines akimirkas taip, kaip pačiam norisi. 

Dar galėtum šį tą nuveikti: pasitarnauti krikščioniškajai mi- 
sijai, Japonijos menui ar Halingsdalo geležinkeliui, — bet kam, 
kad tik paliktum savo pėdsaką, padėtum kam nors atsistoti 
ant kojų. Tau dingteli, kad toks žmogus kaip J. Hansenas, di- 
džiai gerbiamas siuvėjas, iš kurio kadaise nupirkai durtinį Mi- 


* Pontus Wikner (1837— 1888) - švedų kilmės filosofijos profesorius Kristianijos uni- 
versitete. 

nučiui, yra nepaprastai nusipelnęs kaip pilietis ir kaip žmogus; 
iš pradžių pajunti jam didžiulę pagarbą, o galiausiai tavo širdis 
prisipildo meilės jam. Kodėl jį myli? Iš užgaidos, iš užsispyrimo, 
iš netramdomo džiaugsmo, nes esi sujaudintas ir tave veikia 
tam tikros keistos jėgos. Sušnabždi jam į ausį, kaip juo žaviesi, 
nuoširdžiai palinki jam avinų ir jaučių be jokio skaičiaus, o 
nueidamas, ir sugalvok tu man, įbruki į delną savo medalį už 
skęstančiųjų gelbėjimą. Kodėl negalėtum taip pasielgti, jeigu 
jau esi veikiamas neaiškių jėgų? Maža to, imi gailėtis kažkada 
nepagarbiai atsiliepęs apie Stortingo deputatą Ulą. Tada išties 
atsiduodi saldžiausiai beprotystei, oho, kaip atsiduodi: 

Ir ko tik Stortingo deputatas Ula nenuveikė Riu apskrities 
ir valstybės labui! Pamažu suvoki, kokia ištikima ir sąžininga jo 
tarnystė, ir tau suminkštėja širdis. Apimtas gerumo priepuolio 
verki pasikūkčiodamas iš užuojautos jam ir prisieki sau, kad 
suteiksi jam dvigubą, trigubą satisfakciją. Vos pagalvoji apie tą 
senolį iš kovojančios ir kenčiančios liaudies, vyrą su kukliais 
vilnoniais apdarais, tave užlieja palaiminga, pašėliška gailes- 
tingumo banga, ir negali sulaikyti raudos. Kad atsilygintum 
Ulai, apjuodini visus kitus ir visą pasaulį, su malonumu atimi 
iš kitų ir atiduodi jam, ieškai pačių puikiausių ir prašmatniau- 
sių žodžių, kad jį išaukštintum. Sakai tiesiai šviesiai, kad Ula 
nuveikė didumą to, kas apskritai nuveikta šiame pasaulyje, kad 
jis parašė vienintelį vertą dėmesio veikalą apie spektro analizę, 
kad iš tikrųjų pats vienas tūkstantis septyni šimtai devyniolik- 
taisiais metais suarė visas Amerikos prerijas, išrado telegrafą, 
net pabuvojo Saturne ir penkis kartus kalbėjosi su Dievu. Pui- 
kiai žinai, kad viso to Ula nenuveikė, bet iš desperatiško ge- 
rumo vis tiek tvirtini, kad jis tai padarė, jis tai padarė, ir verki 
pasisriūbaudamas, prisiekinėji, lengvabūdiškai pasmerkdamas 

save baisiausioms pragaro kančioms, kad tai padarė būtent 
Ula, niekas kitas. Kodėl taip elgiesi? Iš gerumo, kad dauge- 
riopai atsilygintum Ulai! Ir tu užgiedi giesmę, kad suteiktum 
jam visišką satisfakciją, giedi aistringai ir šventvagiškai, esą 
pasaulį sukūrė Ula, tai jis pakabino danguje saulę ir žvaigždes 
ir nuo tol viską saugo, o paskui dar priduri ilgą virtinę šiurpių 
priesaikų, jog tai tiesa. Trumpai tariant, tavo protas įsitraukia 
į rečiausią ir žavingiausią nesaikingumą geraširdystės vardan, 
delikačiausią ištvirkavimą su priesaikomis ir niekšybėmis. Ir 
kaskart, kai sugalvoji ką nors išties neįtikima, parieti po sa- 
vimi kojas ir patyliukais kikeni iš džiaugsmo, kad pagaliau 
Ula gaus tinkamą satisfakciją. Taip, Ulai nieko negaila, Ula 
to nusipelnė, nes kadaise atsiliepei apie jį nepagarbiai ir dabar 
dėl to gailiesi. 

Pauzė. 

Kaip ten buvo, ar nepasakiau kartą didžiausios vulgarybės 
apie kūną, kuris... kuris mirė... pala, turėjau omeny jauną 
merginą, ji mirė ir padėkojo Dievui už tai, kad šis paskolino jai 
kūną, kuriuo ji taip ir nepasinaudojo. Stop, ta mergina — Mina 
Mėk, dabar prisiminiau, ir man baisiai gėda. Kas nors netyčia 
išsprūsta, o paskui gailiesi ir inkšti iš gėdos, net apmiršti prisi- 
minęs ir taip pasidaro gėda, nors kauk! Tiesa, apie tą posmelį 
žino tik Minutis, bet man gėda prieš save. Jau nekalbant apie 
dar gėdingesnį atvejį, niekada nepamiršiu, kaip leptelėjau apie 
eskimą ir aplanką laiškams. Fu, geriau neprisiminti, o Dieve, 
nors skradžiai žemę prasmek!.. Ramiau, nepasiduok, velniop 
tuos skrupulus! Įsivaizduok, kai kada nors visi išganytieji susi- 
rinks dangaus puikybėje, dangaus puikybėje, tu būsi vienas iš 
jų! O Viešpatie, kaip visa tai nuobodu... 

Įžengęs į mišką Nagelis griuvo ant pirmos pasitaikiusios 

kalvelės, apžėlusios viržiais, ir rankomis susiėmė galvą. Koks 
sąmyšis jo galvoje, koks knibždynas nepakenčiamų minčių! 
Netrukus jis užmigo. Vos prieš keturias valandas atsikėlė iš lo- 
vos ir vis tiek užmigo, mirtinai pavargęs ir išsekęs. 


Kai Nagelis pabudo, jau vakarėjo. Jis apsidairė: saulė leidosi 
už garinio malūno Invikene, paukšteliai čiulbėdami purpčiojo 
nuo medžio ant medžio. Jo protas nuskaidrėjo, neliko sujauktų 
minčių, jokio apmaudo, jis jautėsi visiškai ramus. Jis atsišlie- 
jo į medžio kamieną ir susimąstė. Ar jam tai padaryti dabar? 
Koks skirtumas kada? Ne, pirmiau reikia sutvarkyti keletą rei- 
kalų, parašyti laišką seseriai, palikti Martai voką su nedidele 
dovanėle; šįvakar jis negali numirti. O ir viešbučio sąskaita 
neapmokėta; Minučio irgi nevalia pamiršti... 

Lėtu žingsniu jis patraukė atgal į viešbutį. Bet rytoj vakare 
tai įvyks, apie pusiaunaktį, be jokių ceremonijų, greitai ir len- 
gvai, greitai ir lengvai! 

"Trečią valandą ryto Nagelis tebestovėjo prie savo kambario 
lango ir žvelgė į turgaus aikštę. 


Kitą naktį, apie dvyliktą valandą, Nagelis pagaliau pajudėjo 
iš viešbučio. Jis nesutvarkė jokių reikalų, tik parašė seseriai 
ir į voką įdėjo nedidelę sumelę Martai. Jo lagaminai, smuiko 
dėklas ir įsigytoji senovinė kėdė stovėjo savo vietose, ant stalo 

mėtėsi kelios knygos. Ir sąskaitos jis neapmokėjo, visai iškrito 
iš galvos. Prieš išeidamas paprašė Sarą iki jam sugrįžtant nu- 
valyti langus, ir Sara pažadėjo tai padaryti, nors buvo vidurys 
nakties; pats kruopščiai nusiprausė veidą ir rankas, tada pali- 
ko savo kambarį. 

Jis visą laiką buvo ramus, beveik apatiškas. Viešpatie, ko 
gi čia pūstis ir kelti triukšmą! Metais anksčiau ar vėliau, jokio 
skirtumo, be to, šią mintį jis puoselėjo ilgai. Jau visiškai pa- 
vargo nuo savo nusivylimų, daugybės nepasiteisinusių vilčių, 
nuo apgaulės kiekviename žingsnyje, tos rafinuotos kasdienės 
jį supančių žmonių klastos. Jis vėl prisiminė Minutį, kuriam 
taip pat paliko voką, nors nesiliovė įtarinėjęs to vargšo luošo 
neūžaugos. Pagalvojo apie ponią Stenersen, paliegusią astmi- 
ninkę, kuri apgaudinėja savo vyrą prie jo akių ir niekada ne- 
išsiduoda; ir apie Kamą, tą pinigų godžią pupytę, kuri tiesia 
į jį savo klastingas rankas, kad ir kur jis išvažiuotų, ir nuolat 
lenda į jo kišenes norėdama daugiau, vis daugiau. Rytuose ir 
Vakaruose, gimtoje šalyje ir užsienyje, — visur sutikti žmonės 
vienodi; viskas niekinga, netikra ir gėdingai išdavikiška, pra- 
dedant elgeta, kuris vaikšto sutvarstyta sveika ranka, baigiant 
žydru dangumi, pilnu ozono. O jis pats ar geresnis? Ne, ne 
geresnis! Bet jam jau greit galas. 

Jis pasuko palei prieplaukas, kad dar kartą pamatytų laivus, 
o eidamas pro paskutinę staiga nusimovė nuo piršto geležinį 
žiedą ir švystelėjo jį į jūrą. Jis matė, kaip žiedas įkrito į vandenį 
toli nuo kranto. Štai, paskutinę akimirką vis dėlto pamėginai 
išsilaisvinti iš apgaulės! 

Prie Martos Gudės trobelės jis stabtelėjo ir paskutinį kartą 
pažvelgė pro langus. Viduje viskas buvo kaip įprastai, ramu 
tylu ir nė gyvos dvasios. 

— Sudievu! — pasakė jis ir nužingsniavo toliau. 

Pats nepajuto, kaip kojos atvedė prie pastoriaus namo. Pa- 
stebėjo, kaip toli nuėjęs, tik tada, kai pro medžius nelyginant 
miško aikštelė prasišvietė sodybos kiemas. Jis sustojo. Kur jis 
susiruošė? Ko jam čia reikia? Paskutinis žvilgsnis į tuodu lan- 
gus antrame aukšte, tuščia viltis išvysti veidą, kuris nė karto, 
nė karto taip ir nepasirodė, — ne, ten geriau neiti! Teisybė, jis 
visą laiką ketindavo tai padaryti, bet nesiryždavo! Jis dar kiek 
pastovėjo, nukreipęs ilgesingą žvilgsnį į pastoriaus sodybos 
kiemą, jis dvejojo, mintyse maldavo... 

— Sudievu! — vėl pasakė. 

Tuomet ūmiai apsisuko ir patraukė šalutiniu keliuku, ve- 
dančiu į miško gilumą. 

Dabar tereikia paėjėti nosies tiesumu ir įsitaisyti pirmoje 
pasitaikiusioje vietoje. Svarbiausia — jokio išskaičiavimo ir 
jokių sentimentų; ko tik neprisigalvojo Karlsenas iš juokingos 
savo nevilties! Tarsi dėl tokio menko reikalo būtų verta tiek 
ceremonytis!.. Pastebėjęs, kad atsimezgė bato raištelis, sustoja, 
pastato koją ant kupsto ir jį užsiriša. Netrukus atsisėda. 

Jis atsisėdo nevalingai, nejučiomis. Apsidairė: aukštos pu- 
šys, visur aukštos pušys, vienas kitas kadagių guotas, žemėtas 
viržynas. Gerai, gerai! 

Tuomet jis išsiima piniginę ir įdeda į ją laiškus, skirtus 
Martai ir Minučiui. Atskirame skyrelyje — į popierių susukta 
Dagnės nosinaitė; jis ją ištraukia, klūpodamas visą išbučiuoja 
ir iš lėto ima plėšyti į skutelius. Ilgą laiką taip darbuojasi; išmu- 
ša pirma valanda, pusė dviejų, o jis vis plėšo ir plėšo nosinaitę į 
mažučius skutelius. Pagaliau, kai ji tampa visai neatpažįstama 
ir lieka beveik vien siūlgaliai, jis atsistoja ir pakiša likučius 
po akmeniu, kruopščiai paslepia, kad niekas nerastų, ir vėl 

atsisėda. Tai turbūt ir viskas? Jis perkrato atmintį, bet nieko 
daugiau neprisimena. Tada prisuka laikrodį, kaip kiekvieną 
vakarą prieš eidamas miegoti. 

Jis apsižvalgo: miške gan tamsu, bet nematyti nieko įtar- 
tina. Sulaikęs kvapą įsiklauso: negirdėti nė garso, paukščiai 
nebylūs, naktis šilta ir tyki. Tada jis įkiša pirštus į liemenės 
kišenę ir išsitraukia mažąjį buteliuką. 

Buteliukas su stikliniu kamšteliu, kamštelis aptrauktas tri- 
gubu popieriniu gobtuvėliu, kuris užveržtas mėlyna vaistinės 
gumele. Jis nuima gumelę ir atkemša buteliuką. Skystimas 
skaidrus kaip vanduo, truputį dvelkia migdolais! Jis pakelia 
buteliuką prie akių, šis puspilnis. Staiga tolumoje pasigirsta 
pora skambių dūžių: miestelyje išmušė bažnyčios laikrodis. Jis 
sušnabžda: „Išmušė manoji valanda!“ Tada skubiai pakelia bu- 
teliuką prie lūpų ir jį susiverčia. 

Pirmas akimirkas jis tebesėdėjo tiesia nugara, užmerktomis 
akimis, vienoje rankoje sugniaužęs tuščią buteliuką, kitoje — 
kamštelį. Viskas įvyko taip greitai, jog jis nespėjo susivokti. 
Paskui galvoje vėl pamažu ėmė sruventi mintys, jis atsimerkė 
ir sutrikęs apsidairė. Šių medžių, šio dangaus, šios žemės, — 
viso to jis nebematys. Kaip keista! Nuodai jau dirbo savo 
darbą, smelkėsi pro plonyčius audinius, skynėsi mėlyną kelią į 
jo gyslas; netrukus jį sutrauks mėšlungis, tada sukaustys stin- 
gulys. 

Jis aiškiai junta burnoje kartumą, ir jam vis labiau sutrau- 
kia liežuvį. Tada jis beprasmiškai sumostaguoja rankomis, kad 
pažiūrėtų, kiek jau miręs, pradeda skaičiuoti medžius, bet su- 
skaičiavęs iki dešimties sustoja. Ar jis tikrai mirs, tikrai mirs 
šią naktį? Nejaugi? Ne, tik ne šiąnakt! Kaip keista! 

Taip, jis mirs, juk labai aiškiai jaučia, kaip rūgštis plinta jo 

viduriuose. Bet kodėl dabar, kodėl tuojau? Viešpatie, tik ne 
dabar! Nejaugi tai pabaiga? Kaip jam aptemo akyse! Kaip ošia 
miškas, nors nėra jokio vėjo! Kodėl virš medžių viršūnių ėmė 
plaukti raudoni debesys?.. Ak, tik ne tuoj, ne tuoj! Ne! Ar 
girdi? Ne! Ką man daryti? Aš nenoriu! Dangiškasis Tėve, ką 
man daryti? 

Ir staiga su pašėlusia jėga jį užplūsta visas spiečius minčių. 
Jis dar nepasirengęs, jam reikia sutvarkyti tūkstantį reikalų; 
regis, tuoj sprogs galva — tiek visko dar nepadaryta. Liko 
neapmokėta viešbučio sąskaita, jis pamiršo, dievaži kaltas už- 
maršumas, tą klaidą jis ištaisysiąs! Kad nors išgyvenus šią naktį, 
meldžiąs pasigailėti, dar bent valandą, truputį daugiau nei 
valandą! Gerasis Dieve, jis taip pat pamiršo parašyti dar vieną 
laišką, dar vieną, porą eilučių vienam žmogui Suomijoje, tai dėl 
sesers, dėl viso jos turto!.. Kad ir paskendęs neviltyje, jis buvo 
toks sąmoningas, jo smegenys dirbo taip stebėtinai įtemptai, 
jog jis netgi prisiminė krūvą užsiprenumeruotų laikraščių. Taip, 
jis ir prenumeratos neatšaukė, laikraščiai eis kaip ėję, niekada 
nesiliaus, visas jo kambarys bus užverstas jais nuo grindų iki 
lubų. Ko jam dabar griebtis? Juk jis jau kone pusmiris! 

Jis abiem rankomis rauna viržius, apsiverčia ant pilvo ir 
mėgina išvemti nuodus, į gerklę susikiša pirštą, bet viskas vel- 
tui. Ne, jis nenori mirti, ne šiąnakt, ir ne rytoj, jis visai nenori 
mirti, trokšta gyventi, dar amžinybę regėti saulę. To šlake- 
lio nuodų neturi likti jo kūne, tegu jie eina lauk, kol jo dar 
nenužudė, lauk, lauk, kad juos kur velniai, tegu eina lauk! 

Paklaikęs iš baimės jis pašoka ant kojų ir ima blaškytis po 
mišką ieškodamas vandens. Šūkauja: „Vandens! Vandens!“ — 
ir tolumoje atsiliepia aidas. Keletą minučių taip šėlsta, pul- 
dinėdamas į visas puses, atsitrenkdamas į medžius, strykčio- 

damas per kadagius ir garsiai vaitodamas. Tačiau vandens jis 
neranda. Galiausiai už kažko užkliūva, kniūbsčias išsitiesia 
ant žemės, rankomis praardamas viržyną, ir pajunta nestiprų 
skausmą viename skruoste. Dar nori pasijudinti, pakilti, bet 
apsvaigęs nuo kryčio vėl susmunka, pamažu jį apleidžia jėgos, 
ir jis lieka gulėti. 

Ką gi, vadinasi, nieko nepadarysi! Dieve gailestingasis, tai 
vis dėlto jam lemta mirti! Galbūt, jeigu jam būtų užtekę jėgų 
rasti vandens, jis būtų išgelbėtas! O, koks liūdnas jo laukia 
galas, viskas susiklostė ne taip, kaip jis kadaise tikėjosi. Dabar 
jis mirs nuo nuodų po atviru dangumi! Bet kodėl jis dar nesu- 
stingęs? Jis dar gali pajudinti pirštus, pakelti vokus; kaip ilgai 
viskas trunka, kaip ilgai! 

Jis persibraukia ranka veidą, šaltą ir prakaituotą. Kaip par- 
griuvo kniūbsčias, nosimi į žemę, taip ir liko tysoti, nepaisyda- 
mas nieko. Jo galūnės tebevirpa; iš pradrėksto skruosto teka 
kraujas, bet jis nieko nedaro. Kaip ilgai viskas trunka, kaip 
ilgai! Jis kantriai guli ir laukia. Vėl išgirsta varpo dūžius, baž- 
nyčios laikrodis išmuša tris kartus. Jis apstulbsta: nejau išgėrus 
nuodų ištisą valandą galima išbūti gyvam! Jis pasikelia ant 
alkūnės ir pažiūri į savo laikrodį; na taip, trys valandos. Vis 
dėlto kaip ilgai reikia laukti! 

Na, ir gerai, kad dabar jis numirs! Ir staiga prisiminęs Dag- 
nę, kaip giedosiąs jai kiekvieną sekmadienio rytą ir padarysiąs 
tiek gero, jis susitaikė su lemtimi, ir jam akyse ištryško aša- 
ros. Įsijausminęs, kalbėdamas maldas ir be garso verkdamas 
jis ėmė rikiuoti mintyse, ką padarysiąs dėl Dagnės. O, kaip 
saugosiąs ją nuo viso blogio! Gal jau rytoj galėsiąs pas ją at- 
skristi ir būti šalia, o Dieve, kaip būtų puiku, jeigu jau rytoj tai 
įvyktų ir ji pabustų visa švytėdama! Jam turėtų būti gėda, kad 

dar prieš akimirką jis nenorėjo mirti, nors ir žinojo galėsiąs ją 
pradžiuginti; jis apgailestaująs dėl to ir prašąs atleidimo; pats 
nesuprantąs, kas jam tada užėję. Bet dabar ji galinti juo pasi- 
kliauti, jis nekantraująs atpleventi pas ją į kambarį ir atsistoti 
priešais jos lovą. Po kelių valandų, o gal jau po valandos jis 
būsiąs ten, taip, būsiąs ten. Ir tikriausiai prikalbinsiąs Dievo 
angelą jį pavaduoti, jeigu pats negalėtų; pažadėsiąs jam už tai 
gerai atsilyginti. Tarsiąs: „Aš ne baltas, o tu gali mane pava- 
duoti, nes esi baltas, ir už tai daryk su manimi ką tinkamas. 
Žiūri į mane, nes esu juodas? Žinoma, aš juodas, ir kam čia 
spiginti akimis? Bet galiu pažadėti dar ilgai ilgai būti juodas, 
jei suteiksi man malonę, kurios prašau. Sutinku būti juodas 
milijoną metų viršaus ir daug juodesnis nei dabar, jei pagei- 
dausi, o už kiekvieną sekmadienį, kai jai giedosi, galiu pridėti 
dar po milijoną metų, tau tereikia panorėti. Aš nemeluoju, su- 
galvosiu daugybę būdų tau atsilyginti, nieko nepagailėsiu, tik 
išklausyk mane! Tau nereikės skristi vienam, aš skrisiu drauge, 
nešiu tave ir plasnosiu už mus abu, darysiu tai su džiaugsmu ir 
nesutepsiu tavęs, nors ir esu juodas. Pats viską nuveiksiu, tu 
galėsi vien tik ilsėtis. Dievaži, gal taip pat galėsiu tau ką nors 
dovanoti, maža kas gali praversti; ir jei pats gausiu iš ko nors 
dovanų, visada tave prisiminsiu; gal man gerai seksis ir galėsiu 
tau daug visko pelnyti, negali žinoti...“ 

Taip, galiausiai jis prikalbėsiąs Dievo angelą jį pavaduoti, 
dėl to neabejojąs... 

Vėl suskamba bažnyčios laikrodis. Jis kiek išsiblaškęs su- 
skaičiuoja keturis dūžius ir iškart pamiršta. Svarbu apsišarvuo- 
ti kantrybe. Jis suneria rankas ir ima melstis, kad jam būtų 
leista greičiau numirti, jau po kelių minučių; tuomet jis galbūt 
dar suskubtų pas Dagnę prieš jai nubundant. Už tai jis visiems 

dėkotų ir visus šlovintų; jam būtų suteikta didžiulė malonė, ir 
toks jo karščiausias troškimas... 
Tada jis užsimerkė ir užmigo. 


Nagelis išmiegojo tris valandas. Kai atsibudo, danguje švietė 
saulė, ir visas miškas gaudė nuo skardaus paukščių čiulbesio. 
Jis atsisėdo ir apsidairė; staiga atmintyje iškilo visa, kas nutiko 
naktį; buteliukas tebesimėtė šalia, ir jis taip pat prisiminė, kaip 
karštai galop meldė Dievą, kad leistų jam greičiau numirti. O 
jis vis dar gyvas! Jam vėl sutrukdė kažkokia netikėta nelemta 
aplinkybė! Jis nieko nesuprato, veltui suko galvą, tik jautė, 
kad dar nemiręs! 

Jis atsistojo, pasiėmė buteliuką ir žengė kelis žingsnius. 
Amžinai jam kelią pastoja kliūtys, kad ir ko imtųsi! Kodėl 
nesuveikė nuodai? Ten buvo grynas ciano vandenilis, daktaras 
patvirtino, kad tiek pakanka, daugiau nei pakanka; ir pasto- 
riaus šuniui užteko šlakelio, kad pakratytų kojas. Buteliukas 
tas pats, buvo pusiaupilnis, jis savo akimis tai matė prieš išger- 
damas. To buteliuko niekas daugiau neturėjo rankose, jis visa- 
da nešiojosi jį liemenės kišenėje. Na, kokios slaptos klastingos 
jėgos persekioja jį kiekviename žingsnyje? 

Staiga jam tvyksteli, kad buteliukas vis dėlto buvo patekęs 
į svetimas rankas. Jis sustoja ir nevalingai suspragsi pirštais. 
Nekyla jokių abejonių, Minutis turėjo jį visą naktį. Per pobūvį, 
kurį pats surengė viešbutyje, jis atidavė Minučiui savo liemenę; 
buteliukas, laikrodis ir keletas popierių liko kišenėse; anksti iš 
ryto Minutis grąžino daiktus. Ak tas senas kvailas luošys, ir vėl 
jis prilindo su savo pasalūnišku gerumu! Kokia suktybė, kokia 
vylinga išdaiga! 

Nagelis iš apmaudo sukando dantis. Ką jis pasakė tą naktį 
savo kambaryje? Argi pabrėžtinai nepareiškė, kad jam neužtek- 
tų drąsos išgerti nuodų? O šalia ant kėdės sėdėjo tas veidmainis 
supuvęs išgama, niekuo neišsiduodamas, kad netiki nė vienu 
jo žodžiu! Koks niekšas, koks slapukas! Parbėgo namo, išpylė 
iš buteliuko nuodus, gal net kruopščiai jį išskalavo, paskui iki 
pusės pripildė vandens. O po tokio kilnaus poelgio atsigulė į 
lovą ir ramiai užmigo! 

Nagelis pajudėjo miestelio link. Kiek pailsėjusioje jo gal 
voje sukosi blaivios ir karčios mintys apie tai, kas nutiko. Po 
nakties įvykių jis jautėsi pažemintas ir apsijuokęs savo akyse. 
Tik pamanyk, jam netgi pasivaideno, kad tas vanduo kve- 
pia migdolais, kad nuo jo sutraukia liežuvį ir apima mirties 
pojūtis! O kaip jis davėsi po mišką, liuoksėjo it patrakęs nuo 
to gurkšnelio paprasčiausio šulinio vandens, krikšto vandens! 
Įpykęs ir nukaitęs iš gėdos jis sustojo ir suriko nesavu balsu; 
bet netrukus apsižvalgė išsigandęs, kad kas nors galėjo jį išgirs- 
ti, ir lyg niekur nieko uždainavo. 

Kuo ilgiau jis ėjo, tuo smagiau jį nuteikė šiltas, spinduliuo- 
jantis rytas ir nepaliaujamas paukščių čiulbėjimas. Priešprie- 
šiais atriedėjo dviratis vežimas, vadeliotojas pasisveikino, Na- 
gelis jam atsakė; iš paskos bėgantis šuva pavizgino uodegą ir 
pažvelgė jam į veidą... Bet kodėl jam šiąnakt nepavyko dorai 
ir garbingai numirti? Jis vis dar krimtosi dėl to; juk atsigulė 
poilsio kupinas palaimos, kad viskas baigta, ir išgyveno skaid- 
rų džiaugsmą iki pat užsimerkdamas ir užmigdamas. Dagnė 
jau atsikėlė, gal ir iš namų spėjo išeiti, o jis niekuo negalėjo 
jos pradžiuginti. Kaip skaudžiai jis pasijuto apgautas! Minutis 
pridėjo dar vieną gerą darbą prie virtinės kitų savo geradarys- 
čių, jis padarė jam paslaugą, išgelbėjo gyvybę - visai tokią pat 

paslaugą, kokią jis pats kadaise suteikė nepažįstamam žmo- 
gui, nelaimėliui, nepanorusiam išlipti Hamburge. Už tai pelnė 
savo medalį už skęstančiųjų gelbėjimą, che che, pelnė savo 
medalį! Taigi, gelbėji žmones, kai kada nemąstydamas darai 
gerus darbus ir drąsiai trauki žmones iš mirties gniaužtų! 

Gėdydamasis pats savęs jis nusėlino į savo viešbučio numerį 
ir atsisėdo ant kėdės. Kambaryje buvo švaru ir jauku, langai 
blizgėjo, ant jų kabojo ką tik išlygintos užuolaidos. Ant stalo 
stovėjo puokštė lauko gėlių. Dar niekada čia nebuvo gėlių, ta 
staigmena jį maloniai nustebino, ir jis pasitrynė delnus. Kaip 
tyčia tokią dieną! Koks mielas vargšės viešbučio kambarinės 
sumanymas! Geras žmogus toji Sara! Išties žavingas rytas. Net 
visi tie veidai turgaus aikštėje atrodė džiaugsmingi; gipsinių 
figūrėlių pardavėjas sėdėjo už prekystalio ir su pasimėgavimu 
rūkė molinę pypkę, nors dar ničnieko nebuvo pardavęs. Galgi 
ne taip ir blogai, kad žlugo beprotiškas praėjusios nakties pla- 
nas! Jis su siaubu prisiminė baimę, kurią patyrė blaškydamasis 
po mišką ir ieškodamas vandens, net sudrebėjo apie tai pa- 
galvojęs, ir tą valandėlę, saugiai įsitaisęs šviesiame, smagiame 
kambaryje, užlietame saulės, išgyveno nuostabų jausmą, kad 
jis išgelbėtas nuo viso pikto. Galų gale liko viena gera, tikra 
priemonė, kurios jis dar neišbandė! Būna, kad pirmą kartą 
mažumėlę nepasiseka, atsikeli vis dar gyvas; bet yra, pavyz- 
džiui, toks patikimas nedidukas šešių užtaisų revolveris, kurį 
kada tik prireikus galima įsigyti pirmoje pasitaikiusioje ginklų 
parduotuvėje. Atidėti nereiškia išsižadėti... 

Į duris pabeldė Sara. Ji išgirdo, kad jis sugrįžo, ir atbėgo pra- 
nešti, jog pusryčiai paruošti. Nagelis pasišaukė ją benueinančią 
ir paklausė, ar gėlės nuo jos. 

"Taip, nuo jos, nesą už ką dėkoti. 

Vis dėlto jis paspaudė jai ranką. 

Ji šypsodamasi paklausė: 

— Kur buvote visą naktį? Juk nenakvojote savo kambaryje! 

— Paklausykite, — pasakė jis, — labai miela, kad pamerkėte 
man gėlių. Taip pat spėjote nuvalyti langus ir pakabinti naujas 
užuolaidas. Negaliu apsakyti, kaip mane pradžiuginote, ir už 
tai noriu jums palinkėti viso, kas geriausia. 

Staiga pasidavęs vienai iš tų beprotybės akimirkų, kai jį visą 
užvaldo kokia nors nuotaika, kokia nors nenuspėjama užgai- 
da, jis taria: 

— Paklausykite, čia atvykdamas aš atsivežiau kailinius. 
Dievas žino, kur jie dabar nukišti, bet aš tikrai atsivežiau kaili- 
nius ir dabar noriu jums juos dovanoti. Taip, taip, tegu tai bus 
mano dėkingumo dovana, tvirtai nuspręsta - kailiniai jūsų. 

Sara garsiai, iš širdies nusikvatojo. Kam jai kailiniai? 

Na taip, ji teisi; jos reikalas, kur dėsianti kailinius; tik tegu 
suteikianti jam džiaugsmo ir priimanti dovaną... Užsikrėtęs 
gaiviu jos juoku jis taip pat sukvatojo ir ėmė pokštauti. Die- 
vuliau, kokie dailūs jos pečiai! Bet ar ji patikėsianti, jog kartą 
jis regėjęs kiek daugiau jos grožybių, nei ji pati numananti? 
Taip, ji stovėjusi ant stalo valgomajame ir plovusi lubas, jis 
pamatęs ją pro durų plyšį; jos suknelė buvusi aukštai pakai- 
šyta, ir jis įžiūrėjęs koją, dalį blauzdos, tikrai įžiūrėjęs pusę 
uolekčio puikios blauzdos. Che che che. Šiaip ar taip, dar 
neatėjus vakarui, po poros valandų, jis padovanosiąs jai apy- 
rankę; ji galinti neabejoti. Ir neturinti pamiršti, kad kailiniai 
priklausantys jai... 

Na, ir pamišėlis, ar jis visai išprotėjo? Sara juokėsi, bet jai 
ėmė darytis truputį baugu dėl daugybės jo keistų užmojų. Už- 
vakar jis gerokai permokėjo moteriškei, atnešusiai jam skalbi- 

nius; šiandien sumanė padovanoti jai savo kailinius. Ir mies- 
telyje apie jį sklando visokių kalbų. 


Taip, jis pamišęs, tikrai pamišęs. Kitaip ir būti negali, nes Sara 
siūlė jam kavos, pieno, arbatos, net alaus siūlė — visko, kas 
tik įmanoma, o jis pakilo nuo pusryčių stalo, nors ką tik buvo 
atsisėdęs, ir išėjo palikęs nepaliestą valgį. Jis staiga prisiminė, 
kad kaip tik tokiu metu Marta pasirodydavo turguje su kiauši- 
niais; galbūt ji jau grįžo; būtų nuostabus sutapimas, jeigu šian- 
dien jis vėl ją pamatytų, būtent šiandien. Jis užlipa laiptais į 
savo kambarį ir įsitaiso prie lango. 

Priešais jį atsiveria visa turgaus aikštė; bet Martos niekur ne- 
matyti. Jis palaukia pusvalandį, valandą, įdėmiai žvalgydamas 
kiekvieną užkaborį, tik veltui. Galop jo dėmesį patraukia sujudi- 
mas prie pašto laiptų, kur susirinkęs būrys smalsuolių: viduryje 
smėlėtos gatvės, žmonių apsuptyje pasistrykčiodamas šoka Mi- 
nutis. Jis be durtinio, taip pat nusiavęs batus; šoka ir be atvan- 
gos braukia prakaitą, o baigęs pasirodymą surenka iš žiūrovų 
eres. Taigi, Minutis ėmėsi senosios veiklos, vėl pradėjo šokti. 

Nagelis palaukia, kol smalsuoliai išsiskirsto, tada nusiunčia 
žmogų jo pakviesti. Ir Minutis prisistato, kaip visada pagarbus, 
nuleista galva ir nudelbtomis akimis. 

— Turiu jums laišką, - pasako Nagelis. 

Jis paduoda jam voką, pats įkiša jį į Minučio durtinio ki- 
šenę ir užveda kalbą: 

— Jūs įstūmėte mane į labai keblią padėtį, mano drauge, 
jūs apmulkinote mane, apvyniojote mane apie pirštą, tačiau 
negaliu nesižavėti ta jūsų suktybe, nors ji mane ir supykdė. 
Ar turite laisvo laiko? Pamenate, kažkada žadėjau jums kai 
ką paaiškinti? Tai va, dabar ir noriu tai padaryti, man atrodo, 
kad atėjo tinkamas laikas. Bet pirmiau leiskite paklausti: ar 
girdėjote, ką apie mane miestelyje kalba žmonės? Esą aš pa- 
mišęs! Noriu jus nuraminti — aš nesu pamišęs, jūs ir pats tai 
suprantate, ar ne? Pripažistu, pastaruoju metu buvau kiek su- 
trikęs, mano gyvenime nutiko nemažai įvykių, ir ne visi jie 
buvo malonūs, taip jau lėmė likimas. Bet dabar aš vėl jaučiuosi 
atsigavęs, man viskas gerai. Prašau tai prisiminti... Turbūt ne- 
verta jums siūlyti ko nors išgerti? 

Ne, Minutis nieko negersiąs. 

— Aš taip ir žinojau... Trumpai tariant, jūs keliate man 
nepasitikėjimą, Grėgorai. Tikriausiai suprantate, ką turiu ome- 
nyje. Jūs apmovėte mane taip smarkiai, jog nebeketinu ap- 
simetinėti, kad nieko neįvyko. Apdūmėte man akis itin svar- 
biame reikale, tegu iš nesavanaudiškų paskatų ir širdies ge- 
rumo, bet tai nieko nekeičia. Ar jūs laikėte savo rankose šį 
buteliuką? 

Minutis dėbteli į buteliuką ir neatsako. 

— Jame buvo nuodai, bet kažkas juos išpylė ir buteliuką iki 
pusės pripildė vandens. Šiąnakt jame buvo tik vanduo. 

Minutis ir toliau tyli. 

— Iš tikrųjų neįvykdytas joks blogas darbas. "Tas, kuris tai 
padarė, turėjo kilnių tikslų, kaip tik siekė užkirsti kelią blogiui. 
"Tai padarėte jūs. 

Tyla. 


— Ar ne? 

— Taip, — pagaliau atsako Minutis. 

— Taigi. Ir jūsų akimis pasielgta teisingai, bet mano akimis 
viskas atrodo kitaip. Kodėl jūs tai padarėte? 

— Pamaniau, kad galbūt jūs... 

Pauzė. 

- Štai, matote! Bet jūs apsirikote, Grėgorai, jūsų gero- 
ji širdis jus suklaidino. Argi tą naktį, kai išsinešėte nuodus, 
pabrėžtinai aiškiai nepasakiau, kad man neužtektų drąsos imti 
jų į burną! 

— Vis tiek bijojau, kad galite išgerti. Ir dabar juk išgėrėte. 

— Išgėriau? Ką jūs šnekate? Che che, jūs pats apsigavo- 
te, gerasis žmogau. Tiesa, šiąnakt aš ištuštinau buteliuką, bet 
įsidėmėkite: pats neragavau to skystimo. 

Minutis nustebęs pažvelgia į jį. 

— Na štai, gavote ilgą nosį! Tarkim, išeinate naktį pasi- 
vaikščioti, prieinate prieplauką ir pamatote katę, kuri blaškosi 
po visą krantinę raitydamasi iš skausmo ir kęsdama baisiausias 
kančias. Sustojęs pažiūrite, kas atsitiko tai katei, ogi gerklėje 
jai kažkas užstrigę, ji prarijo meškerės kabliuką, vargšelė 
krenkščia ir visaip muistosi, bet kabliukas nė iš vietos, o jai iš 
burnos teka kraujas. Ką gi, sugaunate tą katę ir pamėginate 
ištraukti kabliuką, bet iš skausmo ji nenustygsta vietoje, persi- 
verčia ant nugaros, įniršusi kerta nagais ir viens du pradrėskia 
jums skruostą, tarkim, taip, kaip pradrėkstas mano skruostas. 
Katė jau ima dūsti, o jai iš gerklės vis teka kraujas. Ką daryti? 
Kol svarstote, bažnyčios laikrodis išmuša dvi valandas; taigi 
per vėlu kviestis ką nors į pagalbą, juk antra valanda nakties. 
Staiga prisimenate, kad liemenės kišenėje nešiojatės išganingą 
nuodų buteliuką; nusprendžiate nutraukti gyvuliuko kančias 
ir pražiodęs sugirdote jam nuodų. Katė pamano prarijusi kažką 

baisiai pavojinga, ji susigūžia ir apsidairo paklaikusiomis aki- 
mis, tada pašoka it apsėsta, ištrūksta ir vėl ima blaškytis po 
krantinę. Ir ką? Ogi buteliuke tik vanduo, jis negali numarin- 
ti, gali tik dar labiau padidinti kančias, ir katė toliau vaikšto 
su kabliuku gerklėje, kraujuodama ir sunkiai gaudydama orą. 
Anksčiau ar vėliau ji nukraujuos arba tyliai, siaubingai uždus 
viena prisiglaudus kokiam kamputy. 

— Mano ketinimai buvo patys geriausi, — taria Minutis. 

— O kaipgi! Jūsų ketinimai kitokie ir nebūna, tik patys 
geriausi ir sąžiningiausi. Jūsų tiesiog neįmanoma sugauti nu- 
krypstant nuo doros kelio, tad iš esmės ta rafinuota kilnia- 
dvasiška suktybė su mano nuodais jums jokia naujiena. Štai 
dabar jūs ką tik šokote turgaus aikštėje. Stovėjau prie lango ir 
žiūrėjau į jus. Neketinu dėl nieko jums priekaištauti, tik noriu 
paklausti: kodėl nusiavėte batus? Juk dabar jūs su batais, tai 
kodėl šokote basas? 

— Kad nenuplėščiau batų. 

— Kaip ir tikėjausi! Žinojau, kad taip atsakysite, todėl ir 
paklausiau. Jūs esate įsikūnijęs taurumas su pora batų, teisin- 
giausias žmogus visame miestelyje. Viskas jumyse dora ir kil- 
nu, be dėmelės ir be raukšlelės. Kadaise norėjau jus išbandyti 
ir siūliausi sumokėti, kad prisiimtumėte svetimo vaiko tėvystę. 
"Tačiau nors gyvenate vargingai ir tie pinigai jums būtų labai 
pravertę, jūs tuoj pat atmetėte mano pasiūlymą. Jūsų sieloje 
kilo sąmyšis vien nuo minties apie tokį nešvarų sandėrį, ir aš 
likau it musę kandęs, nors siūliau jums net du šimtus kronų. 
Jeigu būčiau žinojęs tai, ką žinau dabar, nebūčiau taip šiurkš- 
čiai jūsų įžeidęs. Tada dar aiškiai neįsivaizdavau, koks jūs žmo- 
gus, užtat dabar žinau, kad priešais jus reikia raginti ir susyk 
stabdyti savo žirgą. Na, ir puiku! Betgi grįžkime prie to, apie ką 

kalbėjome... Jūs nusiaunate batus ir šokate basas, nesistengda- 
mas atkreipti į tai žmonių dėmesio, nepaisydamas skausmo ir 
nesiskųsdamas, — tokia jūsų charakterio ypatybė. Jūs neaima- 
nuojate, nesakote, pavyzdžiui: „Žiūrėkite, aš nusiaunu batus, 
kad jų nenuplėščiau, neturiu kitos išeities, aš toks vargšas!“ 
Ne, jūs veikiate, jei galima taip pasakyti, nebyliai. Jūs nuose- 
kliai laikotės principo niekada nieko neprašyti, tačiau pasie- 
kiate viską, ko norite, nors pats nepraveriate burnos. Jūs vi- 
siškai nepriekaištingas tiek kitų žmonių, tiek savo akyse, savo 
sąmonėje. Aš įvardiju šį jūsų charakterio bruožą ir einu toliau; 
turėkite kantrybės, galų gale paaiškinsiu, ką žadėjęs.-. Sykį jūs 
kai ką pasakėte apie panelę Gudę, dažnai prisimenu tuos jūsų 
žodžius; jūs pasakėte, kad galbūt ji nėra tokia jau neprieinama, 
tereikia gražiai elgtis, bent jau jūs buvote nemažai pasiekęs... 

— Betgi... 

— Matote, aš viską prisimenu. Prasitarėte man tą vakarą, 
kai mudu sėdėjome čia ir gėrėme, tiksliau, aš gėriau, o jūs 
žiūrėjote. Sakėte, kad Marta... Taip, vadinote ją tiesiog Marta 
ir taip pat užsiminėte, kad ji visada kreipiasi į jus vardu, ar 
ne? Aš nemeluoju, juk ji vadina jus Juhanesu? Matote, ir šitai 
prisimenu. Tai va, jūs sakėte, kad Marta jums leidusi viską su 
ja daryti, ir sulig tais žodžiais parodėte išties nepadorų gestą su 
smiliumi... 

Minutis pašoka užkaitusiu veidu ir sušunka pertraukdamas 
Nagelį: 

— Aš to niekada nesakiau! Niekada nesakiau! 

— Nesakėte? Kaip taip gali būti? Ar tikrai nesakėte? O ką, 
jeigu pakviesčiau Sarą ir paprašyčiau ją paliudyti, kad per mūsų 
pokalbį ji tūnojo gretutiniame kambaryje ir viską nusiklausė 
pro šias plonas sienas? Tokių plonų man dar neteko matyti! 

Na, bet dabar jūs viską sugadinote išsigindamas savo žodžių. 
Mielai būčiau jus dar pakamantinėjęs, man buvo smalsu, daž- 
nai apie tai pagalvodavau; bet jeigu neigiate tai sakęs, tada 
tiek to! Beje, prašau jus vėl atsisėsti, neišlėkite galvotrūkčiais 
kaip aną kartą. Be to, durys užrakintos, aš jas užrakinau. 

Nagelis prisidega cigarą ir staiga visas nustėrsta. 

— (O švenčiausiasis! — šūkteli jis. — Dieve tu mano, kaip 
aš suklydau! Pone Grėgorai, labai prašau man atleisti. Jūs kal- 
bate tiesą, tikrai to nesakėte! Pamirškite, ką jums prišnekėjau, 
mielas drauge, tai pasakė kitas žmogus, ne jūs, dabar prisimi- 
niau, išgirdau prieš porą savaičių. Kaip galėjau bent akimirką 
patikėti, kad jūs išdrįstumėte šitaip sukompromituoti damą — 
ir visų pirma susikompromituoti pats! Nesuprantu, kaip man 
galėjo šauti į galvą, turbūt esu gerokai pamišęs... Beje, 
įsidėmėkite: aš pripažįstu suklydęs ir tuoj pat atsiprašau, vadi- 
nasi, nesu pamišęs, ar ne? Nors kalbu kiek nerišliai, kiek karš- 
takošiškai, nemanykite, kad darau tai tyčia, nenoriu užkalbėti 
jums dantų, nemanykite. Juk tai ir neįmanoma, kai jūs pats 
beveik nepratariate nė žodžio. Kalbu taip keistai, taip neapgal- 
votai, nes šią akimirką tokia mano nuotaika, tai ir visa priežas- 
tis. Atleiskite, aš vėl nukrypau nuo temos. Galbūt jūs nekant- 
raujate ir laukiate nesulaukiate mano paaiškinimo? 

Minutis neatsako. Nagelis pašoka iš vietos ir ima nervingai 
žingsniuoti nuo lango prie durų ir vėl atgal. Staiga sustoja ir 
taria, lyg viskas jam būtų įsiėdę iki gyvo kaulo: 

— Tikrai nebeturiu noro su jumis žaisti, atvirai pasaky- 
siu jums savo nuomonę! Taip, iki pat šios akimirkos aš tyčia 
mėginau jus supainioti, kad ką nors iš jūsų išpeščiau. Išban- 
džiau visus įmanomus būdus, bet nieko nepasiekiau, ir aš jau 
pavargau. Ką gi, o dabar, Grėgorai, lauktasis paaiškinimas! 


304 Knut Hamsun 


Giliai širdyje manau, kad jūs esate užsislaptinęs sukčius. Taip, 
užsislaptinęs sukčius. 

Minutis vėl sudrebėjo, jo baugščios akys bejėgiškai lakstė į 
visas puses, o Nagelis tęsė: 

— Jūs nesakote nė žodžio, puikiai tvardotės. Man nepa- 
vyksta jūsų pajudinti nė per nago juodymą, jumyse slypi la- 
bai retos rūšies nebyli jėga; žaviuosi jumis, keliate man didžiulį 
susidomėjimą. Pamenate, kaip visą vakarą kalbėjau su ju- 
mis, nenuleisdamas nuo jūsų akių, ir vis tvirtinau, kad jūs 
krūpčiojate? Taip bandžiau pasistūmėti į priekį. Stebėjau jus 
ir įvairiais būdais mėginau prie jūsų prisikasti, beveik visada 
nesėkmingai, aš tai pripažįstu, mat jums neįmanoma nieko 
prikišti. Tačiau nė akimirkos neabejojau, kad esate koks nors 
slaptas nuodėmiautojas, pažiūrėti toks romus ir šventuoliškas. 
Neturiu prieš jus jokių įrodymų, deja, aš jų stokoju, tad jums 
nėra ko nerimauti, visa tai liks tik tarp mūsų. Bet ar supranta- 
te, kaip galiu būti toks įsitikinęs savo teisumu, nors neturiu jo- 
kių įrodymų? Va ir nesuprantate. Ir vis tiek kažkaip savotiškai 
nunarinate galvą, kai mudu apie ką nors šnekamės; ir jūsų akių 
tokia ypatinga išraiška, visada sumirksite tardamas tam tikrus 
žodžius arba kai mes paliečiame tam tikrus klausimus; be to, 
jūsų balsui būdingas savos rūšies šniokštimas, o, koks balsas! 
Bet apskritai jūsų asmuo man kelia antipatiją, kažką pajuntu 
ore jums priartėjus, ir mano sielą tuoj ima purtyti iš koktumo. 
Jūs nesuprantate? Aš irgi nesuprantu, bet taip jau yra. Dieva- 
ži, vis dar jaučiuosi įsitikinęs, kad einu teisinga kryptimi, bet 
negaliu jūsų prigriebti, nes neturiu įrodymų. Kai lankėtės čia 
paskutinį kartą, paklausiau jūsų, kur buvote birželio šeštąją. Ar 
norite sužinoti, kodėl paklausiau? Mat birželio šeštoji — Karlse- 
no mirties diena, o iki tol maniau, kad jūs nužudėte Karlseną. 

— Kad aš nužudžiau Karlseną! — priblokštas pakartoja Mi- 
nutis ir vėl nutyla. 

— Aba, iki tol taip maniau. Įtarinėjau, kad tai jūsų darbas. 
Štai iki ko mane privedė nuojauta, kad esate vienoks ar kitoks 
sukčius. Dabar aš taip nebemanau, pripažįstu, kad suklydau, 
perlenkiau lazdą, ir prašau man atleisti. Norite tikėkite, nori- 
te ne, bet labai nusiminiau supratęs, kad taip neteisingai jus 
įtarinėjau, ir vakarais likęs vienas melsdavau jūsų man dova- 
noti. Ir nors šiuo atveju smarkiai suklydau, vis tiek neabejoju, 
kad jūs — nedoras ir slidus žmogus, tenubaudžia mane Dievas, 
jūs toks esate! Širdies gilumoje jaučiu, dabar stovėdamas ir 
žiūrėdamas į jus, kaip Dievą myliu, jūs toks esate! Kodėl aš 
toks įsitikinęs? Atkreipkite dėmesį: iš pradžių galvojau apie 
jus tik labai gerai, ir visi vėlesni jūsų poelgiai ir žodžiai buvo 
dori ir teisingi, net kilnūs. O kartą jūs man nepaprastai gra- 
žiai prisisapnavote: buvote plynoje pelkėje ir baisiai kentėjote, 
nes aš jus kankinau, ir vis tiek man dėkojote parpuolęs ant 
kelių, kad nesuteikiau jums dar didesnių kančių ir dar labiau 
jūsų nenuskriaudžiau. Štai kaip jus sapnavau, labai gražus 
sapnas. Ir miestelyje nėra nė vieno žmogaus, manančio, kad 
galėtumėte padaryti kokią nors nedorybę, visi apie jus kuo 
puikiausios nuomonės, visi jaučia jums simpatiją, taip suge- 
bate slapukauti. Ir vis dėlto, mano sielos akimis, jūs esate bai- 
lus, pataikūniškas Dievo angelas, apie kiekvieną atsiliepiantis 
geru žodžiu ir kasdien padarantis po gerą darbą. O ar kada 
apšmeižėte mane, ar iškrėtėte man kokią niekšybę, ar išdavėte 
mano paslaptis? Ne, ne, nieku gyvu, ir tai susiję būtent su jūsų 
gebėjimu laviruoti, jūs su visais geras, niekada niekuo nenu- 
sikalstate, jūs šventas, nepriekaištingas ir be jokios nuodėmės 
prieš žmones. Ir pasauliui to užtenka, tik man neužtenka, ir aš 

toliau jus įtarinėju. Kai pirmą kartą jus sutikau, man nutiko šis 
tas keista. Jau dvi dienos gyvenau šiame miestelyje, buvo antra 
valanda nakties. Pamačiau jus prie Martos Gudės trobelės, ša- 
lia krantinės. Staiga išdygote vidury gatvės, bet nepastebėjau, 
iš kur atėjote; jūs palaukėte, leidote man praeiti, o kai susi- 
gretinome, pašnairavote į mane. Tuomet aš jūsų dar nepaži- 
nojau, bet vidinis balsas man šnipštelėjo atkreipti į jus dėmesį 
ir pasakė, kad jūsų vardas Juhanesas. Net mirdamas galėčiau 
ištarti: man širdis pakuždėjo, kad jūs vardu Juhanesas ir kad 
turiu atkreipti į jus dėmesį. Tik daug vėliau sužinojau, kad jūsų 
tikrai toks vardas. Nuo tos nakties neišleidžiu jūsų iš akiračio, 
bet jums nuolat pavyksta nuo manęs pasprukti, niekaip nepri- 
remiu jūsų prie sienos. Galiausiai netgi ėmėte ir suklastojote 
paskutinį šlakelį mano nuodų vien iš doringos ir kilniadva- 
siškos baimės, kad nesugalvočiau jų išgerti. Kaip man jums 
paaiškinti, ką po viso to jaučiu? Jūsų tyrumas mane siutina, 
jūsų gražūs žodžiai ir poelgiai tik atitolina mane nuo tikslo — 
pričiupti jus. Noriu nuplėšti jums kaukę ir priversti jus išduoti 
savo tikrąją prigimtį. Kaskart, kai pamatau jūsų žydras mela- 
gingas akis, iš antipatijos mane net nupurto, susigūžiu priešais 
jus ir jauste jaučiu, kad sieloje esate sukčius. Net šią akimirką 
man dingojas, kad mintyse šaipotės iš manęs ir, nors atrodote 
nusiminęs ir sugniuždytas, paslapčia bjauriai kikenate, nes ne- 
turiu jokių įrodymų ir nieko negaliu jums padaryti. 

Ir dabar Minutis neprataria nė žodžio. Nagelis neatlyžta: 

— Jūs, žinoma, laikote mane baisiu nenaudėliu ir storžie- 
viu, jei galiu mesti jums tokius kaltinimus tiesiai į veidą? Tiek 
to, man tai nerūpi, galite manyti apie mane ką tinkamas. Šią 
akimirką širdies gilumoje suvokiate, kad aš pagriebiau jus už 
pakarpos, ir man to pakanka. Bet kodėl jūs pakenčiate tokį 

mano elgesį? Kodėl neatsistojate, nespjaunate man į veidą ir 
neišeinate!? 

Minutis tarytum atsikvošėjęs pakelia akis ir taria: 

— Juk jūs užrakinote duris. 

— Tik pažiūrėkite, kas atsibudo! — šūkteli Nagelis. — Ne- 
jau mėginsite man įteigti, esą jūs tikite, kad durys užrakintos? 
Durys atdaros, pažvelkite, dabar aš jas atlapojau! Pasakiau, 
kad jos užrakintos, norėdamas jus išbandyti, paspendžiau jums 
spąstus. Iš tikrųjų visą laiką žinojote, kad durys neužrakintos, 
tik apsimetėte to nežinąs vien tam, kad galėtumėte čia sėdėti 
kaip visada nutaisęs tyrą, nekaltą veidą ir leistis skriaudžiamas. 
Jūs neišėjote iš kambario, ne, jūs net nepajudėjote. Kai tik už- 
siminiau, kad kai kuo jus įtariu, ištempėte ausis, jums magėjo 
sužinoti, kiek aš žinau, kiek galiu būti pavojingas. Dievaži, taip 
ir yra, galite neigti, jei norite, man vis vien... Ir kodėl aš dabar 
su jumis aiškinuosi? Jūs teisėtai galite mane to paklausti, nes, 
atrodytų, visa tai ne mano reikalas. Mielas drauge, vis dėlto 
tai mano reikalas, ir visų pirma noriu jus perspėti. Patikėkite, 
dabar kalbu nuoširdžiai. Vienaip ar kitaip, jūs gyvenate slaptą 
sukčiaus gyvenimą, ir tai įmanoma tik tam tikrą laiką. Vieną 
gražią dieną viskas išplauks į šviesą, ir bet kas galės jus trypti. 
"Tai pirma. Antra, nors ir atkakliai ginatės, nuojauta man sako, 
kad su panele Gude jus sieja artimesni santykiai, nei norite 
parodyti. O kaipgi aš susijęs su panele Gude? Jūs vėl teisus. Į 
tokį klausimą neturiu ko atsakyti - panelė Gudė man turėtų 
rūpėti mažiau nei bet kas kitas. Bet apskritai turiu teisę krims- 
tis, nes jūs bendraudamas su panele Gude galite užkrėsti ją 
savo šventuolišku ydingumu. Štai kodėl nusprendžiau su ju- 
mis pasiaiškinti. 

Nagelis vėl prisidega cigarą ir taria: 

— Dabar jau baigiau, o durys neužrakintos. Ar jaučiatės 
nuskriaustas? Galite tylėti, galite atsakyti — elkitės, kaip jums 
patinka. Bet jeigu nuspręsite atsakyti, tegu už jus kalba jūsų 
vidinis balsas. Mielas drauge, kol dar neišėjote, pasakysiu jums 
dar kai ką: aš nelinkiu jums nieko bloga. 

Tyla. 

Minutis atsistoja, įkiša ranką į durtinio kišenę ir ištraukia 
voką. Tada pareiškia: 

— Dabar negaliu jo paimti. 

Nagelis nesitikėjo tokio akibrokšto, voką jau buvo pa- 
miršęs. š 

— Nejau nepaimsite? Kodėl? 

— Negaliu paimti, ir tiek. 

Minutis padeda voką ant stalo ir žengia prie durų. Nage- 
lis su voku rankoje nuseka jam iš paskos, jo akys pritvinksta 
ašarų, o balsas staiga sudreba. 

— Vis tiek paimkite jį, Grėgorai! 

— Ne! - atšauna Minutis. Jis atidaro duris. 

Nagelis vėl jas užstumia ir dar kartą paprašo: 

— Paimkite, paimkite! Verčiau laikykite mane pamišėliu, 
išmeskite iš galvos, ką šiandien prišnekėjau. Aš visai pamišęs, 
neverta kreipti dėmesio, kad ištisą valandą svaičiojau ir tauš- 
kiau niekus. Turbūt pats suprantate, kad negalima paisyti 
mano žodžių, jei jau man pasimaišė protas, ar ne? Tik paimkite 
voką, nelinkiu jums nieko bloga, kad ir koks būčiau pakrikęs. 
Paimkite jį, dėl Dievo, ten visai nedaug, patikėkite, tik men- 
kniekis. Norėjau galiausiai palikti jums laišką, nuolat mąsčiau 
apie tai, kad paliksiu jums laišką, kas, kad beveik tuščią. Ten 
tik mažmožis. Matot, esu jums labai dėkingas. 

Sulig tais žodžiais jis įbruko voką Minučiui į ranką ir nubėgo 

prie lango, kad nereikėtų paimti jo atgal. Bet Minutis nenusi- 
leido, jis padėjo laišką ant stalo ir papurtė galvą. 
Jis išėjo. 


Ji persekiojo nesėkmės. Ar lindėtų savo kambaryje, ar vaikš- 
tinėtų gatvėmis, Nagelis niekur negalėjo rasti ramybės; jo gal- 
voje sukosi tūkstančiai minčių, ir kiekviena iš jų kėlė savitą 
buką skausmą. Kodėl jam taip nesiseka? Jis negalėjo to supras- 
ti; jautėsi užspeistas iš visų pusių. Jam netgi nepavyko įkalbėti 
Minučio paimti laiškelio, kurį norėjo jam palikti. 

Viskas atrodė rūškana ir beviltiška. Maža to, jį apniko kaž- 
kokia nervinga baimė, lyg iš pasalų jo tykotų koks slaptas pavo- 
jus. Jis dažnai krūptelėdavo pagautas neaiškaus išgąsčio, vos ant 
langų suplazdendavo užuolaidos. Ką dar jam teks iškęsti? Griež- 
toki jo veido bruožai, niekada nebuvę gražūs, tapo dar nepa- 
trauklesni, nes smakras ir skruostai apžėlė tamsiais barzdaplau- 
kiais. Jam taip pat pasirodė, kad paausiai dar labiau pražilo. 

Na, ir kas? Argi nešviečia saulė, argi jis nesijaučia laimingas 
dėl to, kad dar gyvena ir gali eiti kur panorėjęs? Argi jam už- 
gintos kokios nors grožybės? Virš turgaus aikštės ir jūros spindi 
saulė, išpuoselėtuose sodeliuose prie kiekvieno namo čiulba 
paukščiai, purpsėdami nuo šakos ant šakos; viskas užlieta 
auksu, jame maudosi žvyruotos gatvės, o ant bažnyčios bokš- 
to smaigalio kybo sidabruotas bumbulas ir švyti it milžiniškas 
deimantas dangaus fone. 

Jį pagauna nežabotas džiaugsmas, toks stiprus ir nevaldo- 
mas susižavėjimas, kad jis akimoju persisveria per langą ir nu- 
meta keletą sidabrinių vaikams, žaidžiantiems prie viešbučio 
laiptų. 

— Būkite geručiai! — susijaudinęs šiaip ne taip pralemena. 

Ko jam bijoti? Ir atrodo jis ne prasčiau nei visada; be to, 
kas jam trukdo nusiskusti barzdą ir susitvarkyti? Tai jo paties 
valioje. Ir jis nudrožia pas barzdaskutį. 

Dar prisimena, kad jam reikia kai ko nusipirkti; taip pat 
negalima pamiršti apyrankės, kurią pažadėjo Sarai. Ir smagiai 
niūniuodamas, nerūpestingai kaip viskuo patenkintas vaikas 
jis imasi reikalų. Jam tik pasivaideno, kad reikia kažko bijoti. 

Gera nuotaika jo neapleidžia, ir jis pasineria į šviesias min- 
tis. Ką tik jis griežtai aiškinosi su Minučiu, bet pokalbis jau be- 
veik išgaravo jam iš galvos, liko tik miglotas prisiminimas, lyg 
iš sapno. Minutis atsisakė paimti iš jo voką; bet juk ir Martai 
yra paruoštas vokas. Nekantraudamas pasidalyti savo trykš- 
tančiu džiaugsmu su kitais jis pasišauna kaip nors jį perduoti. 
Kaip jam derėtų pasielgti? Jis atidaro savo piniginę ir suranda 
laišką. Turbūt neišdrįs slapta nusiųsti jo Dagnei? Ne, neišdrįs. 
Jis susimąsto, būtinai nori tuoj pat išsiųsti laišką; toks ten ir 
laiškas, tik pora banknotų, nė vieno žodžio; galbūt galėtų pa- 
prašyti daktarą Stenerseną jį perduoti? Sumanymas jam patin- 
ka, ir jis patraukia pas daktarą Stenerseną. 

Buvo šešta valanda. 

Jis pabeldžia į daktaro kabineto duris; jos užrakintos. Jis įžen- 
gia į kiemą ketindamas pasiteirauti virtuvėje, bet staiga iš sodo 
jį pašaukia ponia Stenersen. 

"Ten susėdę prie plataus akmeninio stalo šeimininkai ge- 
ria kavą. Su jais keletas svečių — pora damų, pora ponų; taip 

pat Dagnė Chelan baltutėle skrybėle, apjuosta smulkių šviesių 
gėlyčių pyne. 

Nagelis ketindamas pasišalinti sulemena: 

— Ėjau pas daktarą... 

O Dieve, ar jis nesusirgęs? 

Ne, ne, sveikata nesiskundžiąs. 

Na, tokiu atveju niekas neleisiąs jam išeiti. 

Ir ponia Stenersen patraukė jį už rankos. Dagnė pakilo no- 
rėdama užleisti jam savo kėdę. Jis pažvelgė į ją, jie pažvelgė 
vienas į kitą. Ji net atsistojo dėl jo ir tyliai pratarė: „Prašom, 
štai jums kėdė!“ 

Bet jis surado laisvą vietą šalia daktaro ir atsisėdo tenai. 

"Toks sutikimas jį šiek tiek suglumino. Dagnė žvelgė į jį mei- 
liu žvilgsniu, ji ką tik norėjo užleisti jam savo kėdę. Jo širdis 
smarkiai plakė; gal vis dėlto galima jai patikėti voką, skirtą 
Martai? 

Netrukus į jo sielą grįžo ramybė. Jie nepaprastai gyvai šne- 
kučiavo tai apie viena, tai apie kita; jį vėl užvaldė tas skaid- 
rus džiaugsmas, nuo kurio ima virpėti balsas. Juk jis gyvas, 
dar nemirė ir nemirs. Aplink stalą, užtiestą balta staltiese ir 
nustatytą blizgančiais sidabriniais indais, žaliame vešliame 
sode sėdi būrelis linksmų žmonių, jie juokiasi ir šaudo akimis; 
tai ar yra dėl ko nukabinti nosį? 

— Kodėl jums mūsų nepamaloninus, nepaėmus savo smui- 
ko ir mums nepagriežus? — tarė ponia Stenersen. 

Kaip jai ir į galvą atėjusi tokia mintis! 

Kadangi ir kiti ėmė prašyti, jis garsiai nusijuokė ir pasakė: 

— Betgi aš neturiu smuiko! 

Jie nusiųsią ką nors pas vargonininką, smuikas būsiąs pri- 
statytas po akimirkos. 

Ne, neverta, jis neimsiąs jo į rankas. Be to, vargonininko 
smuikas sugadintas rubinų, kuriais nusagstytas jo postygis, 
skambesys pasidaręs kaip stiklo, į tą vietą tikrai nereikėję dėti 
jokių puošmenų, neįmanoma klausytis. Beje, jis nebemokąs 
vedžioti stryko, tiesą sakant, niekada nemokėjęs; juk niekas 
negalįs žinoti to geriau už jį patį, ar ne?.. Ir jis papasakojo, ką 
jam teko išgyventi, kai jo griežimas pirmą ir paskutinį kartą 
buvo aptartas viešai. Tas įvykis turėjęs kone simbolinę reikš- 
mę. Jis gavęs laikraštį vakare ir perskaitęs jį jau gulėdamas lo- 
voje; tada buvęs dar labai jaunas, gyvenęs su tėvais, o straips- 
nelis apie jį pasirodęs vietiniame laikraštyje. O, kiek jam buvę 
džiaugsmo! Jis perskaitęs tą straipsnelį daug kartų ir užmigęs, 
bet pamiršęs užpūsti žvakes. Naktį jis pabudęs, vis dar užsi- 
miegojęs, žvakės sudegusios, kambaryje tamsu; bet ant grindų 
įžiūrėjęs kažką baltuojant, ir kadangi jo kambaryje stovėjusi 
balta spjaudyklė, pamanęs: štai kur spjaudyklė! Gėda sakyti, 
bet jis nusispjovęs ir išgirdęs, kad pataikęs. O kadangi taip 
puikiai pataikęs pirmąjį kartą, spjovęs dar kartą ir vėl patai- 
kęs. Tada vėl atsigulęs miegoti. Iš ryto taigi pamatęs, kad jo 
spjaudyta ant brangiojo laikraščio, ant itin palankios viešosios 
nuomonės apie jį. Che che, buvę labai liūdna! 

Pasakojimas visus pralinksmino, ir nuotaika prie stalo pa- 
gyvėjo. Vis dėlto ponia Stenersen pasakė: 

— Ojūs išties atrodote kiek labiau pablyškęs nei įprastai. 

— Ak, tai nieko nereiškia, man viskas gerai, — atsakė Na- 
gelis ir garsiai nusijuokė iš būgštavimų dėl jo sveikatos. 

Staiga jo skruostai nukaista, jis pakyla nuo suolo ir pa- 
reiškia, kad vis dėlto jam ne viskas gerai. Pats nesuprantąs, 
kas darosi, bet jo nepaliekanti nuojauta, kad jį užklups kažkas 
netikėta, jam truputį baisu. Che che, ir sugalvok tu man! Juk 

tai juokinga ir nieko nereiškia, tiesa? Jau turėjęs keistos pa- 
tirties. 

Visi ėmė jį prašyti papasakoti. 

Ar verta! Tai nereikšminga, kvaila istorija, kam jis gaišinsiąs 
jų laiką? Nenorintis, kad draugija nuobodžiautų. 

Jie tikrai nenuobodžiausią. 

"Taip, bet pasakoti teksią ilgai. Viskas prasidėję dar San 
Franciske, tuokart, kai jis rūkęs opijų... 

— Opijų? Dieve, kaip įdomu! 

— Ne, ponia, tai veikiau nemalonu, nes dabar vidury bal- 
tos dienos mane kamuoja kažkokia baimė. Tik nepamanykite, 
kad opijų rūkau kiekvieną dieną: rūkiau tik du kartus, ir antras 
kartas buvo visai neidomus. Bet pirmąjį sykį patyriau išties kai 
ką neiprasta, tai tiesa. Pakliuvau į tokią landynę. Kaip aš ten 
patekau? Visai atsitiktinai! Retkarčiais vaikštinėju gatvėmis 
ir stebiu žmones, išsirinkęs kokį vieną paseku per atstumą ir 
žiūriu, kur tas žmogus galiausiai pranyks. Aš nebijau užeiti į 
namą ir palypėti laiptais, kad pamatyčiau, už kurių durų jis 
pasislėps. Dideliuose miestuose nepaprastai įdomu taip bas- 
tytis naktimis, gali užmegzti keisčiausių pažinčių. Na, bet ne 
apie tai kalba! Taigi esu San Franciske ir klaidžioju gatvėmis. 
Naktis, priešais mane žingsniuoja aukšta, liesa moteris, nenu- 
leidžiu nuo jos akių; praeiname pro dujinius žibintus, ir jų švie- 
soje įžiūriu, kad ji plonai apsirengusi, ant kaklo pasikabinusi 
kryželį iš žalių akmenukų. Kur ji susiruošė? Moteris pereina 
keletą kvartalų, pasuka už gatvės kampo ir žengia toliau, vis 
toliau, o aš stengiuosi neatsilikti. Pagaliau atsiduriame kinų 
kvartale, ji nulipa į rūsį, aš nuseku iš paskos; ji žengia ilgu ko- 
ridoriumi, aš — taip pat. Mums iš dešinės mūrinė siena, iš kai- 
rės — kavinės, kirpyklos ir skalbyklos. Moteris sustoja prie 

vienų durų ir pabeldžia, pro durų langelį pažvelgia įkypos akys, 
ir ji įleidžiama į vidų. Aš truputį palaukiu, ramiai pastoviu, 
tada irgi pabeldžiu, durys vėl atsiveria, ir aš įsmunku vidun. 

Patalpoje daug dūmų, kažkas garsiai kalba. Šalia prekysta- 
lio stovi liesoji moteris ir aiškinasi su kinu, vilkinčiu mėlyną 
palaidinę, užleistą ant kelnių. Prieinu kiek arčiau ir išgirstu, 
kad ji pageidauja už kažkiek užstatyti savo kryželį, bet nesu- 
tinka jo atiduoti, nori jį pasilaikyti. Tuomet iš jos du dole- 
riai, o pridėjus skolą iš seniau — trys doleriai. Ką gi, moteris 
pabėdoja, nubraukia ašarėlę kitą ir pagrąžo rankas; ji mane 
labai sudomina. Įdomus pasirodo ir kinas su palaidine, jis ne- 
sileidžia į jokias kalbas, kol jam nebus atiduotas kryželis; pini- 
gai arba užstatas! 

— Prisėsiu Čia ir truputį palauksiu, — taria moteris. — Ži- 
nau, kad galų gale nusileisiu, kad galų gale su viskuo sutiksiu. 
Bet neturėčiau to daryti! 

"Tada ji sukūkčioja kinui prie veido ir pagrąžo rankas. 

— Ko neturėtumėte daryti? — paklausiu. 

"Tačiau ji išgirsta, kad aš užsienietis, ir man neatsako. 

Ji mane nepaprastai sudomina, ir aš nusprendžiu jai padėti. 
Galėčiau paskolinti jai tuos pinigus, kad pamatyčiau, kas iš to 
bus. Padarau tai vien iš smalsumo, paskui kyšteliu jai dar vieną 
dolerį, kad pažiūrėčiau, ką ji veiks su juo. Turėtų būti smagi 
pramoga. 

Ji išpučia akis ir man padėkoja, nieko nesako, tik daug 
kartų palinksi galva įsmeigusi į mane ašarotą žvilgsnį, o juk 
padėjau jai vien iš smalsumo. Ką gi, ji susimoka prie prekys- 
talio ir tuoj pat pareikalauja kambario. Atidavė visus pinigus, 
kiek turėjo. 

Ji išeina, aš nuseku iš paskos. Mes vėl žengiame ilgu kori- 

doriumi su numeruotais kambariais iš abiejų pusių, moteris 
įsmunka į vieną iš tų kambarių ir uždaro duris. Aš valandėlę 
palaukiu, bet ji negrįžta; trūkteliu durų rankeną — užrakinta. 

Tada įeinu į gretimą kambarį ir imu laukti. Ten pastaty- 
ta raudona kušetė ir įtaisytas skambutis, kambarį apšviečia 
sieninė lempa. Atsigulu ant kušetės, laikas slenka lėtai, man 
nuobodu. Neturėdamas ko veikti nuspaudžiu skambučio 
mygtuką. Nieko nenoriu, bet paskambinu. 

Pasirodo jaunas kinas, jis pažvelgia į mane ir vėl pranyksta. 
Praeina kelios minutės. „Sugrįžk, leisk man dar kartą į tave 
pažiūrėti! — tariu pats sau norėdamas prastumti laiką. —- Kur 
pradingai?!“ Ir vėl paskambinu. 

"Tuomet vaikinukas grįžta, be garso, nelyginant dvasia, slys- 
damas veltinėmis šlepetėmis. Jis nieko nesako, aš irgi nieko 
nesakau; jis paduoda man mažytę porcelianinę pypkę su ilgu, 
plonu kandikliu, aš paimu ją. Tada jis prikiša man žariją, ir aš 
užsirūkau. Neprašiau pypkės, bet rūkau. Netrukus man ima 
spengti ausyse... 

Paskui nieko nepamenu, tik po kurio laiko pajuntu, kad aš 
kažkur aukštai, kad pradedu kilti, kad sklendžiu oru. Aplink 
mane neapsakomai šviesu, o debesys, plaukiantys į mane, 
balti. Kas aš esu ir kur skrendu? Bandau prisiminti — veltui, 
bet pakylu neapsakomai aukštai. Tolumoje regiu žalias pievas, 
mėlynus ežerus, slėnius ir kalnus, nutviekstus auksinės žaros; 
girdžiu žvaigždžių muziką, ir erdvė aplink mane banguoja nuo 
melodijų. Bet didžiausią malonumą man teikia balti debesys, 
jie plaukia kiaurai manęs, ir man ima dingotis, kad mirsiu nuo 
tos palaimos. Tai trunka amžinybę, aš prarandu laiko pojūtį ir 
pamirštu, kas esąs. Staiga man per širdį perbėga kažkoks že- 
miškas prisiminimas, ir iškart imu kristi. 

Aš krintu, krintu, šviesa priblėsta, aplink mane darosi vis 
tamsiau, apačioje pamatau žemę ir imu susivokti, ten, žemai, — 
miestai, vėjas ir dūmai. Tuomet sustoju. Apsidairau — mane 
supa jūra. Nebesijaučiu laimingas, kliuvinėju už akmenų, man 
šalta. Po mano kojomis baltas smėlėtas dugnas, o viršuje ne- 
matyti nieko daugiau, tik vanduo. Leidžiuosi plaukti, praneriu 
pro daugybę keistų augalų storais žaliais lapais ir jūros gėles, 
linguojančias ant liaunų stiebelių, - esu nebyliame pasaulyje, 
kur negirdėti nė garso, bet viskas gyva ir judru. Dar keli rankų 
mostai, ir aš priplaukiu koralų rifą. Koralų ten nebėra, rifas 
nusiaubtas, bet tariu sau: „Kažkas čia jau buvo!“ Ir nebesi- 
jaučiu toks vienišas, nes kažkas čia buvo iki manęs. Plaukiu 
toliau, noriu pasiekti krantą, bet šįsyk sustoju vos po dvie- 
jų yrių. Sustoju, nes priešais ant dugno matau gulint žmo- 
gų; tai moteris, ji aukšta ir liesa, visa susidraskiusi tyso ant 
akmens. Paliečiu ją ir suvokiu, kad mes pažįstami; ji negyva, 
bet aš nesuprantu, kad ji negyva, o atpažįstu ją iš kryželio su 
žaliais akmenukais. Tai ta pati moteris, paskui kurią neseniai 
atsekiau ilgu koridoriumi iki numeruotų kambarių. Jau ketinu 
plaukti toliau, bet sustoju ir paguldau ją kitaip; ji guli išdrikusi 
ant didelio akmens, ir tas vaizdas mane nemaloniai paveikė. 
Ji plačiai atsimerkusi, bet aš nutempiu ją ant balto smėlio, o 
kryželį, kabantį jai ant kaklo, pakišu po suknele, kad žuvys jo 
neatimtų. Tada nuplaukiu tolyn... 

Iš ryto sužinojau, kad naktį moteris nusižudė. Ji įšoko į jūrą 
netoli kinų kvartalo; jos kūnas buvo rastas auštant. Labai keis- 
ta, bet ji mirė. „Galbūt galėčiau vėl ją pamatyti, jei pasisteng- 
čiau!“ — pamaniau. Ir dar sykį parūkiau opijaus tikėdamasis ją 
sutikti, bet ji nepasirodė. 

Kaip keista! Bet paskiau vėl kai kas nutiko. Buvau grįžęs į 

Europą, gyvenau savo namuose. Vieną šiltą naktį išėjau pasi- 
vaikščioti, nuklydau iki uosto, prie siurblių, ir ten kurį laiką 
sukinėjausi klausydamasis, ką laivuose šneka žmonės. Aplin- 
kui tvyrojo tyla, siurbliai neveikė. Galiausiai aš pavargau, ta- 
čiau nenorėjau eiti namo, nes buvo labai šilta. Užlipau ant 
vieno iš siurblių ir ten atsisėdau. Bet naktis buvo tokia rami ir 
šilta, jog akys pačios užsimerkė, ir aš kietai užmigau. 

Mane kažkas pašaukia, ir aš pabundu, pažvelgiu žemyn: apa- 
čioje ant akmenų stovi moteris. Ji aukšta ir liesa; plykstelėjus 
dujiniam žibintui pamatau, kad ji labai plonai apsirengusi. 

Aš pasisveikinu. 

— Lyja, — taria ji. 

Ką gi, tokiu atveju reikia kur nors pasislėpti, nors nejaučiu, 
kad lytų. Ir aš nulipu žemėn. Tą pačią akimirką kažkas subilda, 
švysteli viena mentė, paskui kita, ir siurbliai pradeda veikti. 
Jei nebūčiau laiku pasitraukęs, iš manęs būtų likusi šlapia vie- 
ta. Iš karto sumečiau. 

Apsižvalgau — išties pradeda lynoti; moteris ima tolti, ma- 
tau ją prieš save ir gerai žinau, kas ji tokia, ir šįkart ji su kryže- 
liu. Atpažinau ją vos pamatęs, tik apsimečiau, kad nepažįstu. 
Dabar užsimanau ją pavyti ir kiek įkabindamas pasileidžiu jai 
iš paskos, bet taip ir nepasiveju. Ji nekilnoja kojų, nejudėdama 
nuslysta pažeme, pasuka už gatvės kampo ir dingsta man iš 
akių. 

"Tai nutiko prieš ketverius metus. 

Nagelis nutyla. Daktarui sunkiai sekasi tramdyti juoką, ta- 
čiau kiek įmanydamas rimčiau jis paklausia: 

— Ir nuo to laiko jos nebematėte? 

— Vėl pamačiau ją šiandien. Štai kodėl mane tarpais suima 
baimė. Stovėjau prie lango savo kambaryje, žiūrėjau į gatvę ir 

staiga išvydau ją artėjant tiesiai į mane, skersai turgaus aikštės, 
tarytum nuo prieplaukų ir jūros. Ji sustojo po mano langais ir 
pažvelgė aukštyn. Nebuvau įsitikinęs, ar jos žvilgsnis nukreip- 
tas į mane, tad perėjau prie kito lango, ir ji pasuko akis į tą 
pačią pusę. Tada nusilenkiau jai, bet tai pamačiusi ji skubiai 
nusigręžė ir vėl nusklendė per turgaus aikštę prieplaukų link. 
Šunytis Jakobsenas visas pasišiaušęs galvotrūkčiais išpuolė 
iš viešbučio ir ėmė loti. Man tai padarė nemenką įspūdį. Per 
tiek laiko buvau ją beveik pamiršęs, o šiandien ji vėl pasirodė. 
Galbūt norėjo perspėti mane dėl ko nors. 

Daktaras neišlaikė ir prapliupo juoku. 

— O kaipgi, ji norėjo jus perspėti, kad neitumėte pas mus, — 
pasakė jis. 

— Taip, žinoma, šįkart ji suklydo, nėra ko bijoti. Bet praėjusį 
kartą manęs vos nesumaitojo siurblio mentės. Taigi truputį 
išsigandau. Ką gi, vadinasi, tai nieko nereiškia, ar ne? Che 
che, kas čia būtų, jei imtume tikėti tokiais dalykais. Juokinga 
visa tai. 

— Nervai ir prietarai! — nukirto daktaras. 

"Tada ir kiti vienas per kitą pradėjo pasakoti įvairius nuti- 
kimus, o laikrodis vis mušė valandas; diena vakarėjo. Nagelis 
daugiau nepravėrė burnos; jį ėmė krėsti šaltis. Galų gale jis 
pakilo eiti. Gal vis dėlto neverta varginti Dagnės dėl to laiško, 
kaip nors išsivers; rytoj galbūt susitiks su daktaru ir paprašys 
jo paslaugos. Nagelio džiaugsminga nuotaika visiškai išgaravo. 

Jis labai nustebo, kad jam susiruošus palikti draugiją Dagnė 
taip pat atsistojo. Ji tarė: 

— Jūs pripasakojote tiek baisybių, jog ir man pasidarė bau- 
gu. Noriu grįžti namo, kol dar labiau nesutemo. 

Ir jie drauge išėjo iš sodo. Iš džiaugsmo Nagelis net iškaito; 

taip, dabar jis galės paprašyti ją perduoti laišką! Geresnės pro- 
gos nerasi. 

— Ar jūs nenorėjote pasikalbėti su manimi? — sušuko dak- 
taras jam pavymui. 

— Ne, tiesą sakant, ne, — atsakė Nagelis kiek sutrikęs. — 
Tiesiog norėjau susitikti su jumis ir... Ilgokai nesimatėme. Su- 
dievu. 

Žingsniuodami gatve abu nerimastavo, Dagnė taip pat, ne 
jis vienas. Ji prašneko apie orą; koks šiltas nūnai vakaras! 

— Taip, ramus ir šiltas! 

Jis taip pat nieko negalėjo pasakyti, ėjo ir žiūrėjo į ją. Tos 
pačios aksominės akys ir ta pati gelsva kasa ant nugaros; visi 
jo širdies jausmai atgijo iš naujo, jos artumas jį apsvaigino, ir 
jis persibraukė ranka per akis. Kaskart, kai jie susitinka, ji at- 
rodo vis puikesnė, vis puikesnė! Jis pamiršo viską: pamiršo jos 
patyčias, pamiršo, kad ji paslėpė nuo jo Martą ir negailestingai 
bandė jį su nosinaite. Jis turėjo nusisukti, kad vėl nepasiduotų 
aistros protrūkiui. Ne, šįsyk privalo susivaldyti, jau du kartus 
buvo ne juokais ją supykdęs; juk pagaliau jis vyras! Ir kone 
sulaikydamas kvėpavimą jis suėmė save į rankas. 

Jie įsuko į pagrindinę gatvę; viešbutis stovėjo dešiniau. At- 
rodė, lyg ji norėtų kažką pasakyti. Jis žengė greta tylėdamas. 
Galbūt galėtų palydėti ją per mišką? Staiga ji pažvelgė į jį ir tarė: 

— Ačiū už jūsų pasakojimą! Ar jums vis dar baisu? Nebi- 
jokite! 

Taip, šiandien ji lipšni ir gera; jis nusprendė iškart užsiminti 
jai apie laišką. 

— Norėčiau paprašyti jus vienos paslaugos, — prabilo jis. — 
Tik nežinau, ar išdrįsiu, juk vargiai sutiksite padaryti man 
paslaugą)? 

— Padėsiu jums su mielu noru, - atsiliepė ji. 

Pasakė padėsianti jam su mielu noru! Jis įkišo ranką į ki- 
šenę, kad ištrauktų voką. 

— Noriu jus paprašyti perduoti šį laišką. Tai tik žinutė, kai 
kas... Nieko svarbaus, bet... Šis laiškas skirtas panelei Gudei. 
Tikriausiai žinote, kur yra panelė Gudė? Ji kažkur išvyko. 

Dagnė sustojo. Jos mėlynos akys keistai apsiblausė, ir 
valandėlę ji stovėjo kaip įbesta. 

— Panelei Gudei? — perklausė. 

— Taip. Jei būsite tokia maloni. Galima šiek tiek ir palauk- 
ti, tai neskubu... 

— Taip, žinoma! — staiga atitoko ji. — Duokite šen tą 
laišką, perduosiu jį panelei Gudei. 

Įsikišusi voką į kišenę netikėtai linktelėjo ir pasakė: 

— Ką gi, ačiū už draugiją. Man metas eiti. 

Tai tarusi dar kartą į jį žvilgtelėjo ir nuėjo. 

Jis liko vienas. Kodėl ji taip greitai pabėgo? Juk nueidama 
nepažvelgė į jį piktai, anaiptol. Ir vis tiek pasišalino taip stai- 
giai! Štai įsuka į kelią, vedantį pastoriaus sodybos link... dabar 
išnyksta... 

Kai ji pradingo iš akių, jis patraukė į viešbutį. Ji buvo su 
sniego baltumo skrybėlaite. Ir taip keistai žiūrėjo į jį... 


Kokiu blausiu žvilgsniu ji pažiūrėjo į jį! Jis nesuprato kodėl. 
Bet kai kitą kartą ją sutiks, pasistengs atpirkti savo kaltę, jeigu 

ir vėl ją supykdė. Kokia sunki pasidarė galva! Bet jam visiškai 
nėra ko bijoti, dėkui Dievui, bent tiek aišku. 

Jis atsisėdo ant sofos ir pavartė knygą, bet jos neskaitė. At- 
sistojęs nerimastingu žingsniu nuėjo prie lango. Nors sau to 
neprisipažino, beveik nedrįso pažvelgti į gatvę, nes bijojo vėl 
išvysti kokį nors neįprastą reginį. Jo keliai ėmė virpėti; kas jam 
darosi? Jis vėl atsisėdo ant sofos ir numetė knygą ant grindų. 
Galva braškėjo, jis jautėsi visiškas ligonis. Nė neabejojo, kad 
karščiuoja; tos dvi naktys iš eilės, praleistos miške, neišėjo į 
gera, drėgmė jį persmelkė nuo galvos iki kojų. Dar būnant 
daktaro sode jį ėmė krėsti šaltis. 

Na, bet praeis! Jis ne iš tų, kurie ištyžta nuo nedidelio per- 
šalimo; rytoj vėl bus sveikas! Jis paskambino ir užsisakė kon- 
jako, bet konjakas nė kiek jo nepaveikė, jis net neapsvaigo, 
veltui išmaukė kelias pilnas taures. Blogiausia, kad ir galva 
sustreikavo, jis nebeįstengė aiškiai mąstyti. 

Kaip jam pablogėjo per kokią valandą! Kas tai, kodėl taip 
neramiai plazda užuolaidos? Juk nėra jokio vėjo? Ar tai ką 
nors reiškia? Jis vėl atsistojo ir pažvelgė į veidrodį, atrodė labai 
sutrikęs ir išėjęs iš veido. Tikrai, plaukai dar labiau pražilę, 
akys paraudusios... Ar jums vis dar baisu? Nebijokite. Puikioji 
Dagnė! Tik pamanyk, baltutė skrybėlaitė... 

Pasigirsta beldimas į duris, ir į kambarį įžengia viešbučio šei- 
mininkas. Pagaliau jis atneša jam sąskaitą, ilgiausią sąskaitą ant 
dviejų lapų. Šeimininkas šypsosi, jis nepaprastai mandagus. 

Nagelis tuoj pat paima piniginę ir pradeda ją vartyti, dar 
pasiklausia, apimtas baimingos nuojautos, kiek esąs skolingas, 
ir šeimininkas atsako. Beje, galįs palaukti iki rytojaus ar kitos 
dienos, tai neskubu. 

Dievas žino, ar jis galės susimokėti; o jeigu negalės? Nagelis 

neranda pinigų. Ką, baigėsi pinigai? Numeta piniginę ant sta- 
lo ir ima naršyti po kišenes, jis visiškai sutrikęs ir iš nevilties 
išrausia viską, galiausiai iškrato net kelnių kišenes, ištraukia iš 
ten keletą smulkių banknotų ir taria: 

— Turiu čia truputį pinigų, bet turbūt neužteks, ne, matyt, 
neužteks, suskaičiuokite pats. 

— Taip, — atitaria šeimininkas, — neužteks. 

Nagelio kaktą išmuša prakaitas, kol kas jis atiduoda šeimi- 
ninkui bent tas kelias kronas ir apieško net savo liemenę, gal 
kišenėse bus užsilikę smulkmės. Ir ten nieko nėra. Bet turbūt jis 
galėsiąs šiek tiek pasiskolinti, kas nors padarysiąs jam paslaugą 
ir truputį paskolinsiąs! Juk kas nors dievaži jam padėsiąs, jeigu 
jis paprašysiąs! 

Šeimininkas paniūra, dingsta netgi jo mandagumas, jis pa- 
ima Nagelio piniginę, kuri tebesimėto ant stalo, ir pats ima 
ją vartyti. 

— Štai, prašom! — pasako Nagelis. — Pats matote, ten tik 
popieriai. Aš nesuprantu. 

Bet šeimininkas atsega vidurinį skyrelį ir iškart paleidžia 
piniginę iš rankų; jo nustebusiame veide nušvinta plati šyp- 
sena. 

— Štai kur jie! — taria jis. — Čia tūkstančiai! Vadinasi, pokš- 
tavote, norėjote pažiūrėti, ar aš suprantu juokus? 

Nagelis apsidžiaugia kaip vaikas ir sutinka su tokiu paaiški- 
nimu. Su didžiuliu palengvėjimu atsidūsta ir taria: 

— Na taip, aš pajuokavau, sumaniau truputį papokštau- 
ti. Ačiū Dievui, turiu dar daug pinigų. Pažiūrėkite, jūs tik 
pažiūrėkite! 

Piniginėje buvo visas pluoštas stambių banknotų, didžiulė 
suma tūkstančio kronų kupiūromis; šeimininkui teko nubėgti 

išsikeisti pinigus, kad galėtų atsiimti savo dalį. Bet kai jis išėjo, 
Nagelis dar ilgai braukė nuo kaktos prakaitą ir drebėjo iš susi- 
jaudinimo. Kaip jis sutriko ir kaip nykiai spengia galvoje! 

Po valandėlės jis atsigulė ant sofos ir užsnūdo, per miegus 
neramiai vartėsi, garsiai kalbėjo, dainavo, užsisakė konjako ir 
gėrė jį pusmiegis, degdamas karščiu. Sara vis užsukdavo į jo 
kambarį, jis beveik visą laiką su ja šnekėjo, tik ji mažai ką su- 
prato. Jis gulėjo užsimerkęs. 

Ne, jis neketinąs nusirengti; kas jai šovę į galvą? Kur tai 
matyta vidury dienos? Jis dar aiškiai girdis paukščių čiulbesį. 
Ir tegu nesugalvojanti kviesti daktaro. Ne, daktaras tik duotų 
jam dviejų rūšių tepalo, geltono ir balto, paskui jis supainio- 
tų juos, užsiteptų ne to, kurio reikia, ir vietoje kristų negy- 
vas. Karlsenas nuo to miręs; ji turbūt prisimenanti Karlseną!? 
Taip, jis nuo to miręs. Kad ir kaip būtų, Karlsenui gerklėje 
užstrigo meškerės kabliukas, o kai daktaras atėjo su savo vais- 
tais, pasirodė, kad jis užduso išgėręs buteliuką paprasčiausio 
krikšto vandens iš šulinio. Che che che, nors nederėtų iš to 
juoktis... Sara, tik nemanykite, kad aš girtas, gerai? „Idėjų aso- 
ciacijos“, ar girdite? Galiu ištarti „enciklopedininkai“ ir visa 
kita. Pažiūrėkite atidžiau, Sara, ir pasakykite, ar aš girtas... Pa- 
klausykite, ūžia malūnai, miestelio malūnai! Dieve, kokiame 
užkampyje jūs gyvenate, Sara; galėčiau išlaisvinti jus iš prie- 
šininkų rankų, kaip kad parašyta. Eikite velniop, eikite vel- 
niop! Beje, kas jūs tokia? Visi jūs apsimelavę, ir aš kiekvieną 
iš jūsų priremsiu prie sienos. Netikite? Oi, kaip jus stebėjau! 
Neabejoju, kad leitenantas Hansenas pažadėjo Minučiui dve- 
jus vilnonius marškinius, bet pažiūrėkite, ar jis juos gavo! 
Manote, Minutis išdrįso tai patvirtinti? Leiskite atverti man 
jums akis, Minutis neišdrįso to patvirtinti, jis išsisuko nuo at- 

sakymo; tikiuosi, dabar aišku! Jei neklystu, pone Grėgorai, jūs 
vėl sėdite pasislėpęs už laikraščio ir piktdžiugiškai krizenate? 
Ne? Na, man jokio skirtumo... Ar jūs dar čia, Sara? Puiku! Jei 
pasėdėsite čia dar penkias minutes, kai ką jums papasakosiu. 
Sutarta! Bet iš pradžių įsivaizduokite žmogų, kuriam pamažu 
slenka antakiai. Ar galite mintyse nusipiešti? Žmogų, kuriam 
slenka antakiai. Dabar leiskite paklausti, ar jums kada nors 
yra tekę gulėti girgždančioje lovoje. Gerai pagalvokite ir atsa- 
kykite, ar esate tai dariusi. Jūs man labai įtartina. Tarp kitko, 
visus miestelio žmones stebėjau kaip įtariamuosius. Tarp kit- 
ko. Ir aš puikiai atlikau savo darbą, padovanojau jums dvi de- 
šimtis neišsemiamų pokalbio temų ir suardžiau nusistovėjusią 
jūsų gyvenimo tvarką, paįvairindamas beviltiškai užakusį jūsų 
būtį ne viena audringa scena. Oho, kaip ūžia malūnai, kaip 
ūžia malūnai! O dabar, gerbiamoji kambarine Sara Kavinin- 
kaite Jusefo, patariu jums srėbti mėsos sultinį, kol šiltas, nes 
kai atvės, tada dievaži neliks nieko daugiau, tik vanduo... Dar 
konjako, Sara, man skauda galvą, smilkiniuose ir pakaušyje. 
Labai keistai skauda... 

— Ar nenorite išgerti kokio karštimo!? — paklausia Sara. 

Kokio karštimo? Ką ji vėl sumaniusi? Visas miestelis aki- 
mirksniu sužinos, kad jis gėrė karštimo. Prašom įsidėmėti: 
jis neturįs tikslo piktinti žmones, norįs elgtis kaip doras 
miestelėnas, tvarkingai vaikščioti keliu, vedančiu į pasto- 
riaus sodybą, ir niekada neišsišokti su kitiems nepriimtinais 
pareiškimais; galįs prisiekti... Jai nesą ko nerimauti. Jam išties 
truputį skauda šen bei ten; dėl to jis ir nenusirengiąs, taip grei- 
čiau praeisią. Pleištą pleištu... 

Jam darėsi vis blogiau, ir Sara sėdėjo kaip ant adatų. Mielai 
būtų išsinešdinusi, bet kai tik pabandydavo atsistoti, jis iškart 

pajusdavo ir paklausdavo, ar ji norinti jį palikti. Sara laukė, 
kol jis kietai įmigs, pavargęs nuo savo kliedesių. Jis gulėjo už- 
simerkęs, įkaitusiu karščiuojančiu veidu ir vis klejojo. Išmąstė 
naują būdą, kaip nuo amaro apsaugoti ponios Stenersen ser- 
bentus: vieną gražią dieną nueisiąs į parduotuvę ir nupirksiąs 
skardinę parafino, tada patrauksiąs į turgaus aikštę, nusiausiąs 
batus ir supilsiąs į juos parafiną. Vėliau padegsiąs, iš pradžių 
vieną batą, paskui kitą, o galiausiai šoksiąs aplink batus vieno- 
mis kojinėmis ir dainuosiąs. Būtinai padarysiąs tai kokį rytą, kai 
tik pasveiksiąs. Surengsiąs tikrą cirką, kaubojišką pasirodymą, 
dargi papliauškinsiąs botagu. 

Paskui jis įniko pravardžiuoti savo pažįstamus visokiais keis- 
tais, juokingais vardais ir titulais. Tarkim, asesorių Reinertą 
praminė Bilge ir tvirtino, esą Bilgė — tai titulas. Ponas Rei- 
nertas, didžiai gerbiamas mūsų miesto Bilgė, kalbėjo jis. Ga- 
lop ėmė svaičioti, kokio aukščio galėtų būti konsulo Andre- 
seno buto lubos. Trys su puse uolekčio, trys su puse uolek- 
čio! — vis šūkčiojo. Trys su puse uolekčio, iš akies; argi aš ne 
teisus? O kalbant rimtai, tai jam gerklėje užstrigęs meškerės 
kabliukas, jis nemeluojąs, žaizda kraujuojanti, skausmas di- 
džiulis... 

Pagaliau į vakarą jis kietai įmigo. 

Apie dešimtą valandą Nagelis vėl nubudo. Jis buvo vienas 
ir tebegulėjo ant sofos. Pledas, kuriuo jį apklojo Sara, volio- 
josi ant grindų, bet jis nesušalo. Sara taip pat uždarė langus, 
jis vėl juos atlapojo. Galva atrodė prašviesėjusi, tik buvo sil- 
pna ir krėtė drebulys. Jį vėl ėmė kamuoti neaiški baimė, kuri 
įsismelkdavo iki kaulų smegenų, vos subraškėdavo sienos arba 
kas nors šūktelėdavo gatvėje. Galbūt, jeigu jis atsiguls į lovą ir 
išmiegos iki ryto, viskas praeis. Ir jis nusimetė drabužius. 

Tačiau miegas neėmė. Jis gulėjo ir mąstė apie tai, ką išgyveno 
per praėjusią parą, nuo vakar vakaro, kai išėjo į mišką ir išgėrė 
buteliuką su vandeniu, iki dabar, kai visas nusilpęs ir karščiuo- 
jantis tyso savo kambaryje. Kokia ilga buvo toji para! O baimė 
nesitraukė, jo neapleido neaiški, paslaptinga nuojauta, kad čia 
pat tyko pavojus, nelaimė. Ką jis padarė ne taip? Kaip šnabž- 
dena kažkas aplink jo lovą! Kambarys prisipildė šnypščiamo 
murmesio. Jis sunėrė ant krūtinės rankas ir pamanė, kad už- 
migo... 

Staiga jis pažvelgia į savo pirštus ir pastebi, kad nebėra 
žiedo. Jo širdis ūmiai suplasta; jis pažiūri atidžiau: ant piršto 
žymi neryškus tamsėlesnis ruoželis, bet žiedas dingęs! Gerasis 
Dieve, nebėra žiedo, pats ir išmetė jį į jūrą, juk nemanė, kad 
jo dar prireiks, kai susiruošė mirti, tada ir išmetė. Dabar žiedo 
nebėra, nebėra! 

Pašokęs iš lovos jis paskubomis apsirengia ir kaip pamišėlis 
ima puldinėti po kambarį. Dabar dešimta valanda, iki pusiau- 
nakčio žiedas turi būti surastas, pamano jis, iki nuaidint dvy- 
liktam laikrodžio dūžiui, žiedas, žiedas... 

Jis nulekia laiptais žemyn, išpuola į gatvę ir pasileidžia prie- 
plaukos link. Iš viešbučio į jį nukrypsta smalsios akys, o jam 
nė motais. Vėl apima silpnumas, jam linksta kojos, bet jis ir 
to nepaiso. Pagaliau supranta, kodėl visą dieną jį persekiojo ta 
slogi baimė, — jis nebeturi geležinio žiedo! Ir moteris su kry- 
želiu jam pasirodė. 

Paklaikęs iš baimės jis įšoka į pirmą pasitaikiusią valtį, 
plūduriuojančią prie krantinės. Bet valtis prirakinta, ir jis ne- 
gali įveikti spynos. Nagelis pašaukia kažkokį žmogų ir paprašo 
padėti, o šis atsako nedrįstąs nieko judinti, tai ne jo valtis. 
Taip, bet Nagelis prisiimąs visą atsakomybę, jam reikia rasti 

žiedą, jis nupirksiąs tą valtį. Bet argi jis nematąs, kad valtis 
prirakinta? Argi nematąs geležinės grandinės? Ką gi, tuomet 
jis paimsiąs kitą valtį. 

Ir Nagelis peršoka į kitą valtį. 

— Kur jūs susiruošėte? — klausia vyriškis. 

— Ieškoti žiedo. Turbūt žinote, kas aš toks? Turėjau žiedą, 
pats matote žymę, taigi nemeluoju. Aš išmečiau žiedą į jūrą, 
jis turi ten kažkur būti. 

Vyras tik trauko pečiais. 

— Ketinate ieškoti žiedo jūros dugne? - perklausia jis. 

— Taip, būtent! — atsako Nagelis. — Kaip girdžiu, jūs su- 
pratote. Aš privalau susigrąžinti savo žiedą, turbūt nereikia 
nieko daugiau aiškinti. Eikšekit, sėskitės prie irklų. 

Vyriškis vėl paklausia: 

— Ketinate ieškoti žiedelio, kurį išmetėte į jūrą? 

— Taip, taip, paskubėkite! Aš jums gerai sumokėsiu. 

— Dieve saugok, meskite tai iš galvos! Nejau tikitės iš- 
traukti jį ranka? 

— Kad ir ranka, man vis vien. Kai reikia, galiu plaukti kaip 
ungurys. O gal galėtume sugalvoti, kaip kitaip jį ištraukti? 

Ir nepažįstamasis išties įlipa į valtį. Jis sėda aptarti reikalo, 
bet vis suka veidą į šoną. Kvailystė būtų leistis į tokias paieš- 
kas. Jeigu reiktų surasti inkarą ar grandinę, dar būtų prasmės, 
o čia - žiedelis! Ir dargi tiksliai nežinant, kur jis įkrito! 

Nagelis ir pats ima suvokti, koks beviltiškas jo sumanymas. 
Bet tuomet jam nėra išsigelbėjimo, tuomet jis žuvęs! Jo akys 
pastėrsta, jis dreba apimtas karštligės ir baimės. Taikosi iššokti 
iš valties, bet vyriškis jį sulaiko; Nagelis tuojau susmunka, iš- 
glebęs, mirtinai pavargęs, pernelyg silpnas, kad galėtų su kuo 
nors galynėtis. Dangiškasis Tėve, kaip viskas eina blogyn! Žie- 

das prarastas, netrukus dvylikta valanda, o žiedas prarastas! 
Ir ženklas jam buvo duotas. 

Staiga jo sąmonę nušviečia trumpas blyksnis, ir per tas ke- 
lias akimirkas jis spėja permąstyti aibę įvairiausių dalykų. Jis 
taip pat prisimena, ką iki tol buvo pamiršęs, kad dar vakar 
vakare parašė seseriai atsisveikinimo laišką ir įmetė jį į pašto 
dėžutę. Jis vis dar gyvas, o laiškas jau išsiųstas, jo nesustabdy- 
si, jis jau toli nukeliavęs ir galų gale pasieks kelionės tikslą. 
O kai sesuo gaus laišką, jis jau tikrai bus negyvas. Dabar, kai 
prapuolė žiedas, nebėra ko viltis... 

Nagelis sukalena dantimis ir bejėgiškai apsidairo — nuo jū- 
ros jį skiria tik nedidelis šuolis. Jis pašnairuoja į žmogų, sėdintį 
valties priekyje, tas vis suka veidą į šoną, bet akylai jį stebi, pa- 
siruošęs bet kurią akimirką šokti jo gelbėti. Tik kodėl visąlaik 
slepia veidą? 

— Leiskite padėti jums išlipti, — taria vyriškis, suima Nagelį 
už pažastų ir ištempia.ant kranto. 

— Labanakt! - atsisveikina Nagelis ir nusisukęs nueina. 

Bet vyriškis įtariai nuseka iš paskos, slapta stebėdamas 
kiekvieną jo judesį. Nagelis įpykęs atsigręžia ir dar kartą pa- 
linki jam labos nakties; tada vėl taikosi nušokti nuo kran- 
tinės. 

Ir šįsyk vyriškis jį sulaiko. 

— Jums nepavyks, — pasako jis Nageliui į ausį. — Jūs per- 
nelyg gerai mokate plaukti, išsikapanosite. 

Nagelis nustoja muistytis ir susimąsto. Teisybė, jis pernelyg 
gerai moka plaukti, gal tikrai nenuskęstų, išsikapanotų. Jis pa- 
žvelgia į vyrą, įbeda žvilgsnį jam į veidą; kokia bjauri fiziono- 
mija — juk tai Minutis. 

Ir vėl Minutis, eilinį kartą Minutis. 


Misterijos 329 


— Eik po velnių, tu niekingas, pataikūniškas sukčiau! — 
surinka Nagelis ir tekinas pasileidžia tolyn. 

Svirduliuoja kaip girtas, už kažko užkliūva, pargriūva ir vėl 
atsikelia; aplink viskas skrieja ratu, o jis vis bėga, bėga mies- 
telio link. Minutis jau antrą kartą sužlugdė jo planus! Saugok 
Dieve, ką jis dar sumanys? Kaip viskas sukasi prieš akis! Koks 
ūžesys virš miestelio! Jis vėl pargriūva. 

Pakilęs ant kelių skausmingai palinguoja galva. Tik pa- 
klausyk, kažkas šaukia nuo jūros! Tuoj dvylika valandų, o žie- 
das nesurastas. Ir jis girdi, kaip kažkoks padaras alsuoja jam 
į nugarą, perkaręs skujuotis, šliaužiantis pažeme ir paliekan- 
tis šlapią šliūžę, — šiurpus hieroglifas, kuriam iš galvos auga 
čiuptuvai, ant nosies styro geltonos žnyplės. Šalin, šalin! Vėl 
kažkas pašaukia nuo jūros, ir Nagelis klykdamas delnais užsi- 
dengia ausis, kad negirdėtų. 

Jis vėl pašoka. Dar ne viskas prarasta, neišbandyta pasku- 
tinė priemonė, patikimas šešių užtaisų revolveris, geriausias 
daiktas pasaulyje! Ir jis apsiverkia iš dėkingumo, skuodžia 
kiek įkabindamas ir verkia iš dėkingumo už naują viltį. Staiga 
prisimena, kad dabar naktis, jis negali įsigyti jokio revolverio, 
visos parduotuvės uždarytos. Tą pačią akimirką jis parkrinta 
įveiktas nevilties ir kakta atsitrenkia į žemę, neišleisdamas jo- 
kio garso. 

Kaip tik tuo metu iš viešbučio išbėgo šeimininkas su dar 
pora žmonių pažiūrėti, kur jis prapuolė... 

Tada Nagelis atsibudo ir išpūtęs akis apsidairė — jis visa tai 
susapnavo. Vis dėlto jam pavyko užmigti. Dėkui Dievui, tai tik 
sapnas; jis nebuvo išlipęs iš lovos. 

Valandėlę jis guli ir mąsto. Pažvelgia į savo ranką - žiedo nėra; 
dirsteli į laikrodį — pusiaunaktis, be kelių minučių dvylikta 
valanda. Gal jis išvengė pavojaus, gal vis dėlto jis išgelbėtas! 
Bet jo širdis daužosi kaip pašėlusi, purto drebulys. Galbūt, 
galbūt išmuš dvylikta valanda, ir nieko nenutiks? Jis paima 
laikrodį į delną, ranka virpa; jis skaičiuoja minutes... sekun- 
des... 

Staiga laikrodis nukrinta ant grindų, ir jis strykteli iš lovos. 
„Kažkas šaukia!“ — sušnabžda ir išplėstomis akimis pažvelgia 
pro langą. Jis paskubomis užsimeta keletą drabužių, atidaro 
duris ir išbėga į gatvę. Apsižvalgo — niekas jo nestebi. Tada 
pasileidžia tekinas uosto link, švysčiodamas balta liemenės 
nugara. Jis pasiekia prieplauką, nubėga keliu iki krantinės galo 
ir beregint šoka į jūrą. 

Pakyla keli kunkulai. 


XXIII 


Šių metų balandį, vėlyvą naktį, Dagnė su Marta drauge ėjo 
per miestelį; jos keliavo namo iš pobūvio. Buvo tamsu, gatvėse 
šen bei ten dar laikėsi ledas, todėl jos žengė labai iš lėto. 

— Vis galvoju apie tai, kas šįvakar buvo pasakyta apie Na- 
gelį, - tarė Dagnė. - Daug kas man buvo nauja. 

— Aš negirdėjau, - atsiliepė Marta, — buvau išbėgusi. 

— Bet vieno dalyko jie nežino, — pridūrė Dagnė. — Nagelis 
dar pernai vasarą man pasakė, kad Minučio laukia liūdnas ga- 
las. Nesuprantu, kaip jis galėjo jau tada tai numatyti. Kalbėjo 

apie tai daug daug anksčiau, negu tu man atskleidei, ką tau 
padarė Minutis. 

— Tikrai? 

— Aha. 

Jos įsuko į kelią, vedantį pastoriaus sodybos link. Aplink 
plytėjo tamsus ir nebylus miškas; nebuvo girdėti nė garso, tik 
jų žingsniai ant kietos žemės. 

Po ilgos pauzės Dagnė vėl prabilo: 

— Jis visada čia vaikščiodavo. 

— Kas? — paklausė Marta. — Kelias slidus, ar nenori įsikibti 
man į parankę? 

— Verčiau tu įsikibk. 

Ir jos tylėdamos nuėjo toliau, susikabinusios už parankių, 
stipriai susiglaudusios. 

